
Numai în această formulă grafică 
veţi putea avea întreaga creaţie a 
reginei absolute a literaturii 
polițiste, aşa cum a apărut ea în 
"Colecţia Christie", supervizată de 
autoare în timpul vieţii sale. 

Vom pune, astfel, la dispoziţia 
cititorilor noştri cele 80 de volume 
ale  Agathei Christie, traduse 
integral după original. 

1. 


Căpitanul Crosbie ieşi de la bancă, având aerul 
satisfăcut al unui domn care tocmai a încasat un 
cec şi, totodată, a descoperit că în cont îi rămânea 
un pic mai mult decât crezuse. 

Scund şi îndesat, căpitanul avea o faţă aprinsă 
şi o mustață zbârlită, cu un aspect foarte milităros. 
Mersul îi degaja siguranţă. Se îmbrăca poate cam 
ţipător, dar îi plăceau istoriile nostime şi oamenii îl 
găseau simpatic. Cordial, nu foarte distins, dar 
amabil. Şi, pe deasupra, celibatar. Întru totul, o 
persoană care nu avea nimic aparte. Poţi să 
întâlneşti atâţia Crosbie în Orient! 

Era pe Bank Street, o stradă numită astfel 
pentru că aici se aflau cele mai multe din 
instituţiile bancare ale oraşului. În bancă se lucra 
cu sârguinţă, într-o lumină blândă şi într-o linişte, 
pe care nu o tulbura decât  clinchetul 
nenumăratelor maşini de scris. Dimpotrivă, strada 
era inundată de soare. Se înainta prin praf şi 
zgomot. Erau avertismentele necontenite ale 
claxoanelor de automobil, strigătele micilor 
negustori, bărbaţi, femei şi copii, care se insultau 
pentru a se împăca imediat. Ofereau trecătorilor 
dulciuri, portocale, banane, prosoape, lame de ras 
şi încă multe alte lucruri. Circulaţia era intensă: 
maşini, cai, măgari şi pietoni. Şi, în orice clipă, un 
strigăt: Ba/ek!/ Balek! 

Acesta era Bagdadul, la ora 11,00 dimineaţa. 
Căpitanul Crosbie se opri ca să-şi cumpere un ziar 


4 


de la un puşti, care ducea în braţe un pachet 
enorm de foi abia ieşite din rotativă, apoi o luă pe 
Rashid Street, strada principală, care, paralel cu 
fluviul Tigru, traversează oraşul pe o lungime de 
patru mile. 

După un nou popas, în timpul căruia parcursese 
cu privirea titlurile din ziarul său, căpitanul îşi reluă 
mersul şi, după câteva sute de metri, cotind la 
dreapta, urmă cursul unei străduţe, care dădea 
într-un mare khan, o curte vastă, în fundul căreia 
exista o poartă, cu o placă de aramă. O deschise şi 
se găsi într-un birou. 

Un tânăr secretar irakian îşi părăsi maşina de 
scris şi veni spre el, cu un surâs amabil. 

— Bună ziua, domnule căpitan. Cu ce pot să vă 
fiu de folos? 

— Domnul Dakin este? Perfect! Ştiu drumul. 

Deschise o uşă, urcă pe o scară foarte abruptă, 
o apucă pe un culoar, care ar fi avut nevoie deo 
curăţenie serioasă, şi ajunse să bată la o altă uşă. 
O voce răspunse: "Intră!" 

În această încăpere, înaltă şi aproape goală, 
ferestrele erau mascate şi lumina electrică, 
aprinsă. Se vedeau aici un divan lung, foarte jos, 
supraîncărcat cu perne, o măsuţă cu un reşou cu 
benzină şi o cratiţă plină cu apă. In fund, un birou 
mare, în dezordine. 

Bărbatul aşezat în spatele acestui birou purta 
veşminte şifonate şi părea foarte istovit. Chipul său 
mărturisea resemnarea unui tip care şi-a ratat 
viaţa. 


— Aşadar, spuse Dakin, după ce saluturile fură 
schimbate, te-ai întors de la Kerbuk? 

Crosbie răspunse da, cu un semn din cap. Apoi 
închise cu grijă uşa. Nu prea era plăcută la vedere 
această uşă, cu vopseaua sa scorojită, dar avea o 
calitate pe care nu i-ai fi bănuit-o: se închidea la fel 
de bine ca uşa unei case de bani. 

Uşa odată închisă, un observator ar fi remarcat 
în purtarea celor două personaje modificări uşoare, 
dar, totuşi, sensibile. Căpitanul Crosbie părea mai 
puţin arogant, mai puţin stăpân pe el. Dimpotrivă, 
domnul Dakin câştigase în siguranţă. Din cei doi 
bărbaţi, şeful era, evident, el. 

— Ceva nou, domnule? întrebă Crosbie. 

— Da. 

Dakin, care avea în faţă un mesaj codificat, pe 
care tocmai îl dezlega la sosirea lui Crosbie, 
descifra ultimele litere şi adăugă: 

— Se va ţine la Bagdad! 

Şi zicând aceasta, aprinse un băț de chibrit, cu 
care dădu foc hârtiei pe care notase traducerea 
mesajului. Când foaia fu prefăcută în cenuşă, pe 
care o pulveriză în mână, continuă: 

— În cele din urmă, au ales Bagdadul. La 20 ale 
lunii viitoare. Trebuie să veghem ca secretul să fie 
perfect păstrat. 

— În suk după suk, de trei zile nu se vorbeşte 
decât de asta! 

Dakin zâmbi, cu un aer dezabuzat. 

— Ei, da... În Orient, secretele nu rezistă! Este şi 
părerea dumitale, Crosbie? 


6 


— O, desigur, domnule! Aş merge chiar până la 
a mă întreba dacă dealtminteri există. În timpul 
războiului, am avut adesea prilejul să descopăr că 
un ucenic frizer din Londra ştia mai multe decât 
înaltul Comandament. 

— În cazul de faţă, nici nu are mare importanţă. 
Dacă, într-adevăr, conferinţa are loc în curând la 
Bagdad, faptul nu va întârzia să fie făcut public. 
Din acel moment, vom începe să ne distrăm. Dacă 
se poate spune aşa! 

Crosbie părea sceptic. 

— Dar se va ţine conferinţa? Credeţi, sincer, că 
unchiul Joseph are intenţia să vină aici? 

Unchiul Joseph, pentru Crosbie, era 
conducătorul unei mari puteri europene. Rar îl 
numea altfel. 

— De data aceasta, răspunse Dakin, cu un ton 
convins, o cred. Si mai cred că dacă întrevederile 
decurg fără ciocniri serioase, ar putea să ne 
scutească de... o mulţime de lucruri. Dacă s-ar 
reuşi să se ajungă la un soi de aranjament... 

Dakin îşi lăsă fraza neterminată. 

— Credeţi, domnule.. Vă cer iertare pentru că 
vă întreb... Credeţi, cu adevărat, că ar fi cu putinţă 
să se înţeleagă? 

— Dacă ar fi vorba doar de a pune încă o dată 
faţă în faţă oameni reprezentând ideologii total 
diferite, ţi-aş răspunde că nu. Conferinţa s-ar 
termina, ca şi altele, într-o atmosferă de suspiciune 
crescută şi de incomprehensiune funciară. Numai 
că, de data aceasta, intervine un element nou. 

Dacă fantastica istorie a lui Carmichael este 
adevărată... 

Se opri. 

— Dar nu se poate să fie! exclamă Crosbie. 
Chiar dumneavoastră aţi spus-o, domnule, este 
fantastică! Ea este din cale-afară! 

Dakin rămase tăcut. Amintiri îi reveneau: un 
chip cu trăsături răvăşite, un glas care rostea 
lucruri incredibile. Şi îşi aducea aminte şi cuvintele 
pe care el însuşi le pronunţase: "Sau cel mai bun 
dintre agenţii mei, cel pe care pot să contez cel 
mai mult, a înnebunit sau spune adevărul... Şi 
atunci..." 

— Pentru Carmichael, continuă, problema nu se 
mai punea. Totul părea să-i confirme ipoteza şi de 
aceea ţinea să meargă să caute la faţa locului 
dovezile de care avea nevoie. Am avut sau nu 
dreptate să-l las să plece? Habar n-am. Dacă nu se 
va întoarce, nu-mi va rămâne decât istoria pe care 
mi-a povestit-o şi pe care el însuşi o ştia de la 
cineva. Este îndeajuns? Tare mă îndoiesc... Este 
atât de fantastică! Dar dacă, pe 20, Carmichael va 
fi la Bagdad, dacă va fi aici ca să spună ce a văzut 
şi dacă îşi va prezenta dovezile... 

— Dovezile? 

Dakin făcu un semn lent din cap. 

— Da. Dovezile. Le are. 

— De unde ştiţi? 

— Din mesajul convenit. Mi-a parvenit prin 
Sallah Hassan. Citez textual: "O cămilă albă 
încărcată cu baloturi de ovăz traversează Pas". 

După o scurtă tăcere, Dakin reluă: 

— Deci, Carmichael are ceea ce s-a dus să 
caute acolo, însă plecarea sa a provocat alertă şi i 
s-a luat urma. Oricare ar fi calea reîntoarcerii, va fi 
pândit pe drum şi, ceea ce este încă şi mai 
periculos, va fi aşteptat aici, dacă va fi nevoie. 
Cum va trece frontiera, un cordon va fi întins în 
jurul ambasadelor şi consulatelor. Ascultă! 

Trăgând spre el câteva din ziarele care îi 
acoperiseră biroul, Dakin continuă, cu ochii pe 
paginile lor. 

— Un englez, care se deplasa cu maşina din 
Persia în Irak, a fost asasinat de bandiți... Au spate 
bun, bandiţii!...Un negustor kurd, care cobora din 
munţi, a fost ucis într-o ambuscadă. Un alt kurd, 
Abdul Assan, bănuit de contrabandă cu ţigări, a 
fost doborât de un jandarm. A fost găsit, pe drumul 
spre  Rowanduz, cadavrul unui necunoscut, 
identificat după aceea ca fiind al unui şofer de 
camion, un armean. Reţine că, pentru toți aceşti 
indivizi, semnalmentele sunt aceleaşi sau aproape 
şi corespund cu acelea ale lui Carmichael. Ei îl vor 
şi, fără îndoială, nu vor renunţa. Din momentul în 
care va fi în Irak, riscul va fi pentru el şi mai mare. 
Va trebui să suspecteze pe toată lumea: de la 
grădinarul ambasadei şi cameristul consulatului, 
până la funcţionarii de la aerodrom, vamă, gări, 
hoteluri etc. Un cordon, îţi zic, şi strâns! 

Crosbie nu încercă să-şi ascundă mirarea. 

— Intr-adevăr, atât de strâns pe cât spuneţi, 
domnule? 


— În privinţa asta, nici o îndoială! răspunse 
Dakin. Chiar şi la noi au avut loc scurgeri şi e ceea 
ce-i mai grav! Cum să fiu sigur că măsurile pe care 
le-am luat pentru a asigura reîntoarcerea lui 
Carmichael la Bagdad nu sunt deja cunoscute de 
adversar? Cum aş putea să afirm că nu există în 
organizaţia noastră oameni care să fie în solda 
celorlalţi? 

— Dumneavoastră... bănuiţi pe cineva? 

Dakin făcu din cap nu, spre marea satisfacţie a 
lui Crosbie. 

— Aşteptând, mai întrebă Crosbie, continuăm? 

— Da. 

— Quid despre Crofton Lee? 

— Vine la Bagdad. 

— Hotărât, spuse Crosbie, cu un zâmbet, toată 
lumea vine la Bagdad. Chiar şi unchiul Joseph, dacă 
e să vă cred, domnule! Numai că dacă i se 
întâmplă ceva preşedintelui în răstimpul şederii 
sale... 

— Nu trebuie să i se întâmple. Asta-i grija 
noastră! Nu suntem aici decât pentru asta! 

Crosbie odată plecat, Dakin, care rămăsese 
stând la birou, murmură: 

— Reuniune la Bagdad... 

Apoi, luîndu-şi stiloul, schiţă pe o filă de carnet 
un cerc, în mijlocul căruia scrise cuvântul 
"Bagdad". După care desenă o cămilă, un avion, un 
pachebot şi o locomotivă, toate patru îndreptându- 
se spre centrul circumferinței. Adăugă în tablou, 
într-un colţ, o pânză de păianjen, pe care înscrise 

un nume: Anna Scheele. Sub toate, aşeză un semn 
de întrebare. Pe urmă, îşi luă pălăria şi părăsi 
biroul. 

În Rashid Street, doi călători, cu care se 
încrucişă, se întoarseră după el. 

— Cine este domnul acela? întrebă primul. 

— Acela? Dakin. Lucrează la o companie 
petrolieră. Un tip cumsecade, dar comod. Nu ştiu 
dacă bea, cum se zice, dar sunt sigur că nu va 
ajunge nicăieri. Ca să faci ceva aici, trebuie sa te 
zbaţi! 


2. 


— Aveti raportul privind proprietatea 
Krugenhorf, domnişoară Scheele? 

— Da, domnule Morganthal. 

Domnişoara Scheele îi aduse dosarul patronului. 

— Satisfăcător, îmi închipui... 

— Aşa cred, domnule Morganthal. 

— Schwartz este aici? 

— Aşteaptă în anticameră. 

— Spune-i să intre! 

Domnişoara Scheele apăsă pe un buton de 
sonerie. 

— Mai aveţi nevoie de mine, domnule 
Morganthal? 

— Nu, domnişoară Scheele, cred că nu. 

Anna Scheele părăsi încăperea, fără să facă nici 
cel mai mic zgomot. 

Era o blondă platinată, dar nu genul seducător. 
Păr de in, dar strâns la spate, într-un coc pe ceafă, 
ochii albastru deschis, însă, din păcate, ascunşi 
îndărătul unor lentile de-o grosime enormă, un chip 
cu trăsături fine, dar lipsit de expresie. Dacă îşi 
făcuse o situaţie, ea n-o datora farmecului, ci 
calităţilor sale profesionale şi, în special, unei 
extraordinare memorii. Nu uita nimic şi, ca să-şi 
aducă aminte un nume, o dată, o oră, nu apela 
niciodată la fişele sale. lar pe deasupra, era 
neobosită, activă, chiar energică, supusă şi 
discretă. 

Otto Morganthal, directorul general al "Băncii 
Morganthal, Brown şi Shipperke”, îşi dădea perfect 
seama că serviciile Annei Scheele erau dintre 
acelea greu de retribuit cu adevărat. Îi acorda 
secretarei sale o încredere totală. O plătea cu 
generozitate şi ar fi consimţit, fără şovăire, să-i 
crească salariul, dacă i-ar fi cerut-o. 

Ea era la curent nu numai cu mersul afacerilor 
sale, ci şi cu tot ce îi privea viaţa particulară. El o 
consultase referitor la a doua doamnă Morganthal. 
Ea îi recomandase divorţul, însă nu fără să 
precizeze cât ar fi trebuit să fie de mare pensia 
alimentară cuvenită soţiei repudiate. N-a arătat, cu 
acest prilej, nici simpatie, nici curiozitate. lar el nu 
fusese mirat. Pentru el, Anna era o creatură 
aparte, străină de sentimentele care le plac 
făpturilor umane, o fată excepţională, "numai 
creier", care nu se gândea decât la interesele 

firmei şi, mai ales, la cele ale domnului Otto 
Morganthal. 

De aceea, a fost foarte surprins când, în 
momentul în care se pregătea să-şi părăsească 
biroul, o auzi pe Anna cerându-i trei săptămâni de 
concediu, începând de marţi. li spuse, încurcat, că 
îi va fi, fără îndoială, foarte dificil să-i îndeplinească 
rugămintea. 

— Nu cred, replică ea, domnişoara Wygate mă 
va înlocui, îi voi lăsa toate notele şi toate 
instrucţiunile necesare. 

— Sunteţi suferindă, domnişoară Scheele? 

Îi puse întrebarea, deşi i se părea ridicolă. 
Domnişoara Scheele nu putea să cadă bolnavă. 
Chiar şi microbii o respectau. 

— Nu, domnule Morganthal. Doresc, pur şi 
simplu, să merg la Londra, să-mi văd sora. 

— Sora dumneavoastră? Deci, aveţi o soră? 

Otto Morganthal cădea din mirare în uluire. 
Această soră a domnişoarei Scheele... Nu auzise 
niciodată vorbindu-se de ea. Nici chiar toamna 
trecută, când fusese la Londra, însoţit de 
domnişoara Scheele! 

Cu toate acestea, domnişoara Scheele surâdea. 

— Sigur că da, domnule Morganthal. Este 
căsătorită cu un englez, care lucrează la British 
Museum. Va suporta o operaţie foarte dificilă şi mi- 
ar plăcea să fiu lângă ea... 

Otto  Morganthal înțelese că  domnişoara 
Scheele, decisă să plece, nu îşi va schimba 
hotărârea. 

— În acest caz, zise, într-adevăr, nu pot să vă 
rețin, întorceţi-vă repede, asta-i tot ce vă cer! Piaţa 
este agitată, cum n-a fost niciodată. Evident, din 
vina acestor blestemaţi de comunişti! Războiul 
poate să izbucnească dintr-un moment într-altul... 
Şi există zile în care sunt gata să cred că este 
singura soluţie! Ţara este la capătul nervilor... Şi ni 
se anunţă acum că preşedintele va merge la 
Bagdad, pentru ca să participe la această 
conferinţă, care n-o să ducă la nimic! Bagdad! La 
naiba! Să mergi la Bagdad! Poate vrea să cadă 
victimă unui atentat, altfel n-ar proceda aşa! 

Domnişoara Scheele protestă. 

— Preşedintele va avea gărzi de corp... 

— Şi cu ele cu tot, ei nu l-au doborât pe şahul 
Persiei anul trecut? Şi Bernadotte, în Palestina?... 
Să mergi la Bagdad este o nebunie! Curată 
nebunie! 

Domnul Otto Morganthal scoase un oftat adânc 
Şi, cu un ton resemnat, adăugă: 

— Este adevărat ca trăim într-o lume nebună. 
Aşa că... 


Capitolul Il 


Aşezată pe o bancă din Fitz-lames Gardens, 
Victoria Jones îşi urmărea visătoare cursul 
gândurilor, care nu reuşeau să fie altfel decât 
destul de melancolice. Reflecta, în special, asupra 
inconvenientelor de a-ţi manifesta talentele când 
momentul este rău ales. 

Victoria, precum cei mai mulţi dintre noi, avea 
calităţi şi defecte. Puteai s-o crezi că avea inimă 
bună şi că nu se speria de muncă. Faptul că era 
înzestrată cu spirit aventurier însemna, poate, o 
calitate sau, poate, un defect, vremurile fiind mai 
curând din cele care preferau siguranța 
incertitudinii. Dar principalul ei cusur era o 
tendinţă foarte clară spre minciună, fie că era 
indicată, fie că nu. Pe ea, imaginaţia o făcea 
întotdeauna să patineze pe realitatea faptelor. 
Minţea uşor, cu dezinvoltură şi aproape cu plăcere 
artistică. Dacă i se întâmpla să întârzie la o 
întâlnire, nu se mulțumea să pretindă că-i stătuse 
ceasul sau că aşteptase la nesfârşit autobuzul. Nu, 
ei i se părea indispensabilă inventarea unei istorii 
cu un elefant fugit de la circ, care dăduse peste 
cap circulaţia timp de trei sferturi de oră, sau chiar 
cu un atac armat, care se desfăşurase sub ochii ei 
şi se încheiase cu arestarea bandiţilor, puţin şi 
datorită mâinii de ajutor pe care personal o dăduse 
agenţilor de poliţie. 

Înaltă şi subţire, foarte bine făcută, cu picioare 
magnifice, Victoria nu era neapărat drăguță. Dar 
trăsăturile ei aveau ceva atrăgător şi faţa, de o 
mobilitate extraordinară, făcea din ea o imitatoare 
de prim rang. 

Dealtminteri, acest har de parodist se afla la 
originea actualelor sale necazuri. Stenodactilografă 
a domnului Greenholz, de la firma "Greenholz, 
Simmons şi Lederbetter', din Graysholme Street, 
Victoria, ca să mai înveselească un pic o dimineaţă 

posomorâtă, n-a găsit nimic mai bun de făcut 
decât să o imite, spre marea bucurie a colegilor şi 
a curierului, pe doamna Greenhoz în vizită la soţul 
ei. Convinsă că domnul Greenholz era la avocaţi, 
şi-a permis o perfectă caricatură a damei, imitând 
pe de-a-ntregul tonul ascuţit al vocii şi teribilul 
accent al Europei Centrale, de care doamna 
Greenholz nu putuse să se  descotorosească 
niciodată. 

— Tu ai să refuzi la mine această canapea? Dar 
la doamna Dievtakis este una la fel! Tu nu-mi 
spune la mine că nu ai bani! Tu găseşti destui ca 
să ieşi cu fata aceea mare blondă, care duci tu la 
restaurant şi la teatru... Tu credeai că nu ştiam? 
Las fata la tine, dar vreu canapeaua la mine... Un 
dineu de afaceri?... Haida-de! Tu crezi la mine 
proastă? Tu te întorci cu ruj de buze pe plastron la 
tine... Aşadar, canapeaua! Ne-am înţeles!...Şi am 
să mă duc să comand capa aceea de vizon de care 
am vorbit la tine... Nu este vizon adevărat, o s-o 
am la mine la preţ bun şi este excelentă afacere la 
tine!... 

Victoria ajunsese în acest punct, când şi-a dat 
seama că auditoriul n-o mai asculta şi că se 
apucase de lucru cu un soi de febrilitate. 
Neliniştită, s-a întors: domnul Greenholz era acolo 
şi o asculta. Ea a zis, atunci, prosteşte, "Oh!", 
domnul Greenholz a trecut în biroul său, fără un 
cuvânt, şi, aproape imediat, ceru ca Victoria să fie 
chemată la el. Ea s-a dus, cu creionul şi carneţelul, 
şi, cu un aer inocent, a pus întrebarea rituală: 

— M-aţi chemat, domnule Greenholz? 

Domnul Greenholz înşirase în faţa lui trei 
bancnote câte o liră. 

— lată-te! Cred, frumoasa mea copilă, că te-am 
văzut destul şi mă gândesc că n-o să găseşti 
supărător faptul că îţi plătesc salariul pe o 
săptămână, rugându-te să ne părăseşti fără să mai 
aştepţi nici o clipă. 

Victoria a deschis gura cu intenţia de a-i servi 
şefului său un roman care să-i scuze purtarea, dar 
privirea domnului Greenholz o făcu să priceapă că 
ar fi fost zadarnic să-şi cheltuiască imaginaţia şi 
elocinţa. Schimbându-şi intenţia, ea i-a răspuns 
surâzând că era absolut de acord şi că domnul 
Greenholz avea, într-adevăr, dreptate. 

Un pic surprins, fiindcă rar unul din angajaţii săi 
primea vestea  concedierii cu atâta simţ al 
umorului, domnul Greenholz şi-a mascat mica sa 
decepţie scotocind prin buzunare, pentru ca să 
extragă toate monedele pe care le conţineau. 

— Lipsesc nouă pence, spuse. 

— Nu-i nimic! i-a răspuns ea cu amabilitate. Vi 
le dăruiesc. Să vă cumpăraţi bomboane! 

— AŞ putea să vi le trimit. 

— Nu vă obosiţi! Ceea ce mă interesează este o 
recomandare. 

Domnul Greenholz şi-a încruntat sprânceana. 

— O recomandare? 

— Exact! 

Măârâind, domnul Greenholz a scris câteva 
rânduri pe o foaie de hârtie cu antetul firmei: 

Certific prin prezenta că m-am folosit, două luni, 
de serviciile de stenodactilogrată ale domnişoarei 
Jones. Stenografia sa este inexistentă şi ignoră 
ortografia. Ea ne părăseşte, pentru că ne este 
imposibil să păstrăm în birourile noastre pe cineva 
care nu face nimic în timpul programului de lucru. 


După lectură, Victoria s-a strâmbat. 

— Ca recomandare, m-am gândit la ceva mai 
bun! 

— Nu pretind că ar fi o recomandare! 

— Aţi fi putut măcar să spuneţi că nu beau şi că 
sunt cinstită. Este adevărat, nu?... Şi, poate, aţi fi 
putut să adăugaţi că sunt discretă. 

— Discretă? 

Susţinând privirea domnului Greenholz, ea a 
repetat, cu vocea sa cea mai dulce: 

— Da, discretă. 

Domnul Greenholz, amintindu-şi, atunci, de 
diferite scrisori pe care i le dictase Victoriei, a 
înţeles că înţelepciunea îi poruncea prudenţă. A 
luat recomandarea, a rupt-o şi a compus o alta. 


Certific faptul că domnişoara Jones a lucrat cu 
mine, ca stenodactilografă, vreme de două luni. 
Reduceri de personal ne obligă să renunțăm la ea. 


— Ce zici de asta? Victoria a ridicat din umeri. 
— Nu este prea grozavă, dar am să mă 
mulţumesc cu ea! 

Meditând asupra situaţiei, Victoria nu îşi 
ascundea că era supărătoare, dar refuza să o 
considere catastrofală. Scăpase de "Greenholz, 
Simmons şi Lederbetter", şi asta tot era ceva! ŞI 
nimic nu dovedea că noul serviciu, pe care avea 
să-l găsească în curând, nu-i va aduce surprize 
plăcute. Nu se ştie niciodată ce se poate întâmpla! 

Tot gândindu-se, ronţăi cele două sandvişuri 
care îi alcătuiau micul dejun şi tocmai împărțea la 
trei vrăbii ultimele firimituri de la masa sa, când 
băgă de seamă că un tânăr ocupa cealaltă 
extremitate a băncii. Îl examina pe furiş şi îl găsi 
simpatic. Era blond, cu ochi albaştri, foarte 
frumoşi, şi cu o bărbie energică. 

Victoriei nu-i displăcea să intre în vorbă cu 
tinerii pe care îi întâlnea în locurile publice. Era în 
stare să-i pună la punct, când se simţea nevoia. A 
fost, deci, suficient un surâs, pentru ca tânărul să 
se hotărască să i se adreseze. 

— Bună ziua, domnişoară!... Este frumos, 
nu?...Veniţi des aici? 

— Aproape în fiecare zi. 

— Şi când te gândeşti că e prima dată când vin 
şi eu! N-am noroc, asta-i clar! Aici vă luaţi masa? 

— Întocmai. 

— Ei, bine, îngăduiţi-mi să vă spun că nu 
mâncaţi îndeajuns. Cu un asemenea regim, eu aş 
muri de foame!... Dacă am merge să gustăm ceva 
în Tottenham Court Road? Ştiu un restaurant 
micuţ... 

— Nu, mulţumesc. E în regulă! Nu-mi mai este 
foame. 

Se aşteptase ca el să-i zică "Poate într-o altă zi", 
dar el nu spuse nimic. 

— Eu, reluă, mă numesc Edward. 
Dumneavoastră? 

— Victoria. 

— Ca şi gara? 

— Ca şi regina! 

— Dacă doriţi!... Şi numele de familie? 

— Jones. 

— Aşadar, Victoria Jones. 

Îi repetă numele de două ori, apoi se strâmbă. 

— Nu merg bine împreună... 

— Asta-i şi părerea mea! declară Victoria, 
înfierbân-tându-se. Jenny ar merge mult mai bine. 
Jenny Jones ar fi foarte bine! Pentru Victoria trebuie 
un nume de familie mai complicat. Victoria 
Sackville-West este perfect! Cu aşa ceva, nu se 
glumeşte! Dar, asta-i! Victoria Jones! 

— Aţi putea să încercaţi un alt prenume... 

— Bedford Jones... 

— Carisbrooke Jones... 

— Saint-Clair Jones... 

— Lonsdale Jones... 

Jocul ar fi putut să se prelungească mult timp, 
dar, consultându-şi ceasul, tânărul blestemă oribil, 
înainte de a zice: 

— Trebuie să mă întorc la scumpul meu 
patron... Dumneavoastră, nu? 

— Sunt şomeră. Am fost pusă pe liber azi- 
dimineaţă. 

— Oh! îmi pare rău. 

Spusese aceasta cu un accent sincer. 

— Faceţi o greşeală! îi răspunse. Mie asta îmi 
pică bine. Primo, pentru că o să mă reîncadrez 
repede şi, secundo, pentru că, totuşi, m-am distrat 
straşnic! 

Şi îi explică de ce, ceea ce o determină să reia, 
în beneficiul exclusiv al interlocutorului, imitaţia pe 
care i-o consacrase doamnei Greenholz. Edward 
râse din toată inima şi, când ea termină, îi declară 
plin de convingere că era, într-adevăr, păcat că nu 
juca pe scena unui teatru. Acceptă complimentul 
cu un surâs recunoscător, apoi îi atrase atenţia 
noului său prieten că timpul se scurgea repede şi 
că risca, dacă ar mai întârzia, să se găsească şi el, 
în curând, "pe margine". 

— E-adevărat! spuse el. Şi mi-ar fi cu mult mai 
greu decât dumneavoastră să mă descurc! 

Cu o undă de invidie, adăugă: 

— Trebuie să fie grozav să fii o bună 
stenodactilografa! 

— La drept vorbind, eu nu sunt o bună 
stenodactilografă, însă, din fericire, astăzi, şi cele 
mai slabe se aranjează uşor. Poate că sunt plătite 
un pic mai rău decât celelalte, însă se descurcă şi 
asta-i principalul! Dar dumneaoastră cu ce vă 
ocupați? Pariez că aţi luat parte la război şi că aţi 
fost în Royal Air Force! 

— Aţi câştigat! 

— Pilot de vânătoare? 

— Exact. La demobilizare, mi-au făcut rost de 
un servici... Numai că nimeni nu s-a prea întrebat 
dacă mi se potriveşte! În R.A.F. nu era atâta nevoie 
să fii inteligent... Pe când aici... Dosare, cifre... Pe 
scurt, n-a mers decât pe jumătate şi, în concluzie, 
am descoperit că la urma urmelor nu sunt bun de 
nimic. 

Victoria deschise gura ca să protesteze. El 
continuă: 

— Nu mai sunt în formă, ce mai! În timpul 
războiului, asta mergea! Aveam o şmecherie care 
ţinea şi nu mă descurcam prea râu... Mi s-a dat 
chiar o Distinguished Flying Cross!... Dar acum, 
gata! Sunt, cum s-ar zice, terminat. 

— Ar trebui să existe, totuşi, o cale... 

Victoria îşi lăsă fraza neterminată. Nu găsea 
cuvintele care să-i exprime gândul, cu toate 
acestea foarte limpede. Părea de neconceput să nu 
se poată folosi, în lumea de după război, calităţile, 
care îi aduseseră, celui care le poseda, o decorație 
atât de jinduită ca D.F.C. 

— Când am înţeles că nu eram decât un soi de 
incapabil, reluă Edward, m-am dezumflat... Dar, ce 
vreţi? Trebuie să trăiesc cumva... V-aş părea... din 
cale-afară de îndrăzneţ... dacă... 

Era rândul lui să nu-şi poată duce fraza la capăt. 
Roşind şi bâlbâindu-se, scoase la iveală un aparat 


1 Decoraţie rezervată aviatorilor. 

fotografic, pe care Victoria nu-l observase până 
atunci şi la care se uită cu evidentă surpriză. 

— Mi-ar plăcea să am o poză cu 
dumneavoastră, spuse el, în sfârşit. Înţelegeţi, plec 
mâine la Bagdad şi... 

— La Bagdad? repetă Victoria, uluită, dar şi, mai 
mult dezamăgită. N 

— Da. De o clipă, regret asta... Insă dimineaţă, 
eram încântat să părăsesc Anglia. Şi de aceea am 
acceptat ceea ce mi se oferea. 

— Şi ce vi se oferea? 

— O situaţie care nu mă entuziasmează, dar 
cum nu aveam de ales... Patronul meu este un 
anume doctor Rathbone, care deţine o droaie de 
titluri universitare şi altele, un savant care vă 
priveşte prin ochelari şi care nu are decât o singură 
ambiţie; să răspândească în lume cultura 
intelectuală. Înființează librării prin ţinuturi uitate... 
Şi intenţionează să deschidă una şi la Bagdad. Se 
ocupă de traducerea lui Shakespeare şi Milton în 
arabă, turcă, persană, armeană... Şi de difuzarea 
lor... O idee năstruşnică, fiindcă este exact ceea ce 
face şi British Councill... Dar ar fi urât din partea 
mea să mă plâng de asta, de vreme ce, la urma 
urmelor, îmi asigură un loc de muncă. 

— Dar, care, exact? 

— Dumnezeule, un soi de "yes-man", de 
confident şi de camerist. Mă ocup de bilete şi de 
paşapoarte, verific bagajele, ca să fiu sigur că nu 
lipseşte nici unul la socoteală, alerg la dreapta şi la 
stânga şi, când am terminat, o iau de la început, 

îmi imaginez că acolo va fi cam la fel. După cum 
vedeţi, nu-i prea grozav! 

Într-adevăr, pe Victoria nu prea o îndemna 
inima să susţină contrariul. 

— Atunci, continuă el, întorcându-se la ideea sa, 
facem două fotografii? Una din profil şi una din 


faţă... 
Victoria nu dorea altceva decât să-i fie pe plac. 
Aşa că se dovedi cel mai amabil - şi cel mai 


grațios - dintre modele. 

— Perfect! spuse el, odată pozele făcute. 

Strângându-şi aparatul, adăugă: 

— E cu adevărat o idioţenie să fiu obligat să 
plec, acum că vă cunosc! Mai că aş rămâne! Numai 
că este dificil să laşi totul baltă în ultimul moment. 
Asta ar cădea mai degrabă rău! Nu credeţi? 

— Ba da. Dealtfel, poate că această călătorie se 
va sfârşi mai bine decât vă gândiţi! 

Clătină din cap. 

— Mă îndoiesc. Este ciudat, am impresia că 
dedesubt se află ceva nu tocmai curat! 

— O! 

— Nu mă întrebaţi de ce am senzaţia asta. Nu 
ştiu! Dar aş fi foarte surprins să mă înşel. 

— Acest... Rathone vi se pare suspect? 

— N-are cum să fie! Este un personaj foarte 
respectabil, membru al nu ştiu câtor societăţi 
savante, un tip foarte bine, ce mai!... Ei! O să trăim 
şi-o să vedem!... Astea fiind zise, mă duc! Păcat că 
nu veniţi cu mine! 

— Aş vrea eu! 

— Ce-aveţi de gând să faceţi? 

— Of, să caut de lucru! Merg mai întâi la Saint 
Guildric Agency, în Gower Street. 

— Atunci... La revedere, Victoria! 

— La revedere, Edward şi noroc! 

— Imi închipui că n-o să te mai gândeşti 
vreodată la mine... 

— În cazul ăsta, te înşeli! 

— Semeni atât de puţin cu fetele pe care le-am 
cunoscut... Aş vrea să pot... 

Un orologiu sună şi jumătate. El exclamă: 

— Vai! Trebuie neapărat să-mi iau zborul! 

Victoria îl privi depărtându-se. După care, se 
reaşeză, reflectând. Se gândea la Romeo şi Julieta. 
Cei doi iluştri îndrăgostiţi se exprimau într-o limbă 
mai aleasă decât cea folosită de Edward şi Victoria, 
dar alcătuiau, şi ei, de asemenea, un cuplu 
nefericit. Un cântec copilăresc, pe care îl îngâna 
bătrâna sa dădacă, îi reveni din amintire: 


"Te iubesc atât de mult!" îi spune Jumbo lui 

Alice. "Nu te cred! De m-ai iubi, nici în vis - 

N-ai pleca în America", îi răspunde lui Jumbo 
Alice, 

"Lăsându-mă singură la Zoo. De m-ai iubi, cum 

al zis." 


La fel se întâmpla şi acum. Ajungea să pui în 
locul Americii, Bagdadul. 

Victoria se ridică. leşind din grădină, se îndreptă 
spre Gower Street. Luase două hotărâri. 

Prima: Se va căsători cu acest tânăr, pentru că 
îl iubea cum îl iubea Julieta pe Romeo. A doua: 
Trebuia să plece la Bagdad, fiindcă în curând 
Edward va fi la Bagdad. 

Dar cum să ajungă la Bagdad? Aceasta era 
problema. Nu o înspăimânta. Optimistă şi tenace, 
se simţea în stare să plece la Bagdad. 

— Dealtminteri, murmură ea, trebuie să mă 
duc! 


Capitolul III 
1. 


Savoy Hotel o primise pe domnişoara Anna 
Scheele cu toată atenția care se cuvine arătată 
unei vechi cliente. | s-au pus întrebări legate de 
sănătatea domnului Morganthal şi nu s-a uitat să i 
se precizeze că dacă apartamentul nu-i plăcea, era 
suficient să o spună, ca să i se pună la dispoziţie 
altul. Nu reprezenta, doar, domnişoara Scheele, 
dolari? 

Domnişoara Scheele făcu o baie, se îmbrăcă, 
telefonă la un număr din Kensington, apoi, 

părăsind hotelul, cobori în stradă. Chemă un taxi, 
care o purtă spre Bond Street. Se ducea la Cartier. 

Când urcă în maşină, un trecător, care de ceva 
timp se pierduse în contemplarea unei vitrine, îşi 
privi în fugă ceasul şi făcu semn şoferului unui taxi, 
rămas, în mod curios, cu puţin înainte, surd la 
apelurile unei doamne încărcate cu pachete. Al 
doilea taxi începu să-l urmărească pe primul. In 
vreme ce cele două maşini se găseau imobilizate 
de un stop pe roşu la intrarea în Trafalgar Square, 
ocupantul celei de-a doua se uită prin geamul 
portierei din stânga şi făcu un gest uşor cu mâna. 
Un automobil particular, care staţiona pe o stradă 
transversală, avea, un pic mai târziu, să demareze 
după cel de-al doilea taxi. 

Taximetrul  domnişoarei Scheele plecă spre 
stânga, în Pall Mall, pe când celălalt, făcând ocolul 
lui Trafalgar Square, o luă spre dreapta. In schimb, 
automobilul particular, un Standard  cenuşiu, 
urmări taxiul domnişoarei Scheele. Era ocupat de 
două persoane: un tânăr blond, care conducea cu 
nonşalanţă, şi, aşezată alături de el, o tânără 
foarte elegantă. În Bond Street, Standard avu o 
scurtă oprire, cât să-i permită pasagerei sale să 
coboare. Tânăra mulţumi conducătorului auto cu o 
frază banală, apoi se depărta pe trotuar, mergând 
în aceeaşi direcţie cu cele două maşini, pe care le 
depăşi curând, profitând de un  ambuteiaj 
prelungit. 

Era deja la Cartier, de un minut sau două, când 
taximetrul Annei Scheele se opri în faţa 


27 


magazinului. Anna îi plăti şoferului şi intră la rândul 
ei la celebrul bijutier. Alegerea îi lua mult timp. În 
cele din urmă, se hotărî pentru un safir minunat şi 
pentru un foarte frumos diamant, pe care îl plăti cu 
un cec, emis de o bancă din Londra. Semnătura îi 
provocă vânzătorului o reacţie imediată. 

— Suntem încântați să vă vedem din nou, 
domnişoară Scheele. Domnul Morganthal este la 
Londra? 

— Nu. 

— Mi-am permis să vă întreb, pentru că în acest 
moment avem nişte safire de o frumuseţe 
excepţională, care, cu siguranţă, l-ar fi interesat. 
Aţi dori să le vedeţi? 

— Bineînţeles. 

Domnişoara Scheele admiră safirele, promise 
să-i spună despre ele domnului Morganthal şi ieşi. 
Tânăra, care dorise să vadă nişte cercei, îi zise iute 
vânzătoarei sale că se va "mai gândi" şi părăsi şi 
ea magazinul. Nu păru să-şi dea seama că 
Standardul, care făcuse virajul în Piccadilly, se 
găsea în faţa uşii. O urmărea pe Anna Scheele, 
care intră într-o florărie. Anna comandă trei duzini 
de trandafiri roşii, un buchet de violete de Parma şi 
câteva crenguţe de liliac şi de mimoze, cerând ca 
toate să fie duse la o adresă pe care ea o dădu. 

— Vă costă 12 lire şi 18 şilingi, doamnă. 

Anna Scheele plăti şi ieşi, permanent urmărită 
de tânără, care se mulţumise să întrebe preţul unui 
buchet de ciuboţica-cucului. Plimbarea Annei o 
conduse în Saville Row, la unul din cei câţiva mari 

croitori, care, deşi nu lucrează decât pentru domni, 
catadicseau câteodată, în mod excepţional, să-şi 
pună talentul lor şi în serviciul doamnelor. 

Domnul Bolford îi arătă domnişoarei Scheele 
toată consideraţia cuvenită unei "vechi" cliente, 
care plătea în dolari. 

— Din fericire, zise, am exact ceea ce vă 
trebuie! Când vă  reîntoarceţi la New York, 
domnişoară? 

— Pe 23. 

— Avem tot timpul. Luaţi avionul? 

— Bineînţeles! 

— Da, fireşte... Şi cum merg afacerile de 
cealaltă parte a Oceanului? Aici, situaţia este pur şi 
simplu dezolantă. 

Clătinând din cap, ca un medic care vorbeşte de 
un bolnav pe care nu are speranţă să-l salveze, 
urmă: 

— Oamenii lucreză fără gust şi nu se mai găsesc 
ucenici. Ştiţi cine o să vă croiască taiorul, 
domnişoară Scheele? Domnul Lantwick... Are 72 de 
ani şi când vreau ceva bine făcut, este singurul 
căruia pot să i-o cer! Ceilalţi... 

Domnul Bolford înlocui restul cu un oftat. 

— Când doriţi să veniţi pentru prima probă, 
domnişoară Scheele? Vreţi peste opt zile, la ora 
11:30?... Atunci, aşa rămâne stabilit, domnişoară 
Scheele! 

Un taxi o duse pe Anna Scheele la Savoy. 
Omuleţul brun, care începuse să o fileze pe 
domnişoara Scheele de când părăsise hotelul, se 

găsea iar acolo. Maşina sa o urmări o bucată de 
vreme pe cea a domnişoarei Scheele, dar, apoi, 
renunţă, pentru a se îndrepta spre intrarea de 
serviciu de la Savoy. Pe trotuar, o femeie destul de 
durdulie, care semăna cu o femeie de menaj 
îmbrăcată "de oraş", aştepta. 

— Aşadar, Hortensia, ai vizitat apartamentul? 

— Da. Nimic de semnalat. 

Anna Scheele prânzi la restaurant şi după aceea 
urcă la ea. Cât lipsise se făcuse curat în cameră şi 
totul era în ordine. Se duse la cele două valize, 
extra-uşoare, care îi alcătuiau bagajul. O examină 
rapid pe prima, pe care o lăsase deschisă, pe urmă 
trecu la a doua, cea pe care o închisese. O 
deschise. În interior, totul era în regulă şi nu părea 
să fi fost ceva atins. Deasupra lenjeriei, cu grijă 
strânse, Anna Scheele pusese un portofel de piele 
şi o Leica, împreună cu două filme, cum erau ieşite 
de la fabricant. Delicat, Anna desfăcu partea 
superioară a portofelului. Surâse: firul de păr 
blond, aproape invizibil, pe care îl pusese pe 
sugativă cu puţin înainte de a ieşi, nu fusese 
observat. Presără un pic de pudră pe suprafaţa de 
piele a portofelului, apoi suflă: pudra zbură. Nu 
apăru nici o amprentă digitală. Portofelul rămăsese 
curat şi lucitor. Or, dimineaţă, după ce se 
pieptănase, cu degetele încă uşor grase de 
briantină pe care o folosea la buclele ei, Anna 
manipulase obiectul. Ar fi trebuit ca acesta să 
arate amprente, chiar de ar fi fost numai ale ei. 
Surâse din nou. 

— O treabă bună, murmură, dar nu perfectă. 

Rapid, puse câteva lucruşoare într-o geantă 
mică, apoi coborî. Nu mult după aceea, taxiul pe 
care îl chemase o ducea spre Elmsleigh Gardens, 
pentru a se opri în faţă la numărul 17. Anna îi plăti 
şoferului, urcă pe peronul casei şi sună. O doamnă 
de o anume vârstă veni la uşă. O studie pe 
musafiră cu o uitătură bănuitoare, dar se lumină 
după ce o recunoscu. 

— Dumnezeule! Domnişoara Elsie va fi atât de 
bucuroasă să vă vadă! Dacă moralul nu i-a cedat, 
este numai pentru că ştia că o să sosiţi!... Veniţi cu 
mine! 

Anna o luă pe un coridor lung şi întunecos, care 
dădea într-un salon lipsit de eleganţă, dar 
confortabil. Se afla acolo, aşezată într-un fotoliu 
încăpător, o femeie care sări la intrarea tinerei. 

— Anna! 

— Elsie! 

Cele două femei se îmbrăţişară. 

— Totul este pregătit acum, spuse Elsie. Intru în 
această seară. Sper cu tărie... 

Anna o întrerupse: 

— Linişteşte-te, Elsie! Sunt sigură că totul se va 
petrece cu bine. 


2. 


Omuleţul cu impermeabil intră într-o cabină 
telefonică publică şi formă pe cadran un număr. 
— Valhalla Gramophone Company? 

— Da. 

— Aici, Sanders. 

— Sanders de la Fluviu? Care fluviu? 

— Sanders de la Tigru. Raport asupra lui A. S. 
Sosită de la New York azi-dimineaţă. S-a dus la 
Cartier, de unde a cumpărat un safir şi un inel cu 
diamante, în total, 120 lire. A fost la Jane Kent, 
florăreasa, de unde a cumpărat, de 12 lire şi 18 
şilingi, flori de dus la o clinică din Portland Place. 
După aceea a făcut comanda unui taior la Bolford. 
Nici una din aceste firme nu a fost semnalată ca 
suspectă, dar în viitor vor face obiectul unei 
supravegheri care se impune. A fost vizitată 
camera ocupată de A. S. la Savoy. Nimic anormal, 
într-un portofel, pus într-o valiză, hârtii privind 
afacerea Paper Merger-Wolfenstein. Nimic 
deosebit. De asemenea, un aparat foto şi două 
filme, aparent virgine. Cu toate acestea, filmele 
putând să fie documente fotostatice, le-am înlocuit 
cu altele, identice. Filmele ridicate, examinate, 
sunt, într-adevăr, filme fotografice nefolosite. A.S. 
a luat o gentuţă şi s-a dus la sora ei. Elmsleigh 
Gardens, 17. Sora sa intră diseară într-o clinică, din 
Portland Place, pentru a se opera. Fapt confirmat 
de clinică şi de fişele chirurgului. Nimic suspect în 
comportarea lui A.S., care nu a părut să-şi dea 
seama că a fost urmărită şi care, dacă bănuieşte, 
nu a lăsat să se vadă că ar fi fost impresionată. 
Este posibil ca să-şi petreacă noaptea în clinică. Și- 
a păstrat camera de la Savoy. Reîntorcerea la New 

York, cu avionul, pe 23, locul este reţinut pentru 
această dată. 

Bărbatul care se anunţase ca fiind Sanders de la 
Fluviu făcu o pauză, apoi, pe un ton care nu mai 
avea nimic oficial adăugă: 

— Dacă vreţi să ştiţi părerea mea, ne pierdem 
timpul pe o pistă falsă. Aruncă banii pe fereastră. 
Punct. Asta-i totul. 12 lire şi 18 şilingi pe flori, 
închipuiţi-vă numai! 


Capitolul IV 
1. 


Victoria - şi este numai spre onoarea ei - nu luă 
în considerare, nici o secundă, posibilitatea unui 
eşec.Îşi va atinge scopul, nu se îndoia.Bineînţeles, 
să afli că tânărul de care tocmai te-ai îndrăgostit 
va pleca la vreo trei mile de Londra, atunci când ar 
fi putut să rămână în Anglia sau să nu treacă de 
Bruxelles, înseamnă să ai ghinion. Dar asta nu va 
schimba nimic! Fie că va fi greu, fie că nu, într-un 
fel sau altul, ea va merge la Bagdad. Dar, cum? 

La aceasta se gândea păşind, fără să se 
grăbească, pe trotuarul din Tottenham Court Road. 
Bagdad? Ce-avea să facă, totuşi, la Bagdad? 
Edward îi vorbise de "relaţii culturale". Cultura era 
afacerea UNESCO, care nu înceta să trimită în cele 
patru colţuri ale lumii oameni care, în general, nu 
se plângeau de situaţia lor. Numai că la UNESCO, 

locurile erau rezervate unor tinere deţinătoare de 
titluri universitare şi care erau deja "în problemă". 
Trebuia să găsească altceva. 

judecând că trebuia să acţioneze în ordine, 
Victoria merse mai întâi să obţină informaţii de la o 
agenţie de voiaj. Se putea pleca la Bagdad fără nici 
o dificultate. Era de unde alege, se putea merge cu 
avionul sau, foarte bine, pe mare, cu sosirea la 
Basra, ori să se ia trenul până la Marsilia, 
pachebotul până la Beirut şi să se încheie drumul 
cu autocarul. Se putea, de asemenea, trece prin 
Egipt. Cel mai practic era avionul, pentru că 
simplifica chestiunea vizelor, uneori greu de 
obţinut. Bagdadul fiind în zona "sterlinei", nu se 
punea problema monetară. Evident, era un fel de a 
vorbi, pentru că, fie că se opta pentru o rută sau 
alta, călătoria costa între 60 şi 100 lire, bani- 
gheaţă. Ceea ce complica serios lucrurile pentru 
Victoria, a cărei avere nu depăşea 3 lire 10 (mai 
puţin 9) pence, 12 şilingi, pe care îi avea de când i 
se făcuse lichidarea, şi 5 lire, depuse la Casa de 
Economii. 

întrebă, la noroc, dacă nu aveau nevoie de 
stewardese. Dar nu insistă când află că aspirantele 
se numărau cu sutele şi că trebuiau să aştepte luni 
de zile înainte ca să poată doar să-şi susţină 
cererile. 

Aşa că Victoria se duse la agenţia sa obişnuită 
de plasare, unde domnişoara Spenser o gratulă cu 
un surâs ambiguu, pe care îl rezerva clientelor pe 
care le revedea ades. 

— lar dumneavoastră, domnişoară Jones! 
Speram, totuşi, că de data aceasta serviciul... 

— Era absolut imposibil, replică Victoria, cu un 
ton ferm. Nu puteţi să ştiţi ce a trebuit să îndur! 

— Nu?.. În sfârşit, să lăsăm asta! 

— Exact! Să lăsăm! Ce-aţi avea să-mi 

propuneţi? Domnişoara Spenser îşi consultă 

hârtiile. 

— Ceea ce mi-ar trebui, continuă Victoria, ar fi 
ceva la Bagdad. 

— La Bagdad? 

Domnişoara Spenser păru năucită. 

— Da, întări Victoria, mi-ar place să merg la 
Bagdad. 

— Ca... secretară? 

— Dacă se poate! Dar m-aş duce, la fel de bine, 
ca infirmieră, bucătăreasă sau bonă la copii. Imi 
este indiferent, din moment ce este la Bagdad. 

Domnişoara Spenser clătină din cap. 

— Mi-e tare teamă că nu prea pot să vă dau 
speranţă. leri, aveam o doamnă care căuta pe 
cineva să-i ducă cele două fetiţe în Australia... 

— Nu m-ar fi interesat. Ceea ce vreau eu este 
Bagdadul. Dacă auziţi vorbindu-se de ceva... Nu 
sunt pretențioasă: călătoria este tot ce cer. 

Mergând în întâmpinarea explicaţiilor pe care le 
reclama privirea domnişoarei Spenser, Victoria 
adăugă: 

— Da... Acolo, am... prieteni, care îmi vor face 
rost de o slujbă, foarte bine plătită. Numai că 
trebuie să merg acolo! 

— Da, evident... 

leşind din biroul de plasare, Victoria cumpără un 
Ziar de seară, pe care aruncă o privire. Nu se 
vorbea în el decât de Bagdad! Doctorul Pauncefoot 
jones, celebrul arheolog, tocmai întreprinsese 
cercetări pe locurile vechii cetăţi Murik, la o sută 
douăzeci de mile de Bagdad. Un anunţ publicitar 
amintea că se poate ajunge la Bagdad pe mare 
până la Basra, ca de acolo să se ia trenul spre 
Bagdad, iar, în rubrica destinată cărţilor, un critic 
se referea la Viaţa lui Harun-al Raşid, califul 
Bagdadului, recent apărută. Victoria avu impresia 
că lumea întreagă era preocupată de acest oraş, 
Bagdad, care pe ea nu începuse să o intereseze 
decât în această zi, pe la ora două fără un sfert. 

Îşi dădea seama că nu-i va fi uşor să ajungă la 
Bagdad, dar optimismul nu o părăsea şi, seara, 
înainte de a se culca, alcătui o listă de idei de 
studiat, care se prezenta după cum urmează: 


De dat un mic anunt. 

De văzut la Foreign Office. 

De văzut la legația Irakului. 

De văzut importatorii de curmale. 

De văzut companiile de navigație, 

De obținut lămuriri de la biroul de informații din 
Sel-fridge. 

Totul la un loc, era obligată să o admită, nu 
apărea foarte promiţător. lar ultima chestiune îi 
punea, mai ales ea, o problemă teribil de greu de 
rezolvat: 

Cum să facă rost de o sută de lire sterline? 
2. 


Victoria se trezi la ora zece şi cinci. Se îmbracă 
fără să piardă timp şi tocmai termina de plimbat 
pieptenele prin bogata sa coamă brună, când sună 
telefonul. Ridică receptorul. 

La celălalt capăt al firului, era domnişoara 
Spenser. Foarte agitată, judecând după 
surescitarea din glasul său. 

— Dumnezeule? Cât sunt de bucuroasă că am 
reuşit să vă prind! Este, cu adevărat, o coincidenţă 
extraordinară! O coincidenţă extraordinară! 

— O coincidenţă? 

— Sigur că da! O doamnă Hamilton Clipp, care 
pleacă la Bagdad peste trei zile, şi-a rupt braţul şi 
are nevoie de cineva pentru această călătorie. V- 
am sunat imediat. Fireşte, nu ştiu dacă n-a apelat 
Şi la alte agenţii... 

— Alerg la ea. Unde este? 

— La Savoy. 

— Spuneţi că se numeşte Tripp? 

— Nu, Clipp, domnul şi doamna Hamilton Clipp, 
la Savoy. Dealtminteri, domnul Clipp este cel care 
mi-a telefonat. 

— Sunteţi un înger! Zbor! 

Victoria dădu o dată cu peria peste taiorul ei, 
regretând că era puţin uzat, se pieptănă din nou, 
străduindu-se să disciplineze exuberanţa câtorva 
şuviţe rebele - ţinea să "pară serioasă" - apoi, 

înainte de a ieşi, reciti recomandarea pe care i-o 
dăduse domnul Greenholz. Clătină din cap şi făcu o 
strâmbătură. 

Luă un autobuz, din care cobori la Green Park, 
ca să intre la Ritz. În timpul drumului, aruncase o 
privire pe ziarul pe care îl citea vecina sa, nu fără 
profit, pentru că aşa aflase că lady Cynthia 
Bradbury luase pachebotul, în ajun, cu destinaţia 
Africa Occidentală. Intrând în salonul de 
corespondenţă al hotelului, nu ezită, deci, să 
semneze cu numele nobilei călătoare o 
recomandare în care îşi lăuda propriile merite, cu 
câteva superlative impresionante. 

Câteva clipe mai târziu, intra în micul salon de 
la  Balderton's Hotel, un aşezământ foarte 
frecventat de înaltul cler şi de bătrâne văduve cu 
sânge albastru din provincie. Nu rămase aici decât 
atât cât să confecţioneze, cu un scris mai hotărât, 
o a doua recomandare, semnată, de data aceasta, 
de episcopul din Llangow. 

Astfel echipată, sări într-un alt autobuz, care o 
lăsă la doi paşi de Savoy. Tocmai cerea să o vadă 
pe doamna Hamilton Clipp, "din partea Saint 
Guildric Agency", când, în momentul în care voia 
sa ridice receptorul telefonului intern, funcţionarul 
de la recepţie îi spuse: 

— lată, coboară chiar domnul Hamilton Clipp... 
Domnul Hamilton Clipp era un om înalt de statură, 
cu 

o alură foarte americană, dar cu un chip amabil. Se 
duse la el, se prezentă şi, din nou, menţiona 
numele lui "Saint Guildric Agency". 

— Ei, bine, domnişoară Jones, zise el, vom 
merge imediat la doamna Clipp. Este în 
apartament. Cred că a primit vizita altei tinere, 
dar, fără îndoială, a terminat acum... 

Victoria păli. Avea să eşueze atât de aproape de 
ţintă? 

Ascensorul îi transportă la etajul trei. Mergeau 
pe un culoar lung, când Victoria se întrebă dacă nu 
era victima unei halucinaţii. O tânără femeie venea 
din sens opus şi ea avu, o secundă, impresia că se 
recunoaşte în ea. Probabil pentru că tânăra femeie, 
extrem de elegantă, purta acelaşi taior pe care 
Victoria îl visa de mult timp. 

Se încrucişă. O pălărioară, îndrăzneţ aranjată 
pieziş, îi ascundea o parte a feţei. 

Totuşi, domnul Hamilton Clipp o recunoscu şi se 
întoarse după ea. 

— Anna Scheele! murmură, când ea se 
îndepărtase. Să mă ia naiba, dacă mă aşteptam să 
o întâlnesc aici! 

Pentru Victoria, adăugă: 

— Scuzaţi-mă, domnişoară Jones! Am fost destul 
de surprins să o văd la Londra pe această tânără 
persoană, pe care, nu mai devreme decât 
săptămâna trecută, am zărit-o la New York. Este 
secretara unui mare bancher internaţional. 

Se opriseră în faţa unei uşi. Cheia era în 
broască. Domnul Hamilton Clipp bătu, deschise 


39 


fără să aştepte răspunsul şi se dădu deoparte, ca 
să o lase pe Victoria să treacă. 

Doamna Hamilton Clipp, care stătea într-un 
fotoliu lângă fereastră, se ridică să-i primească. Era 
o femeie scundă, ai cărei ochi îi evocau în mod 
irezistibil pe cei ai unei păsări. Domnul Clipp făcu 
prezentările. 

—  Recunoaşteţi, domnişoară Jones, exclamă 
doamna Clipp, că este cu adevărat un ghinion! Plec 
în lrak, pentru ca să-mi văd fata, care este 
căsătorită acolo şi pe care n-am mai îmbrăţişat-o 
de aproape doi ani. Sosim la Londra, foarte decişi 
să profităm de sejurul nostru, facem două sau trei 
plimbări şi, vai!, vizitând abația de la Westminster, 
fac un pas greşit şi îmi rup braţul. Mi-a fost pus în 
ghips şi nu prea am de ce mă plânge, pentru că nu 
mă doare, dar sunt, practic, invalidă şi nu prea ştiu 
cum mă voi descurca în timpul călătoriei, la care 
nu pot renunţă, biletul meu fiind deja luat. George, 
reţinut de afaceri, nu va putea părăsi Londra 
înainte de trei săptămâni. Prima noastră idee a fost 
să angajăm o infirmieră, care să mă însoţească şi 
să se reîntoarcă imediat în Anglia, dat fiind că 
acolo, cu Sadi, nu voi avea nevoie de nimeni. lar 
după aceea m-am gândit că exista o altă soluţie şi 
că adresându-mă agenţiilor aş putea să găsesc pe 
cineva dispus să vină cu mine, numai în schimbul 
asigurării călătoriei. 

Victoria crezu că trebuie să precizeze că ea nu 
era, propriu-zis, o infirmieră. O spuse cu un ton 
care lăsa să se înţeleagă că nu era drept, 

adăugând, dealtfel, că o îngrijise pe lady Cynthia 
Bradbury un an întreg. Întinzându-i doamnei Clipp 
recomandările, mai spuse: 

— Cât despre secretariat, este o muncă pe care 
o cunosc bine, am învăţat-o în preajma unchiului 
meu, episcopul de Llagow. 

Rostise asta cu o fermecătoare modestie. 
Doamna Hamilton Clipp, foarte impresionată, îi 
trecu recomandările soţului ei. 

— Providența este cea care vă trimite! 

Victoria nu vru să o dezamăgească pe amabila 
doamnă. Aşa că se mulţumi să surâdă discret. 

— Mergeţi să căutaţi pe cineva la Bagdad, se 
interesă doamna Clipp, sau aveţi acolo o situaţie 
care vă aşteaptă? 

Intrebarea o prinse pe Victoria nepregătită. Nu 
se gândise decât la recomandări şi nu-i venise 
ideea că ar fi putut să fie întrebată de ce era atât 
de dornică să meargă la Bagdad. Răspunsul pe 
care îl improviza profita, pe cât de ingenios, pe 
atât de îndrăzneţ, de notiţa pe care o citise în ajun 
în ziar. 

— Merg să mă întâlnesc cu unchiul meu, 
doctorul Pauncefoot Jones, spuse ea. 

— Arheologul? 

— Chiar el! 

Victoria nu se putu opri să nu se gândească la 
faptul că îşi anexa, poate, cam mulţi unchi foarte 
distinşi, dar era prea târziu ca să mai dea înapoi. 

— Cercetările sale, explică, mă interesează 
enorm, dar nu sunt decât o profană şi de aceea nu 

puteam să fac parte din misiune, care nu are bani 
de risipit. Însă, dacă ajung la Bagdad prin propriile 
mele mijloace, pot să fiu de folos. 

— Cu certitudine, declară domnul Hamilton 
Clipp, Mesopotamia oferă arheologilor un câmp de 
lucru imens. 

Victoria se întoarse spre doamna Clipp. 

- Mi-e teamă că unchiul meu, episcopul, se află 
în Scoţia, în acest moment. Dar secretara sa este 
la Londra şi puteţi să o contactaţi telefonic, cerând 
Pimlico 97 693, una din liniile de la Fulham Palace. 
Îmi închipui că va fi acolo spre ora 11:30. Vă va da, 
în privinţa mea, toate informaţiile pe care le doriţi. 

— Sunt convinsă... 

Domnul Hamilton Clipp nu-şi lăsă soţia să-şi 
termine fraza. 

— Timpul ne presează, zise el. Avionul pleacă 
poimâine. Aveţi paşaport, domnişoară Jones? 

Din fericire, pentru că îşi petrecuse, câteva luni 
mai înainte, un sfârşit de săptămână în Franţa, 
Victoria putea să răspundă da. 

— L-am adus întâmplător, adăugă ea. 

— Perfect! Perfect! Îmi plac oamenii care au 
simţul afacerilor. 

Victoria înţelese că partida era câştigată. Dacă 
alte aspirante ar fi venit, ele erau de-acum scoase 
din cursă. Recomandările, paşaportul - domnul 
Clipp era cucerit. 

— Veţi avea nevoie de câteva vize, spuse el, dar 
prietenul meu, de la American Express, se va 
ocupa de asta. Totuşi, n-ar fi rău să treceţi pe aici 

după-masă, pentru eventualitatea în care ar fi de 
dat vreo semnătură. 

Victoria zise că va reveni pe la ora patru. Plecă 
puţin după aceea, se duse în grabă în 
apartamentul ei şi se aşeză lângă telefon, pregătită 
să aibă vocea un pic afectată a secretarei unui 
ecleziast, în caz că doamna Clipp considera 
necesar să ceară informaţii asupra tinerei pe care 
o angajase. Dar doamna Clipp se abţinu. 

In aceeaşi seară, hârtiile Victoriei erau în regulă 
şi fata era invitată să-şi petreacă la Savoy ultima 
sa noapte londoneză, ca să fie pe loc, a doua zi 
dimineaţa, la ora şapte şi să o ajute pe doamna 
Clipp să-şi facă ultima sa valiză. 


Capitolul V 


Vaporul, care două zile mai devreme trecuse de 
linia Arabiei, cobora pe Chatt el Arab. Curentul era 
rapid. Abdul Soliman, omul care ţinea cârma, avea 
puţine de făcut. Era un bătrân care, de mult timp, 
mergea la Basra pe fluviu. 

Cu ochii pe jumătate închişi, fredona, cu o voce 
foarte blândă, o nostalgică şi interminabilă cântare 
arabă: 


Asri bi lei ya yamali 
Hadhi alekya ihnAli... 


Se afla la bord şi un alt personaj, îmbrăcat, cum 
se întâmpla adesea în aceste părţi, pe jumătate 

oriental, pe jumătate european. Purta, pe deasupra 
unei lungi cămăşi de bumbac cu dungi, o tunică 
informă kaki, murdară şi roasă. Un fular de tricot, 
de un roşu decolorat, îi flutura pe umeri. Pe cap 
avea inevitabilul keffiyah alb cu negru, fixat cu un 
agal de mătase neagră. Bărbatul privea fără să 
vadă fluviul, care defila sub ochii săi, fredonând, 
fără să-şi dea seama, acelaşi cântec tânguitor ca şi 
bătrânul arab. Silueta sa, care semăna cu a altor 
mii de oameni, nu distona în peisajul 
mesopotamian şi nimic nu trăda că aparţinea unui 
englez, deţinătorul unui secret care risca să-l coste 
viaţa. 

Se gândea la un trecut foarte recent, pe care îl 
reînvia în minte: cursa din munţi, caravana de 
cămile, cele patru zile de-a lungul cărora mersese 
prin deşert în tovărăşia a doi călători, încărcaţi cu 
camera de filmat, nopţile în cortul vechilor săi 
prieteni din tribul Aneizeh, toate capcanele pe care 
trebuise să le zădărnicească, pentru ca să scape 
de reţeaua invizibilă de duşmani. Duşmani pe care 
trebuia să-i înfrângă, pentru ca să-şi îndeplinească 
misiunea. Toţi ştiau despre el esenţialul... 

"Henry Carmichael. Agent britanic. In jur de 30 
de ani. Părul negru, ochii negri, înălţimea - 1.78 
m. Vorbeşte araba, kurda, persana, armeana, 
hindustana, turca şi diversele dialecte din munţi. 
Are prieteni în numeroase triburi. Periculos". 

Carmichael se născuse la Kachgar, în Turkestan, 
unde tatăl său era funcţionar. Încă de copil venise 
în contact cu indigenii sosiți din punctele cele mai 

diferite şi avea prieteni în ţinuturile cele mai 
sălbatice ale Orientului Mijlociu. Nu la fel stăteau 
lucrurile în marile oraşe şi nu-şi ascundea deloc 
faptul că la Basra îl aşteptau greutăţi. Socotise 
prudent ca, pentru a ajunge la Bagdad, să n-o ia 
direct. Şefii săi îi lăsaseră libertatea de acţiune, îşi 
alesese singur ruta şi, pentru mai multă siguranţă, 
nu destăinui itinerariul pe care avea să-l urmeze. 
Avionul, care n-a fost la întâlnirea stabilită, îi 
oferea dovada unor scurgeri, întotdeauna 
inexplicabile şi trădătoare. 

Simţea numărul pericolelor în creştere. Gândul 
că ar putea să eşueze atât de aproape de ţintă era 
insuportabil. 

Trăgând în cadență la vâslele sale, bătrânul 
arab zise, fără să-şi mişte capul: 

— Clipa se apropie, fiule. Allah fie cu tine! 

— Să nu întârzii tătucule, să te întorci imediat. 
N-aş vrea să ţi se întâmple ceva rău. 

— Totul este dinainte scris, fiule. Sunt în mâna 
lui Allah! 

— Inş'Allah! 

Ambarcaţiunea o luă pe un şenal, în unghi drept 
cu fluviul. Aici navigația era intensă. Manevrând cu 
abilitate, arabul acostă. 

— lată-ne aici! murmură. Fie ca domnul să-ţi 
netezească drumul şi să-ţi lungească zilele vieţii, 
fiule! 

Carmichael se sui pe scara lunecoasă, care urca 
la chei. Acolo regăsi imagini familiare: ghemuiţi pe 
sol, puştani ofereau şlepurilor mărfuri diverse, 

portocale, prăjituri, şireturi de pantofi şi piepteni 
ieftini. Oameni, înveşmântaţi în manieră orientală, 
veneau şi plecau fără grabă. Puțin mai departe, de 
cealaltă parte a străzii, acolo unde se aflau 
prăvăliile şi băncile, tineri effendi, îmbrăcaţi 
europeneşte, circulau într-o mulţime în care se 
remarca un număr apreciabil de europeni, în 
majoritate englezi. Şi nimănui nu părea să-i pese 
că de un minut exista un arab în plus la Basra. 

Carmichael o luă la drum. Mergea încet, 
indiferent la spectacolul pe care îl avea sub ochi, 
atent numai să-şi dreagă din când în când glasul şi 
să scuipe pe jos, ca să rămână în pielea 
personajului său. In două rânduri îşi şterse nasul cu 
mâna. 

Urcă pe podul de peste canal şi pătrunse în 
primul suk. Aici, totul era zgomot şi mişcare. 
Indigeni se îmbrânceau ca să-şi poată croi cale, 
împingând în faţă un măgăruş greu încărcat, ţânci 
se certeau şi nu-şi întrerupeau cearta decât ca să 
alerge după europeni, implorând bakşiş... 

Aici se vindea orice, produsele europene 
învecinându-se cu mărfurile băştinaşe. Erau tigăi 
de aluminiu, obiecte de aramă forjată, argintărie 
de Amara, ceasuri de oţel, vase emailate, broderii 
venite din Persia şi covoare cu aceeaşi origine, 
cufere de lemn, haine de ocazie, cuverturi, lămpi 
pictate, ulcioare de lut, toate produsele acestei ţări 
şi tot ceea ce industria europeană a conceput 
special pentru un anume export. 

Chiar dacă în agitația din suk nu era nimic 
anormal şi nimeni nu părea să se intereseze de 
prezenţa sa, Carmichael dobândi, încetul cu 
încetul, certitudinea că o ameninţare îi dădea 
târcoale. Nu ar fi putut să precizeze de ce această 
convingere, era aproape sigur că nu era nici 
urmărit, nici supravegheat, dar simţea primejdia. 
Instinctul său, cel al unui om care fusese hăituit de 
nenumărate ori, nu îl înşela, faptul era, pentru el, 
neîndoielnic. 

O luă pe o străduţă dosnică, coti la dreapta, 
apoi la stânga, trecu pe sub o boltă, pentru a 
ajunge, în cele din urmă, într-un khan circular, 
înconjurat de prăvălii de tot soiul. Se opri în faţa 
uneia din ele. Ferwah, veste din piele de oaie 
fabricate în nord, atârnau la vedere. Negustorul 
tocmai oferea o cafea unuia din clienţii săi, un om 
voinic şi bărbos, cu o ţinută distinsă, a cărui 
pieptănătură era împodobită cu o panglică verde, 
care arăta că personajul era un hagi, un musulman 
care fusese în pelerinaj la Mecca. 

Carmichael pipăi un ferwah şi întrebă: 

—Besh hadha? 

— Şapte dinari. 

— Prea scump! 

Hagi termină cu negustorul. 

— Covoarele îmi vor fi trimise astăzi? 

— Negreşit. Plecaţi mâine? 

— În zori, spre Kerbela. 

— Kerbela? spuse Carmichael. Sunt de acolo, 
dar se împlinesc 15 ani de când nu am mai văzut 
mormântul lui Husein. 

— Este un oraş sfânt, declară hagi. 

Fără să se întoarcă, negustorul îşi informă 
posibilul client că avea înăuntru şi alte ferwah, la 
preţ mai convenabil. 

— Ceea ce vreau, reluă Carmichael, este un 
ferwah alb. 

— Am în spatele magazinului... 

Cu degetul, negustorul arătă uşa deschisă în 
fund. 

Lucrurile se petreceau normal. Conversaţia 
fusese dintre acelea care se aud în toate zilele prin 
suk, dar cuvintele-cheie veniseră în ordinea 
corectă: Kerbela, ferwah alb. 

Doar când pătrunse în prăvăliile, privindu-l pe 
negustor pentru prima oară, Carmichael descoperi 
că faţa lui nu era cea la care se aştepta. Nu văzuse 
omul decât o singură dată, dar era sigur că nu se 
înşela. Negustorul îi semăna chiar foarte bine, însă 
nu el era omul pe care Carmichael contase să-l 
întâlnească. 

Oprindu-se, întrebă pe un ton un pic surprins. 

— Dar unde este Salah Hassan? 

— Bietul meu frate a murit acum trei zile. Eu i- 
am urmat... 

Situaţia nu avea nimic neverosimil. Asemănarea 
era certă, iar fratele mortului putea să lucreze şi el 
pentru Intelligence Service. Carmichael, totuşi mai 
prevăzător decât niciodată, trecu în spatele 

prăvăliei, într-o încăpere strâmtă şi prost luminată. 
Se găseau acolo, îngrămădite pe rafturi, mărfuri 
foarte diferite şi, de asemenea, la intrare, o masă 
joasă, pe care se afla, împăturit cu grijă, un ferwah 
alb. 

Carmichael îl ridică. Şi găsi ceea ce spera: 
veşminte europene. Un costum de bună calitate, 
dar deja uzat, în buzunarul căruia erau bani şi acte. 
Un arab anonim intrase în prăvălie. Cel care va ieşi 
va fi domnul Walter Williams, de la firma "Cross 
and C°, importatori şi agenţi maritimi", un om de 
afaceri ale cărui întâlniri erau fixate cu mult timp 
înainte. Fireşte, exista un domn Walter Williams, 
perfect autentic, şi era un comerciant demn şi 
stimat. Totul era în regulă. Carmichael respiră 
adânc şi începu să-şi deschidă vechea sa haină. 

Dacă, pentru a se descotorosi de el, duşmanii ar 
fi ales revolverul, Carmichael ar fi dispărut de pe 
scenă în acest moment. Dar ei preferaseră 
pumnalul, care are avantajul că nu face zgomot. 

Era o lungă lamă curbă şi cel care o ţinea era 
ascuns după o cortină de veşminte, agăţate în 
încăpere. Carmichael zări arma, dar nu direct, ci 
imaginea sa reflectată pe peretele lustruit al unui 
vas mare de aramă, pus pe un raft. O secundă încă 
şi i s-ar fi împlântat între umeri... 

Carmichael se întoarse brusc, apucă omul de 
pumn şi îl aruncă la pământ. Pumnalul alunecă sub 
o mobilă. Abandonându-şi adversarul, Carmichael 
se năpusti spre prăvălie, pe care o traversă în 
fugă. Sub ochii uimiţi ai hagi-ului şi ai negustorului, 

probabil decepţionat, străbătu khan-ul cu paşi 
mari, pentru a se afla imediat în îmbulzeala din 
suk, unde începu să hoinărească abordând un aer 
firesc. 

Se oprea din când în când ca să examineze o 
țesătură sau un serviciu de cafea, dar creierul său 
lucra cu precizie. Frumosul angrenaj se stricase. 
Incă o dată se găsea singur, într-o ţară ostilă. Nu-i 
ieşea din minte lecţia pe care o trăise cu puţine 
minute înainte. 

Duşmanii de care trebuia să se teamă nu erau 
doar cei care îl urmăreau, ci şi alţii, mai redutabili, 
poate, cei care trădaseră parola şi organizaseră 
împotriva lui un atac care, logic, trebuia să fie cel 
din urmă, pentru că îl surprinsese în momentul în 
care el avea toate motivele să se creadă în 
perfectă siguranţă. Era vorba de agenţi străini, 
care reuşiseră să se înfiltreze în serviciile engleze 
sau de nefericiţi care se lăsaseră cumpăraţi, cu 
bani sau altfel? Răspunsul avea o importanţă 
secundară. Rezultatul era singurul care conta. lar 
el era singur, fără bani, descoperit şi lipsit de toate 
mijloacele care i-ar fi permis să-şi schimbe 
personalitatea. In plus, probabil, urmărit. 

Nu se întoarse. La ce bun? Cei care îl 
supravegheau nu erau nişte novici. 

Mergând fără ţintă, îşi continuă plimbarea, 
meditând. Sfârşi prin a ieşi din suk, trecu podul, 
luând-o, în cele din urmă, pe strada pe care se 
găsea Consultantul britanic. Nimeni nu părea să-i 
acorde vreo atenţie. Ezită. La fel, în cursele de 

şoareci este uşor de pătruns. Şoarecii care se lasă 
ispitiţi de o frumuşică bucăţică de brânză ştiu, 
apoi, cât îi costă asta. 

Se expunea unui risc. Dar nu vedea ce altceva 
ar fi putut face. 

Intră. 


Capitolul VI 


În anticamera consulatului, Richard Baker 
aştepta să fie primit. 

Dimineaţă debarcase de pe Indian-Queen şi 
odată satisfăcute exigenţele vamei - bagajele sale 
nu conţineau altceva decât cărţi şi ai fi putut să 
crezi că nu adusese puţina lenjerie decât datorită 
unui gând de ultim minut - iar vaporul fiind ajuns, 
contrar obiceiului său, la ora stabilită prin orar, se 
întâmpla să aibă în faţă patruzeci şi opt de ore, 
înainte de a o lua iar la drum, via Bagdad, spre 
ţinta călătoriei sale, Tell Asuad, locul anticei Murik. 

Dar deja ştia cum avea să folosească aceste 
patruzeci şi opt de ore. Exista pe coastă, aproape 
de Kuweit, un dâmb despre care se credea că ar 
adăposti vestigii ale civilizaţiilor dispărute. Era o 
ocazie excelentă ca să meargă până acolo şi să 
efectueze nişte cercetări rapide. 

La "Airport Hotel", Richard Baker se informase 
asupra posibilităţilor de a ajunge la Kuweit. Un 
avion, care pleca a doua zi dimineaţa, la ora 10, 
putea să-l transporte acolo şi să-l readucă ziua 
următoare. Fireşte, trebuia să rezolve nişte 

inevitabile formalităţi, să obţină nişte vize de la 
Consulatul britanic. Richard îşi aduse aminte că îl 
întâlnise cândva, în Persia, pe domnul Clayton, azi 
consul general la Basra. l-ar fi făcut plăcere să-l 
revadă. 

La consulat, îşi trimise cartea de vizită şi, 
informat că domnul Clayton era ocupat pentru 
moment, dar că nu va întârzia să-l primească, se 
lăsă condus într-o anticameră, situată în clădire, în 
stânga unui culoar, la capătul căruia se întindea o 
grădină vastă. 

Se aflau, deja, acolo, mai multe persoane. Le 
acordă numai o privire. Umanitatea în general nu-l 
interesa. Cel mai mic ciob de ceramică antică îl 
pasiona cu mult mai mult decât un individ născut 
într-o clipă oarecare a secolului al XX-lea. 

Cufundat în gândurile sale, reflecta cu 
îngăduinţă la anumite particularităţi ale scrierilor 
lui Mari şi la mişcările tribului benjamiţilor, din jurul 
anului 1750 î.Ch. când, fără să ştie de ce, realiză 
că nu putea să ignore mult timp prezenţa făpturilor 
umane de lângă el. Era ceva nedefinit, care nu 
corespundea la nimic concret, dar pe care ea îl 
adulmecă. Termenul era potrivit. Acest ceva îl 
mirosea. Era în aer. Şi senzaţia nu era pentru el 
absolut nouă. O încercase, în special, în timpul 
războiului. Într-o zi când fusese paraşutat, în zori, 
pe terenul inamic... 

Îşi aminti. Ceea ce adulmeca era mirosul fricii... 

Cineva, în micuța încăpere, se temea. O teamă 
teribilă... 

Îşi privi vecinii: un arab, care purta o tunică de 
culoare kaki, soioasă, şi care făcea să alunece între 
degetele sale boabele de chihlimbar ale unui şirag 
de mătănii; un englez, cu un chip rubicond şi cu o 
mustață stufoasă şi albă, care arunca cifre pe un 
carneţel, un reprezentant al comerţului, fără 
îndoială, un om cu pielea foarte oacheşă, care 
părea frânt de oboseală şi foarte fericit să profite 
de un scaun confortabil; un altul, care trebuie să fi 
fost un scrib irakian şi, în sfârşit, un persan de o 
anumită vârstă, într-o tunică albă ca zăpada. 
Niciunul dintre ei nu avea aerul că s-ar interesa de 
el. 

Arabul se juca mereu cu boabele de chihlimbar. 
Ele cădeau una după alta între degetele sale şi, 
deodată, Richard avu sentimentul foarte clar că 
zgomotul pe care îl făceau îi amintea ceva. O 
linie... o linie... un punct... Fără nici o îndoială, era, 
morse! Alfabetul îi era cunoscut. Il practicase 
îndeajuns în timpul războiului, când era la 
transmisiuni. Putea însă să citească după sunet. 
Bufnița. F-L-O-R-E-A-T-E-T-O-N-A. Deviza Etonului! 
Floreat Etona! Ce putea să însemne asta? Deviza 
Etonului silabisită de un arab în zdrenţe? Şi el 
continua: BUFNIŢA. ETON. BUFNIŢA. 

Bufnița! Aceasta era porecla care i se dăduse la 
Eton, pentru că purta ochelari mari. 

ÎI privi mai bine pe arab. Semăna cu atâtea 
sute, pe care îi întâlneai prin suk şi pe cheiul din 
port. Privirea îi rămânea aţintită în faţă. Nimic nu 

părea să indice că l-ar fi cunoscut pe Baker. Dar 
boabele de chihlimbar îşi continuau clinchetul. 

Aici, Fachirul. Contez pe tine. Scandal! 

Fachirul? Care fachir? Oare... Sigur că da, 
fachirul Carmichael, căruia îi ziceau aşa, pentru că 
se născuse sau pentru că trăise la celălalt capăt al 
pământului, în Turkestan sau în Afganistan. 

Richard îşi scoase pipa din buzunar, suflă 
înăuntru, îi cercetă interiorul, apoi o lovi uşor, de 
mai multe ori, de o scrumieră. 

Mesaj receptat. 

Evenimentele care au urmat au fost extrem de 
rapide şi, în consecinţă, lui Richard i-a fost destul 
de greu să şi le amintească în amănunt. Arabul se 
ridică, îndreptându-se spre uşă. Trecând prin faţa 
lui Richard, făcu un pas greşit şi, dezechilibrându- 
se, se agăţă de Richard ca să evite căderea. După 
care, scuzându-se cu un cuvânt, îşi continuă 
drumul. În acelaşi moment, corpolentul 
reprezentant comercial lăsă să-i scape carneţelul şi 
îşi duse iute mâna la buzunarul interior al 
vestonului.  Corpolenţa afectând rapiditatea 
mişcărilor, Richard avu vreme să intervină. Când 
omul îşi scoase revolverul, Richard îi administra cu 
latul palmei o lovitură impecabilă peste încheietura 
mâinii. Arma ateriza pe parchet. Un glonţ o 
precedase, înfundându-se în lemn. 

Între timp, arabul dispăruse. Pe culoar, 
alergase, mai întâi spre cabinetul consulului, care 
era chiar în capăt, lângă uşa deschisă spre 
grădină. Apoi, brusc, făcând o întoarcere pe 

jumătate, se precipită spre uşa care dădea în 
stradă. Imediat, se pierdu în mulţime. 

Când, în clipa următoare, kavas-ul şi apăruse, 
Richard îl ţinea încă de braţ pe durduliul 
reprezentant comercial. Alături de el, irakianul se 
agita grozav. Dar persanul nu se clintise şi nici 
personajul cu pielea oacheşă. 

Richard ceru cu asprime explicaţii. 

— Ce înseamnă asta? Trageţi, când vi se 
năzare, focuri de revolver? 

Omul protesta, cu un aer dezolat. Vocea sa îi 
era marcată de un puternic accent cockney. 

— Vai, nu, nul!... A fost un accident! O gafă... 

— Spuneţi-o altora! Pur şi simplu aţi tras în 
arabul acela, care a luat-o la sănătoasa! 

— Zău, nu aveam intenţia să-l împuşc! Voiam 
doar să-l sperii. Tocmai îl recunoscusem. Este un 
pungaş care mi-a plasat nişte antichităţi, care nu 
au nici trei ani vechime. Dacă n-ai nici dreptul să te 
răcoreşti un pic! 

Richard Baker avea oroare de publicitate, de 
orice soi. Explicaţia nu prea rezista, dar el hotărî să 
o accepte. Nu putea să dovedească nimic şi nici nu 
era foarte sigur că bătrânul Carmichael ar fi ţinut 
să facă vâlvă în jurul incidentului. A priori, dacă se 
angajase într-o afacere aventuroasă, se putea 
presupune că prefera tăcerea. : 

Richard eliberă brațul bărbatului corpolent. Insă 
kavas-ul se lansase într-un torent de vorbe, din 
care reieşea că era tare rău să te serveşti de un 

revolver în incinta consulatului, ceea ce este 
interzis, şi consulul n-avea cum să fie mulţumit. 

— A fost un accident! repeta vinovatul. Vă 
prezint toate scuzele şi mă duc! Am să-l văd pe 
consul altădată... 

Brusc, îi întinse lui Richard cartea sa de vizită. 

— lată numele meu. Sunt la "Airport Hotel" şi 
acolo voi putea fi găsit, dacă povestea asta iscă 
tărăboi! Dar, încă o dată, a fost un simplu accident. 
O glumă, ce mai! 

Richard îl privi ieşind. Nu era sigur că proceda 
bine, dacă îl lăsa să plece. Dar ce altceva ar fi 
putut să facă? 

Câteva minute mai târziu, a fost introdus în 
cabinetul consulului. Domnul Clayton era un bărbat 
cu părul grizonat şi chipul gânditor. 

— Nu ştiu, îi spuse Richard, dacă vă amintiţi de 
mine... Ne-am întâlnit la Teheran, acum doi ani. 

— Îmi aduc aminte. Eraţi cu doctorul Pauncefoot 
Jones. Nu-i aşa? Îl însoţiţi şi anul acesta? 

— Da. Numai că se întâmplă să am la dispoziţie 
câteva zile şi mi-ar plăcea să trag o fugă până în 
Kuweit. Îmi închipui că asta nu prezintă nici o 
dificultate... 

— Nici una. Aveţi mâine-dimineaţă un avion şi 
într-o oră şi jumătate veţi fi acolo. Îi voi telegrafia 
lui Archie Gaunt... Este rezidentul nostru... El o să 
vă găzduiască. Pentru această noapte, veţi fi 
oaspetele meu. 

Richard protestă, fără prea multă convingere. 

— N-aş vrea să vă deranjez. Pot foarte bine să 
dorm la hotel... 

— "Airport Hotel" este mai mult decât plin şi 
noi, soţia mea şi cu mine, vom fi încântați să vă 
primim. Avem, dealtminteri, şi alţi invitaţi: Crosbie 
de la "Oil Company", şi un tânăr colaborator al 
doctorului Rathone, care debarcă lăzi de cărţi, 
ceea ce însemnă că îşi va petrece zilele cu 
vameşii. Să urcăm! ne vom întâlni cu Rosa... 

Apartamentul consulului era la primul etaj. Ca şi 
soţul ei, doamna Clayton îl ţinea minte pe Richard 
Baker. 

— La Teheran, zise întinzându-i mâna, am 
colindat împreună prin bazare, iar dumneavoastră 
aţi cumpărat covoare splendide. 

— Una din cele mai bune afaceri pe care le-am 
făcut! răspunse Richard. Datorită dumneavoastră, 
dealtfel! 

— Baker, explică Gerald Clayton, intenţionează 
să ia mâine avionul ca să meargă în Kuweit. l-am 
spus că îşi va petrece noaptea la noi. 

— Bineînţeles! exclamă doamna Clayton. N-am 
să vă pot da cea mai bună cameră de oaspeţi, 
pentru că este ocupată de căpitanul Crosbie, dar, 
cu toate acestea, veţi fi confortabil instalat. 

Consulul ceru permisiunea să se întoarcă la 
birou. 

— Se pare, adăugă el, că a fost un mic scandal 
în anticameră. Cred că, am înţeles, cineva a 
ameninţat cu un revolver... 

— Vreun şeic, fără îndoială, zise doamna 
Clayton. Ei sunt foarte susceptibili şi adoră armele 
de foc... 

Richard puse lucrurile la punct. 

— De fapt, era vorba de un englez, care părea 
foarte decis să folosească pe post de ţintă un arab. 

Completă, cu simplitate. 

— Le-am dezarmat, lovindu-i rapid încheietura. 

— Aşadar, aţi văzut totul! strigă Clayton. Nu m- 
aş fi gândit! 

Trase din buzunar o carte de vizită. 

— Robert Hali, Achilles Work, Enfield... Acesta 
trebuie să fie numele individului. Nu ştiu de ce voia 
să mă vadă. Nu era beat, nu? 

— Pretinde că voia să facă o glumă şi că glonţul 
n-a plecat decât accidental. 

Clayton îşi încruntă sprâncenele. 

— În general, reprezentanţii nu se plimbă cu 
arme încărcate prin buzunare! 

— Ar fi trebuit, poate, să-l împiedic să plece, 
observă Richard. 

— În asemenea împrejurări, nu este 
întotdeauna uşor să ştii ce este de făcut! Arabul n- 
a fost rănit? 

— Nu. 

— Atunci, fără îndoială, aţi făcut foarte bine 
lăsând personajul să plece. 

— Mă întreb, totuşi, care este dedesubtul 
poveştii? 

— Da... Şi eu... 

Consulul părea preocupat când cobori. 

Doamna Clayton îl conduse pe Richard în salon, 
o încăpere vastă, mobilată cu gust, şi îl întrebă ce 
dorea să bea. Bere sau cafea? Alese berea. Era 
delicios de rece. 

Se interesă de ce mergea în Kuweit, ceea ce el 
îi zise, apoi, îl întrebă de ce nu era încă însurat. Îi 
răspunse că nu avea impresia că era făcut pentru 
căsătorie. 

— Ei, asta-i! replică ea. Arheologii sunt soţi 
excelenți. Dar vor fi tinere, anul acesta la 
explorări? 

— Una sau două, cred... Şi, fireşte, doamna 
Pauncefoot Jones... 

Conversaţia ajunsese aici, când apăru un om 
scund şi mai degrabă masiv, pe care doamna 
Clayton i-l prezentă lui Richard ca fiind căpitanul 
Crosbie. Ea îi povesti că domnul Baker era un 
arheolog care scosese la lumină o mulţime de 
lucruri foarte interesante, vechi de mai multe mii 
de ani. Căpitanul spuse că n-a înţeles niciodată 
cum oamenii care făceau cercetări puteau să 
atribuie o vârstă descoperirilor lor şi că bănuia că 
sunt mincinoşi înveteraţi. În timp ce Richard îl 
privea cu milă şi rămânea tăcut, Crosbie zise că 
glumea, dar că nu i-ar părea rău să ştie cum 
puteau arheologii să spună cu certitudine că un 
obiect avea atâtea sau atâtea secole. Richard 
mărturisi că ar fi foarte mult de explicat. 

— O să revenim la asta, spuse doamna Clayton. 
Pentru moment, am să vă arăt camera 
dumneavoastră. 

Richard fu încântat să o urmeze. 

— Crosbie era foarte gentil, îi declară ea, odată 
ieşiţi din încăpere, ţin foarte mult la el, dar n-are 
nici cea mai mică idee despre ce ar putea să fie 
cultura. 

Richard aprobă. 

Camera sa era foarte confortabilă. Se plimbă 
prin ea, cu mâinile în buzunare. Deodată, degetele 
îi dădură, în fundul unuia din ele, peste o bucată de 
hârtie, împăturită în patru, pe care nu-şi amintea 
să o fi pus acolo. Nu cumva i-o strecurase arabul, 
când se agăţase de el, împiedicându-se? 

Examina hârtia murdară, care părea să fi fost 
îndoită şi dezdoită de mai multe ori. Era vechi de 
optăsprezece luni, după cum arăta data din josul 
lui, un certificat, un sit, cum sunt eliberate multe în 
Orient. Medicul militar Wilberforce recomanda pe 
un anume Ahmed Mohammed, muncitor priceput şi 
plin de solicitudine, capabil să conducă un camion 
şi să facă reparaţiile curente şi, în plus, foarte 
cinstit. 

Cu fruntea îngândurată, Richard, metodic şi 
ordonat, trecu în revistă evenimentele dimineţii. 

Carmichael, nu încăpea discuţie, se temea 
pentru viaţa lui. Hăituit, venise să se refugieze la 
consulat. Credea că acolo va fi în siguranţă. In loc 
de aşa ceva, pericolul care îl ameninţa era acum 
cunoscut. Duşmanul îl aştepta în anticameră. Un 
reprezentant comercial? În orice caz, un om care 
primise ordine categorice nu dăduse înapoi. Chiar 
în consulat şi de faţă cu martori, încercase să-l 

doboare pe Carmichael. Dacă a riscat o asemenea 
lovitură, înseamnă că nu încăpea nici o amânare. 
Dar, Carmichael, recunoscându-şi vechiul coleg de 
clasă, îi ceruse ajutor şi făcuse în aşa fel încât să-i 
transmită un document, banal în aparenţă, dar, 
probabil, important. Dacă duşmanii săi îl găseau pe 
Carmichael şi l-ar fi putut da. 

Aşadar, cum trebuia să procedeze cu acest 
document? 

Richard putea să-l predea lui Clayton, 
reprezentantul Majestății Sale, Regina Angliei. 

Sau să-l păstreze până ce Carmichael i-l va 
cere. 

După ce reflectă, optă pentru cea de-a doua 
alternativă. 

Va păstra documentul, dar nu fără să ia nişte 
măsuri de prevedere. 

Pentru început, pe o hârtie albă, ruptă dintr-o 
scrisoare veche, confecţionă un certificat destul de 
asemănător cu celălalt, dar altfel redactat. Mesajul 
putea să fie scris cu cerneală invizibilă, dar era tot 
aşa de posibil ca el să fi fost alcătuit codificat. 
Când termină, îşi plimbă mâinile pe tălpile 
pantofilor, apoi se  strădui să  murdărească 
certificatul său, împăturindu-l şi despăturindu-l de 
mai multe ori, ca să-i dea aspectul unei hârtii 
purtată în buzunare luni şi luni de zile. 

După aceea, se ocupă de original. Se gândi 
îndelung, în cele din urmă, cu un surâs uşor, 
împături hârtia, dându-i forma unei rigle lungi, pe 
care o înveli într-o fâşie de țesătură impermeabilă, 

decupată din trusa sa de baie. După aceea, 
înfăşură totul în plastilină, pe care o rulă şi o 
aplatiză, până ce obţinu o suprafaţă foarte netedă, 
pe care imprimă un sigiliu cilindric, ce îl avea la el. 
Studie rezultatul cu satisfacţie: în plastilină era 
gravată o minunată reproducere a lui Shamash, 
zeul Soarelui, înarmat cu Spada Dreptăţii. 

— Să sperăm, murmură el, că este un semn 
bun! 

Băgă într-unul din buzunarele sale certificatul 
fabricat. Seara, la culcare, când îşi goli buzunarele 
vestonului pe care îl purtase dimineaţă, constată 
că hârtia dispăruse. 


Capitolul VII 


În vasta sală de aşteptare, ale cărei uşi înalte cu 
geamuri dădeau spre aerodrom, Victoria, aşezată 
lângă doamna Clipp, savura dulceaţa vieţii. 

Mai devreme, ca să-i invite să ia loc în autocarul 
care trebuia să-i ducă la aeroport, un funcţionar 
chemase "călătorii pentru Cairo, Bagdad şi 
Teheran". Cuvinte magice, pe care ea le ascultase 
cu o plăcere de nedescris. Fără îndoială, acestea 
nu spuneau nimic imaginaţiei doamnei Hamilton 
Clipp. Amabila femeie prea îşi petrecuse o parte 
considerabilă a existenţei sale în trenuri, 
pacheboturi, avioane şi hoteluri luxoase, ca să mai 
poată fi încă sensibilă la şarmul misterios al 
acestor nume de oraşe, care evocau toate 

seducţiile Orientului. Dar nu la fel stăteau lucruile 
pentru Victoria. Ea nu era blazată, şi necontenita 
flecăreală a doamnei Clipp, care avea deplorabilul 
obicei de a gândi cu glas tare, nu o împiedica să 
guste la valoarea sa fiecare din minutele pe care le 
trăia. 

Doamna Clipp trecea în revistă pe cei şi pe cele 
care urmau să le fie tovarăşi de călătorie. 

— Cei doi băieţei sunt, pur şi simplu, adorabili, 
dar trebuie să-ţi faci multe griji cu nişte copii în 
avion! Cred că sunt englezi. Taiorul mamei nu este 
lipsit de şic, dar ea îmi pare foarte obosită. Domnul 
acela are un fel de a se îmbrăca foarte ţipător. 
Francez, îmi închipui, şi probabil un om care se 
place foarte mult. Celălalt, acolo, este olandez. Era 
chiar în faţa noastră, când au fost verificate 
paşapoartele. Ceilalţi, dincolo, sunt turci sau 
iranieni, am impresia că americani nu sunt... Dar, 
ne aflăm aici, totuşi, de o jumătate de oră şi încep 
să mă întreb ce mai aşteptăm! 

Doamna Clipp primi răspunsul aproape imediat. 
Escortat de un noian de funcţionari ai companiei şi 
urmat de un hamal încărcat cu două geamantane 
de un lux impresionant, un om înalt traversa sala 
de aşteptare. 

— Un domn care este cineva! murmură doamna 
Clipp. 

— Cine ştie! şopti Victoria. 

În mod vădit, personajul nu ţinea să treacă 
neobservat. Purta o amplă manta de călătorie 
cenuşiu-închis, cu glugă. Pe cap avea o pălărie de 

fetru gri-deschis, ale cărei boruri late te făceau să 
te gândeşti la un sombrero. Părul său, un pic prea 
lung, era de un frumos argintiu, la fel ca şi 
mustaţa, cochet ridicată în extremităţi. Avea aerul 
unui gentilom aventurier, cum se văd la teatru, şi 
Victoria îl găsi foarte antipatic. În jurul lui, 
personalul se agita. 

— Da, sir Rupert. 

— Fireşte, sir Rupert. 

— Avionul pleacă imediat, sir Rupert. 

O uşă îşi deschise cele două aripi, ca să-i 
elibereze trecerea. 

— Sir Rupert? spuse doamna Clipp, cu jumătate 
de voce. Mă întreb cine poate să fie. 

Victoria îşi mărturisi ignoranta. 

— Unul din miniştrii voştri, poate? sugeră 
doamna 
Clipp. 

— Nu cred. 

În orice caz, sir Rupert era personajul pe care îl 
aştepta avionul. Călătorii fură invitaţi să treacă pe 
platformă şi să urce la bord. 

Victoria o ajută pe doamna Clipp să se 
instaleze, luă loc lângă ea şi numai în momentul în 
care îşi puse centura îşi dădu seama că scaunul i 
se găsea chiar în spatele celui pe care îl ocupa sir 
Rupert. Uşile se închiseră şi, în scurt timp, enormul 
aparat rula pe pistă. 

Avionul decolă. Pasagerii îşi desfăcură centura, 
aprinseră ţigări, deschiseră reviste. Victoria se uită 
pe fereastră. Survolau nori albi. Doamna Clipp 

rămânea adâncită în lectura unei povestiri. Sir 
Rupert îşi trăsese gluga peste sombrero şi părea să 
doarmă. Victoria începea să-şi spună că voiajurile 
cu avionul nu erau distractive. 

Ploua torențial când se ateriză pe aerodromul 
din Castel Benito. Reprezentanţi ai companiei, 
auriţi pe la toate cusăturile, veniră să-l preia pe sir 
Rupert, ca să-l ducă spre cine ştie ce reşedinţă de 
lux, în vreme ce ceilalţi călători intrară în clădirea 
fără mare confort în care aveau să-şi petreacă 
noaptea. Victoria o ajută pe doamna Clipp să-şi 
facă toaleta, apoi se întinse până la ora mesei în 
micuța încăpere care îi fusese repartizată. După 
masă, doamna Clipp flecari cu câţiva dintre 
călători, în timp ce domnul în costum ţipător, care 
părea să fi prins simpatie pentru Victoria, îi ţinu un 
curs complet despre fabricarea creioanelor cu mină 
de plumb. O stewardesă anunţă că plecarea va 
avea loc a doua zi dimineaţa, la ora 5:30. 

— Nu s-ar putea spune, remarcă Victoria, că am 
văzut mare lucru din Tripolitania! Aşa sunt 
întotdeauna călătoriile cu avionul? 

— Aproape întotdeauna, răspunse doamna 
Clipp. Ceea ce nu-mi explic este această plăcere 
veninoasă pe care o au ei ca să fixeze întotdeauna 
plecarea la o oră imposibilă! din fericire, avionul 
are ceva bun: nu lâncezeşti pe drum. 

Victoria scoase un suspin discret. Cu plăcere ar 
fi hoinărit puţin în drum. 

— Aa..., continuă doamna Clipp, ştiţi că am 
descoperit identitatea acelui domn care este în 

avion şi care are aerul de a fi cineva? Este sir 
Rupert Crafton Lee, celebrul călător. Cu siguranţă, 
aţi auzit vorbindu-se de el! 

Victoria răspunse că da. Văzuse, în mai multe 
rânduri, fotografia lui sir Rupert în ziare. Cunoştea 
interiorul Chinei mai bine decât oricine din lume, 
era unul din rarii europeni care traversaseră 
Tibetul şi care vizitaseră Lhassa, parcursese 
regiuni neexploarate din Kurdistan şi Asia Mică şi 
relatările sale, scrise cam de mântuială, dar cu 
mult spirit, cunoşteau tiraje onorabile. Când îşi 
neglija propria publicitate, sir Rupert avea talent. 
Victoria aprecie că omul valora mai puţin decât 
cărţile sale. Nu-i zise nimic doamnei Clipp, dar, 
pentru ea, sir Rupert nu era decât un "tip care voia 
să epateze'. 

Avu tot răgazul ca să-l observe a doua zi, când 
avionul survolând o mare de nori, se năpustea spre 
Cairo, unde trebuia să ajungă la ora prânzului. Sir 
Rupert moţăia în fotoliul său, având capul căzut în 
piept. Victoria îi observă pe ceafă un furuncul, nu 
fără ca asta să-i facă plăcere. Sir Rupert putea să 
se dea cineva, dar rămânea nu mai puţin, ca 
fiecare, supus micilor necazuri, de tot soiul, 
inerente condiţiei umane. 

La Cairo, Victoria luă masa de prânz cu doamna 
Clipp, care o anunţă că avea să se odihnească 
întreaga după-amiază, dar că luase toate măsurile 
ca Victoria să facă o vizită la Piramide. 

— Pe cheltuiala mea, bineînţeles, zise. Moneda 
dumneavoastră este atât de depreciată!... Veţi 

merge acolo cu maşina, împreună cu doamna 
Kitchin... Este doamna cu cei doi băieţei. 

Tinerii Kitchin erau turbulenta însăşi. Cu toate 
acestea, Victoria petrecu la Piramide o după- 
amiază foarte plăcută. Intoarcerea avu loc, din 
cauza micuţilor, mai devreme decât şi-ar fi dorit 
Victoria. Se reîntoarse destul de obosită şi hotărî să 
se lungească în camera sa, aşteptând ora cinei. 

Închisese pleoapele, când lovituri în uşa ei - 
sau cel puţin aşa avu impresia - o smulseseră din 
reverie. Spuse: "Intră!" apoi, fiindcă uşa rămânea 
închisă, se duse să o deschidă. Realiză atunci că nu 
la ea se ciocănise, ci alături, la sir Rupert Crofton 
Lee. Auzi scurta discuţie pe care el o avu cu 
stewardesa, care venise să-i tulbure odihna, pentru 
a-l anunţa că i-ar fi recunoscători, dacă ar trece 
imediat pe la biroul de control. 

Un mic amănunt de reglat, îi explică ea, legat 
de zborul de mâine... Este pe culoar, la trei uşi dea 
dumneavoastră. 

— Bine, zise el. Vin. 

Victoria închise uşa. Nu mai avea somn şi cu 
necaz constată că nu era decât 16:30. Doamna 
Clipp nu va avea nevoie de ea înainte de ora 
18:00. Se hotărî să facă o plimbare. 

Îşi pudră nasul şi îşi puse pantofii, nu fără 
greutate, fiindcă vizita la Piramide fusese o aspră 
încercare pentru extremităţile sale inferioare. O luă 
pe culoar şi se apropie de birou - o tăbliță de 
lemn, cu înscrisul "Birou de control" era fixată pe 
uşă - , când sir Rupert ieşi de acolo. Se depărta, 

mergând în faţa ei, cu paşi mari şi ea avu impresia 
că era nemulţumit. 

Când Victoria veni înapoi, cu puţin înainte de 
18, doamna Clipp era, indiscutabil, foarte supărată. 

— Se pare, domnişoară Jones, că am excedent 
la bagaje! Pe deasupra, credeam că totul era 
rezolvat până la Bagdad, dar presupun că m-am 
înşelat. Mâine vom călători cu un avion al "Iraki 
Airwais". Biletul meu era valabil, dar n-aş fi în 
regulă cu bagajele pentru care n-aş fi plătit. Aţi 
vrea să mergeţi până la birou, să vedeţi cum stau 
lucrurile? 

Contrar aşteptărilor ei, Victoria găsi destul de 
greu biroul. Cel din care îl văzuse ieşind pe sir 
Rupert trebuia să fi fost folosit doar în orele calde 
ale după-amiezii, pentru că ea găsi camera goală şi 
nu obţinu informaţia pe care o dorea decât într-o 
alta, mult mai mare şi care era situată într-un alt 
corp al clădirii. Temerile doamnei Clipp erau 
fondate: nu plătise pentru bagaje decât până la 
Cairo şi ca să le facă să ajungă la Bagdad trebuia 
să achite o importantă diferenţă. Ceea ce şi făcu 
fără discuţii, dar fără plăcere. 


Capitolul VIII 


Birourile de la "Valhalla Gramophone C°" se 
găsesc la Londra, la al cincilea etaj al unui imobil 
din City. Bărbatul stătea aşezat la masa sa de 
lucru, cufundat în lectura unei cărţi de economie 

politică, când sună telefonul. Ridică receptorul şi 
spuse, cu glasul cel mai banal: 

— Valhalla Gramophone. 

— Aici, Sanders. 

— Sanders de la Fluviu? De la care fluviu? 

— Sanders de la Tigru. Raport asupra lui A.S. l- 
am pierdut urma. 

Tăcere. Apoi, cu un ton tranşant, bărbatul de la 
"Valhalla Gramophone" reluă: 

— Am înţeles bine? 

— l-am pierdut urma Annei Scheele. 

— Fără nume proprii! Aţi comis deja o gafă 
frumuşică! Cum de v-a făcut-o? 

— Am fost la clinica despre care v-am vorbit, 
cea la care sora ei trebuia să fie operată. 

— Şi? 

— Operația a reuşit. Ne gândeam că A.S. se va 
întoarce la Savoy, unde avea reţinut un 
apartament. Dar n-a venit acolo. Normal, clinica 
era supravegheată. N-am văzut-o ieşind şi eram 
convinşi că se afla tot acolo. 

— Şi nu mai este? 

— Tocmai ne-am dat seama. A plecat într-o 
ambulanţă, a doua zi după operaţie. 

— V-a dus de nas! 

— Aşa s-ar zice. Aş fi jurat că nu ştia că este 
urmărită. Ne-am luat toate măsurile de prevedere. 
Noi eram trei şi... 

— Nu mă interesează explicaţiile! Unde a dus-o 
ambulanţă pe A.S.? 

— La "University College Hospital". 

— Ce v-au spus la spital? 

— Că o bolnavă a fost adusă de o infirmieră, 
care era, fără îndoială, A.S. Bolnava odată primită, 
infirmiera a dispărut şi nu se ştie ce s-a întâmplat 
cu ea. 

— Bolnava aceea nu ştie nimic? 

— Nimic. Era sub influenţa morfinei. 

— În concluzie, acum A.S. poate să se găsească 
oriunde, nu? 

— Da. Dacă se reîntoarce la Savoy... 

— Nu spuneţi neghiobilor! Nu se va mai întoarce 
la Savoy... 

— Ar trebui să vedem dacă este la un alt hotel? 

— Evident! Dar asta n-o să ducă la nimic! Ea 
ştie foarte bine că e primul lucru pe care o să-l 
faceţi. 

— Atunci, care sunt instrucţiunile? 

— Vedeţi porturile: Dover, Folkestone etc. 
Vedeţi companiile aeriene, în special cea care face 
linia Bagdad. Informaţi-vă asupra locurilor reţinute 
pentru următoarele cincisprezece zile, fără să 
pierdeţi din vedere că, mai mult ca sigur, nu va 
călători sub adevăratul ei nume. 

— Bagajele le are tot la Savoy. Poate că le va 
cere... 

— Nici o şansă! Tu poţi să fii nărod, însă ea nu 
este! Sora sa ştie ceva? 

— Suntem în legătură cu infirmiera care se 
ocupa de ea la clinică. După cum zice, sora sa 
crede că A.S. este la Paris, pentru Morganthal, şi că 


70 


s-a instalat la Ritz. Mai crede că A.S. se va întoarce 
în Statele Unite pe 23. 

— Altfel spus, A.S. nu i-a zis nimic. Dealtminteri, 
nu-i de mirare! Ocupaţi-vă serios de companiile 
aeriene! Nu se poate să nu meargă la Bagdad şi ca 
să ajungă la timp este obligată să ia avionul. În 
afară de asta, Sanders... 

— Da? 

— Nu mai fă prostii! Ţi se dă încă o şansă, dar 
asta-i ultima! 


Capitolul IX 


Domnul Shrivenham, tânărul ataşat al 
ambasadei britanice, urmărea cu o privire 
neliniştită avionul care se rotea deasupra 
aeroportului din Bagdad. Se pregăteşte o furtună 
de nisip, pe care nimic nu o lăsase să se prevadă, 
şi deja se învolburau nori de praf negru, în spatele 
cărora clădiri şi oameni dispăreau în fiecare 
secundă. 

— Zece la unu că nu va putea să aterizeze! 
spuse Lionel Shrivenham, pe un ton lugubru. 

— Şi-atunci, întrebă prietenul său, Harold, ce-o 
să facă? 

— Bănuiesc că va merge să aterizeze la Basra. 
Se pare că acolo vremea este ideală. 

— Aştepţi un "ştab"? 

Tânărul Shrivenham scoase un oftat. 

— N-am de ce să fiu încântat. Noul ambasador 
încă nu-i venit. Lansdowne, care normal îi ţine 
locul, se află în Anglia. Rice, consilierul pentru 
afacerile din Orient, este la pat, cu o gripă 
intestinală şi patruzeci de grade febră. Best este la 
Teheran. Aşa încât, eu am rămas de corvoadă! 
Aştept un tip despre care nu ştiu mai nimic şi 
despre care nimeni nu pare să ştie mai mult decât 
mine! Un mare călător după câte se zice, care îşi 
petrece timpul navigând pe o cămilă în ţinuturi 
imposibile! De ce este cineva, habar n-am! Dar 
este cineva, fiindcă am ordin să-i îndeplinesc şi cea 
mai mică dorinţă. Dacă va fi dus la Basra, probabil 
că va avea o bună dispoziţie de groază când va 
ajunge aici! Şi nu prea ştiu ce să fac! Fără îndoială, 
cel mai bine ar fi să-i expedieze un avion de la 
R.A.F. mâine dimineaţă, numai că este un tren 
diseară şi poate că ar prefera... 

Shrivenham nu-şi încheie fraza şi oftă din nou. 
De trei luni, de când era la Bagdad, avea numai 
ghinion şi simţea că o singură greşeală ar fi 
suficientă acum ca să compromită o carieră bine 
începută. 

Respiră mai în voie când văzu că avionul începe 
să coboare şi că se apropie de pământ. O clipă mai 
târziu, aparatul se plasa pe pistă. Shrivenham îl 
reperă dintr-o ochire pe cel pe care venise să-l 
caute şi, judecând în sinea lui că personajul era 
îmbrăcat într-o manieră puţin cam bătătoare la 
ochi, îi ieşi în întâmpinare. 

— Sir Rupert Crofton Lee? Shrivenham, de la 
ambasadă. 

Răspunsul lui sir Rupert i se păru lipsit de 
cordialitate. Se forţă, totuşi, să pronunţe câteva 
fraze banale, în timp ce-şi conducea oaspetele la 
maşină, în care urcă în spatele lui. 

— O secundă, spuse aşezându-se, am crezut că 
avionul dumneavoastră nu va putea să aterizeze şi 
că va trebui să meargă până la Basra. Furtuna de 
nisip... 

— Pentru mine, zise sir Rupert, ar fi fost un 
dezastru! Nici mai mult, nici mai puțin. Dacă ar fi 
trebuit să-mi schimb programul, tinere, treaba ar fi 
avut urmări de o amploare şi de o gravitate greu 
de imaginat. 

Shrivenham se gândi ca personajul, foarte plin 
de sine, avea o regretabilă înclinație să se creadă 
buricul lumii, dar îi răspunse pe un ton plin de 
respect: 

— Sunt convins de asta, domnule! 

— Ştiţi când ambasadorul va fi la Bagdad? 

— Data sosirii sale nu a fost încă fixată. 

— Mi-ar părea rău să nu-l văd. Ultima dată l-am 
întâlnit în - India, în... Stai aşa, să văd... Da, în 
1938. 

După un moment de tăcere, sir Rupert reluă: 

— Rice este tot aici? 

— Tot aici, domnule. Este consilier pentru 
problemele cu Orientului. 

— Un om de valoare! Voi fi mulţumit să-l revăd. 
Shrivenham îşi drese glasul înainte de a 
răspunde. 

— Din nefericire, domnule, Rice este în acest 
moment la spital, sub supraveghere. O gastro- 
enterită, se pare, care îi îngrijorează pe medici. 

Sir Rupert întoarse rapid capul spre 
Shrivenham. 

— O gastro-enterită? De când este bolnav? 

— De alaltăieri. 

Sir Rupert îşi încruntă fruntea. Toată trufia sa 
dispăruse. 

— Mă întreb, murmură, dacă n-o fi febra lui 
Scheele... Shrivenham, care nu auzise niciodată 
vorbindu-se de această maladie, păstră o tăcere 
prudentă. 

Maşina se apropia de podul Feysal şi era gata să 
o facă la stânga, spre ambasadă, când, brusc, sir 
Rupert se aplecă înainte, ca să-l interpeleze pe 
şofer. 

— O clipă... Ai vrea să opreşti acolo, la dreapta? 
În faţa acelei prăvălii... 

Şoferul se supuse şi opri maşina în faţa unui mic 
magazin indigen, încărcat cu olărie de toate 
soiurile. Din el ieşea un european, care se 
îndepărtă spre pod. Shrivenham crezu că îl 
recunoaşte pe Crosbie, "de la petrol", pe care îl 
întâlnise o dată sau de două ori. 

Sir Rupert sări din maşină şi intră în prăvălie. 
Luă un urcior şi angajă cu negustorul o conversaţie 
rapidă în arabă. Cei doi oameni vorbeau foarte iute 

şi Shrivenham, al cărui vocabular arab era încă 
foarte limitat, nu înţelegea mare lucru din ceea ce 
ei îşi spuneau. Sir Rupert, mânuind diverse obiecte 
de olărie adresa întrebări, cărora negustorul le 
răspundea cu un şuvoi de cuvinte. În cele din 
urmă, sir Rupert alese un vas micuţ, cu gâtul 
strâmt, puse câteva piese în mâna negustorului şi 
se sui iar în maşină. 

În beneficiul lui Shrivenham, îşi comentă 
achiziţia . 

— De mii şi mii de ani, această ceramică este 
fabricată după aceleaşi procedee. Aceeaşi formă 
chiar se găseşte în Armenia, în anumite regiuni de 
munte... 

Vorbind, sir Rupert îşi băgă două degete în gâtul 
recipientului. 

— Are o lucrătură destul de rudimentară, 
remarcă Shrivenham, fără nici o urmă de 
entuziasm. 

— Nu are nici o valoare artistică, sunt de acord, 
dar din punct de vedere istoric este interesant. 
Vedeţi urechile astea? Obiectele cele mai 
obişnuite, când ştii să le priveşti, ne învaţă multe 
lucruri. Am o colecţie. 

La ambasadă, sir Rupert ceru să fie condus 
imediat în camera sa. Shrivenham reţinu cu 
amuzament că, odată conferinţa sa asupra 
ceramicii terminată, sir Rupert uitase complet de 
vasul pe care tocmai îl cumpărase şi îl lăsase în 
maşină. Îşi făcu o datorie din a i-l duce. Sir Rupert 
îi mulţumi, cu aerul cuiva care se gândeşte la 

altceva, şi Shrivenham se retrase spunându-şi că 
personajele importante erau uneori indivizi curioşi. 

Shrivenham plecat, sir Rupert se apropie de 
fereastră şi desfăcu foiţa de hârtie, pe care o 
găsise înfundată în gâtlejul vasului. Era un mesaj 
de două rânduri. Luă cunoştinţă de el, arse biletul 
şi sună după un servitor, care apăru imediat. 

— Domnul m-a chemat? Pot să desfac bagajele? 

— Nu încă! Ai vrea să-i spui domnului 
Shrivenham că mi-ar face plăcere să vină să mă 
vadă în cameră? 

Shrivenham nu întârzie. Conştiinţa nu-i reproşa 
nimic, însă el nu se simţea liniştit. 

— Domnule Shrivenham, îi spuse sir Rupert, 
toate planurile mele s-au schimbat! Pot să contez 
pe discreţia dumitale, nu-i aşa? 

— Vai! Bineînţeles, domnule! 

— lată... de mult timp n-am mai venit la 
Bagdad; de fapt, n-am mai călcat pe aici de la 
sfârşitul războiului. Hotelurile sunt pe celălalt mal 
al fluviului? 

— Da, domnule. Pe Rashid Street. 

— Cu spatele la Tigru? 

— Da, domnule. Cel mai mare, Babylonian, este 
cel la care trag personalităţile mai mult sau mai 
puţin oficiale. 

— Ştii un hotel care să se numească Tio? 

— Desigur, domnule. Este foarte frecventat. Se 
mănâncă bine acolo, iar directorul, un anume 
Marcus Tio, este un tip extraordinar. O curiozitate a 
Bagdadului... 

— Foarte bine. Aş dori să-mi reţineţi o cameră la 
Tio. 

Shrivenham nu era sigur că înţelesese bine. 

— Vreţi să spuneţi că... n-o să locuiţi la 
ambasadă? Toate dispoziţiile... 

Sir Rupeft îi tăie vorba tânărului ataşat. 

— Ştiu. Vom da altele, asta-i tot! 

— Bineînţeles, domnule. Nu voiam să spun că... 

„ Shrivenham tăcu, incapabil să mai spună ceva. 

Avea 
foarte clar sentimentul că sosi-va ziua în care 
această poveste îi va aduce din partea superiorilor 
reproşuri îngrozitoare. 

— Am de dus nişte negocieri foarte delicate, 
continuă sir Rupert şi am aflat că n-aş putea să le 
conduc de la ambasadă. De aceea doresc să-mi 
reţineţi pentru această seară o cameră la Tio, iar 
intenţia mea este să părăsesc ambasada, fără să 
mă fac remarcat. Ceea ce înseamnă că n-am să 
plec la Tio într-o maşină oficială. În plus, vreau să 
mi se ia un loc în avionul care va pleca la Cairo 
poimâine. 

Shrivenham părea din ce în ce mai 
descumpănit. 

— Dar credeam că veţi rămâne cinci zile la 
Bagdad... 

— M-am răzgândit! Este absolut necesar să 
ajung la Cairo imediat ce voi termina ceea ce am 
de făcut aici. Ar fi periculos pentru mine să mai 
întârzii la Bagdad. 

— Periculos? 

Sir Rupert zâmbi. Un zâmbet extrem de 
simpatic, care îl surprinse pe Shrivenham. Omul 
arăta schimbat. Shrivenham nu mai regăsea în el 
personajul tăios şi sfidător, ale cărui purtări i le 
evocaseră pe cele ale unui subofițer prusac. 

— De obicei, continuă sir Rupert, nu am atâta 
grijă pentru propria mea securitate. Numai că azi 
nu este vorba doar de a mea, ci şi de cea a unui 
număr considerabil de indivizi. Asa că vă cer să 
rezolvati dispoziţiile mele. Pentru avion, dacă 
există dificultăţi, prevalaţi-vă de prioritatea 
instituţiei! Nu voi pleca din ambasadă decât 
diseară. Până atunci, n-am să mă mişc din camera 
mea. 

— Spre stupefacţia lui Shrivenham, adăugă: 

— Oficial, sunt bolnav. O criză de malarie. 
Aşadar, n-am să mănânc. 

— Dar am putea să vă trimitem... 

— Inutil. Douăzeci şi patru de ore de post nu mă 
înspăimântă. Vă rog, faceţi ce v-am rugat şi n-am 
să te tracasez! 

Shrivenham se retrase foarte intrigat. Pur şi 
simplu nu ştia ce să mai creadă. 


Capitolul X 
Un praf galben şi cald, un aer irespirabil, străzi 
zgomotoase şi aglomerate. Victoria nu reţinu nimic 


altceva din primul său contact cu Bagdadul. 
Impresia sa îi era clar defavorabilă şi pe cât de 

dezamăgită, pe atât de ameţită ajunse la "Tio 
Hotel". 

Doamna Clipp fu salutată, pe pragul 
aşezământului, de însuşi directorul-proprietar. Incă 
tânăr, dar deja prevăzut cu un pântece avantajos, 
Marcus Tio vorbea mult şi cordial. 

— Bună-ziua, doamnă Clipp! Ce bucurie să vă 
revedem. Dar, ce aveţi la braţ? Aţi sosit într-o zi 
tare nenorocită. Am crezut că avionul n-o să poată 
în veci ateriza. Şi o dată în plus, mi-am zis că nu 
voi călători niciodată cu avionul. De ce să te 
grăbeşti? Un pic mai devreme sau mai târziu... Insă 
văd că sunteţi însoţită de o tânără fermecătoare... 
Suntem întotdeauna mulţumiţi să vedem la 
Bagdad persoane încântătoare, pe care nu le-am 
cunoscut încă!... Cum se face că domnul Harrison 
nu a venit să vă aştepte?...Mă gândeam că va sosi 
de ieri... Îmi permiteţi să vă ofer ceva? 

Victoria, la insistența lui Marcus, trebui să se 
resemneze să absoarbă un whisky dublu şi 
aproape că nu mai ştia unde se află când intră în 
camera ei, o încăpere foarte înaltă, cu pereţii 
înălbiţi cu var, destul de curios mobilată, cu un pat 
metalic, o masă "modern-style", cu un venerabil 
şifonier victorian şi cu două fotolii de catifea. 

Cu modestul ei bagaj pus în mijlocul odăii, 
Victoria, în timp ce cameristul îi pregătea baia - o 
avertizase loial că se putea numai o jumătate de 
oră - , începu prin a se privi în oglindă. Praful 
Bagdadului îi transformase pieptănătura, care 
acum bătea în roşu. Merse şi se sprijini în coate pe 

balcon. La picioare, ghici Tigrul, ascuns de un soi 
de pâclă gălbuie. 

Afurisită ţară! murmură. 

Şi frământată de gânduri negre, se întinse pe 
pat. 


La capătul după-amiezii, reconfortată de baie, 
de o masă agreabilă şi de o bună siestă, Victoria 
reveni pe balcon. Furtuna de nisip luase sfârşit, şi 
Tigrul se scălda într-o încântătoare lumină limpede. 
Dincolo de fluviu, se zăreau case pierdute într-un 
peisaj cu palmieri. 

Auzind vorbindu-se, în grădina care se găsea 
sub fereastra sa, Victoria ciuli urechea. Recunoscu 
vocea doamnei Clipp şi, uitându-se, constată că 
incorigibila  vorbăreaţă descoperise deja o 
parteneră în persoana uneia dintre acele 
englezoaice fără vârstă, pe care eşti sigur că o 
întâlneşti oriunde te-ai duce, atunci când 
călătoreşti în străinătate. 

— Nu ştiu ce m-aş fi făcut fără ea! spunea 
doamna Clipp. Este cea mai amabilă tânără pe 
care am cunoscut-o. Dealminteri, provine dintr-o 
excelentă familie. Unchiul ei este episcopul de 
Llangow. 

— Episcopul de.... 

— De Llangow, cred că nu mă înşel. 

— Nu există episcop de Llangow. 

Victoria îşi încruntă sprâncenele. Persoana nu 
era dintre cele care pot fi duse în eroare cu un 
episcop-fantomă. 

= — Poate, reluă doamna Clipp, am înţeles greşit. 
In orice caz, este, cu siguranţă, o tânără 
fermecătoare şi care ştie să se facă utilă. 

— Aşa? 

Doamna nu avea un aer foarte convins. Victoria 
îşi zise că nu putea să fie uşor să-i torni poveşti şi 
îşi promise să se ţină departe de ea. Apoi, aşezată 
pe pat, examina situaţia. 

Se afla la "Tio", un hotel, probabil, foarte scump 
şi poseda, în total, 4 lire şi 17 şilingi. Avusese parte 
de o masă excelentă, dar nimic nu dovedea că va 
fi şi plătită de doamna Clipp, căreia i-o datora, dar 
care nu se angajase să achite nimic altceva decât 
drumul infirmierei sale. Doamna Clipp avusese 
lângă ea un ajutor atent şi prevenitor, Victoria era 
la Bagdad, totul se petrecuse cu satisfacţie pentru 
ambele părţi, dar de-acum Victoria nu mai era în 
serviciul doamnei Clipp, care va lua trenul de seară 
spre Kirkuk. Înainte de a pleca îi va acorda Victoriei 
o gratificaţie? Era posibil, dar puţin probabil 
această cumsecade femeie neştiind că Victoria se 
afla într-o situaţie financiară dificilă. Nu exista 
decât o singură persoană pe care Victoria să poată 
conta - Edward. 

Edward, care avea să-i găsească o slujbă... 

Dar unde era el? 

Şi cum se numea el? Victoria descoperi cu 
stupoare că nu-i cunoştea numele de familie! 

Din fericire, ştia că venise la Bagdad ca secretar 
al doctorului Rathbone. Care, se putea presupune, 
nu era oarecine... 

Victoria îşi dădu cu un pic de pudră, îşi aranja 
părul şi cobori în holul hotelului. Marcus o primi cu 
un larg surâs. 

— Domnişoară Jones! strigă, de cât de departe 
o zări. Sunt încântat să vă văd şi n-o să refuzaţi să 
beţi ceva cu mine. Ador englezoaicele. Toate 
englezoaicele din Bagdad sunt prietenele mele. Să 
mergem la bar! 

Victoria nu se lăsă rugată. Cocoţată pe un 
taburet înalt, cu un pahar de gin în mână, ceru 
imediat informaţia care o interesa. 

— Cunoaşteţi pe un anume doctor Rathbone, 
tocmai sosit la Bagdad? 

— La Bagdad, răspunse Marcus Tio, cu figura 
jovială, cunosc pe toată lumea şi toată lumea mă 
cunoaşte! Acesta-i purul adevăr. Şi n-am decât 
prieteni! N 

— Sunt convinsă. Il cunoaşteţi pe doctorul 
Rathbone? 

— Săptămâna trecută îl aveam aici pe generalul 
care are sub autoritatea sa toate formaţiile aeriene 
din Orientul Mijlociu. Nu ne mai întâlnisem din 
1946. M-a găsit mai gras. Este un om extrem de 
amuzant şi eu îl ador! 

— Şi doctorul Rathbone? Şi el este extrem de 
amuzant? 

— Vedeţi, eu vreau în jur numai chipuri 
zâmbitoare! Îmi plac oamenii tineri, veseli şi 
fermecători... Ca dumneavoastră, de pildă... Luaţi 
un gin cu oranjadă! 

— N-aş vrea... 

— Ba da! Ba da!... Nu e tare! 

— Acest doctor Rathbone... 

— Doamna Hamilton Clipp este chiar 
americană, nu-i aşa? N-am nimic cu americanii, dar 
îi prefer pe englezi. Cu toate acestea, recunosc că 
americanii sunt uneori tipi foarte bine. Domnul 
Summers... II cunoaşteţi, cu siguranţă... Domnul 
Summers, când vine la Bagdad, îşi petrece prima zi 
bând şi rămâne culcat în următoarele trei... După 
părerea mea este din cale-afară! 

— Fiţi amabil! Faceţi-mi un serviciu! 

Marcus o privi pe Victoria cu un aer surprins. 

— Dar nu cer decât asta! Spuneţi-mi numai ce 
doriţi şi zis şi făcut! Despre ce este vorba? 

— AŞ vrea să-l întâlnesc pe doctorul Rathbone. 
A sosit de curând la Bagdad, cu... un secretar. 

— Rathbone? spuse Marcus. Nu-l cunosc. Nu 
trage la "Tio". 

Tonul lăsa să se înţeleagă limpede că, pentru 
Marcus, existau numai oameni care trăgeau la 
"Tio". 

— Dar, insistă Victoria, mai sunt şi alte hoteluri? 

— Bineînţeles! "Babylonian Palace", 
"Sennachserib'", "Zobeid Hotel"... Sunt hoteluri 
bune, nu o neg, dar nu la valoarea lui "Tio". 

— Sunt absolut convinsă! Insă nu ştiţi dacă 
doctorul Rathbone s-a instalat la vreunul din 
acestea? Se ocupă de un soi de societate 
culturală... 

— Un lucru minunat! exclamă Marcus. Cultura! 
lată de ce avem cel mai mult nevoie! Muzica, nimic 

mai adevărat ca ea! Eu, de exemplu, ador 
sonatele... Cu o condiţie: să nu dureze prea mult. 

Victoria înțelese că îşi pierdea timpul. 
Conversaţia lui Marcus nu era lipsită de pitoresc, 
nici de imprevizibil, dar înainta în cerc, ca să 
ajungă întotdeauna la punctul de plecare, la 
singurul subiect care îl interesa, într-adevăr, pe 
Marcus: Marcus, el-însuşi. 

Tânăra refuză un al treilea gin-oranjadă, cobori 
de pe taburet şi se depărtă, cu picioarele un pic 
moleşite. Orice ar fi zis patronul, cocteilurile 
hotelului erau tari. Victoria se duse pe terasă şi se 
rezemă de balustradă, ca să privească fluviul. 

— Vă cer iertare, spuse imediat o voce în 
spatele ei, dar ar trebui să vă puneţi o vestă. Nu 
suntem în Anglia. Te-ai crede în plină vară, dar se 
face teribil de rece după ce apune soarele. 

Victoria se întoarse şi recunoscu persoana cu 
care doamna Clipp  trăncănise după-amiază. 
Aşezată într-un fotoliu, cu o cuvertură pe genunchi, 
sorbea cu înghiţituri mici un whisky cu sifon. Purta 
o capă de blană pe umeri. 

— Vă mulţumesc, zise Victoria. 

Voia să se întoarcă înăuntru, dar se părea că nu 
era în intenţia doamnei de a-i îngădui să se 
eschiveze. 

— Nu m-am prezentat. Sunt doamna Cardew 
Trench. 

Imposibil să te înşeli asupra tonului. El indica 
limpede că familia Cardew Trench ocupa în lume 
un loc indiscutabil şi ales. 

— Îmi imaginez, urmă doamna Cardew Trench, 
că aţi venit împreună cu doamna aceea americană, 
doamna Hamilton Clipp, nu? 

— Întocmai. 

— Ea mi-a spus că sunteţi nepoata episcopului 
din Llangow... 

— Zău? 

Victoria îşi venise în fire şi dăduse răspunsului 
său o intonaţie amuzată. 

— O eroare, fără îndoială..., insistă doamna 
Cardew Trench. 

Victoria zâmbi. 

— Este destul de scuzabil felul în care 
americanii se încâlcesc în numele noastre proprii, 
câteodată. Languao seamănă cu Llangow. Unchiul 
meu este episcop de Languao. 

— Languao? 

— Este o micuță insulă în Pacific. Este episcop 
colonial, fireşte. 

— Ah! Episcop colonial! 

În mod clar, doamna Cardew Trench nu auzise 
niciodată de episcopi coloniali. 

— Aşa se explică totul! adăugă ea. 

Victoria era mulțumită de  improvizaţia 
personală. 

— Şi ce faceţi la Bagdad? reluă doamna Cardew 
Trench disimulându-şi curiozitatea naturală sub o 
amabilitate afectată. 

Cu greu, Victoria ar fi putut să-i răspundă că nu 
venise la Bagdad decât ca să regăsească un tânăr 
cu care schimbase câteva cuvinte pe o bancă, într- 

o grădină publică din Londra. Din fericire, nu-i 
lipsea memoria. 

— Vin ca să-l întâlnesc pe unchiul meu, doctorul 
Pauncefoot Jones. 

— Aşa! Foarte bine. 

Încântată că putea, în sfârşit, să o "situeze" pe 
Victoria, doamna Cardew Trench continuă: 

— Este un om încântător, chiar dacă puţin 
distrat. Ceea ce,  dealtminteri, nu este 
surprinzător... L-am ascultat, la Londra, anul 
trecut... O foarte frumoasă conferinţă, din care, 
dealtfel, nu am înţeles nimic... A trecut, efectiv, 
prin Bagdad, acum vreo cinsprezece zile şi cred că 
îmi aduc aminte de o tânără care trebuia, după 
câtva timp, să-l ajungă din urmă... 

Statutul ei fiind stabilit, Victoria se reîntoarse la 
ceea ce o preocupa. 

— Ştiţi, cumva, întrebă, dacă doctorul Rathbone 
este aici? 

— Tocmai a ieşit, răspunse doamna Cardew 
Trench. Cred că a fost rugat să ţină o conferinţă la 
Institut, joia viitoare, despre "fraternitatea în 
relaţiile internaţionale", dacă nu greşesc... Numai 
vorbărie goală, dacă vreţi părerea mea... Cu cât se 
va încerca mai mult apropierea popoarelor, cu atât 
vor deveni mai neîncrezătoare!... Dealtminteri, nu 
văd ce interes să traduci Shakespeare şi 
Wordsworth în arabă, în chineză sau în 
hindustani... 

— Nu ştiţi unde stă? 

— La "Babylonian Palace Hotel", cred. Dar 
cartierul său general este în preajma Muzeului... La 
doi paşi de bazarul cu obiecte din aramă... Ramura 
de Măslin... Un nume ridicol şi o instituţie nu mai 
prejos... Împânzită de tinere care nu ştiu să se 
îmbrace, nu se spală pe gât şi poartă ochelari. 

— Îi cunoaşteam vag secretarul... 

— A, da! Tânărul... Cum se zice? Da, Edward 
Rezervatul... Un băiat gentil, care nu îşi prea are 
locul în mediul acela de intelectuali slinoşi... S-a 
comportat foarte bine în război, mi s-a spus. 
Trebuie să-şi câştige existenţa, probabil... Da, un 
băiat foarte amabil... şi toate tinerele acelea îşi dau 
bine seama de asta... Sunt nebune după el, în 
ciuda preocupărilor grave pe care le au! Apropo, 
cum se simte doamna Pauncefoot Jones? Mi s-a zis 
că a fost foarte bolnavă... 

Ştiind acum ceea ce voia să ştie, Victoria socoti 
inutil să se expună riscului unei noi minciuni. Aşa 
că îşi privi ceasul şi strigă: 

— Dumnezeule, şase şi jumătate! Şi doamna 
Clipp care mă aşteaptă ca să se îmbrace! Trebuie 
să dispar! 

Victoria nu spunea întru totul adevărul, dar nici 
nu minţea în totalitate, pentru că trebuia, într- 
adevăr, să se întâlnească, la ora 19, cu doamna 
Clipp. Plecă rapid şi urcă în camera sa cu buna 
dispoziţie recâştigată. Mâine avea să-l vadă pe 
Edward. Cât despre tinerele cu gâtul cam nespălat, 
care îl înconjurau cu adoraţia lor, Victoria nu se 

temea de ele. Edward regăsit, lucrurile vor merge 
de la sine... 

Seara trecu iute. După ce cină cu doamna 
Hamilton Clipp, care o invită să vină să o vadă 
după un timp, Victoria o conduse la gară, o instală 
în compartiment şi o cunoscu pe o prietenă a 
doamnei Clipp, care, mergând tot la Kirkuk, avea 
să se ocupe de ea în răstimpul călătoriei. 

In ultima clipă, când locomotiva şuiera, doamna 
Clipp îi puse Victoriei în mână un plic umflat. 

— Un micut suvenir, domnişoară Jones. 
Acceptaţi-l împreună cu, încă o dată, toate 
mulţumirile mele. 

— Vai, doamnă Clipp! Este foarte amabil din 
partea dumneavoastră, dar nu trebuia... 

Incântată, Victoria luă un taxi, ca să se întoarcă 
la hotel. Alergă în camera sa şi, cu degete febrile, 
deschise plicul, înăuntru se afla o pereche de 
ciorapi de nailon! 

Oricând altădată, Victoria ar fi fost încântată. 
Era cochetă şi posibilităţile sale nu i-ar fi permis 
niciodată să-şi ofere ciorapi de nailon. Dar acum 
sperase altceva, nişte bani i-ar fi permis cu mult 
mai bine şi regretă că delicateţea o împiedicase pe 
doamna Clipp să-i facă drept cadou o bancnotă de 
cinci dinari sau mai mult... 

Din fericire, datorită lui Edward, totul avea să se 
aranjeze a doua zi. Cu acest gând liniştitor, Victoria 
se întinse pe pat şi, cinci minute mai târziu, 
dormea, căzută într-un somn adânc şi fără vise. 

Capitolul XI 


Soarele era deja sus, când Victoria se trezi. Se 
îmbrăcă, apoi ieşi în balcon. Nu mică îi fu mirarea 
când zări, la o oarecare distanţă, aşezat cu spatele 
spre ea, un om cu părul cărunt, în care îl recunoscu 
pe sir Rupert Crofton Lee. Nu s-ar fi gândit 
niciodată că un personaj atât de însemnat poate să 
stea în altă parte decât la ambasadă. Cu toate 
acestea, el era acolo, cu privirile pierdute asupra 
priveliştii. Observă un ochean agăţat pe spătarul 
fotoliului său. De aceea, trase concluzia că, poate, 
cerceta zborul păsărilor, precum un tânăr pe care îl 
cunoscuse în Anglia şi care, în diverse reprize, 
reuşise s-o antreneze în excursii din care ea se 
întorsese epuizată şi destul de dezamăgită, astfel 
că nu înţelesese ce plăcere poţi să ai să pui un 
nume pe una sau alta dintre speciile zburătoare. 

Victoria cobori şi, pe terasa care lega cele două 
corpuri ale hotelului, se întâlni cu Marcus Tio. 

— Sir Rupert Crofton este la dumneavoastră? îl 
întrebă ea. Mi se pare că l-am zărit... 

— Da, sigur, e aici. Este un om fermecător. 

— Îl cunoaşteţi bine? 

— Nu. Îl văd acum prima oară. Ni l-a adus 
domnul Shrivenham, de la ambasada engleză. Şi el 
un om încântător. Numai că pe el îl cunosc bine. 

Oare exista pe pământ un om care să nu fie 
încântător în ochii bunului Marcus? Victoria începea 
să se îndoiască. 

După micul dejun, se hotărî să se ducă, fără să 
mai aştepte, la "Ramura de Măslin". Muzeul de 
care îi vorbise doamna Cardew Trench nu putea fi 
atât de greu de găsit. Biata de ea, nu circulase 
niciodată prin Bagdad, ca să-i treacă prin minte ce 
putea să păţească! 

Marcus, pe care îl întâlni din nou în momentul în 
care era pe punctul de a părăsi hotelul, îşi făcu o 
bucurie din a o informa. 

— Muzeul? Este magnific! Plin de lucruri atât de 
vechi şi de interesante! N-am fost niciodată acolo, 
dar am prieteni, arheologi, care îşi petrec toate 
zilele în el când vin la Bagdad: doctorul Baker, 
profesorul Kalzman, doctorul Pauncefoot Jones, 
doamna şi domnul Mac Intyre... Toţi trag la "Tio" şi 
toţi sunt prietenii mei. Şi cu toţii sunt de aceeaşi 
părere: muzeul este extrem de interesant. 

— Dar unde se găseşte? 

— O luaţi o vreme pe Rashid Street, până la 
podul Feysal, îl traversaţi şi, din Bank Street, 
porniţi pe o stradă care duce la un pod micuţ şi, 
gata, e în dreapta dumneavoastră... Intrebaţi de 
domnul Betoun Evans. Este consilierul britanic... Un 
om fermecător, căsătorit cu o femeie delicioasă, 
care se afla aici în timpul războiului. 

— La drept vorbind, nu chiar la muzeu vreau să 
merg. Ceea ce caut este sediul unei societăţi, un 
soi de club care se cheamă "Ramura de Măslin'. O 
cunoaşteţi? 

— Nu. În orice caz, muzeul este departe. Aţi 
putea să luaţi un taxi. 

— Ar şti să mă ducă la "Ramura de Măslin"? 

— Cu siguranţă, nu! Aici, şoferii nu ştiu absolut 
nimic. Când vrei să mergi undeva, trebuie să indici 
drumul. 

— Atunci, prefer să merg pe jos! 

Şi plecă. Bagdadul nu semăna deloc cu ideea pe 
care şi-o făcuse despre oraş. O circulaţie intensă, 
maşini ale căror claxoane sunau fără oprire, 
magazine ale căror vitrine erau ticsite cu produse 
europene, oameni care scuipau pe jos după ce-şi 
dreseseră glasul cu mare gălăgie. Nu-şi închipuise 
nimic din toate acestea şi era foarte uimită că nu 
întâlnise decât puţine femei cu văl pe faţă. Unde 
era, de fapt, misteriosul Orient, de care vorbeau 
cărţile ? 

Traversă podul Feysal şi îşi urmă drumul, 
interesată, fără voie, de spectacolul străzii. Aşa că 
se găsi în faţa muzeului, fără măcar să-l fi căutat. 
Dar unde se afla "Ramura de Măslin"? Neştiind 
araba, puse întrebarea mai multor negustori. Fără 
succes. Agenţii de poliţie erau extrem de ocupați 
să regleze traficul, cu mare risipă de gesturi şi de 
sunete din fluier. Socoti că este inutil să li se 
adreseze şi, încrezătoare în steaua sa, continuă să 
meargă la întâmplare. Norocul o ajută, conducând- 
o spre o stradă, care se deschidea într-un pasaj 
strâmt, din fundul căruia pătrundea un vacarm 
infernal de metal bătut şi prelucrat. Evident, 
bazarul cu obiecte din aramă, de care îi pomenise 
doamna Cardew Trench! 

Locul o pasionă şi, vreme de trei sferturi de oră, 
uită cu totul de "Ramura de Măslin". Întârzie în faţa 
dughenelor artizanilor, a căror muncă era pentru 
ea o revelaţie. Apoi, adâncindu-se în labirintul 
străduţelor, rătăci prin suk-uri, îmbrâncită de unii şi 
de alţii, asaltată de negustorii care îi vârau sub nas 
ceea ce ar fi vrut să-i vândă, de la piepteni de 
import, englezi, la stambă viu colorată, sâcâită, din 
când în când, de cerşetori, dar încântată. În sfârşit 
avea impresia că este în Orient! 

Deodată, pe când ieşea dintr-o galerie lungă şi 
boltită, căreia îi apreciase răcoarea, zării, în fundul 
unei micuţe curţi pătrate, o uşă de culoare, 
dominată de o pancartă purtând inscripţia 
"Ramura de Măslin", sub un motiv sculptat, în care, 
cu un pic de bunăvoință, se putea recunoaşte o 
porumbiţă. 

Bucuroasă tare, Victoria traversă curtea si 
parcurse culoarul, ca să se găsească, în cele din 
urmă, într-o sală destul de mare şi de întunecoasă, 
în care, la început, nu desluşi decât câteva scaune 
şi două sau trei mese, acoperite de broşuri şi de 
reviste. Insă, după aceea, zări, de-a lungul 
pereţilor, rafturi pline de cărţi, iar pe urmă, într-un 
colţ, o tânără. Dealtminteri, aceasta veni spre ea şi 
o întrebă cu ce putea să-i fie de folos. 

Victoria o cercetă. Purta nişte pantaloni de velur 
şi o cămaşă de flanelă, colorată într-o frumoasă 
nuanţă de portocaliu. Avea un nas puternic, părul 
foarte negru şi era, fără îndoială, levantină. 

— Am nimerit la... doctorul Rathbone? 

Victoria era furioasă că nu putea să întrebe de 
Edward. Dacă nu-i ştia numele! Doamna Cardew 
Trench, ea însăşi îi spuse Edward Rezervatul! 

— Exact. Vă aflaţi la "Ramura de Măslin"... Doriţi 
să vă alăturaţi asociaţiei noastre? 

— Euu... Poate... Aş vrea să-l văd pe doctorul 
Rathbone. 

Tânăra avu un zâmbet greu de înţeles. 

— Nu putem să-l deranjăm. Vă voi oferi toate 
informaţiile, vă voi da un formular, îl veţi completa 
şi îl veţi semna. Face doi dinari... 

Această ultimă precizare o alarmă pe Victoria, 
care se grăbi să spună că nu se hotărâse încă. 

— Inainte de asta, adăugă ea, aş dori să-l văd 
pe doctorul Rathbone... Sau pe secretarul său. 

— Dar, vă ofer eu toate informaţiile! Aici, toţi 
suntem prieteni... Noi citim cărţi, care ne înalţă 
sufleteşte, şi recităm poeme... 

Victoria ridică tonul. 

— Vreau să-l văd pe secretarul doctorului 
Rathbone. Chiar el mi-a recomandat să-l solicit 
personal. 

Tânăra levantină rămânea neclintită. 

— Astăzi e cu neputinţă. V-am zis că... 

— Şi de ce e cu neputinţă? Nu-i aici? Nici 
doctorul Rathbone? 

— Doctorul Rathbone, da. Este sus, dar avem 
ordin să nu-l deranjăm. 

Victoria simţea că se înfurie. 

— Sosesc din Anglia şi am pentru doctorul 
Rathbone un mesaj de cea mai mare importanţă. 


93 


Înţeleg să i-l înmânez personal şi imediat! Regret 
că vă deranjez, dar asta-i situaţia. Trebuie să-l văd 
pe doctorul Rathbone. Urgent, pricepeţi? 

Când o englezoaică ştie ce vrea şi se arată 
decisă să obţină ceea ce vrea, este greu să-i rezişti 
mult timp. Levantina se dădu bătută. 

— Prea bine. Dacă vreţi să mă urmaţi... 

O conduse pe Victoria la primul etaj şi imediat 
încăpăţânata se afla în faţa doctorului Rathbone. 
Era un om de vreo şaizeci de ani, cu fruntea înaltă 
şi părul alb. Se ridică, pentru ca să primească pe 
această vizitatoare, care îi fusese anunţată ca 
sosind din Anglia. Înaintă spre ea, cu mâna întinsă 
şi cu un surâs cald pe buze. 

— Aşadar, spuse, veniţi din Anglia. Îmi închipui 
că este prima dumneavoastră călătorie în Orient... 

— Exact. 

— AŞ fi curios să vă cunosc impresiile... Trebuie 
să mi le împărtăşiţi. Să vedem, ne-am întâlnit sau 
nu? Sunt foarte miop şi nu cred că mi-aţi spus 
numele dumneavoastră... 

— Nu mă ştiţi, răspunse Victoria. Sunt o 
prietenă a lui Edward. 

— O prietenă a lui Edward? Perfect! A aflat că 
sunteţi la Bagdad? 

— Nu încă. 

— O să aibă o surpriză plăcută, când se va 
întoarce... 

— Când se va întoarce? 

Vocea Victoriei era abia auzibilă. 

— Da. Pentru moment, este la Basra, unde a 
mers să se ocupe de preluarea unor lăzi de cărţi, 
care ne sosesc din Anglia iar vama ne creează 
dificultăţi. Edward este foarte descurcăreţ, nu se 
lasă dus, ceea ce este o calitate rară, şi sunt 
convins că o să-i tempereze pe funcţionarii aceia 
stupizi. 

Surâzându-i cu privirea, adăugă: 

— Dar nu cred că este nevoie să-l elogiez pe 
Edward în faţa dumneavoastră... 

Victoria încercă să zâmbească. 

— Dar, întrebă cu mare greutate, când va 
reveni la Bagdad? 

— Asta, nu ştiu! Cu siguranţă nu se va întoarce, 
înainte de a-şi fi dus la bun sfârşit misiunea... Şi ne 
aflăm într-o ţară în care nu câştigi nimic, când vrei 
să precipiţi lucrurile. Spuneţi-mi unde staţi şi am să 
vă anunţ. 

Victoria se gândi la starea disperată a finanţelor 
sale. Cu o voce şovăielnică, spuse: 

— N-ar fi posibil să... lucrez aici? 

— Bineînțeles! exclamă doctorul Rathbone. 
Avem nevoie de bunăvoința tuturor, iar tinerele 
englezoaice sunt cu deosebire binevenite printre 
noi. Facem un lucru excelent, dar nu de treabă 
ducem lipsă! Dealtfel, voluntarii noştri ne aduc 
servicii de neprteţuit. Avem treizeci şi sunt sigur că 
ne veţi fi de mare ajutor. 

— La drept vorbind, mă gândeam la o muncă 
plătită... Doctorul Rathbone păru dintr-o dată mai 
puţin entuziast. 

— Asta-i cu totul altceva şi este mult mai dificil! 
Personalul nostru salariat este dintre cele mai 
reduse, însă cu sprijinul voluntarilor, face faţă 
sarcinilor... 

— Din păcate, explică Victoria, situaţia nu-mi 
permite să lucrez de amorul artei. 

Roşind un pic, adăugă: 

— Sunt o foarte bună stenodactilografă... 

— Nu mă îndoiesc, copila mea, asta vi se citeşte 
pe faţă! Numai că, pentru noi, este o chestiune de 
credite. Sper că dacă veţi găsi un loc de muncă 
altundeva, o să ne consacraţi o parte din timpul 
dumneavoastră liber. Noi înfăptuim aici o operă 
înălţătoare, la care, sunt convins, veţi fi fericită să 
vă aduceţi contribuţia. Trebuie terminat cu 
războaiele, neînțelegerile şi ura care sfâşie lumea. 
Trebuie apropiate popoarele şi nu se poate ajunge 
aici decât prin artă şi poezie... 

Lansat pe subiectul favorit, doctorul Rathbone 
urmă, înfierbântându-se un pic. 

— Am realizat traducerea "Visului unei nopţi de 
vară" în patruzeci de limbi. Aşa încât, la această 
oră, în patruzeci de ţări, tinerii pot sa beneficieze 
de această capodoperă a tuturor literaturilor. 
Secretul acţiunii noastre constă în faptul că sprijină 
în exclusivitate tinerii. Cu cei mai în vârstă este 
prea târziu. Cei care trebuie să se cunoască mai 
bine, ca să se înţeleagă mai bine, sunt tinerii! Fata 
aceea, pe care aţi văzut-o jos şi care v-a condus, 
este o siriană, din Damasc. Se numeşte Catherine 
şi este cam de aceeaşi vârstă ca dumneavoastră. 


96 


Normal, n-aţi fi întâlnit-o şi, la bază, nu există, între 
dumneavoastră şi ea, nimic comun. Sunteţi, însă, 
receptive la aceleaşi frumuseți şi de aceea, la 
"Ramura de Măslin", toate ţările sunt reprezentate: 
Rusia, Israelul, Irakul, Turcia, Armenia , Egiptul, 
Persia etc. Se citesc aceleaşi cărţi, confruntându-se 
punctele de vedere, se descoperă lumea... Şi se 
trudeşte pentru viitorul civilizaţiei şi al umanităţii! 

În această privinţă, Victoria avea părerea ei. Nu 
nutrea atâta simpatie a priori pentru tinerele de la 
"Ramura de măslin", toate, mai mult sau mai puţin, 
dispuse să se arunce de gâtul lui Edward. Cât 
despre Catherine, în mod special, nu avea nici cea 
mai mică dorinţă să o cunoască mai îndeaproape. 
Cu toate acestea, inepuizabil, doctorul Rathbone îşi 
continua discursul: 

— Edward este minunat: el se înţelege cu toată 
lumea, cu băieţii, uneori, totuşi, destul de greu de 
manevrat, ca şi cu fetele, care, toate, îl adoră. Și 
Catherine în primul rând! 

Victoria se simţea şi mai puţin dornică să lege 
prietenie cu levantina. 

— Spun acestea - încheie doctorul Rathbone, 
cu un zâmbet - ca să înţelegeţi că am fi încântați 
să veniţi să lucraţi cu noi! 

Era un "la revedere". Victoria strânse mâna pe 
care i-o întindea doctorul Rathbone şi plecă. La 
capătul scării, trecu prin faţa Catherinei, prinsă în 
discuţie cu o tânără, care avea o valijoară în mână. 
Era o brunetă drăgălaşă şi Victoria avu impresia că 
o întâlnise deja undeva. Dar cealaltă nu păru să o 

recunoască. Când Victoria apăruse în susul 
treptelor, cele două femei vorbeau cu animaţie, 
într-o limbă pe care nu o ştia. Tăcură, atunci când 
o zăriră, şi se uitară la ea. Victoria le trecu pe 
dinainte, străduindu-se să articuleze un "cu bine" 
aproape politicos, şi ieşi în stradă. 

Încrezându-se, pentru direcţie, în propriul 
instinct porni spre hotel. Şi, în timp ce mergea, 
făcea eforturi să-şi uite situaţia, aceea a unei fete 
care se găsea la Bagdad fără nici o para chioară, 
ca să se gândească numai la doctorul Rathbone şi 
la "Ramura de Măslin". Edward îi spusese că 
afacerea nu i se părea curată. Făcea aluzie chiar la 
doctorul Rathbone sau la "Ramura de Măslin"? 

Victoria se întreba, aproape convinsă că Edward 
însuşi n-ar fi fost în stare să i-o spună. Doctorul 
Rathbone era un bătrân nebun, care trăia în vis, 
dar părea greu de văzut în el un escroc sau un 
impostor. Evident, atitudinea i se schimbase cu 
totul când Victoria îi declarase că ea căuta o 
muncă plătită. Îi plăceau mai mult oamenii care 
lucrau pe nimic. 

Dar asta, în ochii Victoriei, era o dovadă de bun 
simţ. 

Oameni care aveau oroare să-şi plătească 
angajaţii, Victoria mai întâlnise. 

Ca să nu dea decât un exemplu: domnul 
Greenholz. 


Capitolul XII 

Victoria se reîntoarse la hotel cu picioarele 
umflate şi durând-o. Instalat confortabil într-un 
fotoliu pe terasa care ieşea deasupra fluviului, 
Marcus îi adresă de departe o chemare voioasă. 
Ţinea să-i prezinte pe bărbatul cu care bea, un om 
de o anumită vârstă, cu ţinuta cam neglijentă. 

Domnul Dakin... Domnişoara Jones, care ne-a 
sosit din Anglia... Ce să vă ofer, domnişoară Jones? 
Un martini? Un sidecar? 

Victoria optă pentru sidecar, precizând că i-ar fi 
plăcut să ronţăie şi câţiva sâmburi de fistic. Era 
obligată să nu neglijeze cu totul alimentele solide, 
oricare ar fi fost acestea. 

Domnul Dakin îi aduse la cunoştinţă, cu un glas 
posac, că el s-ar mulţumi cu o limonada. Marcus îi 
zise că era o mare greşeală. Nu insistă, totuşi, 
pentru că tocmai o zărise pe doamna Cardew 
Trench. O chemă. 

— Îl cunoaşteţi pe domnul Dakin, nu? Ce luaţi? 

— Putin gin, cu lămâie. 

Doamna Cardew Trench îi acordă lui Dakin un 
mic salut dezinvolt şi i se adresă Victoriei; 

— Se pare că vă este cald... 

— M-am plimbat, explică Victoria. Sunt atâtea 
lucruri de văzut! 

Băuturile sosiră. Victoria înghiţi o farfurie de 
sâmburi de fistic şi o cantitate acceptabilă de 
cartofi prăjiţi. Un nou personaj veni să se alăture 
grupului. Marcus i-l prezentă Victoriei: căpitanul 
Crosbie. 

— Vă aflaţi aici de multă vreme? o întrebă el. 

— De ieri. 

— Mi se părea mie că nu v-am mai întâlnit 
vreodată. 

Marcus surâdea. 

— Este adorabilă, nu-i aşa?... Sunt încântat că 
este aici şi voi da în cinstea ei un dineu magnific! 

— Un dineu? 

Victoria nu-şi credea urechilor. 

— Întocmai!... Un dineu senzaţional! Cu ficat de 
gâscă..., da, ficat de Strasbourg... , caviar, peşti de 
Tigru, serviţi cu un sos de ciuperci extraordinar, 
curcan umplut, cum se face la mine, cu orez, cu 
stafide şi mirodenii... 

Toate preparate de bucătarul meu şef, care este 
un maestru... Va fi un ospăț pe cinste!... Nu zic 
asta pentru mine. Eu, unul, nu mănânc. Insă, beau! 

Victoria, căreia tabloul acestor bunătăţi îi 
producea crampe la stomac, mărturisi, deplin 
convinsă, că "ar fi minunat". Se întreba doar dacă, 
într-adevăr, Marcus avea inteţia să dea somptuosul 
dineu şi când. 

Doamna Cardew Trench se întoarse spre 
Crosbie: 

— Vă credeam la Basra. 

— M-am întors ieri. 

Crosbie ridică ochii spre faţada hotelului. 

— Cine este elegantul caballero, pe care îl 
zăresc acolo, sus, la balcon? Tipul cu pălăria cu 
boruri mari. 

— Dar, răspunse Marcus, este sir Rupert Crofton 
Lee! Ne-a fost adus, ieri, de domnul Shrivenham. 
Este un om fermecător, un mare călător, care 
escaladează munţii şi se plimbă prin Sahara pe 
spinarea cămilei... 

Crosbie încuviinţă din cap. 

— Am auzit vorbindu-se de el. l-am citit cartea. 

— Am venit cu acelaşi avion, mărturisi Victoria, 
cu o indiferenţă afectată. 

Avu impresia flatantă că Dakin şi Crosbie o 
priveau cu un plus de interes. 

— Este destul de distant, adăugă, şi se pare că 
nu-i ajungi cu prăjina la nas. 

Doamna Cardew Trench zâmbi. 

— Am cunoscut una din mătuşile sale la Simla, 
zise ea. În familie, toţi sunt aşa! Inteligenţi ca 
persoane, dar foarte plini de ei. 

Victoria continuă, pe un ton dezaprobator. 

— De dimineaţă, nu s-a clintit! 

— Stomacul, explică Marcus. N-a mâncat nimic 
toată ziua. Lamentabil! 

Făcu un semn barmanului. 

— Adu-ne de băut! 

— Pentru mine, nu! spuse Victoria. Îmi ajunge! 

Dakin îşi termină limonada, apoi plecă, la fel şi 
Crosbie, care şi el urcă în cameră. 

Doamna Cardew Trench lovi uşor cu unghia 
paharul lui Dakin. 

— Tot limonadă! Semn rău! 

— Ce este semn rău? întrebă candid Victoria. 

— Ca un om să nu bea decât atunci când este 
singur. 

— Ce vreţi, spuse Marcus, cu bună dispoziţie, 
dacă-i aşa, aşa-i! 

Victoria se miră. 

— Bea, într-adevăr? 

— De aceea situaţia lui nu se ameliorează, 
răspunse doamna Cardew Trench. Se descurcă 
pentru ca să-şi păstreze postul, dar asta-i tot! 

— Nu înseamnă, declară Marcus, că este mai 
puţin un om cumsecade. 

Doamna Cardew Trench se strâmbă. 

— Este, mai ales, o cârpă! Fără nervi, fără 
voinţă! Un amărât, pe care Orientul l-a lichefiat, ca 
pe atâţia alţii! 

Nu mult după aceea, Victoria urcă în camera sa. 
Se descălţă şi se întinse pe pat, ca să reflecteze. 
Capitalul ei, care se ridica la aproximativ trei lire, 
era serios ipotecat: trebuia deja să datoreze cu 
mult mai mult lui Marcus Tio. Numitul Marcus fiind 
darnic la pahare, Victoria, dacă se hrănea în 
exclusivitate cu  alcooluri, sâmburi de fistic, 
măsline şi cartofi prăjiţi, putea să spere să rezolve 
fericit problema alimentară pe următoarele două- 
trei zile. Dar, în cele din urmă, Marcus tot avea să-i 
prezinte nota de plată. Cât timp o să suporte ca ea 
să nu plătească? Nu avea nici cea mai mică idee. 
Evident, ar fi trebuit, şi încă de mult timp, să-şi 
caute un hotel mai ieftin. Dar putea, judecând 
drept, să spere că-l va găsi într-o ţară în care îi era 
aproape cu neputinţă să se facă înţeleasă? Izolată, 

fără bani, într-un oraş necunoscut şi străin, habar 
n-avea unde să se îndrepte ca să ceară de lucru şi 
nici măcar ce lucru să ceară. Edward se va 
reîntoarce de la Basra. Dar când? Şi măcar îşi va 
aduce aminte de ea? Greşise de o sută de ori 
zburând la Bagdad ca ultima dintre proaste! Şi 
Edward, după toate, cine era? Un tânăr ca atâţia 
alţi mii, gentil, amabil şi bun vorbitor. Nu-i ştia nici 
măcar numele! Şi chiar dacă l-ar fi ştiut, asta n-ar fi 
schimbat nimic, fiindcă necunoscându-i adresa, n- 
ar fi putut să-i telegrafieze. Nu ştia nimic şi nu 
putea să ceară sfatul nimănui. Marcus nu era un 
om rău, dar nu pricepea nimic din ceea ce i se 
spunea, doamna Cardew Trench era din soiul 
bănuitor, doamna Hamilton Clipp părăsise 
Bagdadul, doctorului Rathbone nu-i păsa de ea... 

ŞI, totuşi, avea nevoie de bani! De un servici, nu 
avea importanţă care! Să lipească timbre, să 
supravegheze copii, să servească intr-un 
restaurant... Dacă nu găsea nimic, nu-i rămânea 
decât să meargă la consulat şi să recurgă la 
repatriere. Din clipa aceea, Edward avea să iasă 
din viaţa ei pentru totdeauna. 

Aici ajunsese cu gândurile când, frântă, adormi. 


Se trezi câteva ore mai târziu. Socotind că e mai 
bine să fii spânzurat pentru un bou decât pentru un 
ou, se hotărî să coboare în restaurant şi să-şi ofere 
o masă substanţială. Când o termină, se simţi mai 
greoaie, dar reconfortată. 

"Inutil să-mi sparg capul! îşi zise ea. O să văd 
mâine. Până atunci se poate întâmpla ceva! Cine 
ştie dacă nu-mi va veni vreo idee sau dacă Edward 
nu se va întoarce?" 

Inainte de a intra în pat, se duse să facă doi-trei 
paşi, pe terasă, de-a lungul fluviului. Pentru 
oamenii obişnuiţi cu viaţa la Bagdad, temperatura 
era de o asprime hibernală şi nu era nimeni afară, 
cu excepţia unui chelner de la restaurant, care, 
aplecat peste parapet, părea absorbit de 
contemplarea apei. Când o zări pe Victoria, se 
depărtă grabnic, dispărând în hotel, printr-o uşă de 
serviciu. 

Victoria, pentru care noaptea nu era decât o 
noapte un pic răcoroasă, îşi prelungi plimbarea 
câteva clipe. Tigrul, sub clarul de lună, căpăta o 
frumuseţe nouă şi privirea tinerei întârzie îndelung 
pe celălalt mal al fluviului, sumbru şi misterios, în 
spatele cortinei de palmieri. 

Când Victoria reintră, chelnerul, care se 
eclipsase la venirea ei, apăru să-şi termine treaba 
întreruptă: legă de parapet o coardă cu noduri, 
care cobora până la promotoriu. 

O siluetă se apropie de umbră. 

— Totul merge bine? îl întrebă pe chelner. 

— Da, domnule. Nimic de semnalat. 

Treaba odată sfârşită, domnul Dakin îşi scoase 
vesta de chelner de la restaurant, rămase în 
obişnuitul său costum albastru şi, cu un pas liniştit, 
ajunse în extremitatea terasei. Se opri în capătul 
scării care ducea la drumul de mai jos şi aşteptă. In 

curând, Crosbie, ieşind de la bar, veni să-l 
întâlnească. 

— Începe să se răcească seara, zise Crosbie. 
Evident, venind de la Teheran, vă daţi mai puţin 
seama. 

Dakin nu răspunse şi, un moment, cei doi 
bărbaţi fumară în tăcere. Apoi, Crosbie vorbi. 

— Cine-i micuța? 

— Nepoata arheologului Pauncefoot-jones, după 
cât se pare. 

— Aşa? ... Este posibil... Numai că a sosit cu 
acelaşi avion cu Crofton Lee. 

— Întotdeauna este mai prudent să se verifice. 
Asta nu poate să strice! 

Urmă o nouă tăcere. Apoi, Crosbie zise: 

— Credeţi, cu adevărat, că era mai bine ca totul 
să fie transferat de la ambasadă la hotel? 

— Aşa cred. 

— Deşi totul fusese prevăzut acolo, până la 
ultimul detaliu? 

— Şi la Basra, totul fusese prevăzut până la 
ultimul detaliu... Şi cu toate acestea lucrurile au 
luat o întorsură rea. 

— Într-adevăr, Salah Hassan a fost otrăvit. 

— Trebuia să se întâmple. Există motive să se 
creadă că s-a încercat ceva la consulat? 

— Este posibil. A avut loc un incident curios. Un 
tip a scos un revolver... Richard Baker a sărit 
asupra lui şi l-a dezarmat. 

— Richard Baker, spuse încet Dakin. 

— Îl cunoaşteţi? 

— II cunosc. 

După o nouă tăcere, Dakin continuă: 

—  Improvizaţia!... Mă bazez pe asta. Dacă, 
pentru a vă relua expresia, prevedem totul, până 
la ultimul detaliu, adversarul are o sarcină uşoară, 
dacă reuşeşte să ne cunoască planurile. După 
părerea mea, Carmichael nu va ajunge până la 
ambasadă... lar dacă va ajunge... 

Dakin nu-şi termină fraza, dar sensul era 
limpede. 

— Aici, la hotel, continuă Dakin, nu suntem 
decât doi la curent: dumneavoastră şi cu mine. 

— Dar ei vor afla că Crofton Lee a părăsit 
ambasada ca să vină aici. 

— O vor afla, este inevitabil. Dar ceea ce nu 
pare că vedeţi, Crosbie, este faptul că orice 
încearcă împotriva a ceea ce vom improviza, vor 
trebui şi ei să improvizeze. Tio este, în afacere, un 
element nou. Nimeni nu a putut să vină să se 
instaleze aici acum şase luni, ca să pună la cale 
ceva. Niciodată nu s-a pus problema să fixăm la 
Tio întâlnirea. 

Dakin îşi consultă ceasul şi mai spuse: 

— Mă duc să-l văd pe Crofton Lee. 

Uşa lui Crofton Lee se deschise înainte ca el să 
bată. Odaia nu era luminată decât de o lampă 
minusculă, plasată lângă fotoliul pe care Crofton 
Lee îl părăsise ca să-şi întâmpine vizitatorul. 
Înainte de a se aşeza iar, Crofton Lee puse pe 
masă micuțul pistolet automat, pe care îl ţinea în 
mână. 

— Aşadar, Dakin, crezi că va veni? întrebă el. 

— Cred, sir Rupert. Nu l-aţi întâlnit niciodată? 

Crofton Lee clătină din cap. 

— Nu. Voi fi mulţumit să facem cunoştinţă. 
Tânărul acesta, Dakin, trebuie să aibă ceva 
îndrăzneală! 

— Are, declară Dakin. Şi încă multă! 

Era surprins şi, mai ales, mâhnit că sir Rupert se 
crezuse dator să omagieze "îndrăzneala" lui 
Carmichael. 

— Nu vorbesc de curajul său, reluă Crofton Lee. 
A făcut minuni. Mă gândeam la altceva, la... 

Căuta un cuvânt. 

— La imaginația sa? sugeră Dakin. 

— Dacă vreţi! A avut îndrăzneala să creadă 
ceva, care era pe de-a-ntregul improbabil, 
îndrăzneala de a-şi risca viaţa, pentru a dovedi că 
un basm ridicol, nu era cu totul basm... Asta cere o 
calitate bărbătească, ce nu se mai întâlneşte prea 
des la tinerii de azi. Sper că va veni. 

— Eu cred că va veni. 

— Toate dispoziţiile au fost date? 

— Toate. Crosbie pe balcon, eu în culoar, 
supraveghind scara. Când Carmichael va ajunge la 
dumneavoastră, loviți în peretele despărțitor şi voi 
veni. 

— Bine. 

Fără zgomot, Dakin părăsi încăperea, ca să intre 
alături, în propria cameră, de unde, prin uşa uşor 
deschisă, zărea susul scării. Vegherea sa începea. 

Şi doar patru ore mai târziu, o gufa, una dintre 
ambarcaţiunile primitive care circulă pe Tigru, sosi 
tăcută ca să încremenească la ţărmul noroios al 
fluviului, nu departe de "Tio Hotel". Câteva clipe 
mai târziu, o siluetă subţire îşi începea 
ascensiunea pe coarda cu noduri agăţată de 
balustrada terasei. 

Pe faţada de la "Tio", o altă coardă, prinsă de un 
balcon, spânzura spre sol, în umbra deasă a 
arborilor de ludeea. 


Capitolul XIII 


Victoria îşi promisese să aibă o noapte bună şi 
să-şi uite de grijă până a doua zi. Dar, cum dormise 
o bună parte din după-amiază, somnul o ocolea. 

Când, în cele din urmă se resemnă, aprinse 
lumina şi îşi căută de lucru. Termină lectura unei 
povestiri pe care o începuse în avion, îşi probă 
ciorapii de nailon, formulă câteva schiţe de "cerere 
de loc de muncă", apoi îi scrise doamnei Hamilton 
Clipp două sau trei scrisori, pe care le rupse, 
pentru că istoriile pe care le imaginase, pentru a 
explica acelei femei cumsecade de ce se găsea "în 
pană" la Bagdad, nu-i dădură satisfacţie. Incercă o 
pieptănătură nouă şi, în cele din urmă, un căscat 
vestind-o că i-a venit somnul, se culcă din nou. 

Aproape imediat, uşa camerei sale, brusc 
deschisă, lăsă să treacă un bărbat, care se întoarse 
pentru a o închide cu cheia după el. 

— În numele cerului, murmură, ascundeţi-mă! 
Repede! 

Victoria avusese dintotdeauna reacţii rapide. 
Dintr-o ochire înregistrase totul, gâfâitul omului, 
vocea sa abia auzită şi felul în care mâna i se 
crispase pe vechiul fular roşu, care îi acoperea 
pieptul. Încăperea nu conţinea decât puţine 
ascunzători posibile. Victoria, amintindu-şi de jocul 
copilăriei, se gândi la cea mai bună: patul care era 
foarte mare. 

— Grăbiţi-vă spuse ea. 

Se sculă şi, îndepărtând învelitoarea, îl băgă pe 
om în pat. Îl acoperi, aruncă două perne deasupra 
şi se aşeză pe marginea patului. In aceeaşi clipă 
cineva ciocăni la uşă. 

— Cine e? 

O voce de bărbat răspunse. 

— Deschideţi! Poliţia! 

Victoria îşi puse capotul şi se îndreptă spre uşă. 
Observând pe podea fularul roşu, îl luă şi îl 
strecură iute întrunul din sertarele comodei. După 
care, deschise. Şi se găsi în faţa unui tânăr, cu 
părul foarte negru, în veston cenuşiu-deschis. In 
spatele lui se afla un poliţist în uniformă. 

— Ce se petrece? întrebă ea cu o voce pe care o 
făcea dinadins să tremure. 

Tânărul răspunse într-o engleză acceptabilă: 

— Domnişoară, suntem dezolaţi că vă deranjăm 
la o asemenea oră, dar urmărim un criminal care a 
evadat. A intrat în hotel şi noi aruncăm o privire 
prin camere. Este un individ extrem de periculos. 

— Dumnezeule! 

Victoria deschise uşa larg, ca să intre poliţiştii. 
Inspecţia lor nu dură decât o clipă. 

— Nu este aici. 

— Sunteţi siguri? Evident, eu am închis uşa cu 
cheia înainte de a intra în pat, dar... 

— Liniştiţi-vă, domnişoară! Puteţi să vă culcaţi 
din nou. 

— Am să închid, totuşi, cu cheia după 
dumneavoastră. Este mai sugur! 

— Într-adevăr, ar fi mai bine. Mulţumesc, încă o 
dată domnişoară, şi noapte bună! 

Cei doi oameni odată plecaţi, Victoria îi auzi 
bătând în cealaltă parte a culoarului, la uşa de 
vizavi. Imediat, se ridicară accentele indignate ale 
glasului doamnei Trench, protestând împotriva 
acestei vizite inadmisibile. Apoi, uşa se închise, 
pentru a se redeschide un minut mai târziu. Puțin 
după aceea, poliţiştii ciocăneau la o altă uşă, mai 
îndepărtată. 

Victoria merse spre pat. Începu să-şi spună că, 
probabil, comisese o nebunie. Să vii în ajutorul 
cuiva, pentru că este hăituit şi îţi vorbeşte limba, 
este foarte romantic, dar când la mijloc este un 
bandit, poţi s-o încurci! Victoria îşi dădea seama. 
Puțin cam târziu. 

Se opri lângă pat şi nu zise decât: 

— Hai! Sus! 

Nici o mişcare. Fără să ridice vocea, continuă: 

— Au plecat. Puteţi să vă arătaţi. 

Aceeaşi tăcere, aceeaşi imobilitate. Cu un gest 
brusc, Victoria trase cuvertura. Omul nu făcu nici 
un gest. Avea ochii închişi, iar faţa îi era de 
culoarea cenuşii. În acelaşi timp, Victoria zări pe 
cuvertură o micuță pată de un brun-roşcat. 
Îngrozită, şopti: 

— A, nu!... Asta, nu! 

În aceeaşi clipă, rănitul deschise ochii şi privirea 
sa i-o căută pe cea a fetei. Buzele i se mişcară, dar 
vocea îi era atât de slabă, încât Victoria abia dacă 
o percepu. Se aplecă asupra lui. 

— Ce-aţi spus? 

De data aceasta, auzi. Două cuvinte, care nu 
păreau să aibă nici un înţeles. 

— Luci fer... Basra... 

Pleoapele bărbatului se zbătură şi privirea sa 
căpătă o stranie fixitate. Articulat cu preţul unui 
enorm efort, încă un cuvânt, un nume propriu, ieşi 
din gura sa, apoi capul îi căzu pe spate şi el nu se 
mai mişcă. 

Victoria, a cărei inimă bătea să se spargă, 
ramase încremenită. Îl plângea din tot sufletul pe 
omul acesta, care îi murise sub ochi. Dar ea, ce 
trebuia să facă? Nu avea nici cea mai mică idee. Să 
cheme pe cineva? Dar pe cine? Şi ce să spună 
poliţiei când - şi era inevitabil - i se vor cere 
explicaţii? Un zgomot îi atrase atenţia: cheia 
camerei sale căzuse pe podea. Aproape simultan, 
uşa se deschise în faţa domnului Dakin, care 
pătrunse în cameră cu un pas uşor. 

— Frumoasă treabă, draga mea! spuse el cu 
jumătate de voce. Gândeşti repede şi acţionezi la 
fel. Ce face? 

Victoria răspunse cu un glas tern: 

— Cred că este... mort. 

Avu impresia că o flacără de furie trecu prin 
pupilele lui Dakin. Dar, imediat, îşi regăsi aerul său 
obişnuit, cu ceva, totuşi, schimbat. Chipul era cel al 
unui om energic şi decis, foarte diferit de acel 
Dakin pe care Victoria îl cunoştea. 

Dakin se aplecă deasupra patului şi deschise 
vesta mortului. 

— O lovitură de pumnal în inimă, zise, 
îndepărtându-se. Era un băiat temerar... Şi un 
viteaz. 

Victoriei îi reveni vocea. 

— Adineauri, au fost aici poliţişti. Au spus că era 
un criminal. A fost, într-adevăr, un criminal? 

— Nu. Cu siguranţă, nu! 

— Dar, ei? Erau, cu adevărat, poliţişti? 

— Nu ştiu. Este posibil. Dealtminteri, asta nu 
schimbă nimic. 

După o tăcere, continuă: 

— Inainte de a muri a spus ceva? 

— Da. 

— Ce? 

— A spus: “Lucifer”, apoi "Basra"... Şi, pe urmă, 
un nume, care mi s-a părut un nume francez... Dar, 
poate că am înţeles greşit... 

— Ce nume? 

— Lefarge, cred... 

— Lefarge... 

La rândul ei, Victoria întrebă: 

— Ce înseamnă asta şi ce trebuie să fac eu? 

— Vom face tot ce e cu putinţă ca să nu fii 
amestecată în povestea asta, zise Dakin. Cât 
despre ce înseamnă, am să vin să te văd peste o 
oră şi vom sta de vorbă. Primul lucru de făcut este 
de luat legătura cu Marcus. Ne găsim la el şi, cu 
toate că vorbăria sa nu o lasă să se bănuiască, 
este un băiat care are mult bun simţ. Mă duc să-l 
caut. Nu este decât unu şi jumătate şi tare mă 
îndoiesc că s-a şi culcat. Aşteaptă-mă, mă întorc! 

In timpul absenței lui Dakin, Victoria, mişcându- 
se ca într-un vis, se pieptănă din nou şi se pudră 
iar. Era prăbuşită într-un fotoliu când Dakin reveni 
cu Marcus Tio. Pentru prima dată, hotelierul îşi 
pierduse eternul surâs. 

— Marcus, spuse Dakin, trebuie să ne dai o 
mână de ajutor. Tipul a intrat ca o vijelie... Era la 
capătul puterilor şi, pentru că are o inimă bună, 
domnişoara Jones l-a ascuns... Poliţia îl vâna. 
Acum, este mort. Fără îndoială, ea a greşit făcând 
ce a făcut, dar nu i se poate reproşa unei tinere că 
a cedat unui impuls generos. 

— Vreţi să mă ocup eu de poliţişti? întrebă 
Marcus. Nu-i iubesc, dar în meseria mea este 
preferabil să te ai bine cu ei şi eu pot... 

— Ceea ce am dori, reluă Dakin, este, pur şi 
simplu, ridicarea corpului fără a trage atenţia. 

— Nici eu nu vreau altceva! Nu ţin deloc să se 
descopere un cadavru în hotelul meu. Numai, cum 
să procedăm? 

— Cred că se poate aranja asta, zise Dakin. Nu 
ai nici un medic în familie? 

— Ba da, Paul, cumnatul meu. Este un băiat 
grozav, dar n-aş vrea să-i aduc necazuri. 

— N-o să aibă. Mai întâi, vom aduce corpul în 
camera mea şi, astfel, domnişoara Jones iese din 
afacere. Pe urmă, vă folosesc telefonul şi zece 
minute mai târziu, venind din stradă, un om beat 
după mers, intră în hotel. Cere să mă vadă, urcă 
scara, cramponându-se de balustradă şi, odată 
ajuns la mine, leşină. Te chem, am nevoie de un 
medic şi tu mi-l expediezi pe cumnat. El aranjează 
să vină o ambulanţă şi dispare cu ea, luându-l şi pe 
prietenul meu beţiv, care moare pe drumul dintre 
hotel şi spital. A primit o lovitură de pumnal în 
inimă. Pentru dumneavoastră, totul este în regulă. 
Tipul fusese atacat în stradă, înainte de a intra în 
hotel. 

— Cumnatul meu lasă cadavrul la spital şi, 
mâine dimineaţă, falsul beţiv pleacă cel mai liniştit 
din lume. Aşa-i? 

— Exact. 

— În concluzie: nu se găseşte nici un răposat la 
mine şi domnişoara Jones nu are nici o neplăcere. 
Ideea mi se pare excelentă. 

— Perfect. Atunci găseşte mijlocul să-ţi ocupi 
personalul, în timp ce vom transporta cadavrul în 

camera mea. Băieţii tăi se moşmondesc pe culoare 
până la ore imposibile... 

'Nţeles! zise Marcus. Îi voi aduna pentru 
câteva probleme urgente. 

Marcus ieşit, Dakin se întoarse spre Victoria. 

— Crezi că poţi să mă ajuţi să-l duc? 

Victoria răspunse da, cu un semn din cap şi 
câteva minute mai târziu, mortul se odihnea pe 
patul lui Dakin. 

— Ai nişte foarfece? spuse Dakin. Atunci, când 
te întorci, taie din cuvertură, ca să scoţi bucata 
pătată cu sânge. Într-o oră, sunt înapoi. 

Victoria porni. El o chemă. 

— Aşteaptă! Înainte de a pleca, bea o înghiţitură 
din 
asta. 

Îi întinse o sticluţă de coniac. Victoria o apucă şi 
o duse la buze. 

— Foarte bine! zise Dakin. Acum, intră în 
cameră şi când o să poţi, stinge lumina. Într-o oră 
voi fi la tine... 

— Şi o să-mi explicaţi ce înseamnă toate 

acestea? 

Dakin o privi lung pe fată, dar întrebarea 
rămase fără răspuns. 


Capitolul XIV 


Culcată în întuneric, Victoria asculta. Fuseseră 
ecourile unei discuţii cu un beţiv, evident, foarte 

puţin grijuliu cu liniştea celorlalţi, apoi zgomot de 
sonerii pe culoar, şuşoteli, sunet de paşi, tărăboi în 
regulă, urmat de o lungă tăcere, tulburată doar de 
un fonograf, care, într-o cameră depărtată, cânta 
piese de muzică arabă. Victoria avea sentimentul 
că aşteaptă de ore întregi, până când uşa se 
deschise încet. Aprinse lampa de la căpătâi. Dakin 
se aşeză aproape de pat şi, fără să zică nimic, o 
cercetă îndelung pe fată cu privirea, ca un medic 
examinând un bolnav, înainte de a rosti 
diagnosticul. 

Victoria a fost aceea care a vorbit prima. 

— Atunci, îmi spuneţi ce înseamnă toate astea? 

— Dacă, înainte, am sta de vorbă despre tine? 
Dacă mi-ai spune ce faci aici şi cine te-a adus la 
Bagdad? 

Probabil că impresionată de puternica 
personalitate a lui Dakin, Victoria nu încercă, de 
data aceasta, să mintă. Foarte simplu şi fără să 
ascundă nimic, povesti totul: întâlnirea cu Edward, 
hotărârea de a merge la Bagdad cu orice preţ, 
miracolul Hamilton Clipp şi, ca să încheie, situaţia 
sa financiară dezastruoasă. 

— Am înţeles! zise Dakin. 

Apoi, după o lungă tăcere, continuă: 

— Nu spun că nu aş prefera să te ţin departe de 
această poveste, chiar dacă nu sunt întru totul 
sigur, dar este absolut imposibil. Că-mi place sau 
nu, sunteţi vârâtă în ea până la gât! Aşa stând 
lucrurile, de ce nu aţi lucra pentru mine? 

Victoria roşi de încântare: 

— Îmi oferiţi un serviciu? 

— Poate. Dar foarte diferit de cele la care vă 
gândiţi. Este ceva... periculos. 

— ŞI, ce dacă? replică Victoria, cu bună 
dispoziţie. Nu este necinstit, nu? Pentru că debitez 
o grămadă de minciuni, se înţelege, dar n-aş vrea 
să fac ceva murdar... 

Dakin avu un mic zâmbet, ciudat. 

— Oricât de paradoxal ar fi, zise, tocmai pentru 
că ştii să minţi foarte bine, m-am gândit la tine. 
Eşti de partea ordinii şi a legii. Am să-ţi dau 
explicaţii foarte generale, dar suficiente ca să 
înţelegi ceea ce ai de făcut şi care pot fi pericolele 
la care am făcut aluzie. Nu pari lipsită de bun simţ 
şi îmi imaginez, deci, că n-ai reflectat niciodată 
mult la marile probleme ale politicii mondiale. 

Victoria aprobă. 

— Tot ceea ce ştiu, adăugă ea, este că toată 
lumea zice că într-o zi sau alta vom avea iar război. 

— Se zice, într-adevăr. Şi ştii de ce? 

Victoria îşi încruntă fruntea. 

— Ei, bine... Din cauza Rusiei.., a 
comuniştilor..., a Statelor Unite! 

— Văd, totuşi, că ai citit nişte ziare şi că ai 
ascultat din când în când radioul. Ceea ce ai spus 
nu este, dealtfel, inexact. Că două ideologii se 
opun în lume şi că, pentru opinia publică, sunt 
reprezentate, una, de Rusia comunistă, cealaltă, 
de Statele Unite ale Americii, nu este decât prea 
adevărat. Aceasta fiind admisă, Victoria, singura 
noastră speranţă pentru viitor constă în pace, care 

poate fi păstrată dacă, recunoscând deosebirea 
dintre concepţiile lor, deţinătorii acestor două 
ideologii se mulţumesc să-şi aplice principiile în 
sfera lor sau, dacă ajung să se şi înţeleagă, cel 
puţin, să se suporte. Din nefericire, contrariul este 
pe cale să se producă şi, între cele două lumi fisura 
se adânceşte cu fiecare zi un pic mai mult. Cu 
toate acestea, există oameni care au ajuns să se 
întrebe dacă această prăpastie nu era voită de 
către o a treia putere, ocultă, şi până în prezent 
ignorată. De fiecare dată când un acord este avut 
în vedere, de fiecare dată când o apropiere pare cu 
putinţă, survine un incident, care face să eşueze 
totul. Şi fiecare se reîntoarce la suspiciunile sale, la 
temerile sale, la angoasele sale. Aceasta, Victoria, 
nu este efectul hazardului. Este ceva calculat, voit. 

— Voit? Dar de cine şi de ce? 

— De ce? Pentru multe motive, între care, 
probabil nu cel mai neînsemnat este, crede-ne, 
banii. Tot ce se petrece în lume se explică prin ei. 
Fără ei, nimic nu este posibil şi, în cazul de care ne 
ocupăm, originea lor este suspectă. De unde vin? 
O grevă, care pune sub semnul întrebării existenţa 
unui guvern ce acţionează pentru instaurarea 
păcii, izbucneşte undeva, în Europa? Ea este pusă 
la cale de muncitori, care, cu toată onestitatea, 
cred că îşi apără interesele. Dar, de unde vin banii 
care le-au permis organizarea şi care le vor 
permite să o prelungească? Căutaţi! Nu comuniştii 
sunt cei care i-au furnizat. Un val de anticomunism 
se sparge peste Statele Unite? Şi în acest caz, 

originea fondurilor rămâne misterioasă. Ei trec, cu 
certitudine, prin mâinile capitaliştilor, dar nu ei 
sunt cei care i-au "făcut". În sfârşit, sume 
considerabile de bani dispar din circulaţie, fără să 
existe nici cea mai mică idee despre ceea ce s-a 
putut întâmpla cu ei. Pe diferite pieţe, se cumpără, 
în cantitate enormă, diamante, pietre preţioase. 
Zece tranzacţii şi nu mai rămâne nici o urmă din 
ele. 

— Dar... 

— Bineînțeles, Victoria, tabloul este foarte 
schematic. Ceea ce aş vrea să te fac să înţelegi 
este că există un grup ale cărui intenţii rămân încă 
obscure, care are interesul să întreţină toate 
suspiciunile, toate divizările, toate neînțelegerile. 
Noi avem motive să credem că acest grup posedă, 
în toate ţările, agenţi, dintre care unii se află la 
faţa locului de multă vreme. Unii deţin poziţii foarte 
importante, alţii joacă un rol infinit mai modest, 
dar toţi sunt înhămaţi la aceeaşi treabă. Ei 
formează un soi de "coloană a cincea", acţionând 
nu la scară naţională, ci la scară mondială. 

— Dar cine sunt aceşti oameni? 

— Nu au, presupunem noi, o naţionalitate 
determinată, însă au, toţi, o aceeaşi spaimă: le 
este teamă ca lumea să nu devină mai bună. Ei îşi 
închipuie că se poate, prin forţă, să se impună 
lumii legea unora, că anumiţi “"superoameni", care 
sunt ei, trebuie să supună voinţei lor o umanitate 
decadentă. Comit, în ansamblu, o eroare 

monumentală, păcătuiesc prin orgoliu şi nu uita 
că... 

Dakin îşi tăie ferm fraza, tuşi şi continuă: 

— Dar nu vreau să te fericesc cu o predică. Să 
ne întoarcem la fapte! Acest grup, pe care regret 
că nu pot să-l desemnez într-un mod mai exact, 
acţionează în diferite centre. Există unul în 
Argentina, unul în Canada, un altul - şi poate mai 
multe - în Statele Unite şi încă unul, probabil, în 
Rusia. In aceşti ultimi doi ani, douăzeci şi opt de 
savanţi, de diverse naţionalităţi, au dispărut ca prin 
vrajă. Nimeni nu ştie ce s-a întâmplat cu ei. Acelaşi 
lucru s-a petrecut cu aviatori, cu ingineri, cu 
specialişti. Toţi, trebuie subliniat, erau tineri, 
ambiţioşi şi, în general, fără legătură de familie. 
Unde sunt ei acum? Nu o ştim, dar am început să 
avem câteva idei asupra a ceea ce ar putea să 
facă. 

Victoria asculta cu o atenţie pasionată. Dakin 
urmă: 

— S-ar zice cu uşurinţă că în epoca în care trăim 
nu există o ţară în care să se poată construi uzine 
şi să se producă în cel mai absolut secret. Totuşi, 
mai sunt colţuri izolate, îndepărtate de marile rute 
comerciale şi protejate de munţi înalţi şi de zone 
deşertice, locuri în care străinul se izbeşte de 
populaţii ostile şi care nu sunt atinse încă de câţiva 
rari călători. Ar putea, acolo, să se petreacă lucruri 
despre care lumea exterioară n-ar şti niciodată, 
nimic. Este, astfel, unul, pe care n-am să-l precizez, 
la care se poate ajunge prin China sau trecând 

lanţul Himalayei. Drumul este lung şi dificil. Cu 
toate acestea, din diferite puncte ale globului, au 
fost aduse acolo materiale şi personal, şi unele şi 
celălalt deturnate de la destinaţia pretinsă, 
anunţată făţiş la plecare. Un om a căzut la 
bănuială, un om excepţional. Era născut la 
Kashgar, vorbea toate limbile şi dialectele 
Orientului şi avea peste tot prieteni şi legături. El a 
găsit pista şi a urmat-o. Când a revenit în lumea 
civilizată raportul său a părut şefilor atât de 
incredibil, încât au refuzat să admită aşa ceva. A 
sfârşit prin a crede că avusese febră şi că 
înţelesese greşit ceea ce auzise sau că visase. 
Totuşi, două persoane au crezut în veridicitatea 
spuselor sale. Prima, am fost eu. Imposibilul se 
produce atât de des, încât nu sunt niciodată 
sceptic. Cealaltlă era... Dakin ezita. 

— Cealată era...? 

— Cealaltă era sir Rupert Crofton Lee, un mare 
călător, care, pentru că el însuşi vizitase aceste 
regiuni pierdute, ştia că pot rezerva surprize 
uluitoare. Atitudinea mea şi cea a lui sir Rupert l-au 
decis pe Carmichael - acesta era numele omului în 
chestiune — să meargă la faţa locului să caute 
adevărul. Intreprinderea era hazardată, dar el era 
mai capabil decât oricine să o ducă la capăt. 
Aceasta se petrece cu nouă luni în urmă. N-am 
avut veşti de la el până acum câteva săptămâni. 
Dobândise certitudinea pe care o voise. Se 
întorcea cu dovezi. Dar adversarul îl descoperise, 
adversar pentru care era de o importanţă capitală 

ca el să nu mai poată ajunge la termen din 
călătoria sa înapoi. Frontierele au fost 
supravegheate de duşmanii săi şi mulţi nevinovaţi 
au fost sacrificați pentru că fuseseră luaţi drept 
Carmichael. Ce-i o viaţă umană? Însă, Carmichael a 
trecut. Teafăr şi nevătămat, până... În această 
seară. 

— Omul care a fost... ucis era el? 

— Da, era el. Un om... 

— Şi dovezile pe care le aducea i le-au luat ei? 

Umbra unui surâs trecu pe chipul lui Dakin. 

— Cunoscându-l pe Carmichael, mă îndoiesc. Nu 
cred că le au. Numai că el a murit fără să fi putut 
să ne facă să ştim unde sunt sau cine le deţine. A 
încercat... Lucifer... Basra, Lefarge... Acestea sunt, 
cu siguranţă, cuvintele cheie... A trecut prin Basra 
şi s-a dus la consulat ca să-şi prezinte raportul, dar 
s-a întâmplat că a fost asasinat în anticameră... 
Presupun că aceste dovezi le-a lăsat undeva în 
Basra Si aş vrea, Victoria, să mergi să le cauţi. 

— Eu? 

— Da! Tu! Nu ai experienţă şi nu ştii ce să cauţi, 
dar tu ai auzit ultimele cuvinte ale lui Carmichael 
şi, când vei fi acolo, poate îţi va veni vreo idee... 
Cine ştie? Norocul debutanţilor! Aşa ceva există! 

— Aş fi încântată să merg la Basra! 

Victoria pusese în această exclamaţie atâta 
convingere, că Dakin zâmbi, aproape fără voia lui. 

— Pentru că adoratorul tău se află acolo în 
acest moment? Pretextul este excelent. O idilă 
autentică? Nu am găsi ceva mai bun! Te vei duce 

la Basra, vei deschide ochii şi urechile şi vei privi în 
jurul tău. Nu pot să-ţi dau nici o instrucţiune... Și, 
dealtminteri, cred că este preferabil, nu mi se pare 
că ţi-ar lipsi imaginaţia şi nici spiritul de iniţiativă. 
Nu ştiu nimic — dacă le-ai înţeles corect —, despre 
cuvintele “Lucifer” şi "Lefarge”. Înclin să cred, ca şi 
tine, că  “Lefarge“ este un nume propriu. 
Străduieşte-te să găseşti un Lefarge. 

— Dar, întrebă Victoria, cum mă voi duce la 
Basra şi cu ce bani? 

Dakin îşi scoase portofelul din buzunar şi-i 
întinse fetei un teanc de bancnote. 

— Cât despre bani, iată! In ceea ce priveşte 
călătoria, mâine dimineaţă, vei merge să discuţi cu 
această bătrână gură-spartă, care este doamna 
Cardew-Trench, şi îi vei spune că ţii să vizitezi 
Basra înainte de a te alătura misiunii, de care eşti 
considerată că aparţii. li vei cere să-ţi recomande 
un hotel. Iti va răspunde că vor fi încântați să te 
găzduiască la consulat şi-i va timite o telegramă 
doamnei Clayton. Şi, probabil, la familia Clayton îl 
vei reîntâlni pe Edward. Toţi englezii care trec prin 
Basra trag la ei. lar în încheiere, un sfat: dacă ţi se 
întâmplă ceva... dezagreabil, dacă eşti întrebată ce 
ştii şi pentru cine lucrezi, nu încerca să fii eroică! 
Spovedeşte-te! 

Victoria nu-şi ascunse satisfacția: 

— Mă bucur că-mi ziceţi asta şi vă sunt 
recunoscătoare. Sunt foarte slabă şi dacă aş fi 
torturată, n-aş rezista! 

— N-or să te tortureze, spuse Dakin. Tortura 
este un joc învechit. O mică înţepătură şi, fără 
măcar să-ţi dai seama, ai să răspunzi cu toată 
sinceritatea la întrebările care ţi se vor pune. De 
aceea, ţin să nu-ți închipui că trebuie, cu orice 
preţ, sa păstrezi secretul legat de ceea ce ţi-am 
zis. Nu ai să le povesteşti decât lucruri pe care ei 
deja le ştiu. După evenimentele din această seară, 
nu pot să se mai amăgească în privinţa mea... ŞI 
nici în privinţa lui sir Rupert. 

— Dar Edward? Îl pun la curent? 

— Asta rămâne să hotărăşti! În principiu, nu 
spui nimănui ce faci la Basra. În practică... 

Dakin se ridică, fără să-şi termine fraza. 

— Dacă îi spui, reluă, va fi riscant şi pentru el. Și 
acesta-i un aspect al chestiunii. Dar, a fost aviator, 
a luptat bine şi îmi imaginez că nu se teme de 
pericole. Şi cum două capete valorează ades mai 
mult decât unul singur... Mi-ai zis că "Ramura de 
Măslin", pentru care lucrează, nu i se părea tocmai 
catolică? Interesant... Da, foarte interesant... 

— De ce? 

— Pentru că este şi impresia noastră. 

După un moment de tăcere, adăugă: 

— Incă două lucruri şi mă duc! Primul, iartă-mă 
că îţi spun asta, nu te lansa în minciuni prea 
complicate! Te încâlceşti în ele şi este jenant. Ştiu 
că eşti, într-un fel, o virtuoasă, totuşi... Minciuni 
simple - e mult mai bine! 

— O să ţin minte, spuse Victoria, cu toată 
umilinţa convenabilă. Şi-apoi? 


124 


— Ciuleşte urechile şi dacă auzi pronunţându-se 
numele Anne Scheele, deschide-le mai tare! 

— Anne Scheele? Cine este? 

— Ştim foarte puţin despre ea şi, normal, ne-ar 
place să ştim mai multe! 


Capitolul XV 
1. 


"Airport Hotel"? strigă doamna Cardew 
Trench. Nici să nu vă gândiţi! Trebuie să trageţi la 
consulat. Claytonii vor fi încântați să vă aibă 
oaspete! Îi cunosc de ani de zile. Le vom telegrafia 
şi o să plecaţi cu trenul de diseară. Sunt vechi 
prieteni ai doctorului Pauncefoot Jones. 

Victoria roşi discret. Episcopul de Llangow, 
transferat la Languao, era hotărât, mai practic 
decât acest doctor Pauncefoot Jones, pe care risca 
să-l întâlnească la fiecare cotitură. 

Călătoria prezenta pentru Victoria toate 
atracțiile noutăţii. Fără îndoială, trenul nu avea 
dintr-un expres decât numele, dar Voctoria începea 
să înțeleagă faptul că nerăbdarea era un cusur 
occidental. 

O maşină oficială o aştepta la gară. Consulatul 
ocupa o vilă mare. Grădina era minunată, iar un 
balcon făcea înconjurul clădirii, la nivelul primului 
etaj. Doamna Clayton cobori treptele de la intrare, 
că să vină în întâmpinarea fetei. 

— Suntem încântați să te vedem, zise ea cu un 
zâmbet încântător. Basra este foarte plăcută în 
acest anotimp şi ar fi de neiertat să părăseşti Irakul 
fără să fi petrecut câteva zile aici. Oamenii o ştiu şi 
ni se întâmplă, uneori, să ne fie absolut imposibil 
să ne cazăm vizitatorii. Din fericire, nu este cazul 
în acest moment, când nu avem pe nimeni, cu 
excepţia unui tânăr colaborator al doctorului 
Rathbone. Este foarte amabil, ai să vezi! In schimb, 
l-ai pierdut pe Richard Baker. Am primit telegrama 
doamnei Cardew Trench după plecarea sa... 

Cine era Richard Baker? Victoria nu avea nici 
cea mai mică idee, dar îi era perfect egal că 
plecase. Singur, Edward o interesa. 

— S-a dus în Kuweit pentru 48 de ore, continuă 
doamna Clayton. Kuweit! Incă un oraş de văzut... 
Înainte ca locul să fie stricat, ceea ce nu va 
întârzia... Să vedem cu ce ai prefera să începi? Vrei 
acum să te odihneşti sau faci mai întâi o baie? 

Victoria optă pentru baie. 

— Foarte bine! Să te conduc în camera ta... 

Cele două femei urcară scara. 

— Ce face doamna Cardew Trench? întrebă 
doamna Clayton, punând piciorul pe prima treaptă. 
Îmi închipui că sunteţi vechi prietene... 

Victoria socoti inutil să mintă. 

— Nu, spuse ea. Am cunoscut-o la Bagdad. 

— Şi, din primul sfert de oră, a vrut sa ştie totul 
despre tine? Joacă foarte bine bridge, compania sa 
este foarte agreabilă, dar este atât de vorbăreaţă... 

Cred că ţi-ai dat seama! Aceasta-i camera ta! Baia 
este în dreapta. Te las şi îţi zic: pe curând! 

Şi spunând acestea, doamna Clayton, care te 
ducea irezistibil cu gândul la o albină zeloasă, 
dispăru. Victoria făcu o baie, apoi îşi aranja părul şi 
se machie cu toată grija pe care poate să o aibă în 
această delicată operaţie o tânără care se 
pregăteşte să-l întâlnească pe "alesul inimii sale". 

Victoria ţinea ca, înainte de toate, să aibă cu el 
o întâlnire particulară, oricât de scurtă ar fi fost. Nu 
se îndoia că el era îndeajuns de binecrescut ca să 
nu se mire că era prezentat unei "Pauncefoot 
Jones", pe care nu o cunoaşte decât sub numele de 
"jones", dar nu trebuie ca să se arate surprins că o 
reîntâlnea în Orient. Punându-şi o rochiţă de vară - 
avea mereu impresia că timpul era ca la Londra, în 
luna iunie-, merse, aşadar, pe balcon, ca să 
pândească sosirea lui Edward şi să-i facă semn. 

Dar la capătul unui minut, bătu în retragere în 
camera sa, pentru ca să nu fie zărită de un om, 
înalt şi slab, care venea spre casă. Când acesta 
urcă la intrare, ea îşi reluă postul de observaţie. 
Aproape imediat, Edward pătrunse în grădină 
printr-o portiţă, prin care se ajunge direct pe malul 
fluviului. Fidelă tradiţiei shakespearene, Victoria- 
Julieta se apleacă peste balustrada balconului, apoi 
se depărta de pomenita tradiţie făcând: 

— Pstt! 

El ridică iute capul. Ea îl găsi mai seducător ca 
niciodată şi, cu jumătate de glas, spuse: 

— Apropie-te! 

O privea, uluit. 

— Nu-i cu putinţă! exclamă. M-am repatriat, 
cumva? 

Cu un gest, îi impuse linişte. 

— Rămâi unde eşti! Cobor. 

O luă de-a lungul balconului, până la o scăriţă, 
pe care o reperase, şi cobori la Edward, care nu se 
mişcase. Chipul său trăda o zăpăceală totală. 

— Şi, totuşi, nu m-am îmbătat cu ziua în cap, 
zise, în cele din urmă. Eşti cu adevărat tu? 

— Cu adevărat, eu! 

— Dar, ce faci aici şi cum ai ajuns? Nu mă 
gândeam să te revăd vreodată! 

— Nici eu nu mă gândeam că am să te mai văd! 

— Ce te-a adus aici? 

— Avionul! 

— Bineînţeles, avionul! Dar prin ce minunată 
întâmplare eşti la Basra? Cum ai venit aici? 

— Cu trenul! 

— O faci dinadins, răutate mică! Dumnezeule, 
ce mulţumit sunt să te văd! Însă, te implor, 
răspunde-mi! 

— Am venit cu o doamnă. Care îşi rupsese 
braţul, o anume doamnă Clipp, o americană. Mi s-a 
propus afacerea a doua zi după ce te-am întâlnit. 
Imi vorbiseşi de Bagdad, Londra mă călca pe nervi, 
aşa că mi-am zis că mi-ar face bine să schimb 
aerul. 

— Eşti magnifică, Victoria! Şi această doamnă 
Clipp este aici? 

— Nu. S-a dus să-şi vadă fata la Kerkuk. Nu m-a 
angajat decât pentru călătorie. 

— Atunci, ce faci acum? 

— Continui să profit de schimbarea aerului. 
Fireşte, sunt nevoită să recurg, pentru asta, la 
câteva mici subterfugii şi de aceea am ţinut să te 
văd înainte ca să ne reîntâlnim în public. Nu-i cazul 
să povesteşti că ultima oară când am stat de 
vorbă, eram o simplă stenodactilografă în şomaj! 

— Fii liniştită! Spune-mi ce pretinzi că eşti şi voi 
zice ca tine! 

— Ei, bine, iată: sunt domnişoaraPauncefoot 
Jones. Unchiul meu, celebrul arheolog, face 
săpături pe aici, într-un loc mai mult sau mai puţin 
inaccesibil şi mă voi duce, peste câtva timp, la el. 

— Normal, din toate acestea, nimic nu-i 
adevărat... 

—  Închipuieşte-ţi! dar asta nu împiedică să 
pară! 

— Pare, de acord! Dar dacă te întâlneşti cu 
bătrânul Pauncefoot Jones? 

— Nu există riscul! După câte am înţeles, când 
un arheolog începe să scormonească, nu-l mai 
interesează nimic. Nu se mai opreşte! 

— Aşa am auzit şi eu. Dar el, Pauncefoot Jones 
al tău, are, într-adevăr, o nepoată? 

— Cum vrei să ştiu? 

— Atunci, nu uzurpi identitatea numănui? Asta-i 
cu mult mai puţin grav... 

— Nu-i aşa? Dealtminteri, la nevoie, aş zice că 
nu sunt nepoata lui, ci doar verişoara şi că m-am 
obişnuit să-l chem "unchiul meu". 

Edward o admiră. 

— Te gândeşti la toate, Victoria, şi eşti, cu 
adevărat, o fată uluitoare. Credeam că vor trece 
ani fără să te revăd şi că, în ziua în care ne vom 
întâlni, tu nici n-ai să mă mai recunoşti. Şi iată-te 
aici! 

Victoria era într-al noulea cer.Dacă ar fi fost o 
pisică, ar fi tors. 

— În afară de asta, zise Edward, ai nevoie de 
lucru... Nu te-ai îmbogăţit, nu? 

— Mai degrabă contrariul! Trebuie neapărat să 
găsesc un serviciu. Am fost la faimoasa "Ramură 
de Măslin", l-am văzut pe doctorul Rathbone şi l- 
am întrebat ce puteam face... Insă, n-a mers. El 
vrea mult să-mi dea de lucru, dar nu vrea să mă 
plătească. 

Edward clătină din cap. 

— E un bătrân zgârcit. Pentru el, oamenii 
trebuie să muncească de amorul artei. 

— Este o canalie? 

Edward ezită un pic înajnte ca să răspundă: 

— Nu ştiu.Adevărul e că nu ştiu ce să cred. Nu 
văd cum ar putea să fie un escroc. "Ramura de 
Măslin" nu-i aduce nimic, el trudeşte pentru un 
ideal şi pare sincer. Cu toate acestea, am 
sentimentul că în aranjamentul lui este ceva 
necurat! 

— Să intrăm! spuse Victoria. O să mai vorbim 
de asta. 


— Nu mă îndoiam, exclamă doamna Clayton, că 
vă cunoaşteţi, Edward şi cu tine! 

Victoria râse cu ea. 

— O! zise. Suntem vechi prieteni. Dar ne 
pierdusem din vedere şi nu mă aşteptam să-l 
regăsesc pe Edward aici! 

Domnul Clayton, domnul înalt şi slab pe care 
Victoria îl văzuse venind, i se adresă lui Edward. 

— Ați progresat, cât de cât, în această 
dimineaţă? 

— Deloc, răspunse Edward. Lăzile de cărţi sunt 
acolo, dar ca să le scot, formalităţile nu se mai 
sfârşesc. 

Clayton zâmbi. 

— În Orient, nimic nu merge repede. 

— Parcă anume, continuă Edward, funcţionarul 
căutat nu-i niciodată acolo când ai nevoie de el. 
Toată lume este plină de bunăvoință, toată lumea 
nu vrea decât să te ajute, dar... nu se mişcă nimic. 

Râseră. 

— In cele din urmă, te vei alege cu ceva, spuse 
doamna Clayton, cu umor. Dar doctorul Rathbone 
a avut o idee bună, trimiţându-te aici. Altfel, lăzile 
ar fi rămas la Basra luni de zile! 

— De când cu evenimentele din Palestina, ei se 
tem de bombe şi de... literatură subversivă. Totul 
este suspect! 

Doamna Clayton întoarse capul spre soţul ei. 

— Sper că lăzile de cărţi ale doctorului 
Rathbone nu conţin bombe! 

— Draga mea, răspunse Clayton, doctorul 
Rathbone este un savant eminent, membru al mai 
multor academii, un om cunoscut şi respectat în 
toată Europa. 

Avea, în ton, ceva ca un reproş, dar doamna 
Clayton se prefăcu a nu-şi da seama. 

— Atunci, i-ar fi cu atât mai uşor să se ocupe de 
contrabandă cu arme! 

Clayton nu replică, dar Victoria crezu că 
înţelege, după expresia iritată a figurii sale, că 
presupunerea îi displăcea. 


Viaţa fiind ca suspendată în orele calde ale zilei, 
Victoria şi Edward îşi părăsiră gazdele după prânz, 
ca să facă o mică plimbare pe Chatt-el Arab. 
Victoria admiră fluviul, descoperi cu încântare 
pâlcurile de curmali înverzind peisajul şi se amuză 
de ambarcaţiunile arabe, cu prora înaltă, care se 
angajau, remorcate, pe canalul care ducea spre 
oraş. 

Colindară, apoi, prin suk-uri şi se întorceau fără 
grabă spre consulat, când, brusc, Victoria îi puse 
însoţitorului ei o întrebare care o tracasa de mult 
timp: 

— Edward, care e numele tău? 

O privi uluit. 

— Ce spui? 

— Cum te numeşti? Nu-ţi dai seama că nu-ţi ştiu 
numele de familie? 

— Pe cinstea mea, aşa-i! Ei, bine, este Goring. 
Edward Goring. 

— Edward Goring... Este bine de ştiut. Aveam 
aerul unei toante, la "Ramura de Măslin"... Să cauţi 
pe cineva, căruia nu-i cunoşti decât prenumele, 
Edward... 

— Nu era acolo o fată cu părul negru? 

— Ba da. 

— Era Catherine. Este foarte amabilă. Dacă îi 
spuneai de Edward, ar fi ştiut imediat de cine era 
vorba... 

— Nu mă îndoiesc, zise Victoria sec. 

— Catherine este foarte drăguță. Nu eşti de 
aceeaşi părere? 

— Ba da, ba da... 

— Nu se poate spune că este frumoasă, dar e 
teribil de simpatică... 

— Zău? 

Tonul era glacial, dar Edward nu observa. 

— Fără ea, continuă, nu ştiu ce m-aş fi făcut. 
Este la curent cu toate şi m-a ferit de o grămadă 
de gafe. Sunt sigur că, ea şi cu tine, o să fiţi foarte 
bune prietene. 

— Nu cred că vom avea prea mult prilejul să ne 
întâlnim. 

— Ei, hai! Am să aranjez să lucrezi la noi... 

— Cum ai să te descurci? 

— Nu ştiu, dar am să fac cumva. Am să-i spun 
bătrânului Rathbone că eşti o stenodactilografă 
epatantă etc, etc. 

— O să-şi dea repede seama că nu este 
adevărat. 

— İn orice caz, o să ai o slujbă în hardughie. N- 
ai să alergi în dreapta şi-n stânga pentru ca să dai 
de una! N-ai s-o găseşti şi, într-o zi, voi afla că eşti 
în drum spre Burma, în final, spre fundul Africii 
negre. Nu, scumpă copilă, n-ai încotro! Te ţin sub 
ochi şi n-ai s-o ştergi! 

Victoria se feri să remarce că nimeni n-ar fi 
putut acum să o smulgă din Bagdad. Spuse doar. 

— La urma urmelor, ar fi amuzant să lucrez la 
"Ramura de Măslin!" 

— Amuzant, poate nu-i cuvântul. Este foarte 
solicitant şi munca nu-i nostimă... 

— Fără a mai pune la socoteală că nu este nici 
catolică! Ai rămas la aceeaşi părere? 

— Oo! Ştii, am zis asta... 

— Ai zis-o... Şi o gândeşti! După mine, ai avea 
dreptate. 

Intoarse iute capul spre ea. 

— Ce te face să spui asta? 

— Ceva ce mi-a fost zis de unul din prietenii 
mei. 

— Care prieteni? 

— Un prieten... 

Edward făcu o grimasă. 

— Fetele ca tine au prea mulţi prieteni! Eşti 
răutăcioasă, Victoria! Sunt nebun după tine, iar ţie 
ţi-e complet indiferent! 

Ea protestă: 

— Nu-i adevărat! Nu mi-e deloc indiferent. 

Apoi, ascunzându-şi bucuria, adăugă: 

— Edward, printre oamenii care au în vreun fel 
legătură cu 'Ramura de Măslin", există şi unul 
numit Lefarge? 

— Lefarge? 

Edward reflectă. 

— Nu, spuse în sfârşit. După câte ştiu, nu. Cine 
este? 

— Dar Anna Scheele? insistă Victoria. Este un 
nume care îţi spune ceva? 

De data aceasta, Edward reacţiona într-o 
manieră foarte diferită. Apucând-o pe Victoria de 
încheietura mâinii, o întrebă: 

— Ce ştii tu despre Anna Scheele? 

— Lasă-mă, Edward! Nu ştiu nimic despre ea. 
Te-am întrebat, pur şi simplu, dacă tu ştii ceva! 

— Cine ţi-a vorbit de ea? Doamna Clipp? 

— Nu. Cel puţin, nu cred... Cu o femeie care 
debitează atâtea cuvinte pe minut, nu eşti sigur de 
nimic, dar mi se pare că, totuşi, mi-aş aminti... 

— Şi de ce crezi că Anna Scheele are de-a face 
cu "Ramura de Măslin"? 

— Mă înşel crezând-o? 

— Habar n-am... Este atât... Atât de vag! 

Ajunseseră în faţa grilajului grădinii de la 

consulat. 

Edward aruncă o privire la ceas. 

— Trebuie să mă duc să-i văd iar pe vameşii 
mei. Păcat că nu ştiu araba! Te las, dar nu pentru 
multă vreme! Am o mulţime de lucruri să te întreb. 

— lar eu, răspunse Victoria, o mulţime de lucruri 
să-ţi spun! 

Vorbise fără să şovăie. Ea însăşi curajoasă, avea 
despre bărbaţi o înaltă părere, considerând că erau 
făcuţi pentru pericol, ca scânteile pentru a ţâşni în 
spaţiu. Edward nu i-ar fi recunoscător, dacă nu l-ar 
asocia riscurilor de care putea să aibă parte. 

Dealtfel, gândindu-se bine, Victoria ajunsese la 
convingerea că domnul Dakin chiar contase pe 
faptul că ea o să-l bage pe Edward "în afacere". 


2. 


Seara, cei doi tineri făcură o nouă plimbare 
împreună, de data aceasta în grădina consulatului. 
La insistențele doamnei Clayton, Victoria 
consimţise să-şi pună o jachetă de lână peste 
rochia sa de vară. Noaptea era superbă, dar ei 
erau atât de absorbiți de discuţie, încât nici măcar 
nu băgau de seamă. 

— Totul a început cât se poate de simplu, zise 
Victoria. Un bărbat a intrat în camera mea, la "Tio"; 
şi a murit. Dintr-o lovitură de pumnal. 

Edward nu putu să socotească evenimentul atât 
de banal pe cât pretindea Victoria că fusese, 
fiindcă, aparent, încremenit, o rugă să repete. 

— Ce-ai spus? 

— Am spus "mort dintr-o lovitură de pumnal". 
Dacă s-ar fi folosit un revolver, aş fi auzit 
detunătura. În orice caz, era mort... 

— Era mort şi a intrat în camera ta? 

— Uf, Edward, nu fi tont! 

Victoria îi povesti toată istoria. Destul de rău, 
pentru că nu era niciodată în largul ei când spunea 
adevărul. Aventurile, deşi autentice, ai fi zis că n- 
au existat decât în închipuirea sa. 

— Te simţi bine? o întrebă Edward, când 
termină. Oare n-ai făcut insolaţie? 

— Bineînţeles că nu! 

— Fiindcă e greu de crezut că toate astea s-au 
putut întâmpla! 

— Totuşi, replică Victoria, un pic înţepat, pur şi 
simplu s-au întâmplat! 

— Dar aşa ceva nu poate fi adevărat! Această 
organizaţie mondială, aceste pregătiri secrete, 
undeva, în Tibet sau în Belucistan, ţin de roman! 
Asemenea lucruri nu există! 

— Nu, zău! 

— Hai, Victoria, glumeşti! Ai inventat totul! 

— Nu! 

Era furioasă. El continuă: 

— lar tu ai fi venit aici ca să cauţi un anume 
Lefarge şi o aşa-numită Anna Scheele... 

— De care tu însuţi ai auzit vorbindu-se. Fiindcă 
numele ei a fost pronunţat în faţa ta. Este adevărat 
sau nu? 

— Exact. | s-a rostit numele în faţa mea. 

— Cine si unde? La "Ramura de Măslin"? 

Edward se gândi un moment, apoi zise: 

— Nu cred că asta înseamnă mare lucru... Este 
atât de bizar... 

— Spune, totuşi! 

— Te admir, Victoria. Eu, nu sunt ca tine! Nu am 
inteligenţa ta, fineţea ta... Eu simt lucrurile, simt că 
ceva nu e în regulă, dar sunt incapabil să explic de 
ce am această impresie... 

— Nu te chinui! Cunosc asta. Această impresie o 
am şi câteodată... Am avut-o, de pildă, când l-am 
zărit pe sir Rupert pe balcon, la "Tio"... 

— Sir Rupert? 

— Sir Rupert Crofton Lee. A fost în avion cu 
mine. Un tip foarte distant, foarte rece, un personaj 
remarcabil. Trebuie să-l cunoşti, măcar ca 
reputaţie... Pe scurt, când l-am revăzut la "Tio", 
aşezat la soare, pe balcon, am avut impresia că 
exista în tablou ceva ce nu se potrivea. Ce? N-aş fi 
în stare să-ţi spun. 

— Rathbone, ţin bine minte, îi ceruse să aibă o 
discuţie la "Ramura de Măslin", dar, în cele din 
urmă, nu s-a căzut de acord şi cred că el a plecat 
cu avionul, ieri dimineaţă, la Cairo sau la Damasc. 

— Să ne întoarcem la Anna Scheele! 

— Dacă insişti... Ei, bine, după câte îmi 
amintesc, o fată i-a pomenit numele în prezenţa 
mea. 

— Catherine? 

— Mă pui pe gânduri! Ar putea fi, într-adevăr, 
Catherine... 

— Sunt sigură şi tocmai de asta nu vrei să spui 
nimic! 

— Eşti ţicnită, biata mea, Victoria! 

— Şi ce a spus de Anna Scheele? 

— Vorbea cu o altă fată de la "Ramura de 
Măslin" şi zicea "Când va sosi Anna Scheele, vom 
putea să mergem mai departe. De la ea o să 
primim ordinele... şi numai de la ea". 

— Dar asta-i foarte important, Edward! 

— Atenţie! Nu sunt nici măcar sigur că am 
înţeles bine numele. 

— Nu ţi-a părut ciudat, în momentul acela, ceea 
ce spunea? 

— Pe cinstea mea, nu! Pur şi simplu, mi-am zis 
că fără îndoială, era aşteptată o individă, care 
urma să preia direcţiunea afacerii şi punct, asta-i 
tot! Încă o dată, Victoria, eşti chiar sigură că n-ai 
visat toată această poveste? 

Îi aruncă o asemenea căutătură, încât el, 
imediat, dădu înapoi. 

— Bine, bine, n-am spus nimic! Numai că, 
Victoria, ai să admiţi că seamănă cu un roman de 
aventuri. Acest tip, care apare la tine în cameră, 
care are exact vreme să-ţi spună două cuvinte şi 
care moare la tine în pat! Recunoaşte că nu pare 
adevărat! 

— N-ai văzut sângele. 

— Trebuie să fi fost teribil de zdruncinată! 

— Te cred! Şi vii tu, acum, să-mi spui că am 
inventat totul! 

— Îţi cer iertare, Victoria. Dar ceea ce nu ignor 
este faptul că eşti destul de puternică în materie 
de minciuni gogonate: episcopul de Llangow etc... 

Victoria înălţă din umeri. 


139 


— Acelea erau şotii. Acum este vorba de o 
treabă serioasă... 

— Acest... Dakin ţi-a lăsat impresia că ştia 
despre ce vorbea? 

— Absolut. Dar, spune-mi Edward, cum de ştii 

tu... Din balcon, o voce o întrerupse: 

— Ei, tinereţe, veniţi? Paharele voastre vă 

aşteaptă! 
Victoria se întoarse spre vilă şi o zări pe o 

doamna Clayton, sprijinită în coate, pe balcon. 

— lată-ne! strigă. Sosim! 

Şi intrară. 


În seara aceea, Victoriei i-a fost greu să 
adoarmă. Venise la Bagdad ca să-l regăsească pe 
Edward. Reuşise să-l întâlnească după destule 
eforturi. Scopul odată atins, entuziasmul ei pierea. 

Un pic din vina lui Edward, care părea că nu 
voia să creadă în realitatea unei aventuri, pe care 
ea, totuşi, n-o visase. Fiindcă totul era adevărat! 
Fără nici o îndoială, Victoria Jones, o micuță 
stenodactilografă din Londra, se afla în Orient, un 
om fusese ucis aproape sub ochii ei, ea devenise 
ceva de gen agent secret şi, peste toate, îl 
regăsise pe bărbatul pe care îl iubea într-o grădină 
paradisiacă, care, dealtminteri, nu trebuia să fie 
prea departe de locul în care se afla, în zilele de la 
începutul lumii, grădina Edenului. 

Versurile unui cântec din copilărie îi reveniră în 
memorie: 

Câte mile sunt de-aici la Babilon? 

Șaptezeci. 

Şi voi fi acolo înainte ca să se aprindă 
lumânările? Bineinţeles. Şi tu o să ai timp să te 
întorci. 


Pentru moment, ea era aproape la Babilon. Şi cu 
Edward! Dar ce anume voia să-l întrebe, când îi 
chemase doamna Clayton? li zburase din minte, 
dar trebuia neapărat să-şi aducă aminte... Pentru 
că era important. Edward... Anna Scheele... Rupert 
Crofton Lee... Exista ceva care nu se potrivea... 
Dar, ce? Şi asta, de asemenea, trebuia să caute... 
Şi Lefarge... Catherine... Catherine şi Edward... Era 
absurd. 

Victoria căzu într-un somn agitat. 


3, 


Doamna Clayton se întoarse spre Victoria. 

— Incă un pic de cafea? 

— Cu plăcere. 

— Ai un aer obosit. Nu cumva eşti bolnavă? 

— Nu. Doar că am avut o noapte grea. Patul 
este excelent, dar eu am dormit rău. 

Gerald Clayton deschise radioul. Era ora 
informaţiilor şi aparatul porni cum sunară ultimele 
note ale "semnalului". 


Aseară, la Camera Comunelor, primul ministru a 
dat noi detalii asupra restricțiilor la importuri. 

Ni se anunță din Cairo că trupul lui Rupert 
Crofton Lee a fost pescuit din Nil... 

Victoria îşi aşeză ceaşca de cafea. Doamna 
Clayton scoase o exclamaţie. Vocea spicherului 
continuă: 


Sir Rupert, sosit de la Bagdad cu avionul, s-a 
cazat la un mare hotel din Cairo. A ieşit seara şi 
era absent de 24 de ore când i-a fost descoperit 
cadavrul. Cu toate acestea, sir Rupert n-a murit 
înecat, ci asasinat cu o lovitură de pumnal în inimă. 
Expedliţiile sale în China şi Belucistan i-au adus lui 
sir Rupert o reputație mondială şi era autorul a 
numeroase cărți apreciate. 


— Asasinat! Strigă doamna Clayton. Erai la 
curent, Gerald? 

— Ştiam că dispăruse, zise Clayton. Se pare că 
un comisionar i-a adus un bilet şi că el a părăsit pe 
jos hotelul, imediat şi fără să spună unde se 
ducea... 

Câteva minute mai târziu, Edward şi Victoria se 
găseau între patru ochi. 

— Ei? îi zise ea. Crezi şi acum că am visat? 
După Carmichael, sir Rupert! Regret că am spus 
despre el că era un "fanfaron". Toţi cei care, mai 
mult sau mai puţin, sunt amestecați în această 
afacere sunt marcați. Mă întreb dacă nu va fi 
rândul meu data viitoare... 

— Te implor, Victoria, nu spune asta, ca şi cum 
ti-ar face plăcere! Nu trebuie dramatizat! Nu văd 

de ce ai fi suprimată, dat fiind că, în definitiv, tu nu 
ştii nimic precis... În ciuda acestui fapt, te rog, nu 
fă imprudenţe! 

— Nu fă nici tu! Fiindcă eşti amestecat! Şi eu ți- 
am făcut-o! 

El ridică din umeri. 

— Deh! Asta rupe monotonia existenţei... 


Capitolul XVI 
1. 


— Ei, întrebă Dakin, ţi-ai găsit îndrăgostitul? 

Victoria răspunse afirmativ cu un semn din cap. 

— Şi ai descoperit ceva? 

— Nu. 

Fata spusese asta cu un ton atât de dezolat, că 
Dakin zâmbi. 

— Nu ai de ce să fii mâhnită! În acest joc - să ţii 
minte -, rezultatele sunt rare şi la distanță. Ai fi 
putut să găseşti ceva, nu se ştie niciodată, dar nu 
contam deloc. 

— Atunci, să continui? 

— ii? 

— Sigur. Edward crede că ar putea să-mi facă 
rost de o slujbă la "Ramura de Măslin". Deschizând 
ochii şi urechile, poate că aş putea să aflu ceva. 
Despre Anna Scheele... Pentru că, acolo, este 
cunoscută... 

—Dar asta-i foarte interesant! Unde ai 
descoperit-o? 

Victoria relată ceea ce Edward auzise de la 
Catherine despre Anna Scheele. 

— Foarte interesant! Declară Dakin. 

— Dar cine este Anna Scheele? Ştiţi ceva despre 
ea sau nu este pentru dumneavoastră decât un 
nume? 

— Anna Scheele este secretara..., şi braţul drept 
al unui finanţist american, care este în fruntea unei 
mari bănci internaţionale. Venind de la New York, 
ea a sosit la Londra acum zece zile. De atunci a 
dispărut. 

— Dispărut? Vreţi să spuneţi că este moartă? 

— Dacă este, corpul nu i-a fost găsit. 

— Dar este moartă? 

— E posibil. 

— Trebuia să vină la Bagdad? 

— Nu ştiu. După cele spuse de această 
Catherine, de care mi-ai vorbit, avea, probabil, 
intenţia... Dealtminteri, greşesc punând fraza la 
imperfect, fiindcă, până în prezent, nu există nici 
un motiv să se creadă că a încetat să trăiască. 

— Poate că am să aflu ceva despre asta la 
"Ramura de Măslin". 

— Poate... Dar, te implor, Victoria, fii prudentă, 
foarte prudentă! Ne confruntăm cu oameni care nu 
se dau înapoi de la nimic... Şi n-aş vrea ca într-una 
din aceste zile să-ţi fie găsit cadavrul în Tigru! 

— Precum cel al lui sir Rupert Crofton Lee. 

Victoria alungă dezagreabila viziune, care o 
umpluse de fiori, şi reluă: 

— Apropo de sir Rupert, ieri dimineaţă, la hotel, 
când l-am văzut, ceva m-a surprins la el... Tare-aş 
vrea să-mi aduc aminte ce! 

— Surprins... De ce? 

— Tocmai asta mă întreb! O să-mi amintesc, 
poate. Dealtfel, n-are, probabil, nici o importanţă! 

— Cele mai mici lucruri pot să aibă importanţă. 

— Dacă Edward îmi obţine o slujbă la "Ramura 
de Măslin", este de părere că ar trebui să părăsesc 
"Tio", pentru ca să merg să locuiesc într-o 
pensiune de familie, ca toate tinerele care lucrează 
acolo. 

— Într-adevăr, ar fi mai bine. Edward al tău mi 
se pare că are capul pe umeri. 

— Aţi dori să-l cunoaşteţi? 

Dakin clătină din cap. 

— Cu siguranţă, nu! Dimpotrivă, spune-i să mă 
evite! Din păcate, tu, date fiind împrejurările morţii 
lui Carmichael, eşti suspectă. Edward, însă, din 
fericire, nu s-a aflat amestecat în aceste 
evenimente. Este un avantaj apreciabil. Să-l 
menţinem! 

— AŞ vrea să vă întreb... Carmichael... Cine l-a 
asasinat? Cineva care îl urmărea? 

— Nu. Imposibil. 

— Imposibil? 

— El a sosit pe fluviu şi nu era urmărit. O ştim, 
pentru că Tigrul era supravegheat de oameni de-ai 
noştri. 

— Atunci, a fost ucis de cineva care era deja în 
hotel? 

— Cu certitudine... Şi aş preciza chiar "de 
cineva care se găsea în această aripă a hotelului". 
Eu eram cu ochii pe scară şi nimeni nu a putut să 
vină pe acolo. 

După câteva secunde de reflecţie, adăugă: 

— Ceea ce limitează extrem de mult numărul 
suspecţilor. Nu se aflau în această aripă decât tu, 
eu, doamna Cardew Trench, Marcus Tio şi surorile 
sale, un cuplu de bătrâni servitori ai casei de ani 
de zile, un anume Harrison, din Kirkuk, care pare 
dintre cei mai onorabili, şi o infirmieră de la spitalul 
evreiesc... Toţi ar putea sa fie vinovaţi... Dar este 
puţin probabil ca asasinul să fie unul dintre ei... 

— De ce? 

— Pentru că întotdeauna, Carmichael era 
prevăzător. El ştia că se apropia clipa cea mai 
redutabilă a misiunii sale şi era un om care simţea 
pericolul. Un soi de instinct îl avertiza. De data 
aceasta... 

— Poliţiştii? 

— Ei nu au sosit decât după... Veneau din 
stradă şi cineva a trebuit să le facă semn... Dar nu 
unul dintre ei a ucis... Carmichael a fost lovit de 
cineva pe care îl cunoştea bine, de cineva în care 
avea încredere... Sau pe care îl considera o 
cantitate neglijabilă. Numai dacă aş şti pe care 
dintre aceste ipoteze să o aleg! 

A lua drumul Bagdadului, a-l regăsi pe Edward, 
a pătrunde secretele "Ramurii de Măslin" constituia 
un program minunat. Entuziasmant. Dar acum, 
când Victoria atinsese cel puţin două din 
obiectivele sale şi, în ochii săi, cele mai 
interesante, exaltarea sa originală pierise şi, în 
rarele momente în care reflecta la asta, ajungea să 
se întrebe ce naiba venise să facă în Orient. 
Edward? Gândul revederii i-ar fi smuls ţipete de 
bucurie. Acum îşi savura fericirea calm. Il iubea pe 
Edward, Edward o iubea, munceau amândoi sub 
acelaşi acoperiş... Dar, mergând mai adânc, ce 
căutau, unde voiau să ajungă? 

Edward reuşise, ea nu prea ştia cum, să-i 
smulgă la "Ramura de Măslin" un servici plătit cu 
zgârcenie. Işi petrecea cea mai mare parte a 
timpului într-o cameră obscură, permanent 
luminată de becul electric. Cât era ziua de lungă, 
zdrăngănea la o maşină de scris hodorogită, 
bătând cu egală indiferenţă scrisori, comunicate si 
manifeste, toate privind diversele activităţi ale 
"Ramurii de Măslin", o asociaţie în al cărei program 
erau şi bune şi rele. După Edward, exista la 
"Ramura de Măslin" “ceva nu tocmai catolic”. 
Domnul Dakin părea să împărtăşească această 
opinie. Victoria se afla acolo pentru a încerca să 
afle pe ce se baza. Ar fi vrut mult "să găsească 
ceva", dar nu găsea nimic şi, pe cât putea ea să 
aprecieze, nu găsea nimic, pentru că nu era nimic 
de găsit! La "Ramura de Măslin" nu se preocupa 

decât să facă să domnească pacea între popoare. 
Se discuta despre asta şi se organizau reuniuni 
amicale, unde nu se bea decât suc de portocale, 
însoţit de sandvişuri cu legume, economice şi 
deprimante. Victoria nu vedea în jur nici intrigi, nici 
conspirații. Era o plictiseală temeinică, dar cea mai 
onestă din lume. Tineri cu tenul închis îi făceau, din 
când în când, un pic de curte Victoriei, care îi 
respingea amabil, alţii îi împrumutau cărţi, pe care 
le parcurgea şi le găsea agasante. Părăsise "Tio 
Hotel" şi se instalase pe malul stâng al Fluviului, 
într-o pensiune de familie, în care trăiau cu ea fete 
de naţionalităţi diferite şi, mai ales, Catherine. 
Victoria avea impresia că era privită de Catherine 
cu antipatie, dar n-ar fi ştiut să zică dacă asta se 
întâmpla pentru că ea o bănuia că era o spioană 
sau, pur şi simplu, fiindcă era geloasă. Cea de-a 
doua ipoteză i se părea mai plauzibilă. Se ştia că 
Victoria îşi datora postul lui Edward şi Catherine nu 
era singura căreia lucrul acesta îi displăcea. 

De fapt, Victoria îşi mărturisea cu amărăciune 
că dragul ei Edward era mult prea frumos. La 
"Ramura de Măslin", fetele înnebuneau după el, 
ceea ce era, dealtfel, cu atât mai puţin 
surprinzător, cu cât el se arăta gentil cu toate. Se 
convenise ca în manifestările lor publice, Victoria şi 
Edward să nu lase să se ghicească ce erau unul 
pentru celălalt. Edward se purta cu Victoria precum 
cu toate fetele din instituţie, cu deosebirea că în 
privinţa ei manifesta o rezervă marcată. 

Dacă Victoria considera activităţile "Ramurii de 
Măslin" perfect nevinovate, dimpotrivă, fondatorul 
mişcării îi inspira spaime confuze. O dată sau de 
două ori îl surpinsese pe doctorul Rathbone 
examinând-o cu un aer gânditor şi această privire 
sumbră, aţintită asupra ei, îi provocase o curioasă 
impresie de nelinişte. Tare ar fi vrut să ştie ce 
credea bătrânul despre ea şi dacă bănuia ce o 
adusese la "Ramura de Măslin". 

Instrucţiunile primite de la domnul Dakin erau 
foarte precise. Unele din ele priveau modul în care 
trebuia să procedeze pentru a-l face să ştie, dacă 
ar fi fost cazul, că avea să-i comunice ceva. Dakin 
îi dăduse o batistă veche, de un roz spălăcit. Dacă 
ea voia să se vadă cu Dakin, trebuia, spre seară, să 
se plimbe pe malul Tigrului, aşa cum o făcea în 
fiecare zi, urmându-i curgerea până la o scară care 
ducea la un chei, unde erau bărci amărâte, şi să 
agate o fâşiuţă din batista roz de un anumit cui 
ruginit înfipt în zid. Până în prezent, Victoria o 
constata cu amărăciune, nu descoperise nimic care 
să merite să-i fie raportat lui Dakin. Făcea fără 
plăcere o muncă prost plătită şi nu avea nici măcar 
consolarea de a-l vedea mai des pe Edward, 
aproape mereu în misiune într-o parte sau alta. 
Tocmai se reîntorsese din Persia. În timpul 
absenței sale, Victoria avusese cu Dakin o scurtă 
discuţie. El îi spusese să se ducă la "Tio Hotel" şi să 
întrebe dacă nu lăsase cumva o jachetă în camera 
pe care o ocupase. | se răspunsese că nu, apoi 
sosise Marcus, care o dusese pe malul Tigrului, ca 

"să bea ceva". În drum, îl zăriseră pe Dakin; 
Marcus îl strigase, continuaseră plimbarea în trei 
şi, paharele odată servite, Marcus se eclipsase sub 
un pretext, lăsându-i pe Victoria şi Dakin între 
patru ochi. Puțin jenată, tânăra îi mărturisise că nu 
aflase, deocamdată, nimic interesant. Dakin 
pronunţase cuvintele liniştitoare. 

— Draga mea, copilă, nu ştii nici măcar ce cauţi 
şi nimic nu dovedeşte că există ceva de 
descoperit. Spune-mi numai ce impresie ţi-a făcut 
"Ramura de Măslin", acum, că o cunoşti puţin! 

— Este locul de muncă cel mai plictisitor din 
câte am văzut vreodată! 

— Plictisitor, dar cinstit? 

Se gândise înainte de a răspunde. 

— Nu ştiu ce să zic, sfârşise prin a spune. Toţi 
oamenii de acolo nu au decât o idee în cap. Cum li 
se vorbeşte de "cultură", totul e în regulă. 
Inţelegeţi ce vreau să spun? 

— Dacă înţeleg bine, vrei să spui că ei nu se 
întreabă si nu-şi pun problema dacă acei care îi 
conduc sunt de bună credinţă sau nu. Cei mai mulţi 
dintre ei, de asta sunt sigur, sunt sinceri. Dar, sub 
această "cultură" ce se ascunde? 

Victoria îşi mărturisi ignoranta. 

— Tot ceea ce ştiu este că se ghicesc uneltiri 
comuniste. Este şi opinia lui Edward. Mă pune să 
citesc Karl Marx şi să las cartea peste tot ca să văd 
care vor fi reacţiile... 

— Au fost? 

— Deocamdată, nu. 

— Şi Rathbone? Este un om onest? 

Victoria nu ştiu ce să răspundă. 

— La drept vorbind, continuă Dakin, este 
singurul de acolo care mă nelinişteşte! Pentru că 
el... el este cineva. Să presupunem că există, cu 
adevărat, un complot comunist. Studenţi, tineri 
revoluționari, ei n-au nici cea mai mică şansă să se 
apropie de Preşedinte. Poliţia stradală fiind, 
dealtminteri, asigurată, un atentat cu bombă ar fi, 
practic, imposibil. Dar cu Rathbone, lucrurile stau 
altfel. Este un savant, un om care a făcut mult bine 
şi care va fi, dacă o doreşte, la toate recepţiile 
organizate în onoarea  înaltelor personalităţi 
aşteptate la Bagdad. Va avea toate posibilităţile... 
Şi mi-ar plăcea mult să ştiu la ce pot sa mă aştept 
de la el! 

Victoria, ca şi Dakin, îşi închipuia că Rathbone 
era singurul personaj "interesant" de la "Ramura 
de Măslin". În ziua în care, la Londra, îl cunoscuse 
pe Edward, îi spusese că întreprinderea patronului 
său i se părea "nu tocmai catolică". Această 
impresie - ea se întreba pentru prima dată —, ce i- 
o provocase? Ar trebui să-l caute. Să afle pentru ce 
Edward avusese această impresie, să ştie cuvântul, 
incidentul care i-a stârnit bănuielile. In acelaşi 
timp, Victoria, ea însăşi, ar trebui să reflecteze ca 
să stabilească în mod cert de ce fusese atât de 
surprinsă, la "Tio Hotel", să-l zărească pe sir Rupert 
Crofton Lee, aşezat la soare, în balconul său. Fără 
îndoială, credea că el era la ambasadă şi nu la 
"Tio". Dar asta nu era suficient ca să explice totul. 

Ea avusese senzaţia foarte clară că un detaliu nu 
se "potrivea". Care? Işi propuse să cerceteze. Cât 
despre Edward, o să-l îndemne să-şi rememoreze 
în amănunţime primele sale întrevederi cu doctorul 
Rathbone, pentru ca să afle ce-ar fi putut să-l 
determine să ia "Ramura de Măslin" drept o 
afacere dubioasă. Numai că, oare când va putea 
să-i vorbească între patru ochi? Era aproape tot 
timpul plecat, nu stătuse de vorbă niciodată de la 
intrarea sa în serviciu la doctorul Rathbone. Pentru 
ca să-l văd, doar atât, se gândea ea cu melancolie, 
aş fi putut tot atât de bine să rămân în Anglia! 

Evenimentele nu aveau să mai întârzie, ca să-i 
demonstreze că se înşela. 

Intr-adevăr, a doua zi, Edward veni să-i aducă 
nişte foi de manuscris pentru dactilografiat. 

— Doctorul Rathbone, îi explică, te roagă să-i 
baţi asta imediat. Atenţie la pagina a doua!... Este 
împânzită cu nume arabe cu ortografia teribil de 
complicată... 

Victoria scoase un suspin, alunecă o foaie de 
hârtie sub ruloul maşinii şi se puse pe treabă. 
Scrisul doctorului Rathbone era abia lizibil. Prima 
pagină odată copiată, Victoria o descoperi pe a 
doua şi înţelese de ce Edward îi atrăsese atenţia 
asupra ei: o micuță notă scrisă de mână, de mâna 
lui Edward, era prinsă de foaie. Ea conţinea 
următorul mesaj:. 

Mâine dimineaţă, spre ora 11, du-te să te plimbi 
de-a lungul Tigrului, puțin mai departe de Beit 
Malek Ali. 

A doua zi era o vineri, zi liberă. Victoria, plină de 
bucurie, hotări să-şi pună frumosul ei corsaj verde- 
jad. Şi, de asemenea, să-şi spele părul cu şampon. 

— Am nevoie de asta, zise cu glas tare. 

Catherine, care lucra la masa vecină, înălţă 
capul. 

— Ce spui? 

Victoria, care deja transformase biletul lui 
Edward într-o bobiţă minusculă, se întoarse spre 
Catherine. 

— Spun că părul meu trebuie spălat. Dar 
saloanele de coafură sunt atât de murdare, că nu 
ştiu unde să merg... 

— Sunt murdare şi scumpe. Din fericire, cunosc 
o fată care spală bine părul şi la care prosoapele 
sunt curate. Am să te duc la ea... 

— E foarte amabil din partea ta, Catherine, şi îţi 
mulţumesc. 

— Merg mâine. 

— A, nu, nu mâine! 

— De ce? 

— Pentru că mâine mă duc să mă plimb. Vreau 
să iau aer... Aici, te sufoci! 

— Să te plimbi? Mă întreb unde? Nu există locuri 
de plimbare în Bagdad. 

— Am să găsesc... 

— Ai face mai bine să te duci la cinema... Sau la 
o conferinţă. 

— Nu, vreau să ies. În Anglia, ne place să ne 
plimbăm. 

— În Anglia!... Pentru că eşti englezoaică te 
crezi dintr-o rasă superioară! Dar ce sunt englezii? 
Absolut nimic... Aici, îi scuipăm în faţă! 

— Dacă te gândeşti să mă scuipi, o să ai, poate, 
surprize! 

— Ce-o să faci? 

— Încearcă! Ai să vezi. 

— Şi mai citeşti Karl Marx! Tu nu poţi să înţelegi 
nimic din Karl Marx, eşti prea proastă! Îţi închipui 
că partidul comunist te-ar vrea! Niciodată! 
Educaţia ta politică este prea elementară! 

— In orice caz, nu văd de ce nu l-aş citi pe Karl 
Marx. El scria pentru oameni ca mine, muncitorii... 

— Mă faci să râd! Eşti o burgheză! Nu eşti în 
stare nici să baţi la maşină! Uite ce greşeli faci! 

Victoria îşi înălţă pieptul. 

— Există oameni foarte importanţi, care nu stau 
bine cu ortografia! declară pe un ton categoric. ŞI 
pe urmă, cum vrei să fac ceva cum trebuie, dacă 
vorbeşti tot timpul? 

Furioasă, se aplecă iar deasupra maşinii. Câteva 
minute mai târziu, îi ducea doctorului Rathbone 
lucrarea terminată. El aruncă o privire peste foi, 
apoi, cum Victoria se retrăgea, o rechemă. 

— Eşti fericită aici, Victoria? 

— Da, da, domnule doctor! 

O cercetă. Ea plecă ochii, jenată de acest 
examen redutabil. 

— Mi-e teamă că te plătim prost. 

— N-are importanţă! Imi place munca mea. 

— Zău? 

— Da. Ai sentimentul că faci ceva ce merită 
făcut... 

Se aşezase din nou şi privirea sa limpede nu 
fugea de cea a bătrânului. 

— Şi reuşeşti chiar să... trăieşti? 

— Sigur că da. Am o cameră care nu mă costă 
scump, la nişte armeni... O duc foarte bine. 

— In această perioadă, spuse Rathbone, în 
Bagdad lipsesc stenodactilografele. Mi se pare că 
ţi-ai găsi cu uşurinţă o situaţie mai interesantă 
decât cea pe care o ai aici. 

— Dar nu ţin să mi-o schimb. 

— Ar fi poate înţelept să o faci. 

— Înţelept? 

Vocea Victoriei tremura un pic. 

— Ceea ce ţi-am zis... Un simplu sfat... O 
părere... 

Era în ton ceva, ca o ameninţare. Victoria nu-şi 
ascunse mirarea. 

— Cu adevărat, domnule doctor, nu înţeleg.... 

— Este înţelept, spuse el, să nu te amesteci în 
ceea ce nu înţelegi. 

Amenințarea, de data aceasta, era 
neîndoielnică. 

— De ce-ai venit să lucrezi aici? insistă 
Rathbone. Din cauza lui Edward? 

Victoria roşi. 

— Bineînţeles că nu! 

Bătrânul clătină din cap. 

— Edward trebuie să-şi facă o situaţie şi vor mai 
trece ani până să poată face ceva pentru tine. În 

locul tău, nu m-aş gândi la el. Aşa cum ţi-am spus, 
poţi să-ţi găseşti uşor în Bagdad un servici bine 
plătit, în care să ai un viitor... Şi în care să fii cu 
oameni de felul tău. Gândeşte-te la asta! 

O privea mereu. 

— Dar, domnule doctor, afirmă ea cu tărie, 
iubesc enorm "Ramura de Măslin!" 

El ridică din umeri şi Victoria părăsi biroul. 

Fata nu prea ştia ce să creadă despre această 
întrevedere. Îi trezise, într-un mod sau altul, 
bănuielile doctorului Rathbone? Ghicise în ea o 
spioană? Unele din frazele rostite îi dădeau dreptul 
să se teamă. Se indignase, când el insinuase că nu 
venise la "Ramura de Măslin" decât pentru a fi 
aproape de Edward. Din fericire, protestând, roşise 
ca o proastă. Rathbone, căruia lucrul nu putuse să- 
i scape, era, probabil, convins, că tocmai din cauza 
lui Edward ţinea să lucreze aici. Asta o liniştea 
puţin. 

Dar nici în noaptea aceea nu se chinui mai puţin 
ca să adoarmă. 


Capitolul XVII 
1. 


A doua zi dimineaţă, Victoria, care se lămurise 
asupra lui Beit Melek Ali, o clădire mare, albă, 
veche reşedinţă regală, care se găsea pe malul 
stâng al Tigrului, cobori spre fluviu. Urmă linia 

malului destul de mult timp, trecu prin dreptul unor 
vile magnifice, atât de tăcute, încât le-ai fi putut 
crede nelocuite, traversă un pâlc umbros de 
palmieri, recunoscu Beit Melek Ali după descrierea 
care i se făcuse şi ajunse, puţin mai încolo într-un 
loc din care pornea un drum ce se depărta de 
fluviu. Edward era acolo, fumând o ţigară, lângă o 
maşină veche, un model acceptabil de arhaic. 

— Bravo! zise. Nu te-ai pierdut pe drum. Urcă! 

Ea se supuse cu bucurie. 

Şoferul, un arab îmbrăcat în zdrenţe, pornise 
motorul şi maşina demară. 

— Mergem la Babilon, răspunse Edward. Avem 
tot dreptul la o mică escapadă! 

— La Babilon? exclamă Victoria. Adevărat? 

Maşina, întorcând la stânga, se angajă pe un 
drum mare, pavat, de o lărgime impresionantă. 

— Cum nu se poate mai adevărat! declară 
Edward. Dar nu te aştepta la minuni! Babilonul nu 
mai este ce a fost... 

Victoria începu să fredoneze: 


Câte mile sunt de aici la Babilon? 

Șaptezeci. 

Şi voi fi acolo înainte ca să se aprindă 
lumânările? Bineînţeles. Şi tu o să ai timp să 
te întorci. 


— Îl cântam când eram micuță, explică. Dacă mi 
s-ar fi spus că într-o zi voi merge cu adevărat la 
Babilon! 

— Şi ne vom întoarce înainte ca să se aprindă 
lumânările! Cel puţin, aşa sper. In ţara asta, nu eşti 
niciodată sigur de nimic! 

— De fapt, maşina aceasta pare să aibă tot ce-i 
trebuie ca să facă o pană. 

— O să i se întâmple, probabil! Şoferul va 
executa reparația cu bucățele de sfoară, va spune 
“Inş Allah!" şi totul o să meragă iar! 

— Drumul este teribil! spuse Victoria între două 
hopuri. 

Frumoasa şosea pavată nu era decât o amintire. 
Lărgimea drumului rămăsese aceeaşi, dar, la 
fiecare curbă, automobilul se smulgea din câte o 
groapă, zguduindu-se. Caroseria zornăia cu un 
zgomot înfiorător. 

— Nu pune la inimă! strigă Edward. Mai departe 
este mai rău! 

Mergeau într-un nor de praf, reînnoit fără 
încetare. Căruţe, conduse de arabi nonşalanţi şi, se 
pare, surzi, se lăsau mult timp rugate ca să cedeze 
trecea. Măgăruşi, mânaţi de femei remorcând o 
droaie de copii, nu dovedeau mai multă grabă în a 
se da deoparte. Victoria, fermecată, râdea de 
orice; era cu Edward şi mergea la Babilon. A fost 
nevoie de două ore ca să ajungă. 

Pentru Victoria, Babilonul a fost o deceptie. 
Aceste grămezi calcinate, aceşti munţi de ruine nu 
evocau nimic! Ea se aşteptase la coloane, arcuri de 
triumf, ceva care să semene cu fotografiile pe care 
le văzuse de la ruinele din Baalbek. Era departe de 
orice comparaţie! 

Totuşi, încetul cu încetul, sfârşi prin a se 
interesa de explicaţiile ghidului, căruia, la început, 
îi ascultase vorbăria cu o ureche distrată. Figurile 
de animale fantastice modelate în relief pe ziduri, 
calea maiestuoasă care ducea la Poarta lui Ishtar 
şi, de asemenea, alte vestigii, atestând măreţia 
trecută a cetăţii moarte, îi treziră curiozitatea şi, 
când se aşezară la piciorul faimosului Leu, pentru a 
onora masa rece pe care Edward avusese 
prevederea să o ia cu el, ea ar fi dorit să ştie totul 
despre Babilonul antic. Ghidul se depărtă, discret, 
după ce le spusese că trebuia, după-amiază, vizitat 
muzeul. 

— Crezi că ar fi indispensabil? îl întrebă Victoria 
pe Edward. Obiecte etichetate şi aşezate în vitrini, 
asta nu semnifică nimic! Am fost o dată la Britsh 
Museum. Ce m-am putut plictisi! 

— Trecutul este întotdeauna plictisitor, declară 
Edward. Viitorul este cu mult mai interesant. 

— Aici este interesant, continuă Victoria. Ai 
sentimentul că te afli în faţa a ceva grandios. 
Cunoşti poemul care spune: "Pe când în Babilon 
erai tu rege, şi eu, creştină sclavă..." Cine ştie? 
Regele acela şi sclava aceea poate că eram noi... 

Edward zâmbi. 

— Nu sunt foarte tare la date, dar mi se pare că 
nu se mai punea problema Babilonului, când a 
început să se vorbească de creştini... 

— Ei, şi ce? Ti-ar fi plăcut asta, să fii rege în 
Babilon? 

— Cu siguranţă! 

— Atunci să ne spunem că ai fost şi că eşti 
reîncarnarea unui suveran din antichitate. 

— În vremurile acelea, regii îşi cunoşteau 
meseria şi modalitatea de a o exersa. Guvernau şi 
lumea semăna a ceva! 

— Nu ştiu, zise Victoria, gânditoare, dacă mi-ar 
fi plăcut într-atât să fiu sclavă creştină sau nu! 

Şi Edward îşi urmă gândul. 

— Milton avea dreptate când scria: "Mai bine să 
domnești în Infern, decât să slujeşti în Paradis". L- 
am admirat întotdeauna pe Satana al său. 

Victoria mărturisi că îl cunoştea puţin pe Milton. 

— Totuşi, adăugă, i-am văzut "Comus" la 
Sadler's Wells şi am găsit-o foarte bună. Margot 
Fonteyn era adorabilă... 

— Dacă ai fi fost o sclavă, Victoria, te-aş fi 
eliberat şi te-aş fi adus în haremul meu. Acolo... 

Îi arătă cu degetul un tunel. O scânteie 
maliţioasă trecu prin pupilele Victoriei. 

— Apropo de harem... 

Edward tăie vorba fetei: 

— Catherine... Te înţelegi cu ea? 

— Cum ai ştiut la cine mă gândeam? 

— După cum vezi, nu m-am înşelat... Mi-ar 
plăcea mult să deveniți prietene bune! 

— Ce nostimi pot fi bărbaţii! La naiba, pentru ce 
ţin întotdeauna ca fetele pe care le cunosc să se 
înţeleagă bine între ele? 

Edward, care se întinsese pe spate, cu mâinile 
încrucişate sub ceafă, se îndreptă. 

— M-ai înţeles greşit, Victoria. Mai întâi, această 
aluzie la harem este ridicolă... 

— Absolut deloc! La "Ramura de Măslin", ele 
aleargă toate după tine. Asta mă înnebuneşte! 

— Eşti tare drăgălaşă, când te înfurii, replică 
Edward. Dar, să ne întoarcem la Catherine! Mi-ar 
plăcea să te văd în relaţii bune cu ea, numai şi 
numai fiindcă eu cred că prin ea vom descoperi 
ceea ce căutăm. Ea ştie ceva. 

— Crezi? 

— Aminteşte-ţi ce am auzit-o zicând în legătură 
cu Anna Scheele. 

— Nu m-am mai gândit la asta. 

— lar Karl Marx... N-a ieşit nimic? 

— Până în prezent n-a venit încă nimeni să-mi 
ceară să mă înscriu într-un partid, oricare ar fi 
acela. Totuşi, Catherine mi-a spus că pe mine 
comuniştii nu m-ar vrea, pentru că educaţia mea 
politică lasă mult de dorit... Este, într-adevăr, greu 
să mă sprijin pe terfeloage din care nu înţeleg 
nimic. Sunt prea proastă... 

Edward izbucni în râs. 

— Biata Victoria!... Consolează-te! Catherine 
este, poate, foarte inteligentă şi educată politic, 
dar eu o iubesc mai mult pe micuța mea 
dactilografă din Londra, chiar dacă nu este în stare 
să ortografieze corect cuvintele cu peste două 
silabe! 

Victoria îşi încruntă sprânceana. Această glumă 
îi aminti de întrevederea pe care o avusese cu 
doctorul Rathbone. Îl puse pe Edward la curent. | 

se păru mai contrariat de incident decât ar fi 
presupus. 

— lată ceva serios, Victoria, foarte serios! Ce ți- 
a spus, exact? 

Se strădui cât putu să reproducă frazele lui 
Rathbone. 

— Dar, adăugă, nu văd ce te nelinişteşte atât! 

— Nu vezi?... Dar, sărmana mea micuță, nu-ţi 
dai seama că aceasta dovedeşte că Rathbone este 
informat asupra ta? Te previne... Nu-mi place asta, 
Victoria... Absolut deloc... Pe aceşti oameni, nimic 
nu-i opreşte... Şi eu n-aş vrea să aflu într-una din 
aceste zile că ai fost ucisă şi aruncată în Tigru! 

Victoria asculta. lInchisese pleoapele şi se 
gândea: 

"Sunt aşezată în mijlocul ruinelor Babilonului şi 
nu se pune decât problema de a şti dacă, într-un 
viitor apropiat, nu mi se va găsi cadavrul în Tigru. 
In realitate, visez. Sunt la Londra, mă voi trezi într- 
o clipă, mă voi îndrepta spre birourile domnului 
Greenholz şi îmi voi da seama că Edward este un 
personaj zămislit de imaginaţia mea". 

Deschise ochii. Nu, nu visa. Un soare arzător, un 
soare care nu avea cum să fie cel de la Londra, 
copleşea cu lumina sa vie ruinele Babilonului. 
Edward era acolo, aşezat lângă ea, aproape 
întorcându-i spatele. Avea un păr frumos, un pic 
cam lung pe gât, poate... Dar gâtul, şi el era 
frumos... Bronzat, brun-roşiatic, aceeaşi nuanţă 
peste tot, fără nici una din micile cicatrici care 
marchează atâtea gâturi masculine, din cauza 

gulerului, generator de coşuri şi de furuncule, un 
gât curat, atât de diferit, de exemplu, de cel al lui 
sir Rupert, cu furunculul care începuse să-i 
crească... 

Victoria scoase o exclamaţie. Edward întoarse 
capul. 

— Ce e? 

— Mi-am adus aminte... legat de sir Rupert 
Crofton 
Lee... 

Privirea lui Edward cerea explicaţii mai precise. 
Victoria i le dădu: 

— Avea un furuncul pe gât. 

— Da? 

— Da. În avion era aşezat chiar în faţa mea. Am 
observat foarte bine buba aceea... 

— Nu văd de ce nu ar fi avut o bubă. Este 
dureros, dar li se întâmplă şi unor oameni foarte de 
treabă... 

— Nu înţelegi, Edward! Această bubă, în 
dimineaţa în care l-am văzut pe sir Rupert pe 
balcon, el n-o mai avea! 

— EI, şi? N 

— Dar, gândeşte-te, Edward! In avion avea un 
furuncul, la "Tio" nu-l mai avea! 

— Buboiul trecuse, asta-i tot! 

— Cu siguranță, nu! Era un furuncul care se 
pornise numai... Şi, în orice caz, ar fi lăsat o urmă, 
o micuță cicatrice,... Or, el nu avea nimic... Omul 
pe care l-am văzut în ziua aceea la "Tio", omul 
acela nu era sir Rupert! 

Edward o privea pe Victoria stupefiat. 

— Hai, Victoria, îţi pierzi capul! Era obligatoriu 
sir Rupert. Dealtminteri, l-ai recunoscut... 

— Adică, am crezut că îl recunosc... l-am 
recunoscut pălăria mare, mantaua, alura... 

— Dar la ambasadă era cunoscut! 

— La ambasadă? El nu stătea la ambasadă, 
stătea la "Tio". Un obscur ataşat l-a aşteptat la 
aeroport. Ambasadorul era la Londra. Şi pe urmă, 
sir Rupert călătorea atât, era atât de rar văzut în 
Anglia... 

— Dar de ce l-ar i... 

— De ce? Din cauza lui Carmichael, care trebuia 
să-l întâlnească la Bagdad, pentru a-i împărtăşi 
ceea ce descoperise. Nu se văzuseră niciodată. 
Carmichael nu putea să ştie pe cine avea în faţă. 
Nu-l suspecta. Este evident că falsul sir Rupert 1-a 
ucis pe Carmichael! Pentru mine, Edward, este o 
certitudine absolută! 

— Sunt sigur că te înşeli, Victoria. Nu uita că sir 
Rupert a fost asasinat mai târziu. Şi la Cairo! 

— Sigur că da, la Cairo l-au omorât, îmi dau 
seama acum! Este oribil, Edward! Pot să spun că 
eram acolo! 

— Suntem în plină nebunie! 

— Deloc, Edward! Ascultă-mă! Da, la escala de 
la Cairo. S-a bătut la uşa mea... cel puţin, aşa am 
crezut... In realitate, se ciocănise, la uşa lui sir 
Rupert. Era o stewardesă, care îi ceruse, dacă 
aceasta nu-l deranja, să treacă imediat pe la biroul 
care se găsea la doi paşi, chiar pe culoar... Am ieşit 

din camera mea curând după aceea. Trebuia să 
trec prin faţa unei uşi, pe care era fixată o plăcuţă, 
care indica "Biroul de Control". Uşa s-a deschis şi 
sir Rupert a ieşit. Dar de-abia astăzi am înţeles că 
nu era acelaşi sir Rupert. Ucigaşii săi îl aşteptau în 
pretinsul birou, l-au doborât la intrare, iar cel care 
a ieşit era celălalt, cel care trebuia să joace rolul lui 
sir Rupert. Îmi închipui că n-a fost nevoie să-l ucidă 
pe sir Rupert imediat, că l-au drogat şi l-au ţinut 
prizonier, pentru a nu se debarasa de el decât mai 
târziu, când celălalt s-a întors de la Bagdad. 

— Este o istorie splendidă, Victoria, dar, cu 
toată sinceritatea, mi se pare neverosimilă. N-ai 
nici o dovadă... 

— Furunculul... 

— Oh! Buboiul! 

— Şi-apoi, mai este ceva... 

— Da? Ce? 

— Tăbliţa biroului, mai întâi. Seara nu mai era 
pe uşă şi îmi aduc aminte că am fost mirată 
descoperind, puţin mai târziu, că biroul se găsea 
într-un alt corp al clădirii. Şi asta nu-i totul! Este şi 
stewardesa, cea care venise să bată la uşă. Am 
revăzut-o... La Bagdad şi, ceea ce este mai grozav, 
la "Ramura de Măslin". În prima zi în care am fost 
acolo... A sosit în timp ce eram la doctorul 
Rathbone, iar când am plecat vorbea cu ea 
Catherine. Atunci am avut clar impresia că o mai 
întâlnisem... 

După o clipă de tăcere, încheie: 


165 


— Nu, crede-mă Edward, nu am visat toate 

acestea! Edward clătină din cap. 

— In orice caz, spuse, ne întoarcem mereu la 
"Ramura de Măslin" şi la Catherine. Trebuie, insist, 
să te împrieteneşti cu ea. Flateaz-o, fii gentilă cu 
ea, dă-i impresia că-i împărtăşeşti ideile, fă ce ştii, 
dar aranjează astfel lucrurile ca să afli care-i sunt 
prietenii şi pe cine frecventează din afară! 

— Nu va fi uşor, dar o să încerc. Şi Dakin? Îi 
povestesc? 

— Bineînţeles! Dar aşteaptă 48 de ore. Până 
atunci, vom şti, poate, mai multe... 

Edward oftă adânc şi adăugă: 

— In seara aceasta, o voi duce pe Catherine la 
"Select"... 

Tonul indica limpede că nu se aştepta la nici o 
plăcere de la această seară la cabaret. lar Victoria, 
pentru prima dată, nu simţi gelozie. 


2. 


Victoria era atât de mulţumită de ultimele sale 
descoperiri, încât nu i-a fost deloc greu, a doua zi, 
să se arate extrem de amabilă faţă de Catherine. l- 
a mulţumit încă o dată că a vrut să-i recomande pe 
cineva care să-i aranjeze părul. Un şampon o să-i 
facă bine. Afirmaţie de un adevăr incontestabil, 
Victoria nemaifiind, la întoarcerea de la Babilon, 
brunetă, ci de culoarea ruginei. 

— Se vede după părul tău, îi spuse Catherine, 
că ai ieşit ieri, în timpul furtunii de nisip. 

— Am închiriat o maşină şi am mers la Babilon, 
răspunse Victoria. La întoarcere, am călătorit prin 
asemenea nori de praf, am crezut că voi muri 
sufocată şi orbită! 

— Ce interesant, Babilonul! continuă Catherine. 
Doar că trebuie mers acolo cu cineva care îi 
înţelege frumuseţea şi ştie să te facă să i-o 
preţuieşti. In ceea ce priveşte părul, am să te duc 
diseară la armeanca de care ţi-am vorbit. Ea o să-ți 
dea cu un şampon-cremă. Este ceea ce are mai 
bun... 

— Intotdeauna ţi-am admirat părul! declară 
Victoria. Ce faci ca să-l ai atât de frumos? M-am 
întrebat mereu! 

Minţea cu neruşinare, dar Catherine părea 
încântată. Victoria îşi zise că Edward avea 
dreptate: flatatul poate să fie util. 

Programul odată terminat , Catherine şi Victoria, 
care părea să fi devenit prietene foarte bune, 
părăsiră împreună "Ramura de Măslin". Pătrunseră 
într-un labirint de străduţe, mai mult sau mai puţin 
identice, pentru a se opri, în cele din urmă, în faţa 
unei uşi, pe care nimic nu o trăda că ar fi fosta 
unui salon de coafură. Armeneanca, domnişoara 
Ankumian, vorbea engleza, dar foarte greoi. O 
conduse pe Victoria într-o încăpere a cărei 
curăţenie o surprinse plăcut pe fată. Chiuveta era 
strălucitoare, robinetele bine lustruite, iar pe rafturi 
se aliniau flacoane cu loţiuni şi colonie. Catherine 
se retrase, iar Victoria se încredinţase mâinilor 
experte ale domnişoarei Ankumian. Părul i se 

transformă curând într-o masă de spumă, albă şi 
clăbucită. 

— Acum, dacă vreţi sa vă aplecaţi... 

Victoria se supuse. Un robinet vărsă un şuvoi de 
apă peste şuviţele ei. Brusc, crezu că simte un 
miros dulceag, care se asocia în mintea ei cu 
amintiri din spital. Aproape în aceeaşi clipă, un 
tampon umed îi era aplicat pe nas şi pe gură. Se 
zbătu, încercă să se întoarcă. Imposibil! O mână de 
fier ţinea tamponul... Se sufoca, urechile îi 
bubuiau... 

Apoi, căzu în neant. 


Capitolul XVIII 


Când Victoria îşi recapătă cunoştinţa, îi reveniră 
amintiri vagi şi confuze. Se revăzu aruncată într-o 
maşină, în care se găseau oameni care se certau în 
arabă. Îi era greață. | se proiectau lumini în ochi, 
era întinsă pe un pat, cineva îi ridica braţul. Un aci 
se împlânta în carne... Pe urmă, din nou, recădea 
în beznă. 

Acum, într-o oarecare măsură, cel puţin, 
redevenise Victoria Jones... Dar ce i se întâmplase 
Victoriei Jones?... Încerca să-şi aducă aminte... Îşi 
amintea de Babilon. De soare. De părul ei plin de 
praf, de Catherine, care, cu un aer ipocrit, o ducea 
la o armeancă să-i spele părul. Acolo, un miros o 
scârbise... Cloroform, fără îndoială... După aceea, 
ce se petrecuse? O luaseră şi o duseseră. Unde? 

Victoria încercă să se ridice din culcuşul ei. Se 
afla pe un pat, teribil de dur, şi capul o durea 
foarte tare. Avea impresia că totul i se învârtea în 
jur. Injecţia aceea ca să o drogheze, bineînţeles!... 
Probabil era încă pe jumătate inconştientă... 

Oricum, nu o omorâseră. Tot era ceva. Dar, ce? 
Se simţea prea slăbită ca să reflecteze. Ar fi fost 
mai bine să mai doarmă, deocamdată. Ceea ce şi 
făcu. Când se trezi, se simţea mai lucidă şi era ziua 
în amiaza mare. Se găsea într-o cameră micuță, 
dar foarte înaltă, în care nu se filtra decât o lumină 
palidă. Duşumeaua era din pământ bine bătătorit. 
Singurele mobile erau patul şi o masă şchioapă, 
suport pentru un vechi lighean emailat; alături, o 
găleată de zinc. Fereastra, prevăzută cu zăbrele de 
lemn, îngăduia, totuşi, să se zărească afară. 
Victoria merse să privească: eucalipţi prăfuiţi, 
tamarişi  stufoşi,  susişi de-un frumos roşu- 
portocaliu, palmieri, pe scurt, o grădină cu 
adevărat frumoasă în ochii unui oriental, dar pe 
care un englez din împrejurimile Londrei ar fi 
judecat-o cu severitate. Un copil cu faţa tatuată cu 
albastru şi braţele acoperite cu brățări bătea o 
minge, cântând, în acelaşi timp, cu o voce nazală, 
care te ducea cu gândul la un cimpoi din Scoţia. 

Victoria se duse la uşă, constată că era solidă şi 
închisă, se întoarse şi se aşeză iar pe pat. Cu 
siguranţă, nu era la Bagdad, în această privinţă nu 
avea nici o îndoială. Ce-o să se întâmple cu ea? li 
era imposibil să răspundă la întrebare. Domnul 
Dakin, îşi aminti, îi recomandase să "nu fie eroică". 

În ciuda ei, zâmbi. Probabil, povestise totul sub 
influenţa drogului... 

Un singur lucru o liniştea: era vie. Ajungea să 
"țină" până la sosirea lui Edward. Ce va face 
Edward când îşi va da seama de dispariţia 
Victoriei? Va merge să-l caute pe domnul Dakin? 
Va prefera să se ocupe singur de afacere? Cum să 
ghicească? O va bănui numai pe Catherine? 
Victoria habar n-avea. Efectiv, totul depindea de 
ceea ce Edward avea în minte. Era gentil, simpatic, 
seducător. Dar inteligent era? Victoria ar fi vrut să 
fie sigură de asta... 

Inteligent era domnul Dakin. Incontestabil. Insă, 
va acţiona? Victoria nu credea deloc. Cine era ea, 
pentru el? Un agent, între sute alţii. Işi asumau 
riscuri, se bazau pe norocul lor şi, dacă aveau 
parte de o lovitură dură, cu atât mai rău pentru ei! 
Se punea cruce pe numele lor şi li se căuta un 
înlocuitor. Nu, domnul Dakin nu va face nimic. 
După toate, o prevenise pe Victoria... 

Şi nu era singurul! Doctorul Rathbone o 
prevenise şi el. Sau o ameninţase... În fond, 
prevenită sau ameninţată, puţin conta! 
Evenimentele nu întârziaseră să dea un sens 
cuvintelor sale... 

Un zgomot de paşi o avertiză pe Victoria că se 
aproapia cineva. O cheie se învârti în enorma 
broască ruginită a uşii, care se deschise în faţa 
unui arab, care aducea o tavă de cositor, destul de 
greu încărcată. N-avea aerul unui ticălos şi cu un 
zâmbet larg, tot zicând în arabă cuvinte pe care 

Victoria nu putea să le priceapă, puse tava pe 
masă. Mai spuse câteva cuvinte, însoţite de acel 
gest expresiv, care în lumea întreagă înseamnă "a 
mânca", apoi se retrase, închizând cu grijă uşa cu 
cheia. 

Victoria cercetă cu interes hrana care i se 
oferea: un castronaş cu orez, ceva care semăna cu 
nişte foi de varză rulate, o bucată mare de pâine 
arabă şi un urcior cu apă proaspătă. Incepu prin a- 
şi astâmpăra setea, apoi atacă orezul, pe care îl 
găsi bun, şi frunzele de varză, care înveleau o 
tocătură de carne, cu un gust destul de deosebit, 
dar nici într-un caz neplăcut. 

Masa odată terminată, se simţi mai bine şi 
aprecie că sosise momentul să reflecteze serios. 
Fusese adormită cu cloroform şi răpită. Când? 
Seara. Dar trecuse mult de atunci? Imposibil de 
precizat. Două sau trei zile, fără îndoială. Poate şi 
mai mult... 

Unde se afla? Şi în această privinţă - mister 
absolut. In afara Bagdadului, desigur, dar unde? 
Cum să ghicească. Şi chiar cum să întrebe, dacă nu 
ştia un cuvânt arab? 

Trecuseră ore, destul de sumbre, apoi 
temnicerul ei reapăru cu o nouă tavă. Il urmau 
două femei, cu voaluri, şi una şi cealaltă, care 
rămăseseră în prag, schimbând remarci care le 
provocau râsul. Omul le făcu semn să se retragă, 
puse tava şi, luând-o pe cealaltă, plecă şi el. 
Inainte de a închide uşa, se întoarse spre Victoria şi 
spuse în trei reprize: 

-Bukra... Bukra... Bukra... N 

Victoria cunoştea acest cuvânt. Insemna 
"mâine". Aşadar, mâine se va petrece ceva. Ce? Nu 
vedea decât două ipoteze valabile: sau captivitatea 
va lua sfârşit sau ceea ce se va sfârşi va fi... viaţa 
sa! Gândindu-se, îşi spuse că avea tot interesul ca 
"mâine" să fie altundeva... 

Numai că, aceasta era cu putinţă? Pentru prima 
dată studie problema cu atenţie. Se duse la uşă. 
Aici, nimic de făcut. Broasca nu era dintre acelea 
care se forţează cu o agrafă de păr. Dealtminteri, 
Victoria îşi dădea foarte bine seama că nu exista 
broască pe lume, căreia ea să-i vină de hac cu o 
agrafă de păr, oricât de rezistentă ar fi fost... 

Fereastra? Zăbrelele, pe jumătate putrezite, nu 
reprezentau un obstacol de netrecut, cu singura 
condiţie să opereze fără zgomot, dar după aceea 
trebuia făcut un salt de trei sau patru metri. 
Entorsa la aterizare sau fractura - era aproape o 
certitudine. Natural, în romane se fabrica o coardă 
din cearşafuri. Din nefericire, Victoria nu dispunea 
decât de o cuvertură urâtă de bumbac, din care nu 
se putea face nimic. 

— La naiba! 

Descurajată, Victoria ar fi blestemat în gura 
mare. Voia, totuşi, să fugă. Temnicerii i se păreau 
oameni simpli, incapabili să creadă că o persoană 
atât de bine închisă putea să conceapă ideea de a 
evada. Duşmanul periculos, cel sau cea care o 
răpise, nu se găsea în această casă; nu va veni, 
fără îndoială, decât mâine - bukra! 

— În concluzie, murmură, astăzi trebuie să plec! 
Pentru început, să mâncăm! 

Şi de data aceasta, masa era acceptabilă: orez, 
câteva bucățele de carne într-un plăcut sos roşu şi 
portocale. Apoi, Victoria bău câteva guri de apă, 
dar când puse urciorul, îl răsturnă. Indreptându-l cu 
un gest instinctiv, observă că în locul în care 
lichidul se răspândise pe sol, se formase, aproape 
instantaneu, o micuță băltoacă de noroi. O idee îi 
veni imediat. 

— Totul depinde de cheie, îşi zise în şoaptă. 
Dacă a rămas în uşă, mai există o speranţă... 

Începuse să se însereze. Victoria se duse şi-şi 
lipi ochiul de gaura broaştei. Nu văzu nimic. Era un 
semn bun. Cheia rămăsese acolo. Mai trebuia să 
pună mâna pe ea. Avea nevoie de un corp dur, un 
creion sau un stilou ar fi ajuns, dar i se luase 
geanta. Nu dispunea decât de o lingură, un obiect 
mult prea mare. Din fericire, îşi aruncă privirea 
asupra pantofilor, îşi scoase unul, trase talpa 
interioară, o răsuci într-o tijă foarte subţire, pe care 
o introduse în gaura broaştei. Trebui să 
scormonească vreme de două sau trei minute, dar, 
în cele din urmă, obţinu un rezultat: cheia căzu pe 
pământ, cu un zgomot aproape imperceptibil. 

— Acum, zise Victoria, vorbind cu glas tare fără 
să se ferească, trebuie acţionat rapid! Într-un sfert 
de oră n-o să se mai vadă... 

Luă urciorul şi vărsă apă pe pământ, chiar lângă 
uşă. După care, cu lingura, săpă în noroiul 
proaspăt. Operația îi luă timp şi în urcior aproape 

că nu mai era apă când Victoria, cu mânicile 
jachetei suflecate deasupra cotului, reuşi să-şi 
bage braţul sub uşă. Reperase cheia, dar nu 
ajungea la ea. Victoria se gândi atunci la acul de 
siguranţă care îi ţinea provizoriu unul dintre epoleţi 
pe cămaşă. Curând, avea la dispoziţie un cârlig, pe 
care îl fixă într-o bucată de pâine arabă. Câteva 
clipe mai târziu, cheia era în palmele sale. in 
genunchi, cu mâinile pline de mâzgă, Victoria îşi 
acordă treizeci de secunde ca să-şi spună că era, 
într-adevar, "o fată grozavă", apoi se ridică şi 
introduse cheia în broască. Aşteptă un moment. Nu 
se auzea decât corul câinilor din vecinătate. Ştia că 
vor lătra până la ziuă. Intoarse cheia, împinse uşa 
şi, prin  întredeschizătură, aruncă o privire 
prudentă. Văzu o încăpere mică, în fundul căreia 
era o uşă deschisă. Inainta pe vârful picioarelor. 
Dincolo de uşă, o scară dădea în grădină. Victoria 
ştia destul. Se întoarse în "închisoarea" sa, unde, 
după toate probabilitățile, nimeni nu avea să vină 
s-o mai deranjeze în seara aceea. O să aştepte 
noaptea şi, când în jur totul va adormi, va pleca. 
Norocul era de partea ei: aproape de uşă, 
observase un morman de cârpe, care nu putea fi 
decât o veche aba, un costum arab. Avea să-i fie 
foarte util, ca să-şi ascundă hainele sale europene! 

Aşteptă cu răbdare mult timp. În sfârşit, veni 
momentul în care se instaură o linişte aproape 
totală, tulburată numai de urletele câinilor şi de 
sunetul nazal al unui vechi fonograf, care, foarte 

departe, relua melodii arabe. Victoria crezu, de 
asemenea, că recunoaşte strigătul unui şacal. 

— Cu atât mai rău! spuse ea. La drum! 

leşi, închizând uşa şi lăsând cheia în broască. 
Traversă cu prudenţă camera vecină, luă în trecere 
vechea aba şi se găsi în capul scării. Luna era încă 
destul de jos pe cer, dar lumina suficient. Cobori 
câteva trepte şi se opri. Se găsea la înălţimea unui 
zid de chirpici, destul de lat, care înconjura 
grădina, aşa că apăru o problemă: să coboare până 
la capătul scării şi să treacă prin faţa casei în care 
auzea pe cineva sforăind, sau să urmeze creasta 
zidului, pentru a ajunge la pâlcul de palmieri, pe 
care îl zărea puţin mai încolo? Victoria alese zidul. 
Câteva clipe mai târziu, sărea într-o străduţă, 
foarte strâmtă, prinsă între două ziduri de 
cărămidă. Ateriza cu bine şi, imediat, o luă la fugă 
drept în faţă şi cât de repede putu. 

Când se ivi o cotitură, o parcurse fără să ezite şi 
ajunse pe un drum puţin mai larg, care nu putea să 
fie decât strada principală a satului. O urmă, 
alergând mereu. Casele, joase şi tăcute, se 
asemănau între ele. Victoria trecu peste un pod 
care unea malurile unui râu mocirlos. Alergă încă 
multă vreme, apoi, cu respiraţia tăiată, se opri. 

Satul era departe, în spatele ei. Luna, acum 
destul de sus, lumina un peisaj dezolant: un teren 
cu pietriş, în paragină şi, în mod clar, sterp. 
Victoria se afla pe un drumeag, dar nimic nu indica 
unde ar putea să ducă acesta, iar cunoştinţele fetei 
în materie de cosmografie nu-i îngăduiau nici 

măcar să întrebe stelele în ce parte se afla nordul. 
Victoria, cu respiraţia revenită, scoase un lung 
suspin şi porni iar. 

Mergea hotărât, dar când văzu ivindu-se zorile, 
picioarele o dureau teribil. După soare, îşi dădu 
seama că se îndrepta aproximativ spre sud-vest, o 
informaţie care nu-i servea la nimic, fiindcă nu ştia 
din ce parte plecase. Părăsi drumeagul, ca să urce 
pe o micuță colină, destul de abruptă, din vârful 
căreia inspecta orizontul. Examenul o descurajă. 
Fie că privea la dreapta, la stânga, în faţă sau în 
spatele ei, spectacolul era acelaşi... Nu era nimic 
de văzut! Scăldată în dulcea lumină a aurorei, 
priveliştea era minunată în culorile sale pastel, 
care aşezau pe dune umbre violete, mov şi 
albastre. Minunată, dar înspăimântătoare. Nici un 
semn de viaţă atât de departe cât putea să ajungă 
privirea! Nu era acolo decât Victoria Jones. 
Singură! 

Unde se afla satul din care fugise? Nu-l mai 
descoperi nici pe acesta. Nu zărea decât 
drumeagul, interminabil. Era cu putinţă să fi 
parcurs atâta cale? Înnebunită, fu pe punctul de a 
se întoarce pe urma paşilor săi. Să vadă pe cineva, 
nu contează cine, dar pe cineva... 

Îşi veni în fire. Voise să evadeze, evadase, dar 
nu trebuia să-şi închipuie că scăpase doar pentru 
că reuşise să pună câteva mile între ea şi 
temnicerii săi. Cu o maşină, distanţa aceasta nu 
avea importanţă, şi dispariţia sa odată constatată, 
evidend că porniseră să o caute. Trebuia să se 

ascundă. Dar, unde? Se acoperi cum putu cu 
vechea aba neagră pe care o purta sub braţ şi-şi 
trase vălul pe faţă. După care, îşi scoase încălţările 
şi ciorapii. Cu văl şi cu picioarele goale, o femeie, 
chiar atât de zdrenţuros cât îi era veşmântul, nu 
risca nimic. Nici un localnic nu ar fi îndrăznit să i se 
adreseze. Dar cei care o căutau erau arabi sau 
europeni? Europeni, pe care deghizarea ei n-o să-i 
înşele... 

Prea obosită ca să porneacă iar la drum, aprecie 
că nu putea face ceva mai bun decât să se 
odihnească puţin. De pe micuța movilă, pe care se 
găsea, putea, ascunsă de un _ tufiş, să 
supravegheze împrejurimile. Dacă apărea un 
automobil, îl va vedea şi va hotărî în acel moment 
ceea ce era mai bine să facă. Nişte europeni nu 
puteau să o ducă decât spre civilizaţie. Dar trebuia 
să fie sigură că aceşti europeni nu erau cei care 
voiau să-i facă rău. Dar, la distanţă, cum să-i 
deosebeşti? 

Problema încă o frământa, când, epuizată, 
adormi. La trezirea sa, soarele era la zenit. Avea 
membrele înţepenite şi mintea puţin limpede. 
Murea de sete. Işi trecea o limbă aspră pe buzele 
uscate, când un zgomot de motor, slab, dar 
distinct, îi izbi timpanele. Prudentă, înalţă capul. 
Maşina nu venea dinspre sat. Părea, dimpotrivă, 
într-acolo să se ducă. Aşadar, ocupanţii săi nu o 
urmăreau pe Victoria. 

Automobilul, care nu era, încă, decât un 
punctuleţ negru în depărtare, dispăru într-o 

depresiune a terenului. Victoria îl revăzu curând. 
Un arab era la volan, un european alături de el. 

Ce să facă? Victoria ezită. Să alerge să-i 
întâlnească pe aceşti oameni, care, poate, îi salvau 
viaţa? Da... Dar, dacă era duşmanul? Drumul era 
puţin circulat. Pentru ca această maşină să o 
urmărească... Să nu se mişte însemna, cu 
certitudine, să moară de sete şi de epuizare... Să-şi 
semnaleze prezenţa însemna, poate, să se ofere 
duşmanului. 

Victoria nu reuşise încă să ia o hotărâre, când 
maşina, părăsind drumul, făcu brusc un viraj: 
venea spre moviliţa de pe care Victoria o observa. 

Victoria fusese văzută! 

Se întinse pe pământ şi rămase nemişcată. Auzi 
motorul oprindu-se, apoi o portieră care se izbea. 
Cineva rosti câteva cuvinte în arabă. Urmă o 
tăcere. Trase cu coada ochiului şi zări un bărbat, 
un european, care urca pe colină. Din când în 
când, se apleca, pentru a aduna ceva de pe 
pământ. Pentru nimic în lume nu părea să se 
ocupe de Victoria, în plus, era, indiscutabil, un 
european. Uşurată, Victoria se ridică în picioare şi-i 
porni în întâmpinare. De departe, înainte chiar ca 
el s-o vadă, îl interpelă: 

— Dacă aţi şti cât sunt de bucuroasă că vă văd 

aici! El înălţă capul, uluit. 

— Ce, naiba, faceţi aici?... Dar... sunteţi 
englezoaică? 

Victoria, izbucni în râs, se descotorosi de aba. 

— Bineînţeles!... Puteţi sa mă duceţi la Bagdad? 

— Nu merg acolo. De acolo vin. Dar, drace, ce 
faceţi aici, în deşert? 

— M-au răpit, răspunse Victoria. Dintr-o suflare, 
adăugă: 

— M-am dus pentru un şampon, m-au adormit 
cu cloroform şi, când mi-am revenit, m-am trezit 
întemniţată într-un sat, undeva, pe aici... 

Indică direcţia. 

— La Mandali? 

— Este posibil! Am evadat aseară, am mers 
toată noaptea... Şi m-am ascuns, pentru că nu 
ştiam dacă nu sunteți un duşman... 

Bărbatul o asculta, fără nici o reacție vizibilă. 
Era înalt, blond şi nu trebuia să fi avut peste 35 de 
ani. Scoase un lornion din buzunarul vestonului, îl 
plasă în echilibru pe nas şi o măsură pe Victoria din 
cap până în picioare, cu o expresie de dispreţ abia 
disimulată. Era clar că nu credea nici un cuvânt din 
ceea ce-i spusese. Ea îşi dădu seama şi, furiaosă, 
completă: 

— Este adevărul gol-goluţ! 

El părea mai sceptic decât oricând. 

— Foarte curios! zise flegmatic. 

Victoria era disperată. Când inventa minciuni, 
era un joc pentru ea ca să facă să-i fie înghiţite de 
oricine. Când spunea adevărul, nimeni nu voia să o 
creadă! 

— In orice caz, reluă, ceea ce sigur este că voi 
muri de sete, dacă nu-mi daţi de băut şi că voi 
muri tot de sete, dacă mă lăsaţi aici! 

— Nu se pune problema, replică străinul, pe 
acelaşi ton foarte calm. Este neconvenabil ca o 
englezoaică să rătăcească singură prin deşert. 
Buzele vă sunt crăpate... Abdul! 

— Sahib? 

Şoferul maşinii se apropiase. După ce stăpânul 
lui îi dădu câteva ordine în arabă, alergă la maşină 
şi se reîntoarse repede cu un termos şi cu o ceaşcă 
de bachelită. Victoria bău cu lăcomie câteva 
înghiţituri de apă. 

— E mai bine! Zise după aceea. 

Englezul aprecie că sosise momentul să se 
prezinte. 

— Mă numesc Richard Baker. 

— lar eu, Victoria Jones... 

Decisă să obţină de la "salvatorul" ei mai mult 
decât o consideraţie distantă, preciza: 

— Victoria  Pauncefoot Jones... Merg să-l 
întâlnesc pe unchiul meu, doctorul Pauncefoot, 
care face cercetări pe aici. 

— Ce coincidenţă extraordinară! exclamă Baker, 
privind-o pe tânără cu o reînnoită surpriză. Şi eu 
mă duc la el. Se află la nu mai mult de 
cincisprezece mile de aici. Admite că cineva 
trebuia să-ţi vină în ajutor, acela eram sigur eu! 

Victoria, realmente consternată, nu răspunse: 
era incapabilă să articuleze vreun cuvânt. Fără să 
spună nimic, îl urmă pe Richard în maşină. 

— Presupun că eşti antropolog, continuă, 
instalând-o pe bancheta din spate. Mi se spusese 

că o să vii, dar nu mă gândeam că o să soseşti atât 
de devreme, în anotimpul... 

Scoase din buzunare câteva din descoperirile 
adunate de pe pantele colinei, le examină şi spuse: 

— Un drăgălaş de tell, care, însă, în definitiv, nu 
conţine nimic extraordinar... Olărie asiriană, mai 
ales. 

Cu un zâmbet, adăugă: 

— Sunt încântat că, în ciuda tuturor necazurilor, 
instinctul tău de arheolog te-a împins să cercetezi 
acest tell. 

Victoria deschise gura să vorbească, dar o 
închise fără să fi zis nimic. Şoferul porni. 

Victoria rămase tăcută. Ce să fi spus? Evident, 
va fi demascată când vor întâlni expediţia şi va 
trebui să-şi recunoască impostura. Dar era mai 
bine să mărturisească atunci. Să se confeseze, în 
mijlocul deşertului, acestui domn Richard Baker, 
care putea foarte bine să o lase aici, era prea 
riscant. In cel mai rău caz, doctorul Pauncefoot 
Jones o va trimite la Bagdad. Nu-l văzuse niciodată, 
dar, fără să-l cunoască, prefera să aibă de-a face 
cu el şi lui să-i povestească totul, decât acestui 
Richard Baker, care n-avea să se încreadă în 
primul venit şi care nu o credea, chiar când zicea 
"adevărul adevărat". 

Baker, aşezat lângă şofer, se întoarse. 

— Noi nu mergem la Mandali, îi explică. La o 
milă de aici, părăsim drumul. E dificil să te 
descurci... 

Însă o făcea foarte bine, judecând după 
indicaţiile pe care i le dădea lui Abdul. Maşina o luă 
mai întâi la dreapta, apoi, la stânga. 

— Suntem pe drumul cel bun, anunţă. 

De unde avea această certitudine? Victoria se 
tot întrebă, până în momentul în care desluşi pe 
nisip urme de pneuri, dealtfel pe jumătate şterse. 

— Ah! exclamă Richard, iată ceva care o să te 
intereseze, pentru că tu nu cunoşti încă ţara! 

Opri maşina. Pe un drum, care îl tăia pe cel pe 
care îl urmau, tânărul tocmai zărise doi arabi, care 
purtau, primul, o băncuţă din lemn, celălalt, un soi 
de cutie de dimensiuni respectabile. li chemă. Ei se 
grăbiră să alerge cu o bucurie evidentă şi 
acceptară cu plăcere ţigările ce li se oferiseră. 

Din nou, Richard se întoarse spre Victoria. 

— Îţi place cinematograful? 

— Bineînţeles! 

— Atunci, ieşi din maşină! Ai să vezi unul. 

Surprinsă, Victoria îl ascultă. În acest timp, 
arabii puneau băncuţa pe nisip şi instalau lângă ea 
enormul cufăr, care avea unul din pereţii străpunşi 
de două găuri, prin care se putea privi înăuntru. 

Victoria se aşeză pe băncuţă. 

— Asta îmi aminteşte de aparatele care se 
găsesc pe plajă! zise ea. Ştii? Pui un bănuţ şi vezi 
"Surprizele unui hotelier" sau "Neglijeul parizienei". 

— Este ceva în acelaşi gen, răspunse Richard. 

Victoria îşi lipi ochii de un soi de lunetă 
deschisă în cufăr şi privi. Unul din arabi se puse să 

învârtă încet o manivelă, în vreme ce celălalt 
intona o reclamă cu aspect de melopee. 

— Ce spune? întrebă Victoria. 

— Voi traduce pe rând, zise Richard. 

Şi începu: 

—  Apropiaţi-vă şi pregătiţi-vă să admiraţi 
minunile lumii din cea mai adâncă antichitate până 
în zilele noastre. 

Victoria avea sub ochi imaginea, grosolan 
zugrăvită în culori ţipătoare, a unor negri ocupați 
cu recoltarea bumbacului. 

— Viaţa în America, zise Richard, traducând 

mereu. Imaginea se schimbă. 

— Soţia marelui Şah al lumii de apus... 

Era împărăteasa Eugenia, mângâindu-şi buclele 
lungi cu degete fusiforme. 

Urmară, anunţate într-o manieră la fel de 
pitorească, alte imagini, nu mai puţin imprevizibile: 
Turnul Eiffel, prinţul Albert, Disraelli, fiordurile 
norvegiene şi, ca să încheie, patinatori la 
Interlaken. 

— V-am arătat lucrurile cele mai minunate din 
lume, spuse Richard, terminându-şi traducerea. 
Generozitatea dumneavaostră să nu fie nedemnă 
de acest spectacol incomparabil, în care totul a 
fost sincer şi adevărat. 

Victoria se ridică. 

— Uluitor! declară, încântată. Niciodată n-aş fi 
crezut asta. 

Richard îi recompensă cu dărnicie pe arabi, 
schimbă cu ei lungi formule de politeţe, apoi cei 

doi oameni, mulţumindu-le încă o dată, porniră iar 
la drum. 

— Unde merg? întrebă Victoria, reluându-şi locul 
în maşină. 

— Peste tot, răspunse Richard. l-am întâlnit 
pentru prima dată în Transiordania. Veneau de la 
Marea Moartă şi se duceau la Amman. Acum, se 
îndreaptă spre Kerbela. O iau pe drumuri mai puţin 
colindate, pentru ca să viziteze cele mai izolate 
sate. 

— Trebuie, din când în când, să întâlnească pe 
cineva, care să-i ducă o bucată de drum cu 
maşina... 

—  Gândeşti ca o europeană, zise Richard 
râzând. Ei nu sunt presaţi. Aici, timpul nu înseamnă 
nimic... 

— Mi s-a spus deja, dar este un lucru pe care nu 
ajung să-l înţeleg! 

— Nici arabii nu înţeleg graba noastră perpetuă, 
nerăbdarea de a termina totul repede şi găsesc 
foarte nepoliticos obiceiul nostru de a trece 
imediat la subiect. Ei preferă o oră de flecăreli 
preliminare... Sau chiar de tăcere. 

— Dacă ar fi asemenea oameni în birourile din 
Londra, s-ar pierde la timp... 

— Poate... Dar să revenim la punctul nostru de 
plecare: timpul, ce este timpul? Şi ce vrea să 
însemne "să pierzi timpul"? 

Victoria medită la asta o bucată de vreme. 
Richard, întorcându-se din nou, o smulse din 
speculaţiile sale. 

— Nu vom întârzia să vedem Ziguratul. Până 
atunci, uită-te la stânga... Vezi, acolo? 

— Ce? Nori? 

— Nu, munţii Kurdistanului... Vârfuri acoperite 
cu zăpadă... Nu se zăresc decât pe timp foarte 
senin. 

Victoria admira. Ar fi vrut ca această plimbare 
să nu se mai termine vreodată. Se gândea la 
modul în care se va sfârşi, la acest doctor 
Pauncefoot Jones, despre care tare ar fi vrut să ştie 
cum este. Şi-l imagina cu o barbă lungă, grizonată 
şi cu sprâncene uriaşe, stufoase. Bineînţeles n-o s- 
o placă. Numai că, totuşi, va fi obligat să 
recunoască faptul că Victoria făcuse o treabă bună, 
când se va şti că datorită ei au fost informaţi în 
privinţa lui Catherine, a doctorului Rathbone şi a 
"Ramurii de Măslin”. 

— Ne apropiem, spuse Richard, cu arătătorul 
îndreptat spre orizont. 

Victoria privi. Îi trebui un timp, pentru ca să 
distingă ceva: mai întâi o colină, care se 
transformă într-o culme, într-un tell impresionant, 
străjuit pe una din laturile sale de o construcţie 
lungă şi joasă, din cărămidă şi chirpici. 

— Casa, explică Richard. 

Câteva clipe mai târziu erau sosiți la destinaţie. 
Servitori în haine albe se grăbiră să-i salute. 
Richard schimbă câteva cuvinte cu ei. Se 
reîntoarse după aceea spre Victoria, rămasă în 
maşină. 

— După câte se pare, zise, nu te aşteptau atât 
de devreme, dar asta nu are nici o importanţă! O 
să ţi se pregătească patul, dar înainte o să ţi se 
dea apă caldă: îmi închipui că n-o să-ţi pice rău să 
te speli şi să te odihneşti un pic. Doctorul 
Pauncefoot este pe tell. Voi merge să-l caut. 
Ibrahim o să se ocupe de tine... 

Ibrahim, cu faţa iluminată de un zâmbet, o 
conduse pe Victoria în casă. Traversară o sală 
mare, mobilată cu mese solide şi câteva fotolii 
obosite, urmară un culoar care înconjura o curte 
micuță şi ajunseră într-o cămăruţă cu o fereastră 
minusculă. Victoria inspectă mobilierul dintr-o 
aruncătură de ochi: un pat, o comodă cu sertare, 
cu o lucrătură rudimentară, un scaun şi o masă, pe 
care erau puse un lighean şi un vas cu apă. 
Ibrahim dispăru, pentru ca să revină aproape 
imediat, purtând o găleată mare, plină cu o apă 
gălbuie, dar caldă, şi cu un prosop de pânză 
groasă. Zâmbind mereu, batu un cui în zid şi agăţă 
de el o oglinjoară. 

Victoria, care savura cu anticipaţia plăcerea de 
a se spăla, merse să se privească în oglinjoară, 
curioasă să ştie "ce aer avea”. 

şi văzu imaginea şi rămase uluită: nu se 
recunoştea. 

Trăsăturile erau tot ale ei. 

Numai că avea acum părul blond-platinat. 


Capitolul XIX 

1. 


Richard îl găsi pe doctorul Pauncefoot Jones în 
plin lucru. Coborât într-un şanţ, cu şeful său de 
echipă, savantul, mânuind târnăcopul cu prudenţă, 
se străduia să elibereze o faţă de zid. Sosirea 
colegului său mai tânăr nu păru să-l surprindă 
defel. 

— Eşti deja aici, tinere? Nu ştiu de ce, mi se 
părea că te aşteptam abia marţi... 

— Dar marţi este azi! 

— Eşti sigur? 

Fără să insiste, amănuntul neprezentând pentru 
el nici un interes, doctorul Paucefoot Jones 
continuă: 

— Vino puţin aici! Aş fi mulţumit să ştiu ce 
gândeşti de asta... Suntem doar la doi metri şi deja 
zidurile apar... Am impresia că sunt aici câteva 
urme de pictură. Vino să vezi! 

Richard sări în şanţ şi cei doi arheologi se 
întreţinură, timp de aproape un sfert de oră, pe 
teme ale pasiunii lor comune, abordate sub un 
unghi pur tehnic. 

— De fapt, spuse Richard, am venit cu o tânără. 

— O tânără? Cine? 

— Ea spune că este nepoata dumneavoastră. 

— Nepoata mea? 

Doctorul  Pauncefoot încercă să-şi uite 
cercetările, pentru ca să facă efort de memorie, 
apoi zise: 

— Nu cred că am vreo nepoată... 

Tonul nu era foarte categoric. Bătrânul savant 
se îndoia. Dar, poate că avea o nepoată de care 
nu-şi mai aducea aminte. 

— După câte am înţeles, reluă Richard, a venit 
să lucreze cu dumneavoastră. 

Chipul doctorului Pauncefoot Jones se lumină. 

— Aha, ştiu! Trebuie să fie Veronica. 

— Parcă mi-a spus că o cheamă Victoria. 

— Aşa-i, Victoria! Emerson, de la Cambridge, 
mi-a scris în legătură cu ea. Se pare că este o fată 
foarte dotată, care se interesează de antropologie. 
Intre noi fie vorba, nu ştiu cum poţi să ai pasiune 
pentru această ştiinţă! 

— Dar nu aşteptaţi un antropolog? 

— Da, dar vine ceva prea devreme. Până în 
prezent, nu avem nimic pentru ea. Inţelesesem că 
n-o să sosească decât peste vreo cincispreze zile, 
dar i-am citit scrisoarea în fugă... Şi am rătăcit-o, în 
aşa fel încât, la drept vorbind, nu-mi amintesc 
decât foarte vag ceea ce mi-a scris. Mi se pare că 
trebuia să călătorească împreună cu soţia mea, 
care va fi aici săptămâna viitoare... Sau cealaltă, 
nu mai ştiu exact... Ar trebui ca să găseşti şi 
scrisoarea ei... Pe scurt, credeam că Veneţia va 
sosi cu ea, dar se poate, foarte bine, să mă fi 
înşelat... In orice caz, avem la ce o folosi... Cu toate 
oalele astea pe care le descoperim... 

— Tânăra aceasta, continuă Richard, nu este... 
bizară? 

Doctorul Poucefoot încruntă sprânceana. 

— Bizară? Cum aşa? 

— N-o fi suferit, din întâmplare, o... depresie 
nervoasă sau ceva analog? 

— Emerson mi-a scris că a muncit dur ca să-şi 
pregătească examenele, dar nu cred că-mi 
amintesc să fi făcut aluzie la vreo boală oarecare... 
De ce mă întrebi asta? 

— Dumnezeule, pentru că am cules-o de la 
marginea drumului, în mijlocul deşertului. Se afla 
acolo, absolut singură. Era exact aproape de tellul 
acela micuţ, unde v-aţi oprit anul trecut... 

— Îmi aduc aminte. Am găsit acolo un fragment 
de vas provenind, evident, de la nuzi, pe care n-aş 
fi crezut niciodată că am să-l descopăr tocmai... 

Richard, evitând diversiunea arheologică, reveni 
la subiect: 

— Ea mi-a povestit o istorie extraordinară. Mi-a 
spus că s-a dus să-şi spele părul cu şampon, că a 
fost adormită cu cloroform şi dusă la Mandali, unde 
a fost ţinută prizonieră într-o casă, din care a 
evadat la miezul nopţii. Mărturisesc că nu am auzit 
poveste mai fantastică. 

Doctorul Paucefoot Jones aprobă cu o mişcare 
din cap. 

— Într-adevar, totul mi se pare foarte 
neverosimil. Ţara este calmă şi poliţia, cum 
trebuie. Niciodată regiunea n-a fost mai sigură... 

— Este şi părerea mea şi tocmai de aceea, 
pentru că eu cred că aceste aventuri sunt pure 
invenţii, v-am întrebat dacă tânăra în chestiune nu 
a provocat - cum se zice - nelinişte anturajului ei. 

Dacă este, cumva, una din acele fete care îşi 
închipuie că duhovnicul este îndrăgostit de ea şi că 
medicul îi pune în pericol virtutea poate să ne 
creeze o mulţime de neplăceri. 

— AŞ! zise doctorul Pauncefoot cu optimism, o 
să se liniştească. Unde este în acest moment? 

— Îşi face toaleta. 

Richard adăugă, după o ezitare: 

— A sosit fără nici un bagaj. 

— Cu neputinţă! Nu-şi închipuie, totuşi, că am 
să-i împrumut pijamalele mele! N-am decât două... 
Şi una nu-i cine ştie ce! Fetele din ziua de azi sunt, 
într-adevăr, extraordinare. 

Muncitorii îşi strângeau uneltele. 

— Gata? spuse doctorul Pauncefoot Jones. La 
urma urmelor, totul e posibil! Să mergem la masă! 


2. 


Victoria, care se simţea teribil de nervoasă, îl 
găsi pe doctorul Pauncefoot Jones foarte diferit de 
cum şi-l imaginase. Era un omuleţ durduliu, pe 
jumătate chel, cu riduri subţiri la coada ochilor. 
Spre marea uluire a fetei, veni spre ea cu mâinile 
întinse: 

— Bună ziua, Veneţia... Pardon, Victoria! Sunt 
fericit să te văd... Şi surprins! Îmi intrase în cap că 
n-o să soseşti decât luna viitoare. Dar sunt încântat 
că eşti aici! Ce face Emerson? Astmul nu-l 
necăjeşte prea tare? 

Victoria reuşi să spună cu voce aproape sigură, 
că "nu-i mai rău". 

— şi înveleşte prea mult gâtul, continuă 
doctorul Pauncefoot Jones. O mare greşeală, i-am 
spus-o mereu. Toţi aceşti universitari au cusurul că 
sunt mult prea preocupaţi de sănătatea lor! 
Singurul mijloc de a te ţine bine este să nu te 
răsfeţi... Soţia mea va fi aici săptămâna viitoare... 
Sau următoarea... Ştii că era foarte obosită?... 
Trebuie, neapărat, să-i găsesc  scrisoarea!... 
Richard mi-a zis că ţi-ai pierdut bagajele. Cum o să 
te aranjezi? Imi este imposibil să trimit camionul 
înainte de vreo optzile... 

— O să mă descurc. Va fi bine! 

Doctorul Pauncefoot Jones chicoti. 

— Richard şi cu mine nu prea avem mare lucru 
să-ţi împrumutăm. O periuţă de dinţi, asta-i lesne... 
Avem vreo duzină... Aşa, ce mai posedăm? Aţă, 
pudră de talc, şosete, batiste şi... Mă tem că asta-i 
cam tot. 

Victoria surâse. 

— Nu vă faceţi griji! O să mă descurc foarte 
bine! 

— Altceva, spuse doctorul Pauncefoot Jones. Te 
previn de pe acum că nu avem cimitir să-ţi oferim. 
Nu avem decât zidul împrejmuitor, care iese din 
pământ şi care nu este rău, se găseşte ceramică în 
anumite şanţuri, dar, deocamdată, oseminte, nu. 
Pot să apară! In orice caz, avem de lucru pentru 
tine. Nu-mi mai amintesc dacă faci şi fotografii... 

Victoria, fericită să descopere ceva care să-i 
permită să fie utilă, răspunse că era un fotograf 
destul de bun. 

— Perfect! reluă doctorul Pauncefoot Jones. Dar 
eu sunt de modă veche şi mă servesc încă de plăci. 
Cât despre camera obscură, este lipsită de confort 
şi instalaţia sa o să-ţi pară rudimentară... 

Victoria declară că asta nu avea nici cea mai 
mică importanţă. Masa odată terminată, Ibrahim o 
conduse la rezervele expediției, de unde se alese 
cu o periuţă de dinţi, un tub de pastă de dinţi, un 
burete şi o cutie de pudră de talc. 

Încercă să-şi pună în ordine ideile. Fără nici o 
îndoială, o luau drept alta, o anume Veneţia. Aşa 
ceva, un antropolog aşteptat de doctorul 
Pauncefoot Jones. Victoria nu ştia nici măcar ce 
putea să însemne antropolog. Işi promisese să se 
informeze, dacă avea norocul să pună mâna pe un 
dicţionar. Această Veneţia nu trebuia să sosească 
înainte de vreo opt zile. Victoria avea, aşadar, o 
săptămână de linişte. Până când un automobil sau 
un camion să o poată duce la Bagdad, va încerca 
să fie Victoria  Cum-Vă-Place. Cu doctorul 
Pauncefoot Jones, care se dovedea distrat la modul 
foarte simpatic, lucrurile vor merge de la sine. Cu 
Richard Baker, era mai puţin sigur! Ei nu-i plăceau 
nici aerul arogant, nici felul lui de a te scruta, ca şi 
cum ar fi vrut să te întrebe cine, de fapt, eşti. Cu el 
va trebui să joace strâns. Din fericire, lucrând o 
vreme ca dactilografă la Institutul Arheologic din 
Londra, avea o cunoaştere vagă a vocabularului 

arheogilor. Ar putea să-i servească, dar nu trebuia 
să-l utilizeze cu mai puţină grijă... La prima gafă 
serioasă, se va "arde"... 

Avea nevoie de aceste opt zile de linişte. Ele îi 
vor permite să scape de emoţii. Se gândi la 
"Ramura de Măslin". Acolo trebuia să se întrebe ce 
i se putuse întâmpla Victoriei. Evident, duşmanii 
săi ştiau acum că le zburase din mână 
temnicerilor, dar în mod cert îi pierduse urma. 
Maşina lui Richard nu traversase Mandali, aşa că 
nu putuseră să ghicească faptul că Victoria se afla 
cu expediţia doctorului Pauncefoot Jones la Tell 
Asuad. Probabil credeau că fugise în deşert şi că 
sfârşise acolo prin a muri de sete şi de epuizare. 

Necazul era că şi Edward trebuia să-şi zică 
acelaşi lucru. Şi, din nefericire, ea nu putea să facă 
nimic. El avea să aibă câteva zile grele. Işi va 
reproşa că insistase ca Victoria să se apropie de 
Catherine, va trece prin tot soiul de chinuri 
morale... Până în ziua, în fine, nu chiar atât de 
îndepărtată, în care Victoria îi va fi redată. Şi, fără 
îndoială, va fi foarte surprins să o regăsească nu 
brunetă, ci blondă! 

Aici era ceva ce nu reuşea să înţeleagă! De ce îi 
fusese vopsit părul blond? Trebuia să existe un 
motiv. Dar, care? Victoria îşi punea întrebarea de 
fiecare dată când se privea în oglindă. Frumoasă 
mai era! Fără pudră, fără ruj, cu părul de un blond 
evident artificial, ale cărui rădăcini începuse să se 
arate brune! O adevărată catastrofă! 

— Şi, la urma urmelor, la naiba! Sunt vie şi asta- 
i cel mai important! 

Îşi dădu repede seama că nu-i era absolut deloc 
neplăcut să petreacă nişte zile cu o expediţie 
arheologică. Rolul ei era dificil de jucat, dar evita 
gafele. Vorbea cât mai puţin posibil şi, pe ascuns, 
devora cărţile din bibliotecă. Cunoştinţele sale, 
încă foarte superficiale, puteau să amăgească. 
Sau, cel puţin, aşa voia să creadă. Deşteptarea era 
foarte devreme şi, după ceai, se pleca la explorări. 
Cu Richard, făcea fotografii sau clasa fragmente de 
ceramică, găsite în săpături. Incepea să distingă 
epocile şi singura sa spaimă era că vor fi 
descoperite morminte. Cercetările asupra a ceea 
ce putea să fie antropologia rămăseseră zadarnice. 
De aceea, hotărâse că, dacă într-o zi se scotea 
vreun mormânt la lumină, să rămână ţintuită de o 
criză de ficat. 

Dar nu ajunsese până aici. Nu se punea 
problema unei necropole, cel puţin pe moment, ci 
a unui palat al cărui zid împrejmuitor ieşea încetul 
cu încetul din pământ. Victoria urmărea cu pasiune 
progresele lucrului. Richard, care, uneori, o privea 
încă ironic, se purta mai amabil şi mai prietenos 
decât la început. Entuziasmul Victoriei îl amuza 
mult. 

— Eram ca tine - spuse el, într-o zi -, când am 
participat prima dată la săpături. 

— A fost demult? 

El zâmbi. 

— Cam... Acum 15 sau 16 ani. 

— Trebuie să cunoşti bine ţara! 

— Aceasta şi... altele! Siria, Persia... 

— Vorbind araba cum o faci, ai putea uşor să 
treci drept arab. Nu ţi-ar trebui decât costumul... , 

Clătină din cap. 

— Să nu crezi asta! Mă gândesc că nu există un 
singur englez care să poată fi luat drept arab. 

— Totuşi, Lawrence? 

— Poate, dar nu este sigur. Nu, pentru mine, 
singurul om care a reuşit să se deghizeze în arab şi 
să-i înşele pe indigenii însăşi a fost un băiat, pe 
care l-am cunoscut şi care se născuse în Orient. 
Tatăl său era consul la Kashgar; învățase de copil 
toate dialectele în general ignorate de europeni şi 
îmi închipui că nu le-a uitat... 

— Ce s-a întâmplat cu el? 

— L-am pierdut din vedere când am terminat 
colegiul. Am fost împreună la Eton. Îl numeau 
Fachirul, pentru că putea să rămână un timp 
nesfârşit fără să se mişte. Nu ştiu ce face acum... 
Cu toate că bănuiesc ceva... 

— Nu l-ai mai revăzut niciodată? 

— Ba da, o dată... Zilele trecute, la Basra... L- 
am reîntâlnit chiar în împrejurări destul de 
curioase... 

— A, da? 

— Nu îl recunoscusem. Era îmbrăcat ca un arab, 
purta keffiyah şi un bluzon vechi. Înşira între 
degete unul din acele coliere din mărgele de 
ambră, cum au arabii uneori, şi de-abia îi dădeam 
atenţie, când am realizat că mărgelele nu cădeau 


195 


una după alta la intervale regulate şi că, de fapt, 
era vorba de un mesaj în alfabetul morse, care îmi 
era destinat... 

— Cum ţi-ai dat seama? 

Imi repeta numele sau, mai curând, porecla şi 
pe a sa. Şi mă anunţa că va fi o încăierare şi că el 
conta pe mine. 

— Era adevărat? 

— Da. S-a ridicat, mergând spre uşă, şi, în 
aceeaşi clipă, un soi de comis-voiajor, un tip pe 
care nu puteai să-l suspectezi, dat fiind aerul său 
calm şi paşnic, a scos un revolver din buzunar şi 1- 
a aţintit în direcţia sa. l-am administrat o lovitură 
fulgerătoare în braţ individului cu aer cumsecade şi 
Carmichael a putut să dispară... 

— Carmichael? 

Repetase numele cu un ton atât de straniu, 
încât Richard întoarse capul spre ea. 

— Da... Acesta-i numele lui. Îl cunoşti? 

Victoria se gândi ce efect-surpriză ar obţine 
dacă ar răspunde. "A murit în patul meu". 

— Da, zise, îl cunoşteam... 

— İl cunoşteai? Asta înseamnă că... 

Victoria încuviinţă din cap. 

— Da. A murit. 

— Când? 

— La Bagdad, acum câteva zile. La "Tio Hotel..." 

Adăugă, cu grabă: 

— Nu s-a spus... Nimeni n-o ştie... 

Urmă o tăcere de câteva secunde. 

— Dar, întrebă el, tu, cum se face că tu o ştii? 

— Eram amestecată în afacere... accidental. 

O privi lung, neştiind ce să creadă. 

Brusc, ea continuă: 

— La colegiu, porecla ta nu era Lucifer? 

— Lucifer? Nu. Mă chemau Bufnița... Pentru că 
purtam deja ochelari cu lentile mari... 

— Şi la Basra, nu ai cunoscut pe nimeni căruia 
să i se zică Lucifer? 

Se gândi. 

— Nu... Lucifer, fiul Dimineţii, îngerul decăzut... 
Nu, nu ştiu nici un Lucifer... 

Scrutătoare, privirea sa o fixă pe Victoria. 

— Mi-ar plăcea, reluă ea cu un ton hotărât, să- 
mi povesteşti exact ce s-a întâmplat la Basra. 

— Dar, ţi-am spus! 

— Nu complet. Incidentul acela unde a avut loc? 

— În anticamera consulatului. Mă dusesem să-i 
fac o vizită lui Clayton, consulul. 

— Cine se afla în încăpere cu tine? Carmichael, 
voiajorul acela comercial... Şi mai cine? 

— Două persoane, dacă îmi aduc bine aminte. 
Un tip micuţ, cu pielea smeadă, probabil un 
francez, şi un bătrân, un persan. 

— Ai spus că el, Carmichael "dispăruse"... Pe 
unde a plecat? 

— Mai întâi a luat-o de-a lungul coridorului care 
ducea la consul. În fund există o uşă, care dă spre 
grădină... 

— Stiu, zise Victoria. Am fost găzduită la 
consulat. Tu ai plecat chiar când am sosit eu... 

— Zău? Curios... 

Continuă să o cerceteze, dar ea nu-i dădu 
atenţie. Revedea consulatul, cu marele său culoar 
şi uşa care, tocmai la capăt, se zărea ca un 
dreptunghi inundat de soare. 

— A plecat, deci, spre grădină? 

— Da. Apoi, brusc, a făcut cale-întoarsă şi s-a 
îndreptat spre cealaltă uşă, care dădea în stradă. 
După aceea nu l-am mai revăzut... 

— Şi comis-voiajorul? 

Richard ridică din umeri. 

— A povestit că fusese atacat şi prădat, cu o 
noapte înainte, de către un arab şi că el crezuse, în 
anticamera consulatului, că îşi recunoaşte 
agresorul. Urmarea întâmplării nu o mai cunosc, 
fiindcă am plecat cu avionul la Kuweit. 

— În momentul acela, cine se afla în consulat ca 


invitat? 
— Un anume Crosbie, care lucrează în domeniul 
petrolului. Nimeni altcineva... Şi totuşi... Era 


aşteptată şi o persoană de la Bagdad, dar eu n-am 
văzut această persoană şi numele ei îmi scapă... 

Victoria se gândi la Crosbie. Şi-l amintea foarte 
bine. Un tip scund şi bondoc, foarte comun şi nu 
prea fin. Se afla la Bagdad în seara în care 
Carmichael sosise la "Tio". Trebuia, oare, presupus 
că dacă atunci Carmichael, în loc să alerge în 
biroul consului, făcuse brusc cale-întoarsă ca să 
iasă în stradă, se întâmplase pentru că zărise, la 
capătul culoarului, silueta lui Crosbie? 

Cufundată în gândurile sale, Victoria tresări 
când Richard Baker, care nu încetase să o observe, 
o întrebă dacă mai avea să-i pună vreo întrebare. 

— Ultima! zise ea. Lefarge! Numele acesta îţi 
spune 
ceva? 

— Nu... Oricât aş căuta, nu-mi aduce aminte de 
nimic... E vorba de un bărbat sau de o femeie? 

— Habar n-am. 

Se gândea la căpitanul Crosbie. Crosbie să fi 
fost Lucifer? 


În seara aceea, când Victoria plecă în camera sa 
ca să doarmă, Richard Baker îl întrebă pe doctorul 
Paunceffot Jones dacă i-ar fi cu putinţă să arunce o 
privire pe scrisoarea pe care o primise de la 
Emerson. 

— Mi-ar plăcea mai mult, explică el, să ştiu 
exact ce spune despre tânăra aceasta. 

— Problema, răspunse doctorul Pauncefoot 
Jones, constă în a pune mâna pe scrisoare. N-am 
aruncat-o, fiindcă am făcut câteva însemnări pe 
ultima pagină, dar nu ştiu unde am vârât-o! În 
orice caz, dacă amintirile mele sunt exacte, el 
vorbea de Veronica în termeni foarte elogioşi. 
Personal, o găsesc încântătoare. Şi-a pierdut 
bagajele, dar n-a făcut nici o tragedie din asta, ai 
remarcat? O alta ar fi insistat să fie condusă la 
Bagdad a doua zi. Ea a tratat cu sportivitate 
aventura şi este, cu adevărat, foarte frumos din 
partea ei. Dar, de fapt, cum şi-a pierdut bagajele? 

— A fost adormită cu cloroform, a fost răpită şi 
întemniţată într-o casă de băştinaş, spuse Richard, 
cu o intensă pornire spre zâmbet. 

— Aşa-i, aşa-i! Mi-ai zis. Lucruri care îmi par 
destul de puţin probabile!... Asta îmi aduce în 
memorie aventura tinerei Elisabeth Callings... A 
dispărut vreo cincisprezece zile şi când s-a întors a 
povestit că fusese răpită de ţigani... Nu i s-a putut 
dovedi că nu era adevărat... Şi biata fată era atât 
de urâtă că era greu de presupus că fusese vorba 
de o escapadă amoroasă... Cu Victoria... Vreau să 
spun Veronica... Cu ea este altceva . Este foarte 
drăguță, foarte drăguță... Şi dacă la mijloc ar fi un 
tânăr, n-aş fi surprins! 

—În orice caz, ar face mai bine să nu-şi mai 
decoloreze părul. 

— Îşi decolorează părul?... Imposibil! Ştii nişte 
lucruri despre femei! 

— In ceea ce priveşte scrisoarea lui Emerson... 

— Ai dreptate, trebuie neapărat să o găsim! Nu 
ştiu la ce se refereau însemnările acelea, dar sunt 
sigur că îmi vor fi utile într-o zi şi n-aş vrea să le fi 
pierdut. Să căutăm! 


Capitolul XX 
În după-amiaza zilei următoare, ajungându-i la 
urechi un zgomot de motor, doctorul Pauncefoot 
Jones inspectă cu privirea deşertul şi zări, încă 
foarte departe, o maşină în drum spre tell. 

— larăşi vizitatori! exclamă fără să-şi ascundă 
contrarietatea. Ca şi cum n-aş avea altceva mai 
bun de făcut decât să plimb pe şantier imbecili, 
care se simt obligaţi să-mi povestească ultimile 
bârfe din Bagdad! 

— Uitaţi de Victoria, zise Richard. Ar putea 
foarte bine să vă înlocuiască. Ştie destul ca să fie 
un ghid excelent. Nu-i aşa, Victoria? 

— Mi-e teamă că explicaţiile mele vor fi pline de 
erori. Ştiu că nu sunt foarte competentă. 

— Eşti prea modestă, replică Richard. Remarcile 
pe care le-ai făcut dimineaţă, privind cărămizile 
convexe, ar fi putut să vină direct din cărţulia lui 
Delongaz... 

Victoria simţi o uşoară roşeaţă urcându-i în 
obraji. Îşi promise să-şi supravegheze mai sever 
utilizarea proaspetei sale erudiţii. Trebuia să evite 
expunerea cuvânt-cu-cuvânt şi să parafrazeze. 

— Fie ce-o fi, am să mă străduiesc... 

— Şi-o să ne ierţi că îţi punem în spinare toate 
corvezile? 

Zâmbi. Fraza amabilă a lui Richard 
răscumpăra înţepătura de adineauri. 

La drept vorbind, Victoria era, ea-însăşi, destul 
de surprinsă de activitatea pe care o desfăşura de 
cinci zile, de când se afla aici, şi de interesul pe 
care îl acorda muncii sale. Incepuse prin a 
developa clişee fotografice, într-o cameră obscură 
minusculă şi cu un material rudimentar, aşezat pe 
o valiză, care slujea drept masă de laborator. 
Primele panere de cioburi, de care avea să se 

ocupe după aceea, i-au stârnit ilaritatea. Cum 
puteau să intereseze asemenea rămăşiţe? Când, 
însă, a învăţat să le deosebească şi, după un 
fragment, să reconstituie cu gândul obiectul întreg, 
şi-a schimbat părerea. A început să-şi închipuie 
cum putea să fie existenţa cotidiană a oamenilor 
care trăiră acolo cu trei mii de ani în urmă şi să le 
ghicească ocupațiile, nevoile, speranţele şi 
spaimele. Vestigiile umilelor locuinţe, exhumate în 
cursul campaniilor precedente, îi relevaseră faptul 
că, în ciuda a ceea ce credea, arheologia nu era 
legată numai de palate şi de morminte regale şi că 
ea nu ignora oamenii de rând. Victoria găsea 
aceasta foarte interesant. 

La asta se gândea mergând cu Richard la 
întâlnirea cu cei doi bărbaţi care coborâseră din 
maşină. Erau doi francezi, interesaţi de civilizațiile 
antice, care parcurgeau Siria şi lrakul. Richard le 
ură bun venit şi îi încredința Victoriei. Ea îi duse să 
viziteze  şantierul.  Repetând, în maniera 
papagalilor, ceea ce auzise spunându-se, le dădu 
explicaţii copioase, îmbogăţite cu amănunte pe 
care le inventa ca să-şi facă mai "atractivă" 
expunerea. 

La o vreme, unul din cei doi călători, care nu-i 
acordase decât o atenţie distrată, îi ceru 
permisiunea să meargă să se odihnească puţin 
acasă. Arăta rău, nu se simţea bine de dimineaţă şi 
soarele, care era fierbinte, nu uşura situaţia. Când 
se retrase, însoţitorul său îi spuse că sărmanul 

individ avea dureri la stomac şi că înţelept ar fi fost 
să-şi fi amânat vizita pentru altă zi. 

Turul şantierului de săpături arheologice odată 
terminat, doctorul Pauncefoot Jones zise că ar fi 
încântat să servească ceaiul cu vizitatorii săi. 
Francezul refuză invitaţia. Nu puteau să-şi întârzie 
plecarea, dacă voiau să ajungă înainte de căderea 
nopţii şi să nu se rătăcească în deşert. Curând 
după aceea, cei doi oameni urcară în automobil şi 
maşina se depărtă cu toată viteza. 

După ceai, Richard se retrase în camera sa ca 
să scrie câteva scrisori, pe care îşi propusese să le 
pună a doua zi la poşta din Bagdad. Deschise unul 
din sertarele comodei sale şi încruntă sprânceana. 
Nu era deosebit de grijuliu, dar ţinea la ordine şi, 
din prima uitătură, îşi dădu seama că i se umblase 
în lucruri. Era sigur că vizitatorii. Vinovatul nu 
putea să fie decât francezul acela, a cărui 
indispoziţie nu fusese, evident, decât un pretext. 
Totuşi, Richard nu întârzie să se convingă de faptul 
că nu i se furase nimic. Banii săi erau acolo, 
neatinşi. Atunci? 

Cuprins de o oribilă bănuială, aleargă în 
încăperea pe care doctorul Pauncefoot Jones o 
botezase Camera lui Antika. Toate "comorile" pe 
care le adăpostea erau la locul lor, nu dispăruse 
nimic. Peceţile, în special, erau acolo, toate. Se 
întorsese în camera de zi. Victoria se afla aici 
aplecată asupra unei cărţi. 

— Mi s-a cotrobăit prin cameră! anunţă fără 
preambul. 

Victoria înălţă capul. 

— Cine? 

— Nu tu? 

— Eu? replică Victoria indignată. Bineînţeles că 
nu! Ce să caut eu în lucrurile tale? 

După ce o examină îndelung, zise: 

— Trebuie să fi fost diavolul acela de străin, cel 
care a pretins că era bolnav... 

— Şi ţi-a luat ceva? 

— Nu, nimic nu a fost furat. 

— Dar, la naiba, de ce cineva ar fi... 

Richard n-o lăsă pe Victoria să-şi termine fraza. 

— Mă gândeam că tu ai putea să ştii. 

— Eu? 

— După câte mi-ai povestit chiar tu, ai trecut în 
ultimul timp prin nişte aventuri mai degrabă... 
ciudate... 

— Da? 

Victoria, surprinsă, reflectă o secundă, apoi 
adăugă: 

— Dar de ce să fi cotrobăit prin camera ta? N-ai 
nimic de-a face cu... 

— Cu ce? 

Victoria nu răspunse. Părea pierdută în 
gândurile sale. După un moment, spuse: 

— lartă-mă! Ce spuneai? 

Richard nu-şi repetă întrebarea. Se mulţumi să 
afle de la Victoria ce citea în acel moment. Ea se 
strâmbă: 

— Ştii, aici în materie de romane, nu prea ai de 
unde alege: "Povestea celor două oraşe", "Mîndrie 

şi prejudecată" şi "Moara de pe Flosse". Eu citesc 
"Povestea celor două oraşe". 

— N-ai mai citit-o? 

— Niciodată. Îl consideram pe Dickens un autor 
plictisitor. 

— Ce idee! 

— Îmi dau seama că este pasionant. 

— Şi unde ai ajuns? 

Aruncând o privire pe cartea deschisă, el citi cu 
glas tare: "Şi tricotezele numărară «Unu>..." 

— Femeia asta mă înfricoşează! 

— Cine, doamna Defarge?... Personajul este 
interesant. Cu toate că mă cam îndoiesc că este cu 
putinţă să păstrezi o listă de nume cu ajutorul unui 
tricot... E adevărat că eu nu ştiu să împletesc. 

— Asta nu-i imposibil, replică Victoria, studiind 
problema. Un bob de orez, cu punct pe faţă, un 
ochi strecurat pe aici, pe dincolo... S-ar putea 
reuşi... Fireşte, n-ar ieşi o împletitură frumoasă, ar 
semăna mai curând cu lucrătura cuiva care învaţă 
şi care face greşeli... 

Tăcu brusc. O apropiere se făcu în mintea ei şi 
era ca o iluminare. Il revedea pe bărbatul care-i 
intrase în cameră, cu mâinile crispate pe vechiul 
fular împletit roşu, pe care ea îl ridicase puţin mai 
târziu, ca să-l arunce într-un sertar. Se gândi la 
ultimile cuvinte pe care le rostise. Nu era "Lefarge'" 
ceea ce spusese, ci "Defarge' şi la doamna 
Defarge, cea din carte, voise să facă aluzie. 

— Ce e cu tine? 

Întrebarea lui Richard o readuse în prezent. 

— Nimic, nimic... Mă gândeam la ceva... 

— Aşa... 

Richard nu insistă. 

Victoria se gândi la a doua zi. Trebuia să 
meargă la Bagdad cu Richard şi asta va însemna 
sfârşitul săptămânii de răgaz, în care putuse să-şi 
revină, în pace şi siguranţă. La Tell Asuad, se 
simţise bine. Poate şi-o mărturisea, pentru că nu 
era sigur deloc că ar fi curajoasă. Descoperise că 
exista o diferenţă enormă între a visa aventurile şi 
a le trăi şi păstra din recentele sale experienţe o 
amintire îngrozită. Se vedea, fără plăcere, 
întorcându-se la existenţa agitată. Pentru că era în 
serviciul domnului Dakin şi era plătită de domnul 
Dakin, va fi obligată să se reîntoarcă la "Ramura de 
Măslin" şi să-l înfrunte din nou pe domnul 
Rathbone? Spera tare că nu. Va merge la pensiune 
să-şi ia lucrurile, din cauza acelui fular împletit care 
se afla într-una din valizele sale şi pe care le avea 
acolo. Odată fularul cu pricina intrat în mâinile 
domnului Dakin, misiunea va fi terminată. 

Înălţă capul. Richard era tot acolo, privind-o 
cercetător. 

— Apropo, zise, mâine te gândeşti să-ţi 
recuperezi paşaportul? 

— Paşaportul? 

Reflectă. Se hotărâse să părăsească expediţia, 
înainte de sosirea, de-acum iminentă, a Veronicăi 
(sau Veneției), dar nu-şi pregătise detaliile 
retragerii. Se va mulţumi să dispară, pur şi simplu, 

sau, înainte de a pleca, îşi va elibera conştiinţa cu 
o mărturisire completă? 

— Nu sunt sigură, spuse, ca să câştige timp. 

— Este neplăcut, insistă Richard, fiindcă poliţia 
districtului nu va întârzia să ni-l ceară, ca să-şi 
noteze numărul şi să reţină tot ceea ce va 
considera că este nevoie să ştie despre tine. 
Rutină şi  hârţoage, bineînţeles! in lipsa 
paşaportului, va trebui ca numele ŞI 
semnalmentele tale să-i ajungă. De fapt, Victoria, 
cum te numeşti? 

Victoria se prefăcu a lua întrebarea în glumă. 

— Hai, Richard, îmi ştii numele la fel de bine ca 
mine. 

El avu un surâs răutăcios. 

— Nu este de loc adevărat ceea ce spui! 
Numele tău, eu îl ştiu. Numai că am impresia că tu 
nu-l ştii! 

O pândea prin lentilele mari ale lornionului său. 
Ea 
râse. 

— Aş fi prima persoană din lume care nu şi-ar 
şti propriul său nume. 

— Atunci, zi-l! Imediat! 

Vorbise cu o voce sacadată şi răguşită. 
Continuă: 

— Inutil să minţi, farsa este jucată! Eşti 
puternică, recunosc. Personajul nu era rău 
interpretat, ai putut să ne faci să credem că te 
pricepi, dar rolul era greu de dus, eu ţi-am întins 
nişte capcane şi nu ai evitat nici una! Am spus 

câteva enormităţi şi le-ai aprobat, fără nici o 
ezitare. 

Amuţi câteva secunde, apoi adaugă: 

— Tu nu eşti Veneţia Savile. Cine eşti tu? 

— Ti-am spus când m-ai găsit. Mă numesc 
Victoria 
Jones. 

— Şi eşti nepoata doctorului Pauncefoot Jones? 

— Nu sunt nepoata sa, dar de numit mă numesc 
Jones. 

— Mi-ai povestit atâtea! 

— Nu ţi-am spus decât adevărul. Doar că tu nu 
ai vrut să mă crezi şi asta m-a exasperat, tocmai 
pentru că era devărul. Şi numai pentru că am vrut 
să te silesc să mă crezi, ţi-am zis că mă numeam 
Pauncefoot Jones!... Este un nume de prestigiu, de 
care mă mai foloseam! De unde să ştiu că veneai 
aici! 

— Asta trebuie să fi fost o lovitură! Pe care, 
dealtminteri, ai încasat-o foarte bine. Ai fost de-un 
calm... 

— În aparenţă, poate... Dar eram îngrozită... 
Doar că mi-am zis că ar fi preferabil să mă explic la 
sosire... Aici, cel puţin, aş fi fost în siguranţă... 

— În siguranţă? 

O privea, dintr-odată, grav. 

— Nu vrei să-mi spui, continuă, că istoria aceea 
abracadabrantă, pe care mi-ai servit-o, era 
adevărată? 

— Dar era! Aşadar, nu-ţi dai seama că dacă 
voiam să inventez o poveste, ar fi fost cu totul 
altfel? Şi că aş fi zis-o mai bine? 

— Acum, că te cunosc un pic, recunosc că 
argumentul are greutate. Dar, admite că istoria ta 
era foarte neverosimilă! 

— Şi-acum eşti gata să o crezi adevărată? De 
ce? 

— Pentru că, răspunse el încet, dacă ai fost 
amestecată în moartea lui Carmichael... 

— Cu asta a început totul! 

— Atunci, povesteşte-mi totul! 

ÎI privi lung. 

— Nu ştiu dacă pot să am încredere în tine. 

— Inversezi rolurile! Pari să uiţi că am cele mai 
bune motive din lume să cred că ai venit aici sub 
un nume fals ca să scoţi de la mine informaţii! Și 
nimic nu dovedeşte că nu tocmai asta eşti pe cale 
să faci! 

— Ceea ce vrea să însemne că tu ştii despre 
Carmichael lucruri pe care ei ar vrea să le afle? 

— Ei?... Ei, cine? 

— Văd, zise Victoria, că trebuie să-ţi povestesc 
totul! N-am încotro... lar dacă eşti dintre duşmani, 
ştii tot şi, prin urmare, asta nu va schimba nimic... 

Şi atunci făcu o relatare completă a 
evenimentelor sale. Începând cu moartea tragică a 
lui Carmichael, îi spuse de întrevederea cu domnul 
Dakin şi de călătoria sa la Basra. Apoi îi vorbi 
despre relațiile cu "Ramura de Măslin', de 
ostilitatea  Catherinei şi de amenințările abia 

voalate ale doctorului Rathbone. Nu ascunse nici 
un amănunt, dar se abţinu, totuşi, să vorbească 
despre fularul de tricot roşu, ca şi de doamna 
Defarge. 

— Aşadar, spuse Richard, după ce ea încheiase, 
crezi că doctorul Rathbone joacă un rol în această 
afacere? lţi dai seama că este un personaj 
însemnat, un savant cunoscut în întreaga lume şi 
care primeşte subvenţii din toate punctele 
globului? 

— Era necesar un astfel de om! 

— Reţine că, personal, îl consider un fanfaron... 
O mască excelentă! 

— Poate... Dar acest Lefarge, de care m-ai 
întrebat dacă îl cunosc, cine e? 

— Nu ştiu. Pentru mine nu-i decât un nume... 
Mai există un altul aşa: Anna Scheele. 

— Anna Scheele? N-am auzit niciodată 
vorbindu-se de ea. 

— Joacă un rol important în afacere. Dar care? 
Habar n-am. Totul este atât de încâlcit! 

— Mai spune-mi, dacă vrei, numele bărbatului 
care te-a îmbarcat în această aventură! 

— Edward... A, vorbeşti de domnul Dakin... Se 
ocupă de afaceri cu petrol, cred. 

— Nu este un tip cu un aer obosit, uzat şi 
despre care s-ar spune cu uşurinţă că nu are nimic 
în cap? 

— Ba da. Dar nu trebuie să te încrezi în 
aparenţe... 

— Şi nu bea? 

— Se zice. Dar tare mă îndoiesc. 

Richard îşi încrucişă braţele şi clătină din cap. 

— Mă întreb dacă nu visez! Am impresia că am 
fost aruncat într-un roman de William Le Queux 
sau de Phillips Oppenheim sau, dacă nu cumva, în 
opera vreunuia din distinşii lor imitatori. Ne aflăm 
în realitate? Şi, în caz afirmativ, tu eşti eroina 
persecutată sau femeia cea rea? 

Victoria se gândea la o altă problemă. 

— Ceea ce aş vrea mult să ştiu este ce îi vom 
spune doctorului Pauncefoot Jones. Va trebui, 
totuşi, să-i explicăm... 

Richard zâmbi. 

— Nu-i vom spune absolut nimic. La ce bun? 


Capitolul XXI 


O porniră la drum când se iviră zorile. Victoria 
se simţea melancolică, şi cu inima strânsă aruncă o 
ultimă privire spre Teel, în timp ce camionul se 
îndrepta spre deşert. Trei ore mai târziu, erau în 
Bagdad. Lăsând şoferul şi bucătarul să se ocupe 
singuri de aprovizionare, Richard rămase la 'Tio 
Hotel", cu Victoria. Tocmai i se încredința 
corespondenţa, foarte bogată şi cea, şi mai 
considerabilă, a doctorului  Pauncefoot, când 
Marcus apăru pe neaşteptate, masiv şi radios ca de 
obicei. Hotelierul o primi cu bucurie pe Victoria şi-i 
reproşă amabil că nu mai venise deloc la 'Tio", de 
multă vreme. Evident, nu era la curent cu răpirea 

Victoriei. Edward, urmând, fără îndoială, sfatul 
domnului Dakin, se pare că nu alertase poliţia. 

Victoria îl întrebă pe hotelier dacă domnul Dakin 
se afla la Bagdad. 

— Domnul Dakin? L-am văzut ieri... Nu, 
alaltăieri... Şi îl aşteptăm pe unul din prietenii săi, 
căpitanul Crosbie, care soseşte azi de la 
Kermansenah... 

— Ştiţi unde se găseşte biroul domnului Dakin? 

— Desigur. Cine nu cunoaşte "lraqui-lranian Oil 
Company?" 

— Perfect. Trebuie să merg să-l văd pe domnul 
Dakin imediat. Mă voi duce cu taxiul, dar ţin să fiu 
sigură că şoferul n-o să se rătăcească... 

— li voi da eu însumi toate explicaţiile necesare. 

Victoria odată instalată în taxi, Marcus îi ţinu o 
lecţie conducătorului auto. 

— Uitam, spuse Victoria, mi-ar trebui o cameră! 
Aveţi una pentru mine? 

— Bineînţeles! Am să vă dau una care este 
magnifică şi contez pe dumneavoastră că o să 
cinaţi aici în această seară. Vă voi comanda o 
friptură monumentală... Şi o să aveţi şi caviar. 
Înainte, vom bea un pahar împreună! 

— De acord! Spune-mi Marcus, n-aţi putea să- 
mi împrumutaţi nişte bani? 

— Cum să nu, dragă prietenă! lată portmoneul 
meu... Luaţi cât vă trebuie! 

Cinci minute mai târziu, Victoria pătrundea în 
superbul imobil de la "Iragi-lranian Oil Company". 

Când Victoria fu introdusă în biroul său, domnul 
Dakin îşi părăsi masa de lucru, pentru a veni în 
întâmpinarea vizitatoarei sale, pe care o salută 
într-o manieră foarte ceremonioasă. 

— Domnişoara... Jones, nu-i aşa? Adu-ne cafea, 
Abdullah! 

Micuţul arab ieşind, continuă: 

— N-ar fi trebuit să vii aici. 

— Nu puteam să fac altfel, răspunse Victoria. 
Există ceva ce trebuie să vă spun mai înainte... 
Înainte ca să mi se întâmple noi aventuri. 

— i s-a întâmplat ceva? Ce anume? 

— Nu sunteţi la curent? Edward nu v-a zis 
nimic? 

— După câte ştiu lucrezi tot la "Ramura de 
Măslin". Nimeni nu mi-a zis nimic. 

— Ticăloasa aceea de Catherine! 

— Ce spui? 

— Spun că netrebnica aceea de Catherine i-a 
povestit lui Edward nu ştiu ce istorie şi că prostul a 
crezut-o! 

Dakin îi indică un scaun Victoriei. 

— Cred, zise, că ar trebui s-o luăm cu 

începutul... Aşezându-se la masa sa, adaugă: 

— Am impresia că te prefer brunetă... 

Victoria nu răspunse. Două bătăi în uşă 
anunţară întoarcerea lui Abdullah. Tânărul arab 
puse o tavă cu două ceşti de cafea foarte dulci, 
apoi se retrase. 

— Acum, spuse Dakin, te ascult. Poţi să 
vorbeşti: uşile sunt capitonate şi pereţii groşi. 

Victoria se lansă în povestirea aventurilor sale. 

Ştiu să o facă limpede şi concis. Incheie, 
explicând legătura pe care o făcuse între tricotul 
doamnei Defage şi cel al lui Carmichael. Când 
termină, tăcu, observându-l pe Dakin, ai cărui ochi 
căpătaseră o strălucire pe care deja o mai văzuse. 

— Trebuia să-l citesc pe Dickens mai asiduu, 
zise, în cele din urmă. 

— Aşadar, credeţi că nu mă înşel, că el a zis 
chiar "Defarge" şi că ar putea să existe un mesaj în 
fularul său împletit? 

— Apreciez, declară, că deţinem o informaţie 
serioasă, prima... Şi că ţi-o datorăm. Fularul acesta 
unde se află? 

— În lucrurile mele. L-am vârât într-un sertar şi 
când am împachetat, am pus totul în valize, una 
peste alta. 

— Şi nu ai spus nimănui, niciodată, că acest 
fular aparţinea lui Carmichael? 

— Nimănuli, din simplul motiv că l-am uitat cu 
totul. Este într-o valiză, pe care am închis-o înainte 
de a pleca la Basra şi pe care n-am mai deschis-o 
de atunci. 

— Dacă-i aşa, totul e în regulă. Chiar dacă se 
admite că lucrurile ţi-au fost cercetate, un vechi 
fular, nu va fi atras atenţia... Trebuia să fii prevenit 
şi, după cât se pare, nu putea să fi fost cineva... 
Vom aranja, deci, să ţi se ia valizele şi să-ţi fie 
aduse... De fapt, unde stai acum? 

— Am luat o cameră la "Tio". 

El aprobă cu o mişcare din cap. 

— Foarte bine! 

— Doriţi... să mă reîntorc la "Ramura de 
Măslin"? 

O privi. 

— Ţi-e frică? 

Ea ridică bărbia. 

— Nu. Dacă vreţi să merg, voi merge! 

— Nu cred să fie necesar, nici chiar înţelept. 
Cine i-a informat, nu ştiu, dar am impresia că şi-au 
fixat atenţia asupra ta. In aceste condiţii, nu ai să 
descoperi nimic acolo şi este mai bine să rămâi 
aici, unde vei fi în siguranţă. 

Cu un zâmbet, adăugă. 

— Dacă nu, la viitoarea noastră întâlnire, ai să 
fii roşcată! 

— Asta, izbucni Victoria, mă tracasează cel mai 
mult! De ce mi-au decolorat părul? Nu reuşesc să 
ghicesc. Aveţi vreo idee? 

— Nu am decât una, destul de neplăcută: ca să 
îngreuneze identificarea cadavrului tău. 

— Dacă aveau intenţia să mă asasineze, de ce 
nu m-au omorât imediat? 

— Este aici, dragă prietenă, o întrebare foarte 
interesantă, la care tare aş vrea să fiu în măsură să 
răspund. 

— Nu aveţi nici o idee? 

El zâmbi. 

— Nici una. 

Brusc, Victoria îşi aminti ceva. 

— Era să uit! Vă amintiţi că v-am spus că în 
dimineaţa în care l-am zărit pe sir Rupert Crofton 

Lee pe balconul său, ceva în înfăţişarea lui mi s-a 
părut... neobişnuit? 

— Da. 

— Nu îl cunoaşteţi personal pe sir Rupert? 

— Nu, nu îl întâlnisem niciodată. 

— Băânuiam. Pentru că nu era sir Rupert din 
Bagdad, acela nu era sir Rupert! 

li explică de ce ajunsese la această concluzie, 
cum buba aceea, care părea că se volatilizase în 
răstimpul câtorva ore, o făcuse să înţeleagă faptul 
că omul pe care îl văzuse la "Tio" nu era cel care 
călătorise. 

— Acum, zise Dakin, lucrurile se limpezesc. Nu 
vedeam cum a putut Carmichael să se lase 
surprins. In realitate, nu mai suspecta. Cu Crofton 
Lee, nu avea de ce să fie bănuitor... Şi Crofton Lee, 
falsul Crofton Lee, l-a ucis. Carmichael a reuşit să 
fugă şi să se refugieze în camera ta, cu acest fular 
de care se agăţase, se poate spune, până în ultima 
sa clipă... 

— Presupuneţi că dacă am fost răpită, s-a 
întâmplat pentru că se ştia că am să vin să vă spun 
asta?... Dar, exceptându-l pe Edward, nu am 
povestit-o nimănui. 

— Mă gândesc că mai ales au considerat că era 
timpul să te scoată din circulaţie. Incepeai să ştii 
prea multe despre ceea ce se urzea la "Ramura de 
Măslin". 

— Doctorul Rathbone mă prevenise... Trebuia să 
spun, mai curând, "ameninţase". Cred că îşi 

dăduse seama că nu eram cea care pretindeam că 
sunt. 

— Rathbone este departe de a fi un imbecil. 

— In orice caz, sunt straşnic de mulţumită că 
nu sunt obligată să mă întorc la el! Adineauri am 
făcut-o pe curajoasa, dar, în realitate, mor de 
frică... Ceea ce mă necăjeşte este că, dacă nu 
merg la "Ramura de Măslin'", nu sunt şanse să-l 
mai văd pe Edward! 

Dakin zâmbi. 

— Dacă Mahomet nu merge la munte, vine 
muntele la Mahomet. O să-i scrii imediat un bilet 
lui Edward, îi vei spune că eşti la "Tio", că tu 
contezi pe el ca să-ţi ia lucrurile şi să ţi le aducă la 
hotel. Dimineaţă mai târziu, mă voi duce să-l văd 
pe doctorul Rathbone, în legătură cu o 
manifestare, pe care trebuie să o organizeze în 
curând. Imi va fi uşor să-i strecor biletul 
secretarului său şi poţi, deci, să fii sigură că nu va 
cădea în mâinile duşmancei tale, Catherine. În 
ceea ce te priveşte, o să te întorci la "Tio" şi o să 
aştepţi. In sfârşit, Victoria, dacă... 

Şovăia. 

— Dacă? 

— Dacă te găseşti într-o situaţie dificilă, oricare 
ar fi, încearcă să scapi, gândindu-te doar la tine, 
numai la tine singură! O să veghem asupra ta, pe 
cât va fi posibil, dar duşmanii tăi sunt puternici şi, 
din nefericire, ştii multe lucruri. Ceea ce îţi cer să 
înţelegi bine este faptul că, începând din clipa în 

care lucrurile tale vor fi la "Tio", tu nu vei mai avea 
faţă de mine nici cea mai mică obligaţie. 

— Mă întorc direct la hotel, spuse Victoria. Nu 
mă voi opri în drum decât ca să cumpăr o cremă, 
un pic de pudră şi ruj de buze. In definitiv... 

Dakin completă fraza neîncheiată. 

— În definitiv, o femeie drăguță, are dreptul să 
nu meargă la luptă complet dezarmată. 

— Cu Richard Baker, căruia, totuşi, mi-ar fi 
plăcut să-i arăt că nu sunt prea urâtă, aceasta nu 
avea atâta importanţă. Dar cu Edward... 


Capitolul XXII 


Cu părul său blond îngrijit aranjat, cu nasul 
pudrat şi au buzele colorate, Victoria, aşezată pe 
terasă la "Tio", juca încă o dată rolul Julietei 
aşteptându-l pe Romeo. 

Romeo nu întârzie prea mult. Il văzu, când 
traversă o peluză, şi îl strigă. 

— Edward! 

El înălţă capul. 

— Ah! Aici erai? 

— După cum vezi!... Urcă! 

— Vin! 

O găsi pe terasa pustie. 

— Aici, spuse Victoria, este linişte... 

O privi cu un aer perplex. 

— Victoria, zi-mi, ce ţi-ai făcut la păr? 

Ea scoase un suspin exasperat. 

— Următoarei persoane care îmi va vorbi de 
părul meu, îi voi brăzda figura cu unghiile! 

— Mie îmi plăcea mai mult cum era... 

— Va trebui să mergi să i-o spui Catherinei! 

— Catherinei? Ce amestec are în asta? 

— Hotărâtor! Mi-ai cerut să-i devin prietenă, te- 
am ascultat... Şi presupun că habar n-ai unde m-a 
dus asta! 

— Ce s-a întâmplat cu tine în acest timp, 
Victoria? începusem să fiu neliniştit. 

— Adevărat? Şi unde credeai că eram? 

— La Mossul, bineînţeles! Catherine mi-a 
transmis mesajul tău; a spus că a trebuit să pleci la 
Mossul şi că îmi vei trimite în curând veşti... 

— ŞI ai crezut asta? 

— M-am gândit că erai pe o pistă interesantă. 
Evident, nu puteai să-i zici mare lucru Catherinei... 

— Şi nu ţi-a trecut prin minte că poate 
Catherine mintea? Ar fi putut să-ţi spună că m-au 
aranjat... 

— Ceee? 

— Da, aranjat! Şi, de asemenea, după aceea, m- 
au adormit cu cloroform, m-au întemnițat... 

— Dumnezeule! În vecii-vecilor nu m-aş fi 
gândit... Dar, spune-mi, Victoria, crezi că este 
prudent să vorbim de toate astea aici, în aer 
liber?... Dacă am urca la tine în cameră? 

— Dacă vrei! Mi-ai adus lucrurile? 

— Da. Bagajele tale sunt în hol. 

— Bravo! Când nu ai putut să-ţi schimbi hainele 
de cincisprezece zile... 

— Dar, la urma urmelor, Victoria, ce ţi s-a 
întâmplat? 

— Va fi mult de povestit! 

— Ştii ce-o să facem? Sunt cu maşina. Cunoşti 
Devonshire? 

Victoria făcu ochii mari. 

— Chiar Devonshire? 

— Fii liniştită, este un alt Devonshire! Un 
colţişor care se numeşte aşa, foarte aproape de 
Bagdad... In această perioadă a anului, este 
încântător... Mergem? 

— Dar ce va spune doctorul Rathbone? 

— La naiba, cu doctorul  Rathbone!... 
Dealtminteri, începe să-mi fie până în gât de 
doctorul Rathbone! 

Coborând în fugă treptele scării, alergară până 
la maşină, ca nişte îndrăgostiţi în escapadă. 
Edward se aşeză la volan şi ieşiră din Bagdad pe o 
şosea lată, care ducea spre sud. Automobilul viră 
la stânga, înaintă o vreme într-un plăcut decor cu 
palmieri, pentru ca să se oprească, în cele din 
urmă, în mijlocul unei pădurici, traversate de 
canale de irigaţii. Arborii, migadalii şi caişii erau în 
floare. Locul era fermecător. In depărtare se zărea 
Tigrul. 

Victoria cobori din maşină şi respiră adânc. 

— Minunat! exclamă. Te-ai crede în Anglia, 
primăvara! 

Aerul era înmiresmat. Făcură câţiva paşi, ca să 
se aşeze pe trunchiul unui copac culcat pe sol. 
Aveau deasupra capetelor o cupolă de flori roz. 

— Acum, spuse Edward, povesteşte-mi tot ce ţi 
s-a întâmplat. Am fost atât de îngrijorat! 

Ea îi mulţumi cu un surâs. 

— Adevărat? 

Apoi, vorbi. Nu uită nimic. Îi zise cum îşi 
încredinţase părul unei coafeze armence, cum se 
trezise, drogată şi bolnavă, într-o casă indigenă, în 
care fusese ţinută prizonieră, cum reuşise să 
evadeze, pentru ca să se întâlnească, puţin după 
aceea, cu un oarecare Richard Baker, căruia i se 
prezentase drept Victoria Pauncefoot Jones, înainte 
ca să descopere că mergea să întâlnească chiar 
expediţia doctorului Pauncefoot Jones. Apoi îi spuse 
cum, datorită unei biblioteci bine dotate, putuse să 
joace foarte onorabil rolul unei tinere studente la 
arheologie, tocmai sosite din Anglia. 

Edward izbucni în râs. 

— Eşti minunată, Victoria!... Este inimaginabil 
ce lucruri poţi să inventezi! 

Ea zâmbi, încântată. 

— Nu-i aşa? Unchii mei, de pildă... Doctorul 
Pauncefoot Jones şi, înaintea lui, episcopul... 

Cum zise asta, cum îşi aminti deodată ce voia 
să-l întrebe de Edward, la Basra, când doamna 
Clayton le întrerupsese conversaţia din grădină. 

— Mă gândeam, Edward, şi de mult tot voiam să 
te întreb. Cum de-ai ştiut că mi-am inventat un 
unchi episcop? 

Simţi că mâna care o ţinea pe a sa se contractă. 
Foarte repede, prea repede, răspunse: 

— Păi... Fiindcă tu mi-ai spus-o! 

intoarse capul spre el. Mai târziu avea să se 
minuneze că o eroare atât de minusculă, de 
infantilă, a fost suficientă ca să provoace ceea cea 
provocat. Intrebarea îl surprinsese pe Edward 
nepregătit. Nu-şi pregătise răspunsul şi mima sa 
contrariată lăsa să se ghicească faptul că nu era 
mulţumit de cel pe care îl dăduse. 

Victoria îl privea şi, în vreme ce amintirile se 
revărsau şuvoi, îi apăru adevărul. La drept vorbind, 
problema trebuie să o fi tracasat de mult timp, fără 
ca ea să-şi fi dat seama. Şi, fără îndoială, ajunsese 
treptat la unica, inevitabila concluzie... 

Nu-i vorbise niciodată lui Edward de episcopul 
de Llangow şi singurele persoane cu care ar fi 
putut să discute despre acest ecleziast imaginar 
erau domnul şi doamna Hamilton Clipp. Or, ei nu 
puteau, nici unul, nici cealaltă, să-l fi văzut pe 
Edward la Bagdad, domnul Hamilton Clipp, pentru 
că rămăsese în Anglia, iar soţia sa, fiindcă sosise la 
Bagdad, atunci când Edward se găsea la Barsa. 
Deci, înainte ca el să părăsească Anglia, ei îi 
vorbiseră de episcopul de Llangow. De unde 
rezulta faptul că Edward ştiuse dintotdeauna că 
Victoria îşi va face voiajul cu doamna Hamilton 
Clipp. Şi ea care crezuse într-o minunată 
coincidenţă! Dar totul fusese dorit, calculat, 
combinat... 

Şi brusc pricepu ceea ce Carmichael voise să 
spună rostind numele lui Lucifer. Ştia acum ce 
zărise el la capătul culoarului! Chiar chipul pe care 
îl contempla! Lucifer, cel mai frumos dintre îngeri, 
îngerul decăzut! “Lucifer, Fiul Dimineţii, cum de-ai 
căzut?" i 

Rathbone, şeful? Nu. Şeful era Edward! In 
aparență, un simplu secretar, nimic mai mult. In 
realitate, cel care dirija totul. Rathbone? Un 
paravan, o "acoperire". Şi poate că nu un om rău... 
El o sfătuise pe Victoria să plece cât mai avea încă 
timp... 

În aceeaşi clipă, descoperi că, în ciuda a tot ce 
crezuse, nu îl iubise niciodată pe Edward. ll 
plăcuse, bineînţeles, dar iubire nu simţise pentru 
el. Fusese îndrăgostită de el cum fusese, pe când 
era o puştoaică, de Humphrey Bogart şi, mai 
târziu, de ducele de Edimburg. Cât despre Edward, 
el nu o iubise niciodată. Jucase o comedie şi, ca o 
proastă, ea "căzuse în plasă". Serios! 

Toate aceste gânduri nu-i luaseră Victoriei decât 
câteva secunde şi nimic din atitudinea sa nu-i 
trăda preocupările. Îl privea pe Edward tandru şi cu 
o vizibilă admiraţie. Într-adevăr, instinctul o 
avertiză că era în primejdie şi că nu avea, probabil, 
decât un singur mijloc ca să se salveze. Şi ea îl 
folosi. 

— Ştii ce cred? zise. Cred că tu ai aranjat totul, 
pentru ca eu să vin aici! Eşti uluit, Edward! 

Un zâmbet puţin dispreţuitor îi arcui buzele lui 
Edward. Se simţi uşurat, cu temerile de moment 

spulberate, iar Victoria ghici ceea ce el gândise: 
"Sărmana idioată! Înghite orice! Pot să fac din ea 
ce vreau!" 

— Dar, reluă ea, cum ai reuşit? Ca să aranjezi 
asta, trebuie să fii grozav de puternic! Voi ajunge 
să cred că eşti la fel de atotputernic precum acei 
regi ai Babilonului de care mi-ai vorbit într-o zi! 
Orgoliul însenină chipul lui Edward. Masca sa avea 
ceva mândru şi crud. Victoria nu mai regăsea 
tânărul simpatic, dar simplu, pe care crezuse că îl 
iubeşte. Chiar dacă îi era greu, adăugă pe un ton 
de drăgăstoasă anxietate, care se potrivea: 

— Dar asta nu te împiedică să mă iubeşti cu 
adevărat ? 

Zâmbetul lui Edward se accentua. Fetele astea 
erau toate la fel! Le spuneai că eşti îndrăgostit de 
ele, acestea o credeau fără urmă de şovăială şi nu 
se mai gândeau decât la asta! Mentalitate de 
sclavă, la toate! 

— Te iubesc, zise, o ştii bine! 

— Dar, Edward, dincolo de asta ce se află? 
Spune-mi, Edward! Aş vrea atât de mult să înţeleg! 

— Este vorba de o lume nouă, Victoria, o lume 
nouă care trebuie să se edifice pe ruinele şi cenuşa 
unei lumi vechi, intrate în putrefacție! 

— Explică-mi! 

El o făcu, însufleţindu-se pe măsură ce vorbea 
de utopii dragi, care deveniseră raţiunea sa de a 
trăi. Două mari forţe îşi disputau lumea: 
Capitalismul şi Comunismul. De o parte burghezi 
îmbuibaţi, încleştaţi de dividentele lor, de cealaltă, 

imbecili fanatizaţi, hotărâți să facă din paradisul lor 
marxist o realitate universală. Aceste două forţe 
trebuiau să dispară, să se distrugă una pe cealaltă, 
într-un soi de război total, care să facă tabula rasa 
din întregul trecut. Atunci va suna ora celor aleşi, 
tineri,  “supraoameni" toţi, care vor construi 
Ordinea Nouă, în credinţă şi cu entuziasm. 

— Dar, spuse Victoria, toţi aceşti bieţi oameni 
care vor muri înainte ca să înceapă a o reconstrui! 

— Trebuie să înţelegi, Victoria! Ei nu prezintă 
nici un interes. 

Victoria ar fi avut multe lucruri de zis în această 
privinţă. Însă se abţinu. Îşi dădea seama că viaţa 
sa atârna de un fir de păr şi că nu se va salva 
decât jucând strâns. 

— Te admir, Edward! Dar, eu ce aş putea să 
fac? 

— Tu... ai lucra cu noi? Ai fi gata să serveşti 
acest ideal? 

Era prudentă. Convertirile instantanee sunt 
suspecte. Răspunse cu precauţie: 

— Eu, Edward, nu te văd decât pe tine! Am 
încredere în tine şi ceea ce îmi vei spune să fac, 
voi face! 

— E foarte bine, aşa! 

— Dar, mai întâi, de ce m-ai adus aici? Trebuie 
să fie vreun moriv! i 

—Bineînţeles că există unul! lţi aduci aminte că 
în ziua în care am făcut cunoştinţă te-am 
fotografiat? 

— Cred şi eu! 

— Profilul tău mă frapase... Prin asemănarea cu 
un altul. Nu am făcut pozele acelea decât ca să fiu 
sigur că nu mă înşelam. 

Victoria nu-şi îngădui să-şi piardă vremea cu o 
rană a amorului propriu. 

— Şi cu cine semăn? întrebă ea. 

— Cu o femeie care ne-a făcut destule necazuri: 
Anna Scheele. 

— Anna Scheele? 

Victoria nu-şi ascunse uimirea. 

— Semăn cu Anna Scheele? 

— Nu numai că aveţi acelaşi profil, dar, ceea ce 
este mai extraordinar, aveţi amândouă, în stânga, 
pe buza superioară, o cicatrice minusculă... 

— Amintirea unei căzături de când eram 
micuță... Sub pudră, semnul abia se ghiceşte... 

— Anna Scheele şi cu tine aveaţi, deci, aceeaşi 
cicatrice. Ea are cu patru sau cu cinci ani mai mult 
ca tine, dar sunteţi cam de aceeaşi talie şi 
greutate, iar singura diferenţă este că ea e blondă, 
în timp ce tu eşti brunetă şi că nu vă pieptănaţi la 
fel. Ochii tăi sunt de un albasru mai închis decât ai 
ei, dar cu lentile uşor colorate, nu se va observa. 

— Din cauza acestei asemănări m-ai făcut să 
vin la Bagdad? 

— Da. M-am gândit că, poate, s-ar putea... 
profita. 

— Şi ai aranjat totul! Soții Clipp... Cine sunt 
aceşti soţi Clipp? 

— Oameni care nu contează... Fac ceea ce li se 
zice... 

Victoria înghiţi în sec. Edward era propriul său 
Dumnezeu. Era, dealtminteri, ceea ce făcea din el 
un personaj înfricoşător. 

— Dar, reluă ea, nu mi-ai spus că Anna Scheele 
era cineva foarte important în organizaţia ta. 

— Trebuia să te derutăm un pic! Ştiai deja prea 
multe... 

Victoria îşi zise că asemănarea sa cu Anna 
Scheele îi salvase, probabil, viaţa. 

— Şi, întrebă, cine este ea, la urma urmelor? 

— Este secretara particulară a lui Otto 
Morganthal, un important bancher internaţional. 
Este o femeie remarcabilă, un creier, şi noi avem 
motive să credem că a reuşit să reconstituie multe 
din operaţiunile financiare pe care le-am efectuat. 
Trei persoane au fost pentru noi cu adevărat 
periculoase: Rupert Crofton Lee şi Carmichael, care 
sunt acum "curăţaţi", şi Anna Scheele, neatinsă. 
Este aşteptată la Bagdad peste trei zile. Pentru 
moment, a dispărut. 

— A dispărut? Unde? 

— La Londra. Parcă s-a volatilizat... 

— Şi nimeni nu ştie unde este? 

— Poate că o ştie Dakin... 

În această privinţă, Victoria era mai bine 
informată decât Edward, Dakin habar n-avea ce se 
întâmplase cu Anna Scheele. 

— Şi tu n-ai nici o idee? 

— Ba da, spuse Edward, după o scurtă ezitare. 
Este absolut indispensabil ca Anna Scheele să fie la 
Bagdad pentru conferinţa internaţională, care va 

începe, cum ştii, de-acum în cinci zile. Noi 
supraveghem frontierele şi aerodromurile. Ştim că 
nu va ocupa un loc într-un avion militar. Am avut, 
aşadar, în vedere îndeosebi agenţiile de voiaj şi am 
descoperit una care a reţinut pentru o anume 
Grete Harden. Ne-am informat în legătură cu aşa- 
zisa Grete Harden: nume fals, falsă adresă. Avem, 
deci, de ce să ne gândim că Grete Harden nu este 
alta decât Ana Scheele. 

După o scurtă tăcere, adaugă: 

— Avionul ei va ateriza la Damasc poimâine. 

— Şi pe urmă? 

O privi în ochi. 

— Pe urmă, totul va depinde de tine. 

— De mine? 

— Îl vei lua locul. 

Păli. Se gândea la sir Rupert Crofton Lee. Într-o 
substituire analoagă, sir Rupert îşi găsise moartea. 
La Damasc, va fi rândul Annei Scheele. Anna 
Scheele sau Grete Harden, ea va muri. Şi asta, 
chiar dacă Victoria va refuza să joace rolul care i se 
propusese. Şi pe care nu putea decât să-l accepte. 
Edward aştepta. Dacă se îndoia de devotamentul 
Victoriei, avea să moară şi ea, înainte de a fi avut 
măcar posibilitatea de a-i raporta lui Dakin tot ce 
aflase. Trebuia să accepte. Era singurul mijloc de a 
păstra şansa să-l întâlnească pe Dakin. 

Respiră adânc, apoi spuse: 

— Dar, Edward, nu pot să fac asta... Aş fi 
descoperită imediat! Nu pot să iau accent 
american. 

— Anna Scheele, ca să zicem aşa, nu are 
accent.  Dealtminteri, vei avea o  laringită, 
certificată de către unul din cei mai importanţi 
medici din Bagdad. 

— Şi ce ar trebui să fac? 

— De la Damasc la Bagdad, vei fi Grete Harden. 
Vei cădea la pat de cum vei sosi şi medicul nu-ţi va 
permite să te ridici decât pentru deschiderea 
Conferinţei. Vei merge acolo şi-ţi vei prezenta 
documentele. 

— False, bineînţeles! 

— Fireşte. Noi le-am fabricat. 

— Şi ce dovedesc? 

Edward zâmbi. 

— Existenţa în Statele Unite a unui uriaş 
complot comunist. 

— Şi tu, Edward, crezi, într-adevăr, că voi fi la 
înălţimea rolului meu? 

Acum, de când juca această comedie, se simţea 
foarte în largul ei. 

— De ce nu? spuse el. Ştii atât de bine să minţi! 

Victoria aduse în minte un omagiu utilității 
minciunilor. Fără episcopul de Llangow, n-ar fi 
bănuit niciodată veritabila personalitate a lui 
Edward. 

— Şi Rathbone? întrebă deodată. 

— Rathbone? 

— Da, şi el este şef? 

Edward avu un zâmbet crud. 

— Rathbone este un domn care nu poate decât 
să meargă înainte! Ştii ce a făcut cinstitul doctor 

Rathbone? De ani de zile a deturnat în profitul său 
trei sferturi din subscripţiile pe care le-a primit din 
toate punctele globului. Rathbone este un escroc 
abil, dar îl păstrăm. Putem să-l demascam de azi 
pe mâine şi nu ignoră asta! 

Victoria revedea în gând bătrânul, cu fruntea sa 
înaltă şi părul de nea. Un escroc, poate, dar care 
fusese milos cu ea.... 

Edward se ridică. 

— A sosit timpul să plecăm. Trebuie să mergem 
la Damasc şi să punem totul la punct pentru 
poimâine. 

Victoria nu dorea decât să se întoarcă. Odată la 
Bagdad, va risca mai puţin. Se simţea destul de 
puternică pentru a continua să joace un dublu joc, 
să aibă aerul că-i este în întregime devotată lui 
Edward şi, totodată, să-i contracareze planurile. 

— Spuneai adineauri, reluă ea, că domnul Dakin 
ar putea să ştie unde este Anna Scheele. Aş putea 
să încerc să-l fac să vorbească. S-ar putea ca, fără 
să vrea, să-mi dea vreun indiciu... 

— Puțin probabil. De altfel, n-o să-l vezi pe 

Dakin... Victoria crezu că inima încetase să-i 

mai bată. 

— Mi-a spus să mă duc să-l văd diseară, 
declară, minţind cu neruşinare. Dacă nu merg, va 
găsi asta ciudat... 

— În punctul în care ne aflăm, răspunse Edward, 
nu mai are importanţă. Planurile noastre sunt 
pregătite. Şi n-o să mai fii văzută la Bagdad. 

— Dar, Edward, toate lucrurile mele sunt la 
"Tio"! Am închiriat o cameră. 

Se gândea la preţiosul fular al lui Carmichael. 

— De-acum, câtăva vreme n-o să mai ai nevoie 
de lucrurile tale, replică Edward. Te aşteaptă o 
deghizare. Hai, să mergem! 

Urcară iar în maşină. Victoria îşi reproşa că 
putuse să creadă că Edward ar fi atât de prost 
încât să o lase să ia legătura cu Dakin, acum, când 
ea ştia ce fel de om era. Deşi convins că era 
nebună după el, rămânea prevăzător. 

— Nu crezi, insistă, că dacă nu mă întorc, mă 
vor căuta? 

— Fii liniştită! Toate astea, acum, nu mai au 
importanţă. 

Pentru un moment, călătoriră în tăcere, prin 
pâlcurile de palmieri. 

— Lefarge! zise Edward, parcă vorbind cu sine 
însuşi. Tare aş vrea să ştiu ce a vrut Carmichael să 
spună cu asta! 

— Exact! exclamă Victoria. Uitam să-ţi zic. Nu 
ştiu dacă prezintă vreun interes, dar există un 
domn Lefarge, care a venit să viziteze săpăturile 
de la Tell Assuad. 

— Ce? 

Edward aproape că pierdu controlul asupra 
direcţiei. Maşina făcu un viraj. 

— Şi când a fost acolo? 

— Aa... De vreo săptămână; ne-a spus că a 
făcut cercetări în Siria. Cu misiunea Parrot, cred... 


231 


— Şi un anume Andrieu şi un oarecare Juwet n- 
au venit şi ei când tu erai acolo? 

— Ba da. Îmi aduc aminte chiar că unul avea 
dureri la stomac. A trebuit să meargă să se întindă. 
— Erau doi oameni de-ai noştri, spuse Edward. 

— Trimişi în căutarea mea? 

— Nu. Habar n-aveam unde erai... Numai că 
Richard Baker se afla la Basra în acelaşi timp când 
s-a aflat şi Carmichael şi ne întrebam dacă nu-i 
încredinţase, cumva, Carmichael, vreun 
document... 

— Deci, asta era! Baker a zis că i se cotrobăise 
prin lucruri. Au găsit ceva? 

— Nu... acum Victoria, gândeşte-te bine! Acest 
Lefarge a venit înainte sau după oamenii noştri? 

Victoria îşi luă un răgaz. 

— Inainte, zise în cele din urmă. l-a precedat cu 
douăzeci şi patru de ore. 

— Şi ce a făcut acolo? 

— S-a plimbat pe şantier cu doctorul Pauncefoot 
Jones, apoi a mers în casă cu Richard Baker, care 
voia să-i arate obiectele adunate în camera lui 
Antika. 

— Au vorbit? 

— Probabil. Nu-i văd privind toate urâţeniile 
acelea fără să schimbe un cuvânt... 

Edward nu-şi ascunse contrarietatea. 

— Mă tot întreb cine poate fi acest Lefarge! 
Cum se face că nu avea nici cea mai mică 
informaţie despre el? 

Victoria nu era deranjată de acest Lefarge, pe 
care tocmai îl inventase şi-l prezenta cu precizie: 
mai degrabă înalt, subţire, cu aspect bolnăvicios, 
cu părul foarte negru şi cu o mustață fină. Işi făcu 
o bucurie din a i-l descrie lui Edward, când el o 
rugă. 

Erau acum în suburbiile Bagdadului. Maşina o 
luă pe o străduţă, străjuită de vile în stil pretins 
european pentru ca să se oprească, în final, în faţa 
uneia din ele. Edward opri în spatele unui autocar, 
care staţiona lângă bordura trotuarului, cobori, 
apoi urcă pe peron cu Victoria. 

Uşa le-a fost deschisă de o femeie micuță, cu 
tenul galben, căreia Edward i se adresă în 
franceză. Victoria, deşi n-avea din această limbă 
decât cunoştinţe limitate, înţelese că era vorba de 
ea şi că se punea problema să fie deghizată pe loc. 

Într-adevăr, în minutul care urmă, a fost 
condusă într-un dormitor, unde, în câteva clipe, a 
trebuit să fie transformată în... călugăriţă. Îşi puse 
veşmântul, îşi aranja coiful şi cu mâinile încrucişate 
pe rozariul ei cu mărgele de lemn se găsi din nou 
în faţa lui Edward. 

El zâmbi. 

— Eşti cea mai drăguță măicuţă pe care am 
întâlnit-o vreodată! Ţine pleoapele în jos, mai ales 
în faţa bărbaţilor şi vei fi perfectă! 

Franţuzoaica cea care o ajutase pe Vioctoria să- 
şi îmbrace ţinuta religioasă, li se alătură, deghizată 
şi ea, aşa că două călugăriţe ieşiră din clădire ca să 

urce în maşină. Un şofer european, într-o jachetă 
albă, se afla la volan. 

— De-acum, Victoria, totul depinde de tine! Fă 
exact ceea ce ţi se va spune! 

Era în ton ceva ca o ameninţare. Ea zise: 

— Nu vii cu noi? 

— Imposibil! Dar nu va dura mult până să mă 
revezi... 

Cu obrazul foarte aproape de cel al Victoriei, 
mai spuse, cu un glas mângâietor. 

— Contez pe tine, dragostea mea! Rolul acesta 
numai tu poţi să-l joci... Şi te ador! Nu pot să 
îmbrăţişez o măicuţă, dar... inima este a ei! 

Ea plecă privirile, cum ar fi făcut o veritabilă 
călugăriţă. L-ar fi plesnit peste faţă cu plăcere. El 
continuă: 

— În rest, nu-ţi fă probleme! Documentele tale 
sunt în regulă şi nu vei întâmpina nici o dificultate 
la frontiera siriană. Uitam! În călugărie eşti sora 
Marie des Anges. Sora Therese, care te însoţeşte, 
se ocupă de tot şi ei îi dai ascultare. 

Închise portiera, se retrase cu un pas pe trotuar 
şi mai zise: 

— Mai ales, te implor, fă cum ţi se cere! Altfel... 

Nu-şi încheie fraza şi maşina demară, în vreme 
ce el îşi flutura mâna amabil, în semn de rămas 
bun. 

Victoria reflecta. Ar putea, la fel de bine la 
traversarea Bagdadului, ca şi la postul de frontieră, 
să strige după ajutor, să provoace, într-un fel sau 
altul, un scandal care să atragă atenţia. Dar cu ce 

s-ar alege? Probabil cu nimic, în afară de... 
moartea Victoriei Jones. Sora Therese strecurase în 
mânecă un pistol automat şi oricât ar costa-o nu-i 
va lăsa sorei Marie des Anges răgaz să-şi 
povestească nefericirile. 

Riscurile ar fi mai mici la Damasc? 

Era îndoielnic. Nimic nu dovedea că sora 
Therese n-avea la ea vreun certificat care să ateste 
că sora Marie des Anges îşi pierduse minţile. 

Era mai bine să joace până la capăt, să fie Anna 
Scheele la sosirea la Bagdad şi să o facă pe 
curajoasa rămânând Anna Scheele până în ultima 
secundă. Va veni, cu siguranţă, un moment în care 
Edward n-o să mai exercite nici un control asupra 
ei. Va merge la conferinţă, va aduce documentele 
şi, asta odată făcut, nimeni nu va fi acolo ca săo 
împiedice să strige "Eu nu sunt Anna Scheele şi 
aceste hârtii sunt nişte falsuri!" 

O mira că Edward îşi asumase acest risc. Dar 
vanitatea îi orbeşte pe cei puternici şi Edward şi 
acoliţii săi nu se puteau lipsi de Anna Scheele. 
Pentru ca să reuşească, le trebuia o Anna Scheele 
şi, ca să-i joace rolul, nimeni nu putea să o 
înlocuiască pe Victoria. "Supraoamenii' aveau 
nevoie de Victoria Jones, o simplă dactilografă... 

Prizoniera lor? Fără îndoială... 

Dar o prizonieră care, trăgând linia, mai avea 
încă o carte frumoasă dejucat. 


Capitolul XXIII 

Uriaşul Skymaster descrise o curbă graţioasă 
deasupra terenului, se lăsă "ca o floare", cum zic 
aviatorii, şi rulă pe terenul de aterizare până la 
debarcader. Pasagerii coborâră din avion, pentru a 
fi repartizaţi în două grupe: cei care continuau 
drumul spre Basra şi cei care luau avionul care 
asigura legătura cu Bagdadul. 

Supuşi la diferite formalităţi de control, aceştia 
din urmă nu erau decât patru: un irakian, care nu 
putea să fie decât un comerciant important, un 
tânăr medic englez şi două femei. 

Prima era o brunetă, cu faţa obosită. O eşarfă 
de mătase îi ţinea, de rău de bine, părul pieptănat 
de mântuială. 

— Doamna Pauncefoot Jones? zise funcţionarul 
care îi examina paşaportul. Englezoaică?... Mergeţi 
la soţul dumneavoastră? Perfect. Vă rog, adresa 
dumneavoastră la Bagdad?... Mulţumesc? Bani, ce 
bani aveţi? 

Cea de-a doua femeie era o tânără blondă, cu o 
înfăţişare destul de plăpândă, îmbrăcată îngrijit, 
dar fără preocupare deosebită. 

— Domnişoara Grete Harden?... Daneză. Venind 
de la Londra... Maseuză... Adresa dumneavoastră 
la Bagdad? Mulţumesc... Ce bani aveţi? 

Cei patru călători au fost informaţi că avionul 
pentru Bagdad va pleca după amiază şi că aveau o 
maşină la dispoziţie ca să-i ducă la "Abbassid 
Hotel", unde puteau să ia masa şi să se odihnească 
puţin. 

Grete Harden era întinsă pe pat, când se ciocăni 
la uşa camerei sale. Se duse să o deschidă şi se 
găsi în faţa unei stewardese purtând uniforma 
companiei. 

— Regret, domnişoară Harden, dar avem 
probleme cu biletul dumneavoastră. Nimic grav, 
dealtminter... Dacă aţi vrea să veniţi cu mine până 
la biroul nostru din hotel... Este în fundul 
culoarului... 

De-abia intrase Grete Harden în încăpere -pea 
cărei uşă văzuse o plăcuţă purtând inscripţia 
"Birou", - care avea să dispară în minutul următor 
-, că i se şi puse un căluş în gură, în vreme ce un 
soi de glugă îi era trasă pe cap. Doi bărbaţi o 
imobilizară. Un al treilea, un medic tânăr, îi ridică 
mâneca şi, cu o remarcabilă dexteritate, îi înfipse 
în carne acul unei seringi. Treizeci de secunde mai 
târziu, Grete Harden îşi pierduse cunoştinţa. 

— Este suficient pentru şase ore! spuse tânărul 
medic bine dispus. Doamnelor, puteţi să mergeţi! 

Se adresase celor două călugăriţe aşezate lângă 
fereastră. Cei trei bărbaţi ieşiră şi călugăriţa mai în 
vârstă se ridică. În timp ce ea îi scoase Gretei 
Harden hainele, cea mai tânără, care tremura uşor, 
îşi dezbrăcă veşmântul religios. Câteva minute mai 
târziu, Victoria purta taiorul Gretei Harden. 
Aceasta, acum deghizată în măicuţă, era culcată în 
pat. 

Ajutându-se de o fotografie, pe care o privea 
între două mişcări ale pieptenului, "sora Therese" o 
aranjă pe Victoria să semene cu Anna Scheele. 


237 


Termină cu trasul părului spre spate şi învărtitul lui 
în coc, pe ceafă, când, după ce ciocănise, cei trei 
bărbaţi se întoarseră. 

Erau radioşi. 

— Nici o îndoială, zise medicul, Grete Harden 
este chiar Anna Scheele. Documentele se aflau în 
valiza sa, ascunse într-un pachet de reviste 
medicale. 

Inclinându-se  ceremonios în faţa Victoriei, 
adăugă: 

— Acum, domnişoară Harden, dacă vreţi să-mi 
faceţi onoarea să luaţi masa cu mine... 

Ea ieşi după el. In holul hotelului nu era nimeni, 
cu excepţia unei doamne, care stătea sprijinită în 
coate pe biroul de la recepţie. 

— Nu, spune ea, textul telegramei este bun... 
"Voi fi diseară la "Tio Hotel". Dragi sărutări". 
Semnătura nu merge... Pauncefoot Jones... P... A... 
U... N... C... E... Pauncefoot. 

Victoria o privi pe doamnă cu interes. Era 
doamna Pauncefoot Jones. Se afla în avans cu opt 
zile, dar Victoria nu găsi asta atât de neobişnuit. 
Doctorul Pauncefoot Jones pierduse scrisoarea în 
care soţia sa îi comunica data sosirii şi era el, 
numai el, cel care pretindea că va fi acolo pe 26. 
Ah! Dacă ar putea să-i încredinţeze un mesaj 
pentru Richard Baker! 

Ca şi cum i-ar fi ghicit gândurile, însoţitorul 
Victoriei o grăbi. O revăzu pe doamna Pauncefoot 
Jones în restaurant, dar fără ca să aibă posibilitatea 

să-i vorbească, şi la fel, un pic mai târziu, în 
avionul care le ducea pe amândouă spre Bagdad. 


2. 


— Ştiţi, spuse Richard Baker, sunt puţin 
neliniştit din cauza micuţei? 

— Care micuță? întrebă doctorul Pauncefoot 
Jones, cu un aer absent. 

— Victoria. 

— Victoria? 

Doctorul  Pauncefoot Jones îşi  încruntă 
sprâncenele, apoi exclamă: 

— Într-adevăr, aşa-i! leri te-ai întors fără ea! 

— Mă întrebam dacă aţi remarcat. 

— Ar fi trebuit să-mi dau seama, dar eram 
preocupat de acest raport privind cercetările de la 
Tell Bamdar, care este cu adevărat extraordinar... 
Nu este posibil să nu conţină erori... Dar ştia unde 
să găsească maşina? 

— Adevărul este, spuse Richard, că nu avea 
intenţia să revină. Pentru că ea nu este Veneţia 
Savile... 

— Da?... Este, într-adevăr, curios! Dar mi-ai zis 
că se numea Victoria? 

— Se numeşte chiar Victoria, numai că n-a făcut 
niciodată antropologie, nu-l cunoaşte pe Emerson 
şi, la drept vorbind, a fost o... neînțelegere. 

— Este supărător... Tare supărător... Sunt 
neiertat de distrat... Nu ştiu niciodată ce mi se 

spune, rătăcesc scrisorile şi nu ţin minte ce mi s-a 
scris... Şi aşa se nasc neînțelegerile! 

Richard Baker îşi urma gândul. 

— Nu pricep nimic, continuă el. După câte am 
înţeles, a plecat cu maşina, cu un tânăr, şi n-a mai 
fost văzută. Valizele sale sunt la hotel şi nu s-a 
obosit nici măcar să le deschidă, ceea ce este 
destul de surprinzător, fiindcă, după opt zile 
petrecute în natură, ar fi trebuit să aibă dorinţa de 
a se aranja puţin. In plus, ne înţelesesem să luăm 
masa împreună... Nu, nu pricep... Şi sper să nu i se 
fi întâmplat nimic... 

— Te alarmezi degeaba, sunt sigur, zise 
doctorul Pauncefoot pe un ton liniştitor. De mâine, 
voi începe să sap în H. După plan, acolo avem cele 
mai multe şanse să găsim lucruri interesante. 

Richard rămânea îngrijorat. 

— Au răpit-o, este foarte posibil să fi reînceput! 

— Foarte improbabil, dragul meu! Ţara este 
calmă, o ştii ca şi mine. 

— Dacă măcar mi-aş putea aminti numele 
acelui tip din domeniul petrolului!... Deacon? 
Dakin?... ceva în genul ăsta... 

— Numele nu-mi spune nimic... Cred că am să-i 
aduc pe Mustafa şi echipa sa în şanţul J. Aceasta 
ne va permite... 

— V-ar deranja tare, doctore, dacă m-aş duce 
mâine la Bagdad? 

Destul de surprins, doctorul Pauncefoot Jones se 
hotărî să acorde tânărului său colaborator întreaga 
sa atenţie. 

— Mâine? Dar ai fost ieri! 

— Da, dar sunt neliniştit. Foarte neliniştit. 

— Mi-ai ascuns asta, dragul meu Richard! 

— Asta! 

— Nu ştiam că această tânără îţi devenise 
dragă! Vezi, tu, este un inconvenient să ai femei în 
expediţie... Mai ales când sunt drăguţe!... Acum doi 
ani, cu Sybil Muirfield, care este urâtă precum cele 
şapte păcate capitale, mă credeam liniştit. Şi ştii 
ce s-a întâmplat... Ar fi trebuit, totuşi, să bănuiesc: 
La Londra, Claude îmi atrăsese atenţia că are 
picioare admirabile... Au francezii un ochi! Cu 
Victoria Veneţia este însă altceva... Ea este foarte 
drăgălaşă şi foarte simpatică... O femeiuşcă 
încântătoare şi te felicit, Richard, ai mult gust! 
Dealtfel, trebuie să o recunosc, este prima oară 
când te văd interesat de o femeie. 

Richard roşise. 

— Nu sunt, nicidecum, îndrăgostit de ea, dar 
sunt... neliniştit. Trebuie să merg la Bagdad. 

— Ei, bine, spuse doctorul Pauncefoot Jones, o 
să te duci mâine. Ai să profiţi de ocazie, ca să iei şi 
târnăcoapele şi lopeţile pe care şoferul le-a uitat 
ieri... 


Plecat în zori, Richard ajunse la Bagdad spre 
miezul dimineţii şi se duse direct la "Tio Hotel". 
Victoria nu reapăruse. 

— Recunoaşteţi că este bizar! îi spuse Marcus. 
Trebuia să cinăm împreună aseară şi pusesem să 


241 


se pregătească una din acele mese pe care le ţii 
minte. 

— Aţi anunţat poliţia? 

— Nu. Asta nu i-ar fi plăcut domnişoarei Jones... 
lar mie, şi mai puţin! 

Richard găsi fără dificultate urma lui Dakin. 
Merse să-i facă o vizită la birou. Amintirile nu-l 
înşelaseră. Acest Dakin, cu silueta sa încovoiată, 
cu înfăţişarea sa ostenită şi cu mâinile care 
tremurau uşor, era un om sfârşit, pe care nu 
trebuia să contezi. Richard se scuză că-i răpeşte 
timpul şi-l întrebă dacă o văzuse pe domnişoara 
Victoria Jones. 

— A trecut pe la mine alaltăieri, spuse Dakin. 

— Puteţi să-mi daţi adresa ei actuală? 

— Stă la "Tio Hotel", după câte ştiu. 

— Bagajele sale sunt acolo, dar ea, nu. 

Domnul Dakin îşi încruntă sprâncenele. 

— Domnişoara Jones, explică Richard, lucra cu 
noi la cercetările arheologice de la Tell Asuad. 

— Înţeleg... Din păcate, nu pot să vă dau nici o 
altă informaţie, pentru că nu deţin nici una... Cred 
că are prieteni în Bagdad, dar nu o cunosc suficient 
ca să vă spun cine ar putea să fie aceştia. 

— N-o fi la "Ramura de Măslin?". 

— Nu cred. Dar, puteţi să întrebaţi... 

Richard se ridică. 

— În orice caz, pot să vă zic un lucru: nu voi 
părăsi Bagdadul înainte s-o găsesc! 

Îi aruncă lui Dakin o ultimă privire, făţiş ostilă, 
apoi ieşi cu demnitate. 

Se reîntoarse la 'Tio Hotel", unde îl regăsi pe 
Marcus, al cărui zâmbet jovial era plăcut la vedere. 
Plin de speranţă, îl întrebă: 

— A apărut? 

— Nu, dar mi-a fost anunţată sosirea doamnei 
Pauncefoot Jones. Este la aerodrom. Doctorul 
Pauncefoot Jones îmi spusese că nu va veni decât 
săptămâna viitoare. 

— Când o să reţină el o dată care nu aparţine 
istoriei!... Nici o veste despre Victoria Jones? 

Faţa lui Marcus redeveni gravă. 

— Nimic... Şi asta mă supără! O fată atât de 
amabilă!... Drăguţă, veselă, fermecătoare... 

Richard scoase un oftat discret. 

— Cred, zise, că o voi aştepta pe doamna 
Pauncefoot Jones, ca să-i prezint omagiile mele... 

El nu se gândea decât la Victoria. 


3; 


— Tu! 

Tonul furios spunea multe despre sentimentele 
Victoriei, care, condusă în camera pe care trebuia 
să o ocupe la "Babylonian Palace", o găsise pe 
Catherine, aşteptând-o. 

— Da, eu! răspunse Catherine, pe acelaşi ton. 
Culcă-te! Medicul trebuie să sosească. 

Catherine, deghizată în infirmieră, părea să-şi ia 
îndatoririle în serios şi arăta foarte hotărâtă să nu 
se îndepărteze de Victoria, nici un moment. 

Victoria se întinse pe pat. 

— Dacă eram cu Edward, murmură, dacă eram 
cu el! 

Catherine rânji: 

— Edward! Biata de tine, englezoaică imbecilă! 
Lui Edward puţin îi pasă de tine! Femeia pe care o 
iubeşte sunt eu! Eu, pricepi? 

Aplecată deasupra patului, adăugă: 

— Te-am detestat din prima zi în care te-am 
văzut... Te urăsc! Înţelegi? Te urăsc! 

Victoria, care căuta o replică ofensatoare pentru 
duşmanca sa, spuse dulce: 

— Posibil! Numai că eu îi sunt indispensabilă. Tu 
nu-i eşti! Numărul tău de infirmieră poate să-l facă 
oricine! Pe când al meu... Da, Catherine, totul 
depinde de mine! 

Catherine ridică din umeri. 

— Nimeni nu este indispensabil. Ar trebui să o 
ştii! 

— Regret, dar eu, eu îi sunt. Şi-acum, cere să mi 
se aducă o masă consistentă! Secretara unui 
bancher american mănâncă bine! 

— Fie! Mănâncă atât cât mai poţi încă... 

Fraza era grea de ameninţări, dar Victoria nu le 
observă. 


4. 


—  Domnişoara Harden este aici? întrebă 
căpitanul Crosbie. 

Funcţionarul de la recepţie, la "Babylonian 
Palace", înclină încet capul şi răspunse cu o voce 
suavă: 

— Da, domnule. Tocmai a sosit din Anglia. 

— Este o prietenă a surorii mele. Aţi vrea să-i 
transmiteţi cartea mea de vizită? 

Crosbie scrise în grabă câteva cuvinte pe o 
carte de vizită, pe care o strecură într-un plic. 
Imediat, comisionarul căruia îi încredinţase mesajul 
reapăru. 

—  Domnişoara Harden nu poate să vă 
primească, domnule. Are dureri mari de gât şi este 
la pat. Aşteaptă doctorul. Este o infirmieră cu ea. 

Crosbie plecă şi se duse la Tio. Imediat Marcus îl 
acapara. 

— Veniţi să beţi ceya, prietene dragă! Hotelul 
este arhiplin... Din cauza conferinţei. Nu mai am o 
cameră... Şi a trebuit să mă dau peste cap ca să 
găsesc una pentru doamna Pauncefoot Jones... 
Oricum e nemulțumită... Îi anunţase soţului 
sosirea, se gândea că-i va veni în întâmpinare... 
Dar nu-i aici! Este un om fermecător, însă uită 
datele... În cele din urmă, ca să o cazez pe doamna 
Pauncefoot Jones a trebuit să dau afară, cu 
menajamente, un foarte important funcţionar 
O.N.U.. 

— Am impresia că Bagdadul a fost cuprins de 
nebunie! 

— Este adevărat! Se pare că a fost descoperit 
un complot împotriva preşedintelui Satelor Unite... 
Ar fi fost arestaţi 65 de studenţi... Aţi văzut 

poliţiştii ruşi? Sunt magnifici... Au aerul că nu se 
încred în nimeni... Dar toate acestea sunt 
nemaipomenite pentru comerţ... Nemaipomenite... 
Deci, un pahar? 


5. 


Telefonul sună. Ataşatul ridică receptorul. 

— Aici, Ambasada Statelor Unite. 

— Aici "Babylonian Palace Hotel". Domnişoara 
Anna Scheele este aici. 

— Domnişoara Anna Scheele? Ar putea să vină 
la aparat? 

—  Domnişoara Anna Scheele suferă de o 
laringită acută şi este la pat. Sunt doctorul 
Smalbrook, medicul său curant. Are asupra ei 
anumite documente importante, pe care doreşte 
să le încredinţeze unui reprezentant autorizat al 
ambasadei. Ar dori să vină cineva după ele. 
Imediat? Perfect, vă mulţumesc şi vă aştept. 


6. 


Victoria, cu talia frumos marcată de un taior 
bine croit, se admira în oglindă. Coafat, părul ei 
blond arăta acceptabil. Se simţea nervoasă, dar 
era mulţumită. Se întoarse brusc. Catherine o 
privea, cu ochii strălucind de bucurie. 

— De ce ai aerul ăsta radios? întrebă Victoria, 
surprinsă şi neliniştită. 

— O să ştii curând! 

Cu glasul încărcat de dispreţ, Catherine adăugă: 

— Te crezi foarte puternică, nu? Îți închipui că 
totul depinde de tine!... Cât poţi să fii de proastă! 

Victoria alergă la ea şi o apucă de umeri, 
înfigându-i unghiile în carne. 

— Ai să vrei să-mi explici, drăguță, ce vrea să 
însemne asta? 

— Ah! Mă doare! Lasă-mă! 

— Ai să vorbeşti! 

Cineva ciocăni la uşă. Două bătăi, mai întâi, 
apoi, distanțat, o a treia. 

— Te vei lămuri! zise Catherine. 

Uşa se deschise şi intră un bărbat. Era înalt şi 
purta uniforma Poliţiei Internaţionale. El închise 
uşa cu cheia şi o puse în buzunar. 

— Hai, îi spuse Catherine, s-o facem repede! 

Două minute mai târziu, Catherine, care se 
supuse operaţiei cu cea mai mare plăcere din 
lume, era legată fedeleş de un scaun, cu ajutorul 
unui şnur fin şi solid. li puse, apoi, un căluş dintr-o 
eşarfa, iar pe urmă, dându-se îndărăt cu doi paşi, 
ca să aprecieze efectul, zise: 

— Nu mai trebuie făcut nimic! Este foarte bine 

aşa! 

După care se întoarse spre Victoria, care îşi 
dădu seama cu spaimă că el ţinea în mână o 
măciucă uriaşă. Intr-o străfulgerare, înţelese. 
Niciodată nu se pusese problema ca să fie 
determinată să joace rolul Annei Scheele chiar în 
conferinţă! Riscul ar fi fost prea mare, Victoria era 
prea cunoscută în Bagdad! Se găsise ceva mai 

bun. Anna Scheele va fi ucisă în ultimul moment, şi 
în condiţii oribile. Faţa ei, desfigurată, va fi de 
nerecunoscut. Nu se va găsi în camera Annei 
Scheele decât un cadavru şi hârtiile, socotite ca 
fiind aduse de ea, falsurile fabricate cu grijă de 
asociaţii lui Edward... 

Cu un zâmbet crud pe buze, bărbatul venea 
sprea ea. Victoria alergă spre fereastră, urlând. 

Un zgomot de sticlă şi ea avu impresia că o 
lovitură teribilă o dobora, văzu un cer luminat de 
nenumărate stele, apoi îşi pierdu cunoştinţa. 

Când reveni la o stare de semiconştienţă, auzi o 
voce care spunea: 

— E mai bine? 

Murmură un răspuns nedesluşit. 

— Ce a zis? întrebă o altă voce. 

Omul care vorbise primul, se frecă la ceafă. 

— Nu sunt sigur, dar mi se pare că a spus: 

"Mai bine să slujeşti în Paradis, decât să 
domneşti în Infern!" 

— Este un citat, răspunse celălalt, dar l-a 
încurcat. 

— Deloc! şopti Victoria. Şi leşină din nou. 


7. 
Dakin ridică receptorul telefonului. 
— Ascult. 
— Operațiunea "Victoria" încheiată. Reuşită 
completă. 
— Bine. 

— Îi avem pe medic şi pe Catherine Serakis. 
Celălalt tip a sărit pe fereastră. N-o să ne scape. 

— Micuța nu este rănită? 

— A dat ochii peste cap, dar asta-i tot. 

— Tot nici o veste de la veritabila A.S.? 

— Tot nimic. 

Dakin puse receptorul la loc. 

Victoria era salvată. Insemna ceva! Cât despre 
Anna Scheele, trebuia să fie moartă. Ea insistase 
ca să nu-i poarte nimeni de grijă, asigurând că va fi 
neapărat la Bagdad, pe 19. Or, era 19 şi Anna 
Scheele nu era. Dakin admitea că, poate, nu 
făcuse rău neîncrezându-se în organisme oficiale, 
care nu ştiu întotdeauna să păstreze secretele, 
dar, poate, de asemenea, păcătuise prin exces de 
încredere în sine... 

lar, fără Anna Scheele, demonstraţia rămânea 
incompletă. : 

Un micuţ comisionar arab intră în birou. li aduse 
lui Dakin o fişă, pe care erau scrise două nume: 
domnul Richard Baker şi doamna Pauncefoot Jones. 

— Nu pot să primesc pe nimeni, zise Dakin. 
Explică-le că regret, dar sunt ocupat. 

Micuţul arab se întoarse, de data aceasta 
aducând într-un plic un bileţel cu câteva cuvinte: 
"Aş dori să vă vorbesc de Carmichael. R.B." 

— Să intre! spuse Dakin. 

Invită vizitatorii să ia loc şi Richard Baker intră 
imediat în subiect. 

— Nu vreau să vă fac să pierdeţi timpul, dar se 
întâmplă că am fost în clasă cu un anume Henry 

Carmichael. Ne-am pierdut din vedere vreme de 
câţiva ani şi ne-am revăzut, acum câteva 
săptămâni, la Basra, în anticamera consulatului 
britanic. Era ca un arab şi, fără a lăsa ca oamenii 
care erau acolo să observe că mă cunoştea, a făcut 
în aşa fel, încât să comunice cu mine. Vă 
interesează asta? 

— Enorm! declară Dakin. 

— Am înţeles că el, Carmichael, se credea în 
pericol. Nu m-am înşelat. Câteva minute mai 
târziu, un om încerca să tragă în el. L-am dezarmat 
pe individ, în timp ce Carmichael a dispărut 
precipitat. Mai târziu mi-am dat seama că, trecând 
pe lângă mine, îmi strecurase în buzunar o hârtie 
soioasă, un şit eliberat unui oarecare Ahmed 
Mohamed. Această adeverinţă nu părea să 
prezinte prea mare interes, dar eu m-am decis să 
acţionez ca şi cum ar fi fost, pentru Carmichael, de 
cea mai mare importanţă. Cum nu-mi dăduse nici o 
instrucţiune, am păstrat-o cu grijă, gândindu-mă că 
într-o zi mi-o va cere. Recent, am aflat, de la 
Victoria Jones, de moartea lui Carmichael. Alte 
afirmaţii ale Victoriei Jones m-au dus la concluzia 
că dacă acest document ar trebui încredinţat 
cuiva, acesta sunteţi dumneavoastră. lată-l! 

Richard Baker se ridică, puse documentul pe 
biroul lui Dakin şi întrebă: 

— Pentru dumneavoastră, această hârtie 
înseamnă 
ceva? 

Dakin oftă. 

— Da. Cu mult mai mult decât vă închipuiţi... 

La rândul său, se ridică. 

— Vă sunt profund recunoscător, Baker, şi v-aş 
ruga să mă iertaţi, dacă scurtez această întâlnire. 
Dar există câteva lucruri de care trebuie să mă 
ocup acum, fără să pierd nici un minut... 

Strângând mâna doamnei Pauncefoot Jones, 
adăugă: 

— Fireşte, mergeţi să vă întâlniți soţul la 
şantier. Sper să exhumaţi minuni. 

— Este un adevărat noroc, spuse Richard, că 
Pauncefoot Jones nu a venit cu mine, azi, la 
Bagdad... Este un om remarcabil, care nu observă 
mare lucru din ce se întâmplă în jur, dar probabil 
că şi-ar fi dat seama că există anumite deosebiri 
între soţia sa şi sora soţiei sale. 

Surprins, Dakin se întoarse spre doamna 
Pauncefoot Jones. Cu o voce dulce, cu timbru 
armonios, ea zise: 

— Sora mea, Elsie, este încă în Anglia. Mi-am 
vopsit părul şi am venit cu paşaportul ei. Când era 
fată, sora mea se numea Elsie Scheele. Cât despre 
mine, domnule Dakin, eu sunt Anna Scheele! 


Capitolul XXIV 


Bagdadul îşi schimbase înfăţişarea. Niciodată n- 
ai fi întâlnit atâţia poliţişti pe străzi, aparţinând 
poliţiei internaţionale, poliţiei americane, poliţiei 
sovietice şi încă şi altor poliţii. 

Circulaseră zvonuri pesimiste. Nici unul dintre 
"Cei Mari" nu va veni. Într-adevăr, de două ori un 
avion rus, escortat conform regulilor, aterizase pe 
aerodrom şi stârnise doar vagi ordine scurte, 
prezenţa lui rămânând fără semnificaţie. Dar în 
final, lucrurile evoluaseră spre totala confuzie a 
scepticilor: cei doi preşedinţi, cel al S.U.A. şi cel al 
U.R.S.S. se aflau la Palatul Regenţei. 

Ore istorice, care aveau să hotărască destine 
ale lumii... 

Au început simplu într-un salonaş în care se 
aflau reunite personalităţi ale căror nume erau 
practic ignorate de marele public. 

Doctorul Alan Breck, de la "Harwell Atomic 
Institute", deschise dezbaterile cu o expunere 
foarte documentată, prezentată în manieră sobră 
şi concisă. Regretatul sir Rupert Crofton Lee îi 
încredinţase, pentru expertiză, mostre de minerale, 
aduse de el din călătoriile pe care le făcuse în 
China, în Turkestan, în Kurdistan şi în Irak. Toate 
erau foarte bogate în uraniu. Din nefericire, era 
imposibil de precizat proveniența lor cu exactitate, 
însemnările lui sir Rupert fiind distruse în timpul 
războiului, în cursul bombardamentelor inamice. 

Apoi, vorbi domnul Dakin. Cu vocea sa istovită 
povesti toată istoria lui Carmichael, omul care, 
auzind vorbindu-se de uzine uriaşe, plasate în văi 
depărtate, dincolo de frontierele civilizaţiei, îşi 
pusese în minte să meargă să verifice la faţa 
locului ce putea să fie adevărat în zvonurile care îi 
ajunseseră la ureche. Căutările sale i-au dovedit că 

erau întemeiate În continuare, Dakin spuse că de 
aceea sir Rupert consimţise să vină la Bagdad, cu 
unicul scop de a confirma afirmaţiile lui 
Carmichael, şi relată cum fusese asasinat. 

— Sir Rupert nu mai este, adăugă Dakin, 
Carmichael nu mai este, dar rămâne cineva pe 
care am să vă rog să o ascultați: domnişoara Anna 
Scheele. 

La fel de calmă ca şi cum s-ar fi aflat în biroul 
Morganthal, Anna Scheele luă cuvântul. Dădu 
nume şi cifre. Servită de memoria sa extraordinară 
şi de o documentare infailibilă, arătă cum un 
organism ocult, cu nenumărate ramificații, 
drenase, în toate țările globului, sume 
considerabile pentru ca să finanțeze o 
întreprindere monstruoasă, care nu avea alt scop 
decât pe acela de a împărţi lumea în două blocuri 
duşmane, asmuţite unul împotriva celuilalt. Nu era 
vorba de o ipoteză. Anna Scheele aducea fapte. 

Când termină, Dakin vorbi din nou. 

— Carmichael este mort, spuse, dar din 
primejdioasa sa expediţie, el s-a întors cu dovezi. 
Incontestabile, atât de decisive, încât nu a 
îndrăznit să le păstreze asupra lui, pentru că s-a 
temut să nu-i fie sustrase de duşmanii săi, care 
ştia că-i vor fi în preajmă. Din fericire, conta pe 
numeroşi prieteni în întregul Orient şi a putut, cu 
ajutorul a doi dintre ei, să-şi  încredinţeze 
documentele altui prieten, un om deosebit de 
stimat şi de respectat în Irak, un om care a dorit să 

ne facă onoarea de a asista la reuniunea de azi: l- 
am numit pe şeicul Hussein el Ziyara, din Kerbela. 

Aşa cum Dakin o spusese, şeicul Hussein el 
Ziyara era cunoscut în toată lumea musulmană, nu 
numai ca un conducător, dar şi ca un om cucernic, 
ba chiar ca un sfânt. El se ridică. De statură înaltă, 
cu barba vopsită cu henne, purta un veşmânt brun, 
împodobit cu broderii de aur, de o extraordinară 
fineţe. 

— Henry Carmichael era prietenul meu, spuse 
cu un glas cu sonorități grave şi profunde. Era încă 
un copil când l-am cunoscut şi am avut bucuria de 
a-l face să descopere pe marii noştri poeţi. Doi 
oameni au venit să mă caute la Kerbela, doi 
oameni care circulă prin ţară cu un soi de 
cinematograf ambulant, oameni simpli, dar buni 
slujitori ai Profetului. Îmi aduceau un pachet din 
partea prietenului meu, Carmichael. El mă ruga, 
mi-au spus, să-l păstrez fără a sufla vreo vorbă 
nimănui, pentru ca să i-l înapoiez, mai târziu, lui 
sau trimisului său, care va fi acela ce îmi va spune 
o anumită parolă. 

— Sayyd, zise Dakin, poetul arab care a trăit 
tocmai acum o mie de ani, a scris în onoarea 
prinţului Sayfu'l-Duala, din Alep, o odă în care se 
găsesc aceste cuvinte: "Zid haşşi başşi tefadaal 
adni surra sili". 

Zâmbind, şeicul Hussein el Ziyara îi întinse lui 
Dakin un pacheţel. 

— Voi zice, deci, precum prințul Sayfu'l-Duala: 
"Fie ca dorintele tale să se împlinească!" 


254 


— Domnilor, declară Dakin, iată microfilmele 
aduse de Carmichael în sprijinul spuselor sale... 

Mai vorbi un om, un bătrân care fusese altădată 
un savant respectat şi admirat. 

— Domnilor, zise cu o voce îndurerată şi cam 
spartă, mâine voi fi inculpat pentru escrocherie şi 
cu îndreptăţire aruncat în închisoare. Cu toate 
acestea, îngăduiţi-mi să vă rog să faceţi totul 
pentru ca să îndepărtați din lume ameninţarea din 
cale-afară de reală pe care o îndreaptă spre ea 
nişte tineri nebuni, devoraţi de ambiţie, cu sufletul 
mai întunecat decât puteţi bănui! 

Înălţând capul, cu demnitate, Rathbone 
continuă: 

— Am deturnat pentru unicul meu profit uriaşe 
sume de bani, dar, multumesc lui Dumnezeu, am 
ajuns să cred în evanghelia pe care o predicam. 
Desigur, nu aş recomanda metodele pe care le-am 
utilizat, dar idealul meu rămâne. Vă implor, 
domnilor, să ne unim forțele şi, toţi împreună, să 
construim pacea! 

Omul în vârstă se aşeză. Urmă un moment de 
tăcere, apoi vocea impersonală a unui înalt 
funcţionar se făcu auzită: 

— Vor fi prezentate preşedintelui Statelor Unite 
ale Americii şi preşedintelui guvernului Uniunii 
Republicilor Sovietice faptele expuse în cursul 
acestei reuniuni. Documentele... 


Capitolul XXV 

— N-am să mă împac niciodată, spuse Victoria, 
cu faptul că nefericita aceea de daneză a fost 
asasinată la Damasc. 

—  Linişteşte-te! îi răspunse Dakin, cu un 
zâmbet, nefericita aceea de daneză, cum zici tu, o 
duce minunat. Avionul tău odată plecat, am 
arestat-o pe franţuzoaică şi am transportat-o pe 
Grete Harden la spital. S-a restabilit foarte repede. 
Viaţa sa nu ar fi fost în pericol decât odată 
terminat totul la Bagdad. Până atunci s-ar fi 
mulţumit să o ţină sub efectul unor somnifere. 
Inutil să adaug, îmi imaginez, că ea aparţinea 
serviciilor noastre. 

— Adevărat? 

— Bineînţeles! Anna Scheele dispărută, ne-am 
zis că n-ar fi rău să oferim adversarilor noştri cu ce 
să se distreze. Aşa că am reţinut un loc în avion 
pentru o anume Grete Harden, căreia am avut 
mare grijă să nu-i împrumutăm nici o consistenţă. 
N-am prevăzut-o nici cu o familie, nici cu un trecut. 
Ei au căzut în cursă... Şi concluzia lor a fost cea 
care o speram: pentru ei, Grete Harden nu putea 
să fie decât Anna Scheele. Dealtminteri, ea avea în 
bagaje destule hârtii trucate care să le confirme 
inamicilor noştri convingerea. 

— Şi în această vreme, veritabila Anna Scheele 
aştepta în linişte, într-o clinică din Londra, ca să 
vină momentul ca doamna Pauncefoot Jones să 
pornească la drum pentru a-şi întâlni soţul. 

— Exact! Simplu şi practic, nu? În momentele 
cele mai dificile, familia rămâne încă ceva sigur. 
Anna Scheele, care este o persoană remarcabilă, 
nu a uitat asta. 

— Pentru mine, reluă Victoria, a fost o clipă în 
care tare am crezut că am să-mi pierd viaţa în 
această aventură. Este adevărat că agenţii 
dumneavoastră nu m-au pierdut nici o clipă din 
vedere? 

— Absolut adevărat. Vezi tu, scumpul tău 
prieten, Edward, nu era chiar atât de puternic pe 
cât îşi închipuia. Avusesem ocazia să ne ocupăm 
de activităţile sale încă de când se afla în Anglia, 
iar când tu ne-ai povestit istoria ta, cu noaptea în 
care Carmichael a fost ucis, am fost sincer 
neliniştit în ce te priveşte. Nu ştiam ce să fac cu 
tine şi n-am găsit nimic mai bun decât să te pun 
direct în problemă. Pentru că Edward te ştia în 
legătură cu mine, nu riscai să fii brutal suprimată. 
În ochii lui, deveneai prețioasă. De două ori 
prețioasă, pentru că îl informai despre ceea ce 
făceam noi şi pentru că, prin mijlocirea ta, ar fi 
avut posibilitatea să ne plaseze informaţii care să 
ne ducă pe un drum greşit. Însă, bineînţeles, a 
văzut lucrurile altfel din momentul în care ai 
descoperit că unul din complicii săi luase locul lui 
sir Rupert. A hotărât atunci să te retragă din 
circulaţie, păstrându-te mai departe sub control, ca 
să joci rolul, atât de necesar, al Annei Scheele. Și 
luând totul în considerare, Victoria, ai avut noroc 
ca să ajungi să fii acum, aici! 

— Ştiu. 

Ronţăi un fistic. 

— Pe Edward, întrebă el, îl regreţi? 

Surâse. 

— Absolut deloc! Pur şi simplu, am fost o 
proastă... M-a vrăjit, pentru că puteam să-i fiu utilă, 
mie mi s-au aprins călcâile după el, ca unei 
puştoaice, imaginaţia mea a lucrat... lar în 
concluzie, am fost ridicolă! 

— Te judeci prea sever. Edward plăcea 
femeilor... 

— Nu susţin contrariul dar pe viitor am să fiu 
mai neîncrezătoare. lar data următoare, când am 
să mă îndrăgostesc, nu va fi de un palavragiu 
frumuşel, ci de un om...Nu-i voi cere să fie frumos, 
iar dacă va fi un pic pleşuv şi va purta ochelari, nu 
va avea nici o importanţă! Imi va ajunge ca el să 
fie interesant şi să aibă lucruri interesante să-mi 
spună! 

— Ce vârstă ar trebui să aibă? 35 de ani sau 55? 
Victoria răspunse fără să ezite. 

— 35! 

— Mă linişteşti, zise Dakin. Mă întrebam dacă nu 
la mine visai! 

Victoria izbucni în râs. 

— Ştiu, reveni ea, că nu trebuie puse întrebări, 
dar totuşi, mi-ar plăcea mult să ştiu dacă exista cu 
adevărat un mesaj în fularul lui Carmichael. 

— Conţinea un nume, răspunse Dakin. Fularul şi 
şit-ul se completau. Primul ne-a dat numele 
şeicului El Ziyara, al doilea, tratat cu vapori de iod, 

ne-a revelat cuvintele care trebuiau pronunţate în 
faţa lui pentru ca să consimtă să ne dea pachetul 
care îi fusese încredinţat şi care nu putea fi mai 
bine ascuns decât în oraşul sfânt Kerbela. 

— Şi sunt cei doi prezentatori ai 
cinematografului, dacă se poate numi asta un 
cinematograf, cei care îl aduseseră şeicului? 

— Da, da. Oameni de treabă, pe care toată 
lumea îi cunoaşte şi care nu ştiu nici măcar ce este 
politica. Oameni cumsecade... Şi prieteni ai lui 
Carmichael. Avea mulţi prieteni. 

— Trebuie să fi fost dintre cei care ştiu să se 
facă iubiţi. Nu l-am cunoscut, dar moartea sa mă 
doare. 

— Toţi trebuie să murim într-o zi, spuse Dakin. 
Şi dacă există o altă viaţă după aceasta, lucru de 
care eu nu mă îndoiesc, Carmichael, sunt sigur, nu 
regretă nimic: el ştie că a făcut mai mult decât cel 
mai bun dintre noi ca să cruţe lumea de ororile şi 
ruinele unui nou război mondial. 

— Nu găsiţi, spuse Victoria după un moment de 
tăcere, că este destul de curios că noi, Richard şi 
cu mine, am deţinut fiecare jumătate din secret? S- 
ar zice aproape că... 

Cu o privire surăzătoare, Dakin încheie. 

— Aşa a fost să fie...! 

Schimbând tonul, adăugă: 

— Şi-acum, ce-o să faci, dacă nu sunt prea 
indiscret? 

— Îmi voi căuta de lucru, răspunse Victoria. 
Trebuie chiar să găsesc fără să aştept prea mult! 


259 


Dakin se ridică. 

— Nu fi tare îngrijorată! Am impresia că ţi se 
oferă ceva... 

Se depărtă, făcându-i loc lui Richard Baker, care 
se opri lângă Victoria. 

— Spune-mi, Victoria... 

Îşi drese glasul şi continuă: 

— Am aflat că, în cele din urmă, Veneţia Savile 
nu vine. Se pare că are oreion. Atunci, dat fiind că 
la cercetări ne-ai fost foarte utilă, ţi-ar plăcea să vii 
înapoi la noi? Dar mă tem că numai pe mâncare şi 
cazare... Poate şi voiajul de reîntoarcere... Vom 
vedea mai târziu. Doamna Pauncefoot Jones 
soseşte săptămâna viitoare... Ce zici? 

— Mă vrei cu adevărat? 

Fără o cauză aparentă, Richard Baker roşi 
brusc. Tuşi şi-şi scoase ochelarii. 

— Cred, spuse, că... ne-ai face un mare serviciu 
acceptând. 

— Dar bineînţeles că accept! Cu bucurie! 

— Atunci, nu-ţi rămâne decât să-ţi faci valizele. 
Vom pleca imediat. Nu vrei să mai rămâi în 
Bagdad, nu? 

— Oh! Pentru nimic în lume! 

— Aşadar, draga mea Veronica, te-ai întors? 
spuse doctorul Pauncefoot Jones. După plecarea ta, 
Richard nu era în apele sale... În sfârşit, totul e 
bine când se termină cu bine. Sper că voi doi o să 
fiţi foarte fericiţi! 

Uluită, Victoria aşteptă ca savantul să se fi 
îndepărtat, pentru ca, întorcându-se spre Richard 
să îl întrebe: 

— Ce a vrut să spună? Ş 

— Nimic, răspunse Richard. II ştii doar... Astăzi a 
anticipat puţin... Asta-i tot! 


Sfârşit 

